
ועדת הכלכלה 
 31/07/2012 

הכנסת השמונה-עשרה
נוסח לא מתוקן

מושב רביעי
<פרוטוקול מס' 934>
מישיבת ועדת הכלכלה
יום שלישי, י"ב באב התשע"ב (31 ביולי 2012), שעה 09:00
<סדר היום:>
<1. תקנות הטיס (מכוני בדק), התשע"ב-2012.

2. בקשות, שר התחבורה, התשתיות הלאומיות והבטיחות בדרכים לדיון מחדש ודיון מחדש:
1. בתקנה 1 –  
1) דיון מחדש בהגדרות "הגדר", "כלי טיס גדול", כשירות אווירית", "עובדי מכון הבדק", "מכון בדק גדול" ו-"מכון בדק קטן".

2) הוספת ההגדרות "מבקר" ו-"ממונה הבטחת איכות". 

2. בתקנה 3(א) – דיון מחדש לעניין הוספת פרט נוסף שיש לכלול בבקשה לרישיון מכון בדק.

3. בתקנות 4(א)(3) ו-14(ב)(3) – דיון מחדש לעניין ההחלפת המונח "מערכת לבקרת איכות והבטחת איכות" במונח "מערכת הבטחת איכות".

4. בתקנה 15 – 

1) דיון מחדש בתקנת-משנה (ג) - הוספת הוראה שתאפשר ביצוע שינויים בקובץ נוהלי מכון בדק ללא אישור המנהל.

2) דיון מחדש בתקנת-משנה (ו), לעניין פסקאות (1), (4), (9), (11), (13) עד (15), (17), (20), (23)(ב) ו-(ג), (28), (33), (37), (38) ו-(43) של אותה תקנת-משנה, וכן לעניין הוספת נהלים שיהיו כלולים בקובץ נוהלי מכון הבדק.

5. בתקנה 34(ג) – דיון מחדש לעניין החלפת המונח "מערך תחזוקה" במונח "מערך אחזקה".

(הערה: בנוסח שהיה בפני הוועדה בעת שנדונה תקנה זו ב-26.6.12, מוספרה תקנה זו כתקנה 35(ג)).>
נכחו:

<חברי הוועדה:> 
יצחק וקנין – מ"מ היו"ר
<מוזמנים:> 
	יערה למברגר
	–
	ייעוץ וחקיקה, משרד המשפטים

	גיורא רום
	–
	מנהל רשות התעופה האזרחית

	רננה שחר
	–
	יועמ"ש, רשות התעופה האזרחית

	אבישי פדהצור
	–
	סגן יועמ"ש, רשות התעופה האזרחית

	אודי גילאי
	–
	ממונה תקינה, רשות התעופה האזרחית

	רמי ליבלינג
	–
	ראש מחלקת מובילים אוויריים, רשות התעופה האזרחית

	פוול גרנדל
	–
	סגן כושר אווירי, רשות התעופה האזרחית

	ליאור מילשטיין
	–
	מפקח, רשות התעופה האזרחית

	גדי רגב
	–
	ראש המטה, רשות התעופה האזרחית

	דוד בן ארי
	–
	ראש אגף ביקורת, חברת אל-על

	מאיר דיין
	–
	מנהל בקרה ואיכות, חברת אל-על

	עומר שלו
	–
	היועץ המשפטי, מזכיר החברה, אל-על

	קרן כהן סעד
	–
	מנהלת הלשכה המשפטית, חברת אל-על

	אמיר דרנגר
	–
	עו"ד, לשכה משפטית, חברת אל-על

	שמואל קוזי
	–
	סמנכ"ל תחזוקה והנדסה, חברת אל-על

	ניסן הדרי
	–
	מנהל הבטחת איכות, חברת ישראייר

	אפרים לוי
	–
	סמנכ"ל אחזקה, חברת ישראייר

	עודד אילני
	–
	מבקר אווירונאוטי ראשי, חברת ארקיע

	שמואל איפרגן
	–
	ראש מינהל האיכות, התעשייה האווירית

	אברהם רזיאל
	–
	ראש אגף מבצעי אוויר, התעשייה האווירית

	עמרי טלמון
	–
	מנכ"ל קלוב התעופה

	עופר גלבוע
	–
	יושב-ראש ק.א.ל קווי אוויר למטען

	אשל חפץ
	–
	סמנכ"ל מבצעי אוויר, ק.א.ל קווי אוויר למטען

	אסנת איסן
	–
	יועצת משפטית, ק.א.ל קווי אוויר למטען

	ליאור רותם
	–
	דובר הוועדה


<ייעוץ משפטי: >
איתי עצמון
אמיר רוזנברג (מתמחה)
<מנהלת הוועדה:>
לאה ורון
עידית חנוכה (רכזת בכירה בוועדה)
<רשמים פרלמנטרים:>
טלי רם
אור שושני
<1. תקנות הטיס (מכוני בדק), התשע"ב-2012
2. בקשות, שר התחבורה, התשתיות הלאומיות והבטיחות בדרכים לדיון מחדש ודיון מחדש:
1.  תקנה 1 –  
1) דיון מחדש בהגדרות "הגדר", "כלי טיס גדול", כשירות אווירית", "עובדי מכון הבדק", "מכון בדק גדול" ו-"מכון בדק קטן"
2) הוספת ההגדרות "מבקר" ו-"ממונה הבטחת איכות"
2. בתקנה 3(א) – דיון מחדש לעניין הוספת פרט נוסף שיש לכלול בבקשה לרישיון מכון בדק
3. בתקנות 4(א)(3) ו-14(ב)(3) – דיון מחדש לעניין ההחלפת המונח "מערכת לבקרת איכות והבטחת איכות" במונח "מערכת הבטחת איכות"
4. בתקנה 15 – 

1) דיון מחדש בתקנת-משנה (ג) - הוספת הוראה שתאפשר ביצוע שינויים בקובץ נוהלי מכון בדק ללא אישור המנהל
2) דיון מחדש בתקנת-משנה (ו), לעניין פסקאות (1), (4), (9), (11), (13) עד (15), (17), (20), (23)(ב) ו-(ג), (28), (33), (37), (38) ו-(43) של אותה תקנת-משנה, וכן לעניין הוספת נהלים שיהיו כלולים בקובץ נוהלי מכון הבדק
5. בתקנה 34(ג) – דיון מחדש לעניין החלפת המונח "מערך תחזוקה" במונח "מערך אחזקה"
(הערה: בנוסח שהיה בפני הוועדה בעת שנדונה תקנה זו ב-26.6.12, מוספרה תקנה זו כתקנה 35(ג))>
<היו"ר יצחק וקנין:>
בוקר טוב. אני פותח את ישיבת ועדת הכלכלה: תקנות הטיס (מכוני בדק), התשע"ב-2012. אנחנו נמצאים באמצע התקנות, אני מקווה שנסיים אותן היום או מחר, נראה איך הדברים יתקדמו. 
לסדר-היום, אנחנו נעשה הפסקה אחת של עשר דקות בשעה 11:00 ונמשיך את הישיבה, בהתאם להתקדמות שלנו. במידה שלא נסיים, בשעה 13:30 נעשה עוד הפסקה. במידה שיישארו מספר סעיפים, נמשיך היום ונסיים את התקנות. במידה שלא, מחר יש בתוכנית עבודת הוועדה מספר שעות בהן נשלים את התקנות, אני מקווה שעד מחר נסיים אותן. 
אני מבין שיש כמה בעיות בדיונים הפנימיים, היו פניות אלי ואני קראתי את החומר שהועבר אלי. אני מקווה שנצליח להתגבר על כל חילוקי הדעות. 

<לאה ורון:>
חברת ק.א.ל העבירה מצגת לוועדה.

<היו"ר יצחק וקנין:>
שאלה מתי נעשה זאת. זה נוגע למספר סעיפים. אתם רוצים עכשיו להציג את המצגת?

<עופר גלבוע:>
כן, מצגת קצרה. 

<היו"ר יצחק וקנין:>
אנחנו נפתח עם המצגת שלכם ואחרי כן נמשיך בהקראת התקנות. 

<עופר גלבוע:>
תודה. בוקר טוב. רקע למצגת הוא שתחזוקה זה סעיף מאוד כבד בעלויות של חברות תעופה. אצלנו זה מספר 2, בחברות מסוימות זה מספר 3, בכל אופן הסעיף הזה הוא קריטי וכשמחפשים התייעלות ומחפשים תחרות, מחפשים איך לייעל את התהליך הזה ולעשות אותו בצורה הכי תחרותית, כמו שנעשה בכל העולם. 

אתמול התבשרנו – אולי זה המקום גם לברך את גיורא – על חתימת הסכם שמים פתוחים בין מדינת ישראל לאירופה. לא ייתכן לפתוח שמים בלי לפתוח את הקרקע. יש פה משוואה שאומרת – אתה פותח לתחרות, אבל אתה חייב לתת לתעופה הישראלית כלים להתחרות שכם מול שכם כמו שווים מול הגורמים האירופאים והגורמים העולמיים האחרים שמתחרים אתנו יום-יום. 
אני עובר לגוף המצגת. מה שאנחנו צריכים כדי שזה יקרה זה נגישות שהיא זמינה, שהיא יעילה, שהיא דומה למה שנעשה בעולם, לגורמי התחזוקה הטובים והמקצועיים שפרוסים ברחבי העולם. זה מה שצריכים וזה מתבסס על העובדה שהתעופה היא גלובלית במהותה. כל התהליכים שהתעופה מונחית לפיהם כמובן נשענים על בסיס של בטיחות, הכול חייב להיות בטיחותי, אבל גם הבטיחות וגם כל התנאים שגורמים לתעופה להיות בטיחותיים, נעשים בסביבה גלובלית תוך מנגנונים של חילופי ידע, מנגנונים של שיתוף פעולה, מנגנונים של החלפת אינפורמציה ושל סמך. גוף אחד סומך על גוף אחר וישנה רשת שלמה שמאפשרת את הדבר הזה, אחרת לא היינו יכולים לתדלק כשאנחנו מגיעים לשדה זר, אחרת מטוס זר לא היה יכול לנחות בישראל, אחרת מטוסים שלנו לא היו יכולים לעבור במרחבים אוויריים ולקבל שירותים מגופים שונים – שירותים של תעבורה אווירית – ולסמוך אפילו על המכשיר המנווט את המטוס כאשר אין ראות לנחיתת מכשירים בשדות זרים. חייבים לסמוך על מערכות בדיקה ומערכות של ניהול ומערכות איכות זרות, זה הבסיס של כל התהליך - כמובן, לא בעיניים עצומות, תוך כדי קיומן של מערכות שמבקרות, מערכות שבודקות, מערכות שעושות checking על התהליכים השונים. 

ישראל חייבת להשתלב בתחום הזה לא רק בנקודות שציינתי קודם לכן, אלא גם במרכיב התחזוקה, בשיטת אישור התחזוקה. אני חושב שהתקנות האלה במידה רבה מסמנות כיוון בכיוון הזה.  המטרה שלי לוודא שהכיוון הזה הוא מספיק, הוא נכון והולם, ודומה למה שנעשה בעולם. אני כל הזמן שולח לעולם, גם התקנות שאנחנו עוסקים בהן היום, יש בהן הפניות לא מעטות אל העולם. 

מה שאנחנו מחפשים זה בסופו של דבר נוהל פשוט ב-3(ב) שנסמך או ממשיך את תקנה 3(ב), שמאפשר את דרך המלך לרת"א לאשר מכונים זרים בדרך יעילה, בדרך שהיא דומה למה שמקובל בעולם, כשהיעילות הזאת נסמכת גם על עבודת שטח שנעשתה כבר על-ידי ענקי התעופה בעולם – ה-FAA ו-EASA.
פה צריך להגיד מילה על EASA. FAA ו-EASA הם הגופים הדומיננטיים בעולם שמהווים את האורים והתומים בענף. מדינות אחרות מקבלות סטנדרטים שלהם ומאמצות אותם, אפשר לתת דוגמאות שונות. לאחרונה, התקנות של קטאר – שהן תקנות מהמתקדמות בעולם – קטאר מקימה היום בסיס תעופתי אדיר. בכלל, כל מדינות המפרץ הולכות להיות הגורם הדומיננטי, ואחד הדברים המרכזיים שהם הבינו, שהם צריכים תקנות זמינות, אגב באנגלית, והם צריכים לאפשר לתעופה שלהם נגישות למרכזי תחזוקה בעולם, כי אם אתה מתפרס על כל העולם אתה צריך תחזוקה בכל מקום שתלווה אותך. 

אגב, EASA ו-FAA אלה שני ארגונים שבאמנה בילטראלית שביניהם, סומכים זה על הבדיקה של זה. אומר ה-FAA ל- EASA – את אישרת, אני מקבל, ולהיפך. 

היום, רבים מהמכונים בעולם הם בכלל מונחים גם על-ידי גופים כמו EASA וגם על-ידי גורמים בין-לאומיים אחרים, כמו בואינג, שהיא שותפה במקרה באחד המפעלים שאנחנו מסתכלים עליהם היום, והתופעה של הגלובליזציה הולכת וצוברת תאוצה. מפעל אמריקני הוא לאו דווקא באמריקה. 

האנגלית היא כמובן השפה הדומיננטית. כל התקנות והרגולציה בהרבה מדינות הופכות להיות באנגלית, גם כששפת האם שם היא לא אנגלית. אגב, ההמלצה שלי - במאמר מוסגר, זה לא נושא הפרזנטציה – ככל שנפנה לתקנות זרות בשפה האנגלית כן ייטב כי ייחסכו הרבה מאוד תהליכים שאנחנו רואים פה של תרגום ולנסות להבין למה התכוון המשורר, איך זה נקרא בעברית ומה המילה המתאימה, וכל הזמן שזה לוקח. אני בטוח שבזמן שאנחנו יושבים, תקנות מיתקנות ב-EASA וב-FAA ואנחנו עוד נשקוד רבות על תרגומן והעברתן אלינו. 

מי זה ה-FAA? זה מאוד מאוד חשוב לשים לב. ה-FAA זה גוף עם תקציב שנתי של 18.5 מיליארד דולר. ממה שאני בדקתי – ויתקנו אותי אנשי רת"א – התקציב השנתי של רת"א הוא בערך 15 מיליון דולר, וזה לא disrespect לעצמנו, אנחנו נמצאים במסגרת היכולות שלנו כמדינת ישראל, וישנם גופים שלקחו על עצמם וגם יכולים להתנהל בצורה אחרת. 
ל-FAA יש 43,000 עובדים שעוסקים יום-יום בכל הנושאים שבתחום האחריות שלהם – שזה פיקוח על יצרני מטוסים, תחזוקה, ציוד תעופתי, חברות תעופה ומכוני בדק, שזה נכון לענייננו. 

רת"א – אני לא יודע את המספר המדויק – אני הערכתי שכ-100 איש יושבים בגוף הזה, ושוב, הגוף צמח וגדל והתרחב, ואני חושב שבשנים האחרונות הפך למאוד מקצועי, אבל המקצוענות המרכזית שנדרשת מגוף במדינה קטנה היא אותה מקצוענות שמפקחת פיקוח הדוק על מה שבטריטוריה שלה ועל כניסה של גורמים זרים לתוך הטריטוריה שלה, וללוות ולאפשר לגורמי התעופה המקומיים – וגורמי התעופה זה גם חברות תעופה וגם חברות של תחזוקה, מכוני בדק – להתחרות ולחיות בעולם הגלובלי שבו אנחנו נמצאים, בצורה המיטבית. 

מה שאנחנו עושים עכשיו, יצירת ממשק נכון – לכן גם אמרתי, חבל שהוא לא באנגלית – בין העולם התעופתי הישראלי והעולם התעופתי הזר, זו אחת המשימות המרכזיות שגורם תעופה, גורם AA מקומי, צריך לעשות במדינה קטנה. 

הצורך קיים גם לחברות תעופה וגם למכוני בדק כי התעשייה היא גלובלית. כמו שאמרתי, צריך להיות מצב שכשאני נוחת באיזושהי מדינה – אני נוחת באנגליה או אני נוחת בארצות-הברית או אני נוחת במזרח הרחוק – ועל ידי נוחת מטוס של לופטהנזה או בריטיש איירוויס או מטוס של ניו-זילנד, אני אוכל לקבל שירותים שגם הם יכולים לקבל, במחירים דומים, ואני אוכל להתחרות על השירותים האלה. 

כמובן, ישנה נקודה נוספת. אני צריך שיהיו לי אלטרנטיבות. אנחנו, כחברות ישראליות או כמכוני בדק ישראליים, צריכים שיהיו לנו אלטרנטיבות לדברים שאנחנו לא מסוגלים לעשות בעצמנו. 

ולכן, אנחנו צריכים נגישות לאותם מכונים זרים, והנגישות הזאת צריכה להיות פרקטית, מעשית, שזה לא ייקח תקופות וזמנים ותהליכים שהם לא נגמרים. 

אנחנו עושים פה בתהליך הזה סדר. עד היום, אנחנו כולנו יודעים שבמקומות מסוימים אנשים ניגשו וקיבלו תחזוקה מחוץ לישראל, או מכוני בדק ישראליים נסמכו על מכוני בדק זרים, והיתה גישה נאמר מקלה, דה-פקטו. היום אנחנו עושים פה סדר, והסדר המרכזי מופיע בסעיף 3(ב), שאומר שדרך המלך היא ללכת ולאשר מכונים זרים על-ידי רת"א, וזה בסדר גמור, זו דרך המלך. 
אלא מה? אם התהליך שנגזר מ-3(ב) יהיה תהליך מסובך ומורכב, פשוט ייווצר פה פקק תנועה בלתי רגיל. הצפי שלי הוא שכל חברת תעופה תצטרך מכונים גם אלטרנטיביים למנועים, לכני נסע, לטיפולים קלים, לטיפולים כבדים, כדי שיהיה לה את ההיצע. כמובן, חברה כמו אל-על שתימצא בהרבה מקומות בעולם תצטרך את זה בהרבה מאוד ארצות. אל-על תצטרך אולי אישור של עשרות מכונים, אנחנו נצטרך אישור של מספר מכונים, כשאתה מסכם את הכול אתה מגיע בטח לכמה עשרות מכונים שדורשים אישור.
צריך לשאול מה היכולת בכלל, ושוב, אני פה משווה את רת"א לרת"אות אחרות במדינות בסדרי גדול דומים. היכולת של רת"א לא נופלת מהיכולת של אותן מדינות, אלא מאי? אותן מדינות מראש אמרו – אנחנו נסמכות על הענקים. יש FAA ויש EASA, אנחנו יוצרים נהלים פשוטים שבמידה רבה עושים "פיגי בק" על הדרך שכבר נסללה על-ידי אותם ענקים. זה לא אומר בעיניים עצומות וזה לא אומר שבאופן אוטומטי זה מאושר, אבל ישנם תהליכים שהם סבירים, שהם הגיוניים ושאחרים כבר יישמו אותם לתהליך הזה. 
רק כדי להדגים - ושוב, אני לא מדבר עכשיו כביקורת אלא כעובדה – אנחנו כבר שנתיים מנסים לאשר מכון בדק אחד בסין. יש לי עכשיו תקווה שבסוף השנה הזאת, היינו ביום הולדת שנתיים וחצי לתהליך הזה, אנחנו נצליח לאשר מכון בסין. ממה שאני יודע, זהו המכון הראשון שיאושר על-ידי רת"א – מכון מחוץ לגבולות מדינת ישראל – בכל שנות קיומה. 

ואז, אם הובן מה שאמרתי קודם, שהולך להיווצר עומס גדול מאוד של צורך במכונים – כי אחרת אנחנו כולנו, או שניתקע או שנפר את התקנות שאנחנו היום מאשרים או כותבים – פשוט, רת"א לא תהיה מסוגלת להתמודד, אלא אם כן היא תציע ויהיה קיים נוהל פשוט, סביר, דומה לנהלים אחרים שקיימים בעולם.
<היו"ר יצחק וקנין:>
שאלה לאינפורמציה. אני יודע מה התשובה, אני לא סתם שואל כי אני מחדד את זה עוד פעם – הייתי רוצה לקבל את התשובה מרת"א. האם המכון הזה בסין שאתם מדברים עליו, יש לו את האישורים של EASA ו-FAA?

<קריאה:>
כן. אתה שואל את רת"א או אותי? 

<היו"ר יצחק וקנין:>
אני שואל את רת"א.

<קריאה:>
התשובה היא כן. 

<היו"ר יצחק וקנין:>
אז למה התהליך צריך לקחת שנתיים? אני שואל, אם אתם נתלים בענקים האלה – או שאתם לא רוצים להיתלות בהם – אם באמת אנחנו הולכים על-פי אותו מבחן, שבעצם מה שמנחה אותנו בכל חוק הטיס ותקנות הטיס שאנחנו כרגע מאשרים אותן, שאנחנו נשענים על אותם כללים שאישרנו בתקופה של שנה ויותר, למה אנחנו לא יכולים להסתמך על אותן חברות גדולות שאכן מקבלות שירות באותו מכון? אני רוצה להבין את הרציונל. למה?
אני אומר – אם למכון הזה אין את אותם אישורים של ה-FAA ושל EASA, מקובל שאתם לא תיתנו את האישור ותבדקו את זה לעומק כמה שאתם חושבים, אבל אם יש לו אישורים כאלה, אני חושב שצריך יותר להקל בדבר הזה. זו דעתי. זאת שאלה לגיורא. 

<גיורא רום:>
כשתיגמר המצגת, אנחנו ברשותך נציג מצגת קצרה שבמקרה יש לנו, שאולי תסביר את זה. לפני כן אני רוצה הערה לעניין השנתיים.

כבוד היושב-ראש, האנשים של רת"א משקמים את אחד הדברים הכי הרוסים שאני אי פעם ראיתי בחיי. מי נושא באחריות לזה, אני לא רוצה להיכנס, זה לא תפקידי, אני לא מסתכל אחורה. ולכן, סדר העדיפות בהקצאת משאבים של רת"א – של ניהול, של כוח-אדם – הוא קודם כול לבנות את השסי של המכונית לפני שנוסעים איתה במהירות של 120 קמ"ש. 

ורת"א תשלים להערכתי – היא כבר השלימה את החלק המכריע – ה-FAA שהיה פה לאחרונה פעמיים, חושב שרת"א היא by far, category one יותר מחלק גדול מהרת"אות בעולם. למה לא קיבלנו את האישור הפורמלי זה לא עניינו של הפורום הזה, אבל רת"א בשלוש וחצי השנים האחרונות היתה צריכה לשקם שסי ופחים וכל דבר של אוטו הרוס לגמרי. 
<היו"ר יצחק וקנין:>
גיורא.

<גיורא רום:>
תרשה לי שנייה.

<היו"ר יצחק וקנין:>
אם לא היה עניינו של הפורום הזה, אני לא בטוח שהייתי יושב פה היום.

<גיורא רום:>
לא, אני מתכוון שאני לא רוצה להיכנס לזה כי אלה פרטים עסקיים בינינו לבין ה-FAA, אני לא רוצה להיכנס לזה. אתה רוצה, אני אחר כך אציג לך אצלך בחדר.
<היו"ר יצחק וקנין:>
בסדר.

<גיורא רום:>
זה בינינו ובין ה-FAA, זה טיפה יותר מורכב. ולכן, זה לא משנה שנתיים, הרי ברור שלא לוקח לנו לרשיין מכון שנתיים. עסקנו בדברים שבעינינו היו הרבה יותר תשתיתיים, יסודיים, שבין השאר גם היו אמורים לשנות את דרך החשיבה של כל עולם התעופה בארץ, שאני מצאתי אותו פחות מאופטימלי – אני משתמש במלים הכי דיפלומטיות שאני יכול - איך שעולם התעופה בארץ חושב ומתנהל, על בסיס מסורת עקומה בחלקה משך 60 שנה. 

אנחנו היינו צריכים להשקיע, כבוד היושב-ראש, בזמן האחרון בעבודה כזאת שהגשנו אותה למנכ"ל לפני מספר ימים, על תשתית ההאנגרים התעופתיים במדינת ישראל. 20 שנה לא נבנה במדינת ישראל אף האנגר, למרות שהתעופה הכפילה את גודלה פי-4, וכל האנשים שיושבים פה מבצעים תחזוקה לא חוקית, ואין אף אחד במדינה – מנשיא המדינה ועד אחרון העולים – שבכלל אי פעם כתב נייר על מה שטח ההאנגרים הדרוש במדינת ישראל. מי יעשה את זה?
היום רת"א עושה את זה, ואני יכול לתת לך רשימה ארוכה של דברים שעניינם התשתית של התעופה כדי לאפשר לתעופה להתנהל אחרת. 

ולכן, אני מבקש מכל הנוכחים לא לעמוד לנו עם שעון עצר. הארבע שנים האלה הן הארבע שנים שבהן היינו צריכים לעשות עבודה פנימית לתועלת כל התחום. זה דבר אחד.
לגבי הסוגיה של מכון בסין – אני הייתי מבקש שכשתיגמר המצגת, תוצג במצגת קצרה התפיסה שעמדה בבסיס איך שאנחנו רואים את התקנות. 
אני רוצה להגיד עוד מילה על התקנות, כבודו. אני רוצה לעשות השוואה לכתבי הקודש – עם כל הזהירות והכבוד שיש לכולנו. 

אחרי שיש לנו את החוק, התקנות הן כמו שישה סדרי משנה. מתחתן יש נהלים, שזה כמו הגמרא. המחוקק נותן לי את הסמכות, למנהל רת"א, לכתוב נהלים. אני לא זקוק לאישור, אני יכול לשנות אותם ככל העולה על רוחי. ההנחה היא שמנהל רת"א, וזה לא משנה מה שמו, מה שמונח לנגד עיניו זה טובת התעופה – הבטיחות שלה, היעילות שלה, הרווחיות שלה – ולפי זה הוא כותב את הגמרא שלו, שזה הנהלים. 

מה שעומד בפנינו היום זה המשנה. זה התקנות ברמת ההפשטה של תקנות, זה לא נהלים, והייתי רוצה שזה יעמוד כנר לרגלינו, יהיה נר לרגלינו במהלך כל חמש השעות של הדיונים. אנחנו דנים בתקנות, לא בנהלים.
אחרי שאמרתי את זה – כשניגשנו לעשות את זה ואחרי הישיבה האחרונה שהיתה פה, או לפני שתי ישיבות, הכנו מצגת קצרה, שאם נציג אותה ייתכן וזה יבהיר מה התפיסה של רת"א. 

אני רוצה לומר עוד דבר אחד. במקרה, יש לפניי הודעה – זו כתבה, אנחנו קוראים כאלה כתבות חדשות לבקרים – שלפיה ה-FAA פסל מכון בדק בפיליפינים, ש-EASA אישר. EASA אישר – לופטהנזה הם שותף עיקרי במכון הבדק – ה-FAA חושב שמכון הבדק הזה לא עומד בתקנות, הוא לא עומד בסטנדרטים, ופסל אותו מכול וכול. 

<קריאה:>
אולי בגלל הכשירות של הטכנאים. זה בגלל משהו אחר.

<גיורא רום:>
לא חשוב, הוא פסל את מכון הבדק. 
<קריאה:>
זה לא אותו דבר.

<גיורא רום:>
אנחנו נציג את המצגת, יהיה ברור. רננה, בבקשה. 
<היו"ר יצחק וקנין:>
רננה. אני הפסקתי אותו באמצע, אבל תסיימו כדי שאנחנו נתקדם. 

<רננה שחר:>
אדוני, לשאלה שלך. מדינת ישראל היא מדינת הרישום של כלי הטיס הישראליים. לפי אמנת שיקגו, למדינת ישראל יש את האחריות לכשירות האווירית הנמשכת של כלי הטיס הישראליים – לא ל-EASA ולא ל-FAA, לאף אחד אחר. למדינת ישראל. 
המכון שמקבל רישיון – מכון בדק ישראלי – צריך לעמוד בתקנות המכונים, אדוני, שאתה מאשר, הישראליות. 

<היו"ר יצחק וקנין:>
אני לא שאלתי על מכוני בדק ישראליים. 

<רננה שחר:>
זה העניין, אדוני. הם רוצים רישיון מכון בדק ישראלי למכון בסין. זה העניין. רוצים רישיון ישראלי. 

<גיורא רום:>
אין שום בעיה לק.א.ל להעביר – וק.א.ל עשתה במכון הבדק הזה כבר בדיקה מעמיקה למטוס לפני שנה וחצי – אבל תחת הכנפיים של מכון הבדק שלה, של תעשייה אווירית. 

<עופר גלבוע:>
גיורא, אז אתה מחזיר אותנו אחורה.
<לאה ורון:>
מכוני הבדק בישראל עורכים בדיקות וטיפולים במטוסים של חברות זרות? 

<גיורא רום:>
כן.
<קריאה:>
תחת רישיונות זרים. 

<קריאות:>
- - -

<קריאה:>
כן, גם אל-על עושה.

<לאה ורון:>
אז איך זה מתנהל עם רישום בחברה אחרת של מטוסים?
<קריאה:>
תחת רישיונות זרים. 

<היו"ר יצחק וקנין:>
רבותי, אני לא רוצה להגיד שזה אולי הנושא המרכזי שאנחנו פה דנים בו. 
<אבישי פדהצור:>
אני רק אשיב, גברתי. כשבדק מטפלים באותו מטוס שרשום בארצות-הברית כ-N-number, כמטוס אמריקני, הם לא עושים זאת מכוח רישיון מכון הבדק הישראלי אלא מכוח רישיון מכון בדק שניתן להם על-ידי ה-FAA, לפי דיני ה-FAA. זאת אומרת, הבדק הם לא מכון בדק ישראלי אלא בדק, מכון בדק שפועל לפי דיני ה-FAA, רק שמושבו הוא מחוץ לטריטוריה.
<שמואל קוזי:>
כי אין מכוני בדק ישראליים בעולם. אני רוצה להגיד מילה.

<קריאות:>
- - -

<היו"ר יצחק וקנין:>
רבותי, לא פתחתי את הדיון. נגיע לזה ואני אתן את רשות הדיבור אבל הם רוצים להציג מצגת. כשנפתח את הדיון בנושא הספציפי, נפתח אותו ונדבר עליו. אם אתה רוצה לסיים את המצגת, בבקשה.

<עופר גלבוע:>
אני בהחלט רוצה. 

<שמואל קוזי:>
לגבי הנתונים, היושב-ראש, מילה על הנתונים. 

<עופר גלבוע:>
קוזי, תרשה לי, אני אסיים. אני גם אדבר על הנתונים. 
<היו"ר יצחק וקנין:>
אני אאפשר לך. רבותי, לא סתמתי את הפה לאף אחד, גם עכשיו אני לא מתכוון לסתום את הפה. 

<שמואל קוזי:>
גם לנו יש מה להגיד בעניין הזה.

<עופר גלבוע:>
אבל אני נמצא באמצע מצגת. אני אסיים אותה. 
<היו"ר יצחק וקנין:>
אל תריבו ביניכם, חבל על הזמן. כל מי שירצה לדבר, אני אאפשר לו, לא אסתום את הפה לאף אחד. 
<עופר גלבוע:>
הדברים שנאמרו פה, כנראה לא הייתי ברור. התקנות האלה – וגיורא אומר בצדק, היום יש מצב של תחזוקה שהיא לא תקינה בהרבה מאוד מקרים - התקנות עושות סדר. 
אומרות התקנות – תחזוקה בדרך המלך תיעשה במכון ישראלי. עד כאן גם בסדר, אנחנו לא חולקים על זה. להיפך, אנחנו אומרים – מכיוון שהיום אנחנו יודעים שאנחנו נצא מפה, מהתקנות האלה, ומאותו רגע חברת תעופה ישראלית חייבת לעשות במכון ישראלי, דהיינו המנועים שאנחנו היום מתחזקים למשל באנגליה, אני חייב ללכת לאותו מכון באנגליה ולהשיג לו רישיון ישראלי. כנ"ל אגב גם מכוני בדק ישראליים.

<היו"ר יצחק וקנין:>
יש לי שאלה ספציפית לעניין. האם למכון באנגליה אין אינטרס לתת לך רישיון ישראלי? צריך להיות לו אינטרס מכיוון שהוא בכל זאת מרוויח כסף. בזה שהוא נותן לך רישיון ישראלי, הוא מרוויח כסף על כך. 

השאלה האחרת פה היא לרת"א. השאלה אם הדבר הזה לא ייקח הרבה זמן. כל תהליך כזה בכל מקום ייקח זמן, לדעתי זו אולי אבן הנגף שאני רואה בתוך התהליך הזה. גיורא.
<גיורא רום:>
כבודו ימתין למצגת ויראה שאין רק שני מצבים – מכון ישראלי או לא ישראלי. את המנועים ואת כני הנסע אפשר לתחזק במכוני בדק לא ישראליים שנמצאים בכל מיני מקומות בעולם. 
<לאה ורון:>
כבר היום? 

<גיורא רום:>
אני מדבר על התקנות. גם היום, לא במכוני בדק ישראליים. 

<היו"ר יצחק וקנין:>
מה שמעניין אותנו זה התקנות. 

<גיורא רום:>
לא במכון בדק ישראלי. במכון בדק סינגפורי או אירלנדי, ורת"א רוצה שניים-שלושה דברים שיתקיימו כדי שדעתה תנוח, שכני הנסע מתוחזקים במקום שהוא על דעתה, מכוח האחריות שלה.
<לאה ורון:>
מה זה כני נסע?

<קריאה:>
גלגלים. כן הנחיתה. 

<היו"ר יצחק וקנין:>
כל המסה של המטוס יושבת עליהם. 

<גיורא רום:>
במצגת שלנו זה יובהר לכל בר-בי-רב. 

<עופר גלבוע:>
כבודו שאל שאלה. למכונים זרים שרוצים לתת שירות לחברות ישראליות יש בהחלט אינטרס לקבל אישור של רת"א ישראלית, כמכון בדק ישראלי לכל דבר. השאלה היא מהו ההליך שלוקח אותנו לשם. 
ברוב העולם, המצב שקיים היום הוא שמכון זר כזה עובר אישור של הרשות שלו. אחר כך, אם ה-FAA או EASA – אם זה נמצא מחוץ לגבולות FAA או EASA – FAA או EASA הולכים ועושים רישיון, ואז כל המדינות שבמסגרת תחומם יכולות להשתמש, ואחר כך מדינות שונות קטנות כמונו וגדולות מאתנו הלכו ויצרו תהליכים מאוד מאוד סבירים, שאומרים דבר כזה. חלקם אומרים – אנחנו סומכים בעיניים עצומות על FAA או EASA והולכים אחריהם. הרוב אומרים – אנחנו מרשים לעצמנו או לוקחים על עצמנו לעשות תהליך בדיקה אבל שהוא לא הולך ועושה את כל מה ש-FAA או EASA עשו. הוא בודק ניירת, הוא בודק שהרישיון מטעם ה-FAA או EASA בתוקף, הוא בודק שלאנשים יש כשירות רישיונות שהם בתוקף, ואחרי אותה בדיקה – שהיא ההליך הסביר שאנחנו ממליצים עליו – עובר המכון ומקבל גם את האישור של אותה מדינה שאינה חברה, לא בארצות-הברית ולא באירופה. 
כלומר, EASA או ה-FAA חורשים את התלם ובאה מדינה קטנה ומאשרת את המכון כמכון של אותה מדינה קטנה, בהסתמך על EASA פלוס הליכים סבירים.

<היו"ר יצחק וקנין:>
נא לסכם. הדברים ברורים.

<עופר גלבוע:>
גיורא הזכיר פה, וצריך להבדיל בין נגישות שקיימת לפי תקנה 32, נגישות שקיימת למכון בדק ישראלי. מכון בדק ישראלי רוצה ללכת ולהיעזר במכון זר, יש לו דרך מסוימת שהותוותה בנוהל על-ידי רת"א לפי סעיף 32. כמו כן, סעיף 37 מאפשר ללכת ולקלוט פריט שתוקן במכון זר. 

מה שאנחנו אומרים, שאת אותו רציונל – שכבר בא לידי ביטוי ב-32 וב-37 – יש ליישם גם לגבי 3(א), היינו דרך המלך. לא רק מכוני בדק יכולים ללכת ולקבל בתהליכים כאלה ואחרים זכות שימוש במכון זר, אלא בדרך המלך. המכון הזר צריך לעבור את התהליך הסביר שאנחנו ממליצים עליו, ואז גם חברות התעופה יכולות להשתמש בו.
<היו"ר יצחק וקנין:>
אוקיי. 

<עופר גלבוע:>
ואני מסיים. הפתרון שאנחנו מציעים זה פתרון דומה לפתרון שהוצע כבר ב-32 וב-37, פתרון שאומר – אם המכון הוא בעל רישיון FAA או EASA ונמצא בגבולות FAA או EASA – במקרה כזה יחול נוהל אחד, ואם המכון הזה נמצא מחוץ ל-FAA או EASA, יחול כלל אחר. 

לגבי הסוג הראשון, אנחנו ממליצים על נוהל ההתקשרות שייבדק – הנוהל של חברת התעופה, שלנו, של איך אנחנו מתקשרים עם המכון – יעבור את אישור רת"א. אם רת"א תרצה לבצע בדיקה פיזית או כל דבר אחר, היא תהיה רשאית אבל לא חייבת לעשות את זה, ואנחנו כחברת תעופה נבצע סיקור למכון ונציג את ממצאיו כי ממילא האחריות היא עלינו. 
אם יהיו ממצאים סותרים – נתקן אותם, ואם לא – נקבל אישור. אם המכון נמצא מחוץ לגבולות אירופה או ארצות-הברית, אנחנו נמציא גם לרת"א את כל הסיקורים שנעשו באותו מכון, ורת"א תבדוק אותם ותתרשם. 

בכל מקרה, צריך להקפיד שברגע שקיבל המכון רישיון, וזה כבר נוגע לרישיונות של הטכנאים, מרגע שמכון זר אושר כמכון ישראלי, גם נהלי החתימה שלו ותהליכי האישורים שלו ממילא יאושרו. 

<היו"ר יצחק וקנין:>
הבנתי את הדברים. אתם רוצים להציג, גיורא? 
<גיורא רום:>
מאוד. מאוד. מאוד. 

<היו"ר יצחק וקנין:>
יש לכם מצגת, הבנתי. 

<גיורא רום:>
במקרה הבאנו איתנו. 

<עופר גלבוע:>
עוד הערה בינתיים, עד שהם יעלו את המצגת. נאמר פה לגבי אותו מכון שנפסל בפיליפינים. היא הנותנת. מה זה מראה? זה מראה שיש שוטר בעולם, יש גוף שמבקר, יש גוף שמשגיח, וכשהוא רואה בעיה הוא מעיר את הערותיו. ואגב, הערות יכולות להיות גם לגבי מכונים ישראליים בישראל וגם מכונים ישראליים בחוץ-לארץ. 

<גיורא רום:>
הגוף הזה משגיח עבור הכלים האמריקנים, EASA משגיח עבור הכלים האירופאים.

<עופר גלבוע:>
זה לא נכון. 

<גיורא רום:>
הם לא היו באותה דעה, ובסוף בפנים יושבים אנשים שקונים כרטיס וטסים. 

<עופר גלבוע:>
מי ישפוט? גיורא, אז רת"א תשפוט? אגב, דבר אחד צריך להיות ברור, כבוד היושב-ראש. אני מאוד מעריך מה שנעשה ברת"א בשנים הקרובות, אני רק חושב שהמשימות על רת"א לא הולכות להיות יותר קלות בשנים הקרובות, ורת"א תהיה עמוסה כך או כך. 
<רננה שחר:>
אפשר להשלים עד שהמצגת עולה. תקנה 3(ב), שאתה כבר אישרת, נותנת מענה לבקשה של ק.א.ל משום שהיא אומרת שהמנהל רשאי, כשהוא שוקל בקשה, להתחשב, וכולי. 
<היו"ר יצחק וקנין:>
רננה, את צודקת שאני אישרתי, אבל אני זוכר מה אמרתי. שבמידה שאני אצטרך לפתוח סעיף מסוים אני אפתח אותו. אמרתי את זה לא פעם אחת על הרבה סעיפים. זה לא חדש. 

<רננה שחר:>
אני רק אומרת שהיא נותנת מענה, אדוני. 

<היו"ר יצחק וקנין:>
אני שואל שאלה הפוכה. לו רת"א היתה כרגע – את רננה, או גיורא – מבקשים ממני לפתוח סעיף מסוים, אתם רוצים לתקן אותו, מה הייתי עושה? 

<לאה ורון:>
מה שכבר נעשה, דרך אגב. 

<רננה שחר:>
אדוני, אני מתנצלת. הכוח שלך לפתוח הוא כמובן ברור. 
<היו"ר יצחק וקנין:>
מה שעשינו, דרך אגב. אני הערתי הערה.

<רננה שחר:>
אני רק אומרת שהתקנה נותנת מענה מלא לבקשה.
<אבישי פדהצור:>
כפי שהוועדה אישרה אותה. 

<רננה שחר:>
בעקבות הבקשה של ק.א.ל.

<עופר גלבוע:>
אנחנו לא חושבים כך. 

<היו"ר יצחק וקנין:>
בואו נראה את המצגת. אנחנו יושבים פה, לא עשינו שום דבר בסופו של יום לאורך כל החקיקה הזאת – וגיורא, אני לא פגוע אבל החברים סביבי פגועים קצת.
<גיורא רום:>
ממה?

<היו"ר יצחק וקנין:>
מזה שאין להם שום שייכות ל-Category one. 
<גיורא רום:>
אני לא מתכוון, כבוד היושב-ראש - - -

<היו"ר יצחק וקנין:>
לא, לא, עזוב, תן לי. 

<גיורא רום:>
אני לוקח הערות ברצינות. 

<היו"ר יצחק וקנין:>
קצת חוש הומור.

<גיורא רום:>
לא, אני לא רוצה הומור כי אחר כך אני מוצא את זה בעיתון. 

אנחנו עוסקים בסוגיה, זאת סוגיה סופר מורכבת שאני נמצא במצב שאני לא יכול לחלק את זה עם אף אחד כי אתה לא יודע מה אני עברתי בשלוש וחצי השנים האחרונות. 

<היו"ר יצחק וקנין:>
מה אני אעשה אם אתה לא יכול לחלק את זה. איתי אתה לא יכול לחלק את זה גם?

<גיורא רום:>
אתה לא יודע מה אני עברתי. אין מקום שאני הולך אליו, שאני לא מוצג כאויב העם. אין מקום, אני וכל עובדי רת"א, כולל הבוקר.
<היו"ר יצחק וקנין:>
גיורא, אני רוצה להגיד לך, אני חולק על דעתך לחלוטין, לחלוטין, ואגיד לך למה אני חולק על דעתך. 

אתה יודע, אני זוכר את היום הראשון, לאה באה אלי ואמרה: וקנין, אני ממש מבקשת ממך טובה – עוד לפני שהתחלנו את חוק הטיס – אף אחד לא רוצה לקחת על עצמו את החוק הזה. הביאה את הספר ואמרה, אף אחד לא רוצה לקחת אותו. אמרתי לה: אני בקושי טייח, מה אני מבין בזה. ברצינות. ואמרתי: את יודעת מה, לאה, קשה היה לי לסרב לה, זה בגלל ה-17 שנים שאנחנו ביחד פה בוועדה הזאת. אני יושב בוועדה 17 שנים. והיא אומרת: אף אחד לא רוצה, אפילו יושב-ראש הוועדה אמר – אני לא נוגע בדבר הזה. 

לקחנו על עצמנו את הדבר הזה, ואני רוצה להגיד לך – אני מכיר טוב את הוועדה. אני חושב שבסופו של תהליך החקיקה לגבי חוק הטיס – עזוב את התקנות כרגע, אני מאמין שגם פה יהיה בסדר – לא היה דבר כזה. אני זוכר את היום האחרון, כולם היו שבעי-רצון. היו דברים שהלכתי בהם עד הסוף כי חשבתי שאתם צודקים לחלוטין, היו דברים שחשבתי שאפשר להתפשר על מנת להסדיר את הדברים בצורה כזאת – איך אומרים בשפה שלנו – כל העם הזה על מקומו יבוא בשלום. 
אנחנו נמצאים באיזשהו מקום שאנחנו חייבים להתחשב במספר דברים. אני יכול לתת דוגמה – דוגמה שאי-אפשר להתעלם ממנה. כשפותחים את השמים – כרגע בלונדון יש את האולימפיאדה, שמים איזשהו אצן שהוא רץ בשבע שניות, ושמים אצן שהוא כמו צב – זה התיאור שלי של התחרות שהולכת להיות בין ענקי תעופה לבין אל-על. אל-על, אנחנו כבר אומרים שהיא חברה גדולה כי יש לה 40​​​–50 מטוסים, אבל מה תגיד חברת ק.א.ל שיש לה שלושה או ארבעה מטוסים?

<קריאה:>
שניים. 

<היו"ר יצחק וקנין:>
שניים. אפילו הוספתי להם עוד אחד משלי. האחד הזה זה ממני, מה שנקרא.

<גיורא רום:>
לחברת ק.א.ל אין שום בעיה עם שמים פתוחים. 

<היו"ר יצחק וקנין:>
אני רוצה להגיד לך.

<גיורא רום:>
אם אתה מדבר – לא, אני רוצה עובדות. לחברת ק.א.ל, לחברת ארקיע, לחברת ישראייר – אין שום בעיה עם שמים פתוחים. אין שום בעיה עם שמים פתוחים. 
<היו"ר יצחק וקנין:>
גיורא, לא ביקשתי שעל כל מילה שאני אגיד, אתה תגיב. אני רק מנסה לתאר את הדברים, ואני לא חכם גדול.
<לאה ורון:>
הוא גם הזכיר את אל-על. 

<גיורא רום:>
אל-על זה משהו אחר. 

<לאה ורון:>
אל-על זה משהו אחר, אבל היושב-ראש הזכיר את חברת אל-על. 

<היו"ר יצחק וקנין:>
אני שוב אומר – כשאני מדבר על תחרות, לא דיברתי על כך שק.א.ל הולכת להתחרות מול לופטהנזה. לא התכוונתי לזה. גם אל-על לא מסוגלת להתחרות איתם. 
אני בכובע השני שלי יושב בוועדת כספים. כל שני וחמישי באים עם מפעל שעומד להיסגר, ואני צריך לקבל החלטה אם אני קונה נעליים מארצות-הברית לחיילים או קונה נעליים מישראל, אני צריך לעשות שיקול-דעת. למה אני יושב פה? למה? בכל זאת אני יושב פה כדי לקבל החלטות, כדי לאזן את הדברים.

<גיורא רום:>
אז תורו לאוצר שכל פקידי הממשלה יטוסו באל-על ולא בחברות זרות.

<היו"ר יצחק וקנין:>
גיורא, סליחה. 

<גיורא רום:>
זה מה שאתם צריכים לעשות. 

<היו"ר יצחק וקנין:>
אל תיקח את זה למקום שאתה רוצה. זה לא במקום.
<גיורא רום:>
אדוני היושב-ראש. 

<היו"ר יצחק וקנין:>
סליחה, רבותי. אל תיקחו את הדברים שלי למקום אחר.

<לאה ורון:>
וגם תאפשרו ליושב-ראש לדבר, הוא לא יכול לשמור על עצמו. 

<היו"ר יצחק וקנין:>
רבותי, אני רוצה להגיד לכם במלוא הרצינות. עד רגע זה, בכל החקיקה הלכנו במסלול שהתחשבנו בכל הדברים שרציתם, וגם עכשיו לא פרצנו שום דבר ואנחנו לא מתכוונים לפרוץ כלום, אבל אי-אפשר שכל מילה שאני אגיד, אתם תיקחו את זה הצידה רחוק רחוק, לחשוב שאני הולך עכשיו אני לא יודע מה לעשות. 

לא. רבותי, יש פה דברים שצריך להיות בהם שיקול דעת. אם אנחנו לא נדאג לעצמנו ונגיד שהכול פתוח, הכול זה שוק חופשי, להפריט את הכול – אני מודיע לכם, מדינת ישראל לא תהיה מדינה. לא יכולים להתחרות בסין, בשום דבר. אני אומר לך – אתה עובר לירדן, אתה כבר תופר שם יותר זול. כל המתפרות נסגרות ואתה יושב מול דברים שאתה צריך להתמודד, וזה תפקידי כנבחר ציבור. זה תפקידי, עם זה אני צריך להתמודד ולא עם שום דבר אחר.

אני צריך להתמודד עם הדברים כדי לתת פרנסה. אתה יודע מה אומרים חז"ל? חז"ל אומרים – הבטלה מביאה לידי חטא, לידי עוון. אני בין אלה שכל הזמן אמרתי – חבר'ה, תנו כמה שיותר עבודה לפלסטינים, תנו כמה שיותר עבודה לערבים הישראלים. למה? אם הוא יושב בבית, הוא רק חושב כל היום איך הוא דופק את המדינה הזאת כי הראש שלו פנוי רק לעבירה, ואני לא רוצה להגיד יותר מזה.
לכן, חובתי כנבחר ציבור להשתדל במקסימום לאזן בין הדרישות שלכם לבין מה שאני עומד מולו, רבותי, ולכן זו המציאות וזו חובתנו. עד היום הזה אני חושב שעשינו את הדברים, ואני רוצה להגיד לך, גיורא – אני לא מפחית לרגע אחד מכל מה שאתה עשית בשנים האחרונות, ותאמין לי שאני יודע מה אתה עשית. תאמין לי שאני יודע מה עשית, אבל שוב, יש עלינו אחריות ואת זה אנחנו צריכים לשים מול עינינו. 

נשמע, נראה את המצגת שלכם, נבחן את הדברים, ואני מאמין שבסוף היום גם אתה תחייך. תציגו את המצגת. 

<אודי גילאי:>
ברשותך, אדוני היושב-ראש, מילה אחת לפני המצגת. אני חושב שהדברים שנאמרו על-ידך ונאמרו מהלב, הם נר לרת"א בכל הדרכים. הנושא הזה לא מובא לידי ביטוי פה בוועדה, אבל אנחנו מאפשרים - - -
<היו"ר יצחק וקנין:>
אני לא מפחית מכל מה שעשיתם. אני רוצה להגיד לך – בשום חקיקה לא נעשה מה שנעשה בחקיקה הזאת. באף חקיקה. עושים אבל לא בצורה כזאת של התאמה של מאה אחוז – של דיונים על דיונים. זה שאנחנו יושבים פה מספר שעות זה כאין וכאפס לעומת השעות שישבתם אתם עם כל הנציגים שיושבים פה, וזה ייאמר לזכותכם. אני חושב שאם הגענו למה שהגענו, זה בזכות הדבר הזה, ותמיד אמרתי את זה, לאורך כל החקיקה אמרתי, ופה מגיעה לכם הרבה תודה על מה שאתם עושים. 

<אודי גילאי:>
ברשותך, אדוני, רק דוגמה אחת קטנה. המתחרים בשמים הפתוחים האירופאיים והאמריקנים, כשנוחתים באיזשהו יעד מסוים, בכדי לקבל שירות הם צריכים לקבל שירות ממכון שמרושיין על-ידי ה-FAA, מכון שמרושיין על-ידי EASA.

רת"א הציעה, גיבשה קונספט שהיא לא נדרשת לרשיין את כל אחד ממכוני הבדק אל כל היעדים שכל אחד מהמפעילים האוויריים נוחת בהם. זה שוני מהותי. אם אתה מדבר על הפער בין האצן של שבע שניות לבין 19 שניות, זה בדיוק הנושאים שהם נר לרגלינו בשביל כן להשוות, בשביל כן לאפשר לתעופה לחיות בעולם שלא קיים אצל המתחרים מאירופה ומארצות-הברית. 

אני מבקש גם את הנושאים האלה, מצדם של הגורמים, להביא לידי ביטוי בוועדה, ואני אמשיך, ברשותך, אדוני. 

<שמואל קוזי:>
אנחנו חושבים אחרת, דרך אגב. 

<היו"ר יצחק וקנין:>
רבותי, בלי הערות. בואו לא נעשה מזה סימפוזיון. אם אתם רוצים שנתקדם, תנו לו להעיר את הדברים שלו, להראות את המצגת. אני אשמע אחרי כן הערות שלכם. תמשיך בבקשה.
<אודי גילאי:>
המצגת הזאת מקדימה אולי טיפה את זמנה כי היא מיועדת להיות פתח או השלמה לתקנות 32 ו-33, אנחנו נדון בהן אני מקווה במהרה בימינו, והן דנות במה שנקרא "מכון חוץ" ו"גורם חוץ". 
"מכון חוץ" זה מכון שלא מרושיין על-ידי רת"א, שמספק שירותים למכון ישראלי; "גורם חוץ" זה גורם שאין לו רישיון של מכון בדק שמספק שירותים לאותו מכון בדק ישראלי, זה טיפה שונה ממה שאדוני יושב-ראש  ק.א.ל ביקש והציג. הוא דיבר על רישיון של מכון בדק ישראלי מחוץ לישראל, אבל הקונספט כמו שהוא הציג, אני רוצה להציג אותו. 
<עופר גלבוע:>
רק להבין. אתה אומר שבשינויים מחויבים זה יחול על אישור מכון?

<אודי גילאי:>
לא, לא אמרתי כזה מין דבר. 

<עופר גלבוע:>
אז זה לא עונה למה שאני שאלתי. 

<אודי גילאי:>
אני רק ממקד. 

<גיורא רום:>
אודי, תציג את המצגת. 
<אודי גילאי:>
באופן כללי, סעיף 8(7) לנספח 6, חלק 1 לאמנת שיקגו עוסק בדרישות ממכון בדק, ברישוי של מדינת הרישום, כפי שעורכת-הדין שחר תיארה, איך היא ממלאת את חובתה באמצעות רישוי של מכון בדק אליו היא נותנת רישיון. 

יחד עם זאת, ברור לנו, כמו שברור לעולם, שמכון בדק – בין אם הוא ישראלי, כל מכוני בדק שבעולם – לא יכול לתת מאה אחוזים מהשירותים אליהם הוא נדרש באמצעות עצמו. לכן, יש פה הרחבה, ואני מחזיק פה ספר של ה-ICAO. מכון הבדק מאציל מהרישיון שהוא קיבל מטעם מדינת הרישום אל גורמים נוספים שעליהם הוא מסתייע. אחד זה כמו שתיארתי, מכון חוץ, והשני זה גורם חוץ. 

הקונספט שלנו הוא שרת"א נותנת רישיון למכון הבדק הישראלי, היא לא מתערבת ביום-יום בהתקשרויות של מכון הבדק עם קבלני המשנה שלו. אנחנו רק רוצים להבטיח שרישיון שנתן מנהל רת"א למכון בדק ישראלי הוא רישיון אמיתי, הוא לא רישיון ריק מתוכן שלוקחים את כל התכולה של הרישיון, מעבירים אותו החוצה.
באופן כללי, אנחנו יכולים לחלק את ההתקשרות – אני מדבר כרגע על מכון חוץ – ברשותך, אדוני, יהיו שני שקפים קצרים על "גורם חוץ". "מכון חוץ", שוב, זה מכון אחר שהוא לא המכון שאליו ניתן הרישיון.

<היו"ר יצחק וקנין:>
מכון חוץ, אתה מתכוון שגם בתוך הארץ יכול להיות מצב כזה?

<קריאה:>
רק בתוך הארץ. 

<אבישי פדהצור:>
לא רק בתוך הארץ, גם מחוץ לארץ. 

<קריאות:>
- - -

<היו"ר יצחק וקנין:>
לא סתם שאלתי. 

<אודי גילאי:>
אדוני, בשביל השאלה של אדוני מוצג השקף הזה. אנחנו חילקנו באופן בסיסי את מכוני החוץ לארבעה סוגים שונים של מכונים. סוג אחד זה מכון חוץ ישראלי. חברת אל-על מעבירה בקבלנות משנה עבודה לתעשייה אווירית. זה סוג אחד.
סוג 2 – המדינות שאיתן יש לנו אינטימיות בהכרה של הרגולציה. צריך להבין, בסופו של דבר ההסתמכות על מכון חוץ גוררת אחריה הן הכרה של הרגולציה של המדינה שנתנה את הרישיון למכון החוץ, הן הכרה של מכון הבדק עצמו והן הכרה של הבן אדם שחתם על התעודה שבסופו של דבר אישרה את הפריט. 

לכן, אנחנו אמרנו – סוג 2 זה מכוני חוץ אמריקנים, אירופאים, ברזילאים וקנדים, שנמצאים על אדמתם, כי חזקה על מכון חוץ אמריקני שמי שחותם עליו זה ג'ו שנמצא בארצות-הברית, בברזיל – אני לא יודע איך קוראים לו, אבל זה הסוג השני. 

הסוג השלישי זה מכוני בדק שקיבלו רישיון מה-FAA או מקנדה או מברזיל או מ-EASA, שלא נמצאים על אדמתם. 

יש פה סוגיה מעט שונה, מעט מורכבת, תיכף נציג את הסוגיות שנוגעות לכך, אבל כמו שמנהל רת"א תיאר קודם, יש פה בעיות. לא תמיד הרשויות האמריקניות, האירופאיות, הן עושות פיקוח באותה רמה שהן יכולות לעשות על מכון שנמצא בשטח בו הן נמצאות. 

הסוג הרביעי זה מכונים אחרים שהם לא משלושת הסוגים האלה. אפשר להגיד בגדול, אדוני, שסוגים 1 עד 3 מכסים 80%–90% משוק התעופה הישראלי. לגבי מכון בדק ישראלי שמבקש להתקשר עם מכון בדק ישראלי אחר, רת"א - - -

<היו"ר יצחק וקנין:>
שאלה טכנית. בשלוש הקטגוריות – 1, 2 ו-3 – אם גורם כמו אל-על או ק.א.ל רוצה להתקשר עם המכונים האלה, הוא צריך אישור של רת"א. האם האישור הזה ניתן בצורה אוטומטית או שאתם בודקים כל אישור?

<קריאה:>
זה כבר כניסה לתקנות 32 ו-33.

<רננה שחר:>
אנחנו בתקנות המכונים ועכשיו אנחנו מדברים על מכון בדק ישראלי שמעביר עבודה למכון אחר – או למכון חוץ או למכון חוץ זר. אם אתה מדבר על חברת תעופה – ק.א.ל כחברת תעופה, חברת אל-על כחברת תעופה – כן, הם צריכים אישור, זה לא התקנות האלה, זה תקנות ההפעלה, זו מאטריה אחרת. 
<שמואל קוזי:>
אבל יש לנו גם מכון בדק. 

<קריאות:>
- - -

<היו"ר יצחק וקנין:>
רבותי, אני מבקש דבר אחד. שיהיה ברור. אתם רוצים שאני אבין – כי אם אני לא אבין, אני מקריא את התקנות ומאשר אותן. 

<גיורא רום:>
תסבירי את ההבדל בין מכון בדק לחברת תעופה.

<היו"ר יצחק וקנין:>
כשאתם מדברים והם עונים לכם ואתם עונים להם, אני לא מבין כלום. אני מתרכז בעניין הזה כדי להבין איך העסק הזה עובד.

<רננה שחר:>
לגבי חברת התעופה עצמה, ביחסים שלה עם מכוני הבדק שלה – אל"ף, כן, לפי סעיף 63 לחוק הטיס חייב אישור, לפי תקנות ההפעלה חייב אישור. חברת התעופה יכולה להתקשר עם מספר מכוני בדק, וצריכה לבצע תיאום ביניהם כדי שהדברים לא יפלו בין הכיסאות, והצענו הסדרים שהם דומים בתקנות ההפעלה ואנחנו נתקן אותם לפי ההחלטות שלך פה, אדוני, לפי ההסדרים שמתקבלים פה, כמובן אנחנו נתאים את ההסדרים בתקנות ההפעלה להכרעות שמתקבלות בתקנות המכונים. 
אנחנו פה עכשיו עוסקים בסוגיה של מכון ישראלי שמעביר למכונים זרים, לא של חברת תעופה. 

<אסנת איסן:>
אפשר שנייה?

<היו"ר יצחק וקנין:>
לא, לא. אני אתן לך לדבר אבל תנו לנו לסיים. אל-על מתקנת דרך התעשייה האווירית, לדוגמה; התעשייה האווירית, יש לה מערכת של חוזים עם סוג 2, ארצות-הברית, אירופה. האם אתם מאשרים את זה פעם אחת או שזה מרושיין אוטומטית, איך הדברים פועלים? 

<אודי גילאי:>
זה המצגת. עוד שני שקפים, אדוני. 

<היו"ר יצחק וקנין:>
אולי אני מקדים, נסיים את המצגת.

<אסנת איסן:>
אדוני, רק לחדד. 

<עופר גלבוע:>
המצגת לא עונה בכלל על מה שאנחנו דיברנו. 

<היו"ר יצחק וקנין:>
רבותי, לא ראיתם את המצגת. 

<אסנת איסן:>
אנחנו ראינו את המצגת. 

<היו"ר יצחק וקנין:>
את ראית את המצגת?

<אסנת איסן:>
כן. 

<היו"ר יצחק וקנין:>
אני לא ראיתי אותה. את שלך ראיתי, את שלהם לא ראיתי. אני מבקש לא להפריע, תאפשרו לי. תאמינו לי, אני רוצה להבין איך הדבר הזה עובד. תמשיך.  

<אודי גילאי:>
אדוני, באופן כללי, כשמכון בדק ישראלי מבקש להתקשר עם מכון בדק ישראלי אחר, רת"א עושה דבר אחד. היא מאשרת למכון הבדק הישראלי להוציא סוג פריט – אפילו לא פריט ספציפי – להוציא את סוג הפריט למכון חוץ רק בשביל לוודא את התהליך. כל היתר, אדוני, זה תחת הנהלים של מכון הבדק הישראלי, שהוא חייב לוודא מספר דברים. הוא צריך לקבוע את האנשים שלו, שמנהלים את - - -
<היו"ר יצחק וקנין:>
מה שאישרנו פה בתקנות. 

<אודי גילאי:>
לא, לא, עוד לא הגענו לתקנות. אתה תראה, יש פה שתי עמודות מצד ימין. עמודה אחת, הימנית ביותר, היא העמודה שבאה לידי ביטוי בתקנות, העמודה השנייה זה מה שרת"א מרחיבה באמצעות הודעה לציבור. כמו שאמר מנהל רת"א, הודעה לציבור – אני לא אעשה שימוש, זה כבר הפרשנים – ואת זה ניתן לעשות אחרי שאדוני יקבע את התקנות, אבל באופן כללי מה שרת"א מבקשת, הכול פנימי של מכון הבדק. רת"א מאשרת למכון הבדק את הנוהל והיא אומרת – יש לך מי שאחראי על ההתקשרות, אתה תבדוק שמכון הבדק שאליו אתה מוסר את הפריט יודע בכלל מה לעשות, אתה תנהל את הרישומים ואתה תקבע גם אפשרות שאם מצאת פגם, אתה  יכול לבטל את ההתקשרות, שזאת לא התקשרות for life. 

<היו"ר יצחק וקנין:>
ברור. תמשיך הלאה.

<אודי גילאי:>
כשאתה רוצה להתקשר עם מכון בדק מסוג 2 – אמריקה, ארצות-הברית וכולי – באופן כללי אתה צריך לעמוד בהוראות של התקשרות, כמו שאמרנו, מסוג 1, עם שלוש נקודות נוספות. שוב, ההוראות האלה הן שקופות לרת"א. אנחנו מבקשים שבמסגרת חוזה ההתקשרות שלך עם מכון הבדק הזה תהיה אפשרות לרת"א לעשות בדיקה, סיקור של המכון הזה בארצות-הברית. זה צריך להיות חלק מהנהלים שלך, רת"א לא קובעת את זה, לא בודקת את זה. אנחנו רוצים שהמכון הישראלי יבדוק את המכון הזר.
<היו"ר יצחק וקנין:>
ויעמוד בעצם בכל הדרישות ששמתם.

<אודי גילאי:>
בדיוק. או לחילופין, יציג לרת"א אמצעי אחר שיציג את אותה רמת בטיחות, שוות-ערך. יש רשימה של ספקים מורשים, יש לי סיקורים כאלה או אחרים, יש לי הסתמכות על כאלה ואחרים. אנחנו פותחים את הדלת באופן המרבי ואנחנו רוצים גם שתקבע לעצמך נהלים של דיווח וסיקור תקופתי. 
שוב, אין פה נגיעה של רת"א בחיי היום-יום.

<היו"ר יצחק וקנין:>
ברור לי העניין. תתקדם. 

<אודי גילאי:>
מכון בדק ישראלי שרוצה להתקשר עם מכון בדק אמריקני מחוץ לארצות-הברית, צריך לעמוד בהוראות של מספר 2 ועוד שלוש נקודות. ראשית, הוא צריך להציג לרת"א את התוצאות של הסיקור שהוא ביצע במכון החוץ, כתנאי להתקשרות, כי יש פה איזשהו גורם כמו שתיארנו קודם, יש פה בעיה מסוימת של איכות הפיקוח של ה-FAA במכון הפיליפיני. אנחנו רוצים לדעת שכשה-FAA עשה את הסיקור בפיליפינים ומצא נקודות פתוחות, באמת הנקודות האלה נסגרו, כי הרי לא אוטומטית אחרי סיקור שוללים רישיון. 

כמו שרת"א עושה, מעלים נקודות פתוחות. אנחנו רוצים לדעת שהנקודות האלה מטופלות ואנחנו רוצים לדעת שזה בסדר. אנחנו רוצים לדעת את הסיקור שה-FAA ביצע, הרשות שנתנה את הרישיון ביצעה, ואנחנו רוצים גם לדעת שמי שחותם על תעודת אחזקה ושחרור במכון החוץ הזה הוא מישהו שמאושר על-ידי ה-FAA, כי לצורך העניין בהונדורס יש מי שחותם על תעודת אחזקה ושחרור הונדורסי פשוט, ויש מי שהוסמך על-ידי ה-FAA לחתום על אותה תעודת אחזקה ושחרור מטעם ה-FAA. אנחנו רוצים שאותו אחד יחתום על תעודת אחזקה ושחרור של אל-על או של ארקיע או של ק.א.ל, ולא ההונדורסי המסכן.

וסוג 4, זו אופרציה אחרת לחלוטין – מדינות שאין לנו איתן את האינטימיות, ופה אנחנו עושים את זה על בסיס יותר פרטני. 

כמו שאמרתי, מדובר פה על השוליים, מדובר פה על אחוזים בודדים בנפח התעופה ואנחנו נצטרך לבדוק כל דבר לגופו. 

<היו"ר יצחק וקנין:>
כל מה שדיברת זה מול מכוני הבדק.

<אודי גילאי:>
נכון מאוד, אדוני. 

<היו"ר יצחק וקנין:>
עד כאן בסדר. 

<אודי גילאי:>
עוד שני שקפים, ברשותך. אני רוצה להרחיב טיפה על "גורם חוץ". גורם חוץ זה מישהו שאין לו רישיון. זה בית מלאכה, לצורך העניין תעשייה אווירית רוצה לתקן פנצ'רים – היא לא תחפש מכון בדק, היא תחפש את הפנצ'ריה הקרובה – כדי שלא נמצא את עצמנו עם חור בצמיג, המסגרת העולמית אומרת: בסדר, אתה יכול להתקשר אבל הוא כאילו חוסה תחת צילך. מערכת הבטחת האיכות של מכון הבדק הישראלי היא זאת שלוקחת את האחריות על העבודה אצל גורם החוץ. 
יש פה מספר דברים. שוב, רת"א מעורבת אך ורק באישור של הוצאת הפריט לגורם חוץ. זהו. היא לא מתערבת בחוזה ואיך זה מנוהל, היא דורשת שמכון הבדק הישראלי יקבע נהלים – אני לא הולך להציג אותם פה – אבל אלה נהלים שבאים להסדיר את התהליך שבינו לבין גורם החוץ, את האיכות, איך הוא מבטיח שהפעולה – באמצעות פנצ'ריה – היא עומדת תחת כל הנהלים, ובא לציון גואל. 

<לאה ורון:>
האם זה אישור תקופתי או אישור חד-פעמי? 

<אודי גילאי:>
חד-פעמי. רת"א מאשרת למכון הישראלי להוציא פריט לפנצ'ריה. זהו. תודה לאדוני. 
<אבישי פדהצור:>
אנחנו קצת מקדימים פה, אדוני ברשותך, את הדיון בתקנות 32 ו-33.
<היו"ר יצחק וקנין:>
לא משנה, זה חשוב. כשניכנס לשם ילך לנו יותר קל, אל תדאג. אנחנו לא עושים שום דבר לבטלה, תאמין לי. 
<איתי עצמון:>
רציתי לשאול לגבי גורמי חוץ. האם האישור ניתן לגבי סוגי פריטים או לגבי כל פריט?
<אבישי פדהצור:>
האישור ניתן לגבי סוגי פריטים. זה גם מופיע, אם אני לא טועה, בנוסח שהעברנו. זה היה במסגרת השיח עם הציבור, עלה החשש שמא יידרש כל פריט ופריט. נחזור על זה כשנגיע ל-32 ול-33 אבל באופן עקרוני, מדובר בסוגי פריטים – שוב, בכפוף לרשימת היכולת וההגדרים של מכון הבדק. 
<היו"ר יצחק וקנין:>
סיימתם את המצגת. עכשיו אני שואל – מה הבעיה שלכם פה עם התהליך הזה? 

<דוד בן ארי:>
אני מייד אבהיר. דוד בן ארי, ראש אגף ביקורת בחברת אל-על. אם אפשר להחזיר את המצגת לסוג 3. קודם כול, התפלאנו שאתם ממשיכים להציג כאן את הנושא גם ביחס להתייחסות ההודעה של רת"א, כאשר מראש בדיונים אמרתם שההודעה תשתנה ושההודעה לא משקפת את ההבנות שהיו בקשר לנושא של תקנה 32, בנושא הכרה של מכוני חוץ. 
אבל, מאחר שהמצגת עלתה כאן ויש במצגת התייחסות גם כלפי ההודעה של רת"א, אזי יש לזה משמעות ואני רוצה להבהיר מה המשמעות.

אודי אמר שיש דרישה של אישור מראש של רת"א להתקשרות. בגלל שעשו כאן את הסיווג בין ה-FAA – מכוני בדק 145 של האמריקנים תחת הטריטוריה בארצות-הברית ותחת הטריטוריה של ה-EASA אירופה, הדבר שונה, ויש כאן הסדרים בהודעה של רת"א לגבי מכוני בדק שמחוץ לתחום הטריטוריה של האירופאים או של האמריקנים, ואתן לך אדוני דוגמה. 

בהודעה של רת"א לגבי סיווג במסמך 5 כתוב בצורה מפורשת – או שהתקבלו ממכון בדק שנמצא בתחום הטריטוריה שמחוץ לשטח הטריטוריאלי של אירופה ושל ארצות-הברית. 

כך לדוגמה, מטוס של חברת אל-על כרגע נוחת ביוהנסבורג, ויש לו תקלה. לידו נוחת מטוס של בריטיש איירוויס, ויש לו תקלה. לצורך התקלה, כדי להוציא את המטוס מטיסה אנחנו צריכים לקחת יחידה מסוימת, להחליף חלק. זו תעודת אחזקה ושחרור של אותו חלק. מכון הבדק שנתן את תעודת האחזקה והשחרור הוא של ה-EASA והוא נמצא בדרום אפריקה.
המטוס של בריטיש איירוויס לוקח את היחידה, מרכיב, ותוך חצי שעה הוא יוצא לדרכו. אם אנחנו צריכים לעבור את הפרוצדורה שהוצעה כאן לאדוני בסעיף 3, זה אומר אישור של רת"א מראש. 

<קריאה:>
זה לא מה שהוצע. 

<היו"ר יצחק וקנין:>
מה שהוא הציג לנו זה לא יחסי הגומלין בינך לבין רת"א. זה יחסי הגומלין בין רת"א למכוני הבדק הישראליים שיש להם התקשרויות בחוץ-לארץ. אתה מעלה פה בעיה שאני מנסה להתעמק בה קצת, שבעצם, למכון הבדק הישראלי אין התקשרות עם אותו מכון בדק בדרום אפריקה, לדוגמה, או מרוקו, ואין לו מערכת יחסים או חוזים, או בעצם לא מאושר מול מכון הבדק הישראלי – לא מול אל-על, כי אתה לא צד בעניין כרגע אלא מכון הבדק פה. 

<שמואל קוזי:>
אני גם מכון בדק. 

<קריאות:>
- - -

<היו"ר יצחק וקנין:>
רבותי, אני מנסה להתעמק בדברים, אני לא רוצה שמישהו יחשוב שאפשר לעבור כך. מה שמציגים לנו כרגע ברת"א זה מערכת יחסי הגומלין של כל אותה תחזוקה שאתם מדברים עליה, מכוני בדק – של מכון הבדק הישראלי מול מכוני בדק בחוץ-לארץ, ולא חברת התעופה.  

<קריאה:>
אמת. 

<היו"ר יצחק וקנין:>
זה מה שאני מבין, נכון לכרגע.

<קריאה:>
אני רוצה לחדד. אבל החוק היום מחייב את חברות התעופה – הן לא יכולות כבר לתחזק את המטוסים בעצמן. 

<היו"ר יצחק וקנין:>
ברור  לי, אבל אמרה את זה רננה – זה נושא ההפעלה, אני מבין. זה יהיה בתקנות ההפעלה. 
<אבישי פדהצור:>
נכון מאוד. 
<היו"ר יצחק וקנין:>
האם הגעתם מולם בנושא תקנות ההפעלה, הנושא הזה עלה? 
<קריאה:>
לא. 

<היו"ר יצחק וקנין:>
כשנגיע לזה, נעבור אותו. הלאה. 

<אסנת איסן:>
אני רוצה לחדד בדיוק בנקודה הזאת. רננה קודם אמרה, וכרגע חזרת על זה, שהאפשרות של מפעיל להתקשר עם מכוני בדק תוסדר במסגרת תקנות ההפעלה. 

בנקודה הזאת חשוב להגיד. דרך המלך של מפעיל להתקשר עם מכון בדק זה עם מכון בדק שרושיין על-פי תקנות המכונים, היינו דרך המלך היא 3(ב) לי כמפעיל, לא לתקנות ההפעלה. תקנות ההפעלה הן החריג לדרך המלך הזאת. 

מה תקנות ההפעלה אומרות? את, ק.א.ל כמפעיל, יכולה להתקשר עם מכון בדק שלא רושיין, תחת שני מקרים חריגים – אחד זה תחזוקת קו, ושני זה בנחיתה לא מתוכננת. דרך המלך היא ללכת למכון שרושיין, מכון ישראלי שרושיין, ולכן ההתעקשות שלנו היא שהדבר הזה יידון פה בתקנות המכונים, תחת 3(ב). זו דרך המלך. 

<היו"ר יצחק וקנין:>
הבנתי אותך. תשובה.
<רננה שחר:>
הנושא של רישוי מכון בדק מחוץ לישראל, אדוני, נדון. סליחה שאני אומרת את זה כי זה פשוט - - -

<היו"ר יצחק וקנין:>
לא, עזבי. 

<רננה שחר:>
לא, כתבנו תקנה שאומרת, בעקבות ההערה - - -
<היו"ר יצחק וקנין:>
רננה, אני מבקש ממך דבר אחד. 
<רננה שחר:>
אז אני מתנצלת. 

<היו"ר יצחק וקנין:>
אל תיקחי אותי במצב של אישרנו - - -
<רננה שחר:>
לא, זה לא העניין. 

<היו"ר יצחק וקנין:>
אלה תשובות, לתת אותן את יודעת למי. 

<רננה שחר:>
בהחלט. אני מבינה, אדוני. מה שאני אומרת הוא כך. כל מכון שמקבל רישיון ישראלי צריך לעמוד בתקנות מכוני הבדק הישראליות. זה העניין. 

<היו"ר יצחק וקנין:>
מסכים אתך לחלוטין. 

<אסנת איסן:>
לכן אנחנו פה. 

<רננה שחר:>
יפה. חברת ק.א.ל מציעה סוג של פתרונות יצירתיים או קיצורי דרך כדי שזה יקרה מהר. אל"ף, אני מוכרחה להגיד, אני לא מכירה קונספט שבתעופה, כשמתכננים אותה, צריך לעשות מהר. לא. כשמתכננים – עושים לאט. חושבים, עושים, מתכננים, רק כשזה עובד זה צריך לעבוד מהר.

<היו"ר יצחק וקנין:>
רננה, אני מסכים אתך לגבי כל נושא הבטיחות מא' עד ת', כל הדברים האלה צריך לקחת אותם בחשבון. השאלה הנשאלת - - -
<רננה שחר:>
האם אפשר לעשות תהליכי קיצורי דרך ברישוי מכון, זה מה שהם רוצים. 

<היו"ר יצחק וקנין:>
לא מדבר על קיצורי דרך. 

<אסנת איסן:>
לא, שנתיים זה לא קיצור דרך. 

<היו"ר יצחק וקנין:>
אני לא מדבר על קיצורי דרך. אני מדבר על מצב שהעלו אותו פה אל-על, ואני מאמין שזה גם לחברת ק.א.ל ולגבי כל החברות. 

מטוס נוחת, יש לו תקלה. הוא לא יכול לקבל את האישור בגלל א', ב', ג', שהעלו פה. אני שואל האם ההיגיון אומר שהמטוס יהיה מקורקע יומיים, שלושה ימים, ארבעה ימים, בגלל כל מיני אישורים, או לעומת זאת, ינחת מטוס אחר של חברה אחרת, בגלל שיש לו תנאים כאלה ואחרים, בתוך חצי שעה מתקנים לו את התקלה, שלום ולהתראות, עולים וטסים בחזרה. 

שאלה אם אנחנו לא יכולים למצוא שביל כזה שיפתור את הבעיה. זו השאלה שלי, אני מנסה לחשוב איתכם ביחד.

<רמי ליבלינג:>
אני רוצה לענות. שמי רמי ליבלינג, ראש מחלקת מובילים אוויריים ברת"א. רישיוּן של חברת תעופה – שאנחנו לא עוסקים בזה כרגע – מורכב מחמישה שלבים, נהלים שכתובים וידועים. חברת תעופה במדינת ישראל או ב-EASA או ב-FAA, לא תקבל רישיון אם היא לא תוכיח שכאשר מטוס שלה נוחת, בשלב ה-demonstration, שלב 4, יש לה את כל הסידורים המתאימים. היא לא תקבל את רישיון ההפעלה שלה. היא צריכה לטרוח בערב שבת כדי לאכול בשבת. 

ולכן, אין מצב שפתאום נחתנו מהשמים באיזשהו שדה, ואין לנו סידורים – לא נקבל רישיון. 

<היו"ר יצחק וקנין:>
מה יש לכם להגיד? 

<רננה שחר:>
אלה שני דיונים שונים. 

<עופר גלבוע:>
אני רוצה להגיב.

<היו"ר יצחק וקנין:>
אני מציע כך, לצורך הדיון. רבותי, הוא סגר לי עוד פתח אבל אני רוצה לשמוע אתכם גם. 

<עופר גלבוע:>
הנקודה היא לא רק במקרה של תקלות. כמובן שבמקרה של תקלות זה חשוב. הנקודה היא שגופים גלובליים בתעשיות - - -
<היו"ר יצחק וקנין:>
עזוב גופים גלובליים. אני הולך אתך ספציפית. יש תקלה למטוס, אתה צריך לתקן אותו. הוא אומר שאין מציאות כזאת שאתה תנחת במרוקו, בדרום אפריקה, כשאין לך את כל האינוונטר חתום, מוכן לכל התיקונים. 

<אמיר דרנגר:>
אני רוצה לעשות סדר. 

<היו"ר יצחק וקנין:>
רבותי, אני מתאמץ הרבה להתרכז בכל העניין. אנא מכם, אל תנהלו שיחות ביניכם. מי שירצה לדבר, אני אאפשר, רק אל תחזרו על הדברים. אני אאפשר לכם כל מה שאתם רוצים. למצות את הדיון הזה, אני אמצה אותו. 

רבותי, אני צריך לקבל החלטה בסופו של דבר, אין פה אף אחד איתי מחברי הכנסת, אני לבד צריך להצביע. 
<עופר גלבוע:>
אדוני, בקשר לתקלות, מן הסתם כמו שנאמר פה, גם בנהלים של חברת התעופה, ואני מקווה שגם בתקנות ההפעלה, יהיה פתרון שבא ואומר - במקרה חירום זו הדרך. למרות שלמישהו אין רישיון או אין אישור, הם יפתחו.
<אודי גילאי:>
הצענו פתרון. 

<היו"ר יצחק וקנין:>
סליחה. מה הפתרון שהצעתם להם? 

<אודי גילאי:>
הצענו פתרון. תקנה 413א'. 

<היו"ר יצחק וקנין:>
מה היא אומרת?

<אודי גילאי:>
שמאפשרת, במקרה של נחיתה לא מתוכננת עקב תקלה, מה עושים. אתה רוצה שנציג את זה? 

<קריאות:>
- - -

<אסנת איסן:>
אבל זה בדיוק העניין. זה חריגה, אנחנו מדברים על דרך המלך. 

<היו"ר יצחק וקנין:>
רבותי, לא כולם ביחד אם אתם רוצים שאני אבין. 

<דוד בן ארי:>
מערבבים פה דברים. 

<אודי גילאי:>
יש פה מעט ערבוביה. אנחנו עושים פה ערבוביה בין מה שחברת תעופה, מפעיל אווירי, יכול לעשות למה שמכון בדק יכול לעשות. אנחנו יוצרים הסדרים שמאפשרים הן למפעיל אווירי שמצא את עצמו - עד כמה שזה לא יכול להיות – במקום לא מתוכנן, איך לפעול, מבלי להעמיד את המטוס לשבוע-שבועיים, ואנחנו יוצרים הסדרים כפי שאדוני יראה עוד מעט למכון הבדק של אותה חברת תעופה, לטפל מטעמו של המפעיל האווירי באותו מטוס שמצא את עצמו. 

כמו שאמר מר ליבלינג, אני רוצה להרחיב. אם נסקור את הנתיבים שבהם פועלת התעופה הישראלית, בסופו של דבר מדובר על אירופה שיש לה מערכת רגולציה 1, על צפון אמריקה שיש לה מערכת רגולציה 1 או 1.5 שזה קנדה, על עוד אי אלה מדינות במזרח הרחוק ובדרום אפריקה, וזהו, זה לא 191 המדינות שחברות ב-ICAO, שצריך עכשיו לבוא ולעשות סקר אחד-אחד. 
<דוד בן ארי:>
מבלבלים פה דברים, אני מבקש להיות ברור. מה שהוצג כאן במצגת מתייחס לתקנה 32, בסיס ההכרה בתעודת אחזקה ושחרור של ה-EASA ושל ה-FAA. זה מה שהוצג כאן בתקנה 32, ולא מדובר כאן על תקנה 413 שאתה נוחת באיזשהו יעד ואתה מבקש שטכנאי מקומי יחתום וישחרר את המטוס. לא מדובר כאן על זה. 
<אברהם ליבלינג:>
אז בואו נדון. 

<קריאות:>
- - -

<היו"ר יצחק וקנין:>
רבותי, החלטתי – מרגע זה אני לא שומע יותר אף אחד, אני נכנס לתקנות. תנו לי לקרוא את התקנות ולהגיע לאן שאני צריך. אני חושב שהדברים ברורים לי. 
<איתי עצמון:>
יש בקשות לדיון מחדש שהשר הגיש. שאלה אם אתם רוצים לפתוח בבקשות לדיון. 

<אבישי פדהצור:>
אני חושב שיהיה נבון יותר אם נחתום את תקנות המכונים ואז נחזור לבקשות נוספות. 

<היו"ר יצחק וקנין:>
רבותי, גם אני חושב ככה. אני מתחיל להקריא. נגיע לתקנה שאתם חושבים שאתם לא יכולים לחיות איתה – תציגו את העניינים שלכם, אני אשמע, והקדוש-ברוך-הוא יעזור לי לפתור את הבעיה. 

אנחנו במערכת הבטחת איכות ומערכת ניהול בטיחות, סעיף 23. 

<אבישי פדהצור:>
בוקר טוב, אדוני. התקנה הזו – אנחנו דילגנו עליה בשעתה כי היתה לנו מחלוקת מקצועית של הטרמינולוגיה שצריכה לשמש. קראנו לזה ניהול איכות, הבטחת איכות, איכות בלבד. ישבנו בסופו של יום, התכנסנו למונח אחד.

<איתי עצמון:>
מונח שקיים בחוק. 

<אבישי פדהצור:>
התאמנו בהתאם לכך את הנוסח ואנחנו מבקשים לקרוא אותו בפני אדוני ולהביא אותו לדיון, והתאמנו את זה בהמשך להערות היועץ המשפטי לוועדה, למה שדורש מאתנו חוק הטיס. 

<היו"ר יצחק וקנין:>
נא להקריא. 

<אבישי פדהצור:>
	"מערכת הבטחת איכות
	23. 
	(א) לא יפעיל בעל רישיון מכון בדק אלא אם כן הוא מקיים מערכת הבטחת איכות עצמאית, שאישר לו המנהל, שמטרתה להבטיח, באופן מתמשך ויסודי, רמה מקצועית נאותה בביצוע פעולות בדק וקיום הוראות תקנות אלה בפעילות מכון הבדק, וכי כל פריט שבעל הרישיון נותן לו תעודת אחזקה ושחרור שמיש ועומד בכללי כושר אווירי. 

	
	
	(ב) מערכת הבטחת איכות תכלול -

	
	
	
	(1) תיאור של מדיניות ניהול האיכות והבטיחות של מכון הבדק, ובכלל זה: 

	
	
	
	
	(1) הצהרה כי בטיחות הטיסה היא השיקול המכריע בביצוע פעולות הבדק במכון הבדק;

	
	
	
	
	(2) יישום של ביצועי אנוש ושל עקרונות הגורם האנושי בביצוע פעולות הבדק;


	
	
	
	
	(3) עידוד עובדי מכון הבדק לדווח על טעויות ועל תקלות בביצוע פעולות בדק;

	
	
	
	
	(4) הצהרה בדבר חובת כל עובד במכון הבדק לציית לנהלים, להוראות ולתקנות אלה בעניין הבטחת האיכות והבטיחות;

	
	
	
	
	(5)  הצהרה בדבר הצורך שכל עובד במכון הבדק ישתף פעולה עם הסוקרים בביצוע תפקידם. " 


<היו"ר יצחק וקנין:>
עד כאן. הסבר. 

<אבישי פדהצור:>
אחת מהתפיסות הרווחות ההולכות ומתגברות בתחום פעילות מכוני הבדק היא נושא הבטחת האיכות. הגויים מכנים את זה Quality Assurance, Quality System, איזשהו סוג של מערכת איכות שעיקר תפקידה הוא לוודא ששתי פונקציות מתקיימות בפעילות של מכון הבדק. 

אחת, שהוא פועל לפי הנהלים שלו. מתוך הנחה שהנהלים שנכתבו, אושרו על-ידי רת"א, הם נהלים שמשקפים את הדרך הנכונה והטובה לעבוד בה, וכמובן שצריכים לוודא שמי שעובד, עובד בהתאם לנהלים ובהתאם להוראות שאומרים לו. זו התכלית הראשונה של מערכת האיכות. 
התכלית השנייה של מערכת האיכות כמובן היא להביא לכך שהמוצר התעופתי שמכון הבדק מטפל בו יוצא בטוח. כי אם הנוהל, בעוונותינו, עקום, זה שעובדים לפי הנוהל מוציא לנו מוצר תעופתי עקום, דבר שאיננו רוצים בכלי הטיס שלנו. 

זו התכלית של מערכת הבטחת האיכות. בסופו של יום, זה גם נדרש לפי ה-ICAO, זוהי הגשמת סטנדרט של ה-ICAO. המערכת הזאת היא כוללת, היא למעשה קובץ או שורה של נהלים והוראות עם חלוקה ברורה של אחריות, של תוכניות סיקורים, וכולי, כפי שנראה להלן. 

<היו"ר יצחק וקנין:>
רבותי, יש לכם הערות? אין הערות. אני מצביע על סעיף 23(א) עד (ה). מי בעד, מי נגד? 
הצבעה

בעד – 1

נגד – אין

נמנעים – אין

תקנות 23(א) עד (ה) נתקבלו. 

<היו"ר יצחק וקנין:>
הסעיפים אושרו. 

<אבישי פדהצור:>
במסגרת הבטחת האיכות, היא תכלול:
	
	
	"
	(2) נהלים להבטחת עצמאותה ועצמאות הפועלים במסגרתה, במסגרת פעילות מכון הבדק, ובכלל זה הוראות בעניינים אלה: 

	
	
	
	
	(1) חובת דיווח על ליקויים שנמצאו בביצוע סיקור למנהל מכון הבדק;

	
	
	
	
	(2) מניעת מצב בו המשמשים במכון הבדק כסוקרים משמשים בו גם בביצוע פעולות בדק שעל סיקורן הם אמונים."


אני אסביר, ואולי תהיה הערה של היועץ המשפטי לגבי מה זה סיקור. כמו שאמרנו, מערכת האיכות, אני אגדיר אותה במירכאות כ"מערכת לעומתית". היא למעשה מערכת שהיא חלק ממכון הבדק, אבל היא אמורה לבדוק או לבקר את האופן שבו מכון הבדק מתנהל. 

מטבע הדברים, זה לא תמיד נוח למי שמשמש במערכת הזאת לבוא ולהיות הנודניק התורן או המבקר של המערכת, ולכן אחד מהיסודות של המערכת הזאת זה שמירה על העצמאות. כאשר אישרנו קודם את בעלי התפקיד ראינו שמנהל הבטחת האיכות, הוא מדווח ישירות למנהל מכון הבדק, אין מישהו שחוצץ בינו. זה גם ביטוי של עצמאות המערכת הזאת. 
אנחנו קובעים את זה במפורש. צריכים להיות נהלים שמבטיחים את העצמאות והם צריכים להתייחס במיוחד לשני הרכיבים הבאים. קודם כול, חובת דיווח – שזה ברור, שאנשים לא ייראו לדווח על ממצאים שמצאו במהלך סיקור. הדבר השני הוא גם נובע מהעצמאות וגם מהצורך למנוע ניגוד עניינים, זה שאדם שעובד במכון הבדק אולי בכמה תפקידים, בכובעו כסוקר לא יסקר פעולת בדק שהוא עשה בכובעו כטכנאי לבדק כלי טיס, כי אין אדם משים עצמו רשע, וזו התכלית של פסקה (2). 
<איתי עצמון:>
בדין ודברים שהיה לנו גם השבוע, גם בשבוע שעבר, אני ביקשתי שתומצא לנו הגדרה ל"סיקור" מכיוון שהמונח הזה עובר כחוט השני בתקנה זו, אני חושב שגם בתקנות שלאחר מכן, ואני מציע שתציגו את ההגדרה המוצעת. 

<אבישי פדהצור:>
עקב בקשתו, דרישתו של היועץ המשפטי, התכנסנו לכדי נוסח שגם הבאנו לידיעת הציבור, לא קיבלנו עליו הערות שבגינן שינינו, ואני אקרא אותו. 
<אמיר דנגנר:>
קיבלתם הערות. 

<אבישי פדהצור:>
אמרנו, לא קיבלנו הערות שבגינן מצאנו לנכון לשנות את הנוסח. תרצו לחזור עליהן שוב - בשמחה. 

<איתי עצמון:>
אני מציע שעורך-דין פדהצור יקריא את ההגדרה. 

<אבישי פדהצור:>
" "סיקור" – בדיקה שיטתית ובלתי תלויה של האופן שבו פועל הגוף המסוקר בביצוע פעולת בדק, בהשוואה לאופן בו עליו לפעול לפי הדין, קובץ נהלי מכון הבדק והמידע התחזוקתי הישים, כך שתובטח רמה מקצועית נאותה בביצוע פעולות בדק."

כבר, אדוני, אני אבקש לתקן פה בעיית ניסוח קלה, כי בעוד שקודם דיברנו על מערכת עצמאית, פה אנחנו מדברים על הסיקור כבלתי תלוי. המונחים הם נרדפים, אני אציע שנשתמש רק במונח אחד. לצורך העניין, אם יש ליועץ המשפטי של הוועדה העדפה.
<איתי עצמון:>
באיזה הקשר, אני לא מבין. 

<אבישי פדהצור:>
פה ב"סיקור" קראנו – בדיקה שיטתית ובלתי תלויה.

<איתי עצמון:>
ואיפה אתה רוצה לשנות? 

<אבישי פדהצור:>
אני רוצה להחליט. קודם דיברנו על כך שמערכת הבטחת איכות צריכה להיות עצמאית. פשוט שיהיה אותו מונח. 

<איתי עצמון:>
אתה מדבר על תקנת משנה (ב)(2)?

<אבישי פדהצור:>
בין היתר. אני מציע שפה נכתוב: סיקור – בדיקה שיטתית ועצמאית, במקום בלתי תלויה, ואז אנחנו יוצרים הלימה לנוסח של תקנה 23 עצמה. 
<איתי עצמון:>
אפשר כך או אפשר כך. 

<אבישי פדהצור:>
בדיוק, אלה שני כיוונים, רק שלא יהיו שני מינוחים לאותו דבר. 

<קריאה:>
עצמאית. 

<דוד בן ארי:>
עצמאית. 
<אבישי פדהצור:>
אם זה מקובל על הציבור, מה טוב בעינינו. 

<אודי גילאי:>
אני מציע ליד המילה "סיקור" להוסיף את המילה audit, באנגלית. 

<אבישי פדהצור:>
כדי שיהיה ברור. תודה. 

<היו"ר יצחק וקנין:>
עוד הערות, רבותי? 

<אמיר דנגנר:>
אמיר מאל-על. לדעתנו, צריך להיות רשום בדיקה מדגמית, כלומר הסיקור לא מבוצע כל הזמן. לוקחים כל פעם חלקים שונים של המכון או של הפעילות ובודקים איך זה מתבצע. לכן, חשוב שיהיה ברור מה אומר המונח הזה כשקוראים אותו. 
<היו"ר יצחק וקנין:>
אוקיי. 

<אבישי פדהצור:>
שלא יהיה ספק, ואנחנו ענינו על זה לאל-על בכתב, כנראה שתשובתנו לא מקובלת, אני אחזור עליה בפני הוועדה.

הסיקור עצמו, כפעולה, איננו מדגמי. הסיקור עצמו, כפעולה, הוא שיטתי. מה שנעשה באופן מדגמי, יש תוכנית סיקורים למכון הבדק שאומרת מה אנחנו מסקרים. אנחנו מסקרים פירוק מנועים אחת לחצי שנה, אנחנו מסקרים החלפת צמיגים אחת לארבעה חודשים. זו האקראיות או זו העיתיות, אבל אחת  הגיע המועד שבו אני מבצע סיקור של האופן שבו מכון הבדק מטפל בכן נסע, הסיקור הוא שיטתי, הוא לא מדגמי. 
<יערה למברגר:>
זה כתוב בתוכן גם, זה לא צריך להיות בהגדרה. זה כתוב בתוכן שתוכנית הסיקורים היא עיתית. אני אגב מעדיפה "בלתי תלויה" על פני עצמאית. 

<איתי עצמון:>
גם אני חשבתי ש"בלתי תלויה" זה מונח יותר נכון. 

<יערה למברגר:>
זה יותר נכון בהקשר הזה, אני חושבת. 

<אבישי פדהצור:>
אני אנהה כאן אחר הנסחים, אין לי בעיה עם זה. 

<היו"ר יצחק וקנין:>
עוד הערות?

<איתי עצמון:>
כלומר, זה יהיה: נהלים להבטחת אי תלותה ואי תלות הפועלים במסגרתה במסגרת פעילות מכון הבדק?
<אבישי פדהצור:>
כן, באופן אחיד בכל מקום, במקום "עצמאות" נכתוב: חוסר תלות, בהתאמה, או אי-תלות. 
<היו"ר יצחק וקנין:>
אוקיי. עוד הערות, רבותי? אני מצביע על (2), כולל התיקונים שהוצעו בנוסח. מי בעד, מי נגד?
הצבעה

בעד – 1

נגד – אין 

נמנעים – אין

תקנה 23(2) נתקבלה.

<היו"ר יצחק וקנין:>
הסעיף אושר, כולל התיקונים. 
<אבישי פדהצור:>
	
	
	"
	(3) נוהל להכשרה ולמינוי של סוקרים המבצעים סיקורים (Audits) מטעם בעל הרישיון;"


כאן צריך למחוק את המילה audits.

	
	
	"
	(4) נוהל לקביעת תוכנית סיקורים עתית ובכלל זה המועדים לעריכת סיקורים, שיביא בחשבון את הצורך לבצע סיקור בלתי תלוי של קובץ נהלי מכון הבדק ושל כלל פעולות הבדק שמכון הבדק מבצע לפי הגדריו ולפי רשימת היכולת שלו, לרבות מחוץ לשטח מכון הבדק, ושיבטיח כי כלל הפעולות שמכון הבדק מבצע, בשעות הפעילות השונות שלו, מסוקרות;" 


יום, לילה, צהרים, ערב – כל פעולה צריכה להיות מסוקרת. לא נכנסנו פה לרזולוציה של EASA למשל, שפעם בשנה כל פונקציה של המכון צריכה להיות מסוקרת. זה עניינו בנהלים. 
<היו"ר יצחק וקנין:>
הערות ל-(3) ול-(4)? אין הערות. אני מצביע על (3) ו-(4). מי בעד? מי נגד? 
הצבעה

בעד – 1

נגד – אין 

נמנעים – אין

תקנות 23(3) ו-(4) נתקבלו. 

<היו"ר יצחק וקנין:>
הסעיפים אושרו. 

<אבישי פדהצור:>
	
	
	"
	(5) נוהל לעניין אופן ביצוע סיקורים, ובכלל זה לעניין -  

	
	
	
	
	(1) איתור ליקויים ותיעודם;

	
	
	
	
	(2) עריכת דין וחשבון מפורט בסיום כל סיקור בדבר פרטי הסיקור, העניינים שנסקרו והממצאים שהתגלו במהלכו."


<היו"ר יצחק וקנין:>
הערות ל-(5)? אין הערות. מי בעד? מי נגד?

הצבעה

בעד – 1

נגד – אין 

נמנעים – אין

תקנה 23(5) נתקבלה.

<היו"ר יצחק וקנין:>
הסעיף אושר. 

<אבישי פדהצור:>
	
	
	"
	(6) נוהל לעניין משוב למנהל מכון הבדק ולגורמים הנוגעים בדבר במכון הבדק בדבר ממצאי הסיקור וכן לעניין דיווח תקופתי למנהל מכון הבדק בדבר ביצוע פעולות מתקנות בעקבות ממצאי סיקור כאמור;"


כמו שאמרנו, אדוני, התכלית של מערכת הסיקורים היא לבדוק את ההתנהלות, את כשירותה ואת כשרותה, ברגע שיש אי-כשרות, לדווח על זה למנהל כי הוא האחראי. אי-אפשר לדחות את המועד, צריכים להגיד לו – אדוני, התגלתה תקלה כזאת וכזאת, להגשים את האחריות שלו והוא נותן הוראות. אחת לתקופה מדווחים כיצד פעולות התיקון, בהמשך להנחיות המנהל, התבצעו לעניין הליקויים שנמצאו. 
<איתי עצמון:>
מה ההבדל בין משוב והדיווח התקופתי? מה זה משוב למנהל מכון הבדק?

<אבישי פדהצור:>
המשוב הוא בתכוף לגילוי הממצא. המשוב זה תרגום של פידבק. 
<אודי גילאי:>
בוצע סיקור, הסתיים הסיקור - - -
<איתי עצמון:>
דיווח. 

<אודי גילאי:>
לא. המשוב זה לא רק דיווח, זה יותר מזה.

<איתי עצמון:>
משוב זה איזושהי חוות דעת שאתה נותן למישהו על פעולה שהוא עשה. מנהל מכון הבדק מקבל את האינפורמציה ממי שביצע את הסיקור, לפי מה שאני מבין. 

<אודי גילאי:>
עורך-דין עצמון, משוב זה סגירת מעגל. יש יוזמה לבצע את הסיקור, יש דרישה לבצע את הסיקור.
<איתי עצמון:>
ממנהל מכון הבדק? 

<אודי גילאי:>
בוודאי. זה חלק מתוכנית הסיקורים. מנהל מכון בדק מנחה על עריכת הסיקור בתוכנית הסיקורים. מערכת הבטחת האיכות בראשות הסוקרים שלה מבצעת את הסיקור, מחזירה מענה, משוב, פידבק, למנהל מכון הבדק ולמי שנסקר בדבר הממצאים שנתגלו. זה המשוב המיידי. 
מעבר לכך, צריך אחת לתקופה להתכנס, לסקור - זוכרים שלפני תקופה היה לנו סיקור כזה וכזה, מה בוצע, מה סטטוס הליקויים שהתגלו. 

<עודד אילני:>
יש לי אולי הצעה יותר טובה. אני חושב שהמילה צריכה להיות "ממצאים", לא משוב, כיוון שמתייחסים לממצאים, וממצאים נותנים מענה.
<קריאה:>
כתוב.  
<היו"ר יצחק וקנין:>
לא, אבל זה כתוב יותר בתוך – בדבר ממצאי הסיקור. עוד הערות, רבותי? אין הערות. מי בעד? מי נגד? 
הצבעה

בעד – 1

נגד – אין 

נמנעים – אין

תקנה 23(6) נתקבלה. 

<היו"ר יצחק וקנין:>
הסעיף אושר. 

<אבישי פדהצור:>
	
	
	"
	(7) נוהל לעניין לימוד הליקויים שנמצאו בסיקורים ונקיטת פעולות לתיקונם, ככל הנדרש ובזמן הנדרש, לרבות לעניין אחריות מנהל מכון הבדק לניהול תהליך תיקון הליקויים;"


שוב, הגשמת האחריות של מנהל מכון הבדק. 

<איתי עצמון:>
בזמן שנדרש זה מנהל מכון הבדק? 
<אבישי פדהצור:>
המנהל קובע למכון הבדק, לעובדיו, הוא יודע יותר טוב מכולם את משמעות חומרת הליקוי, את מועדי הביצוע הנכונים כי בסופו של יום, הוא החב בדין וחשבון על ליקויים בפעילות. 

<איתי עצמון:>
אתם רוצים להוסיף – בזמן שנדרש בהתאם להוראות מנהל מכון הבדק? 

<אודי גילאי:>
לאו דווקא כי זה בהתאם להוראות, לפעמים מערכת הבטחת איכות היא זאת שקובעת. הרי זו מערכת של איתור ליקויים. 

<היו"ר יצחק וקנין:>
בבקשה, רצית להעיר.

<שמואל איפרגן:>
שמואל איפרגן, בדק מטוסים. ב-(7), לא מנהל מכון הבדק הוא שמנהל את הליקויים, מנהל הבטחת איכות הוא שמנהל את הליקויים. הוא רק מדווח, כמו ב-(6). הוא לא יכול לנהל כל ליקוי כי אז הוא לא יתפקד כמנהל מכון בדק.

<אבישי פדהצור:>
זה נכון, רק שהואיל והוא האחראי, אז הוא מנחה אחרי כן את מנהל הבטחת האיכות כיצד לפעול.
<שמואל איפרגן:>
או מישהו מטעמו כי אם הוא יתחיל לנהל כל ליקוי, הוא לא ינהל את מכון הבדק. אני לוקח בדק מטוסים 3,000 עובדים. 
<היו"ר יצחק וקנין:>
האם אפשר לכתוב מי מטעמו? 

<אודי גילאי:>
אבל ככל שנדרש, שוב, זה במסגרת המערכת. מה שאומר מר איפרגן, אני מסכים. מנהל מכון הבדק קובע את נהלי העבודה, הפעולה של מערכת הבטחת האיכות. הוא קובע למנהל הבטחת איכות איך הוא מבצע, מה מסגרת הזמן שהוא קובע לליקויים. 
<איתי עצמון:>
כל הפרטים האלה ייקבעו בנוהל. 

<אודי גילאי:>
בדיוק כך. 

<אברהם רזיאל:>
זה התהליך. שמוליק, הוא קובע את התהליך. 

<שמואל איפרגן:>
אבל כתוב שהוא מנהל את זה, זאת אומרת הוא צריך לרדת לשטח, לבדוק שהכול מתוקן. 
<אבישי פדהצור:>
הוא מנהל את התהליך. 

<היו"ר יצחק וקנין:>
שומה עלינו שכל המנהלים לא עושים את כל העבודה, שיש להם כפיפים. הם מנהלים את המערכת. 

<אברהם רזיאל:>
זה ניהול תהליך. רוב מכוני הבדק אינם אנשי מקצוע בכלל בתחום הזה. 

<שמואל קוזי:>
אני במקרה הזה חושב שזה כן רשום, היושב-ראש. כתוב כאן – לרבות לעניין אחריות מנהל מכון הבדק לניהול תהליך תיקון הליקויים, וזה חלק מהתהליך.
<קריאה:>
זו אחריות העל. הוא אחראי על הניהול, הוא לא חייב לנהל - - -

<שמואל קוזי:>
ולכן זה כן עונה. הוא אחראי על הניהול, והוא עובד אצלו. אני מנהל מכון הבדק, אני מנחה אותו מה לעשות. זה מוגדר חד חד ערכי. 

<היו"ר יצחק וקנין:>
עוד הערות? אנחנו מצביעים על (7). מי בעד? מי נגד?

הצבעה

בעד – 1

נגד – אין 

נמנעים – אין

תקנה 23(7) נתקבלה.

<היו"ר יצחק וקנין:>
הסעיף אושר.

<אבישי פדהצור:>
	
	
	"
	(8) נוהל לעניין ביצוע סיקור חוזר לאחר מציאת ליקוי.

	
	
	(ג) בעל רישיון יעביר למנהל, לפי בקשתו, תוצאות סיקורים כאמור בתקנה זו." 


<איתי עצמון:>
תוצאות או ממצאים? 

<אבישי פדהצור:>
אין בעיה גם עם ממצאי. 

<קריאה:>
התוצאות של הסיקורים זה הממצאים. 

<קריאה:>
צריך להיות קונסיסטנטי. 

<קריאה:>
גם יש איזשהו שיח מסוים. 

<אבישי פדהצור:>
בהחלט. תודה. אנחנו נבקש לשנות את זה כמובן לממצאי סיקורים. 

	
	"
	(ד) זולת אם הורה המנהל כי מכון הבדק יבצע בעצמו את הסיקורים הנדרשים בתקנה זו, לאחר שראה המנהל  כי הגדרי מכון הבדק, רשימת היכולת שלו והיקפי הפעילות בו מחייבים זאת, רשאי בעל רישיון להתקשר עם אדם אחר לשם ביצוע סיקורים לפי מערכת הבטחת האיכות של מכון הבדק, אם אותו אדם הוא אחד מאלה: 

	
	
	
	(1) בעל רישיון למכון בדק לפי תקנות אלה והסיקורים ייערכו על-ידי הסוקרים המשמשים את אותו בעל רישיון;

	
	
	
	(2) הוא בעל ידע וניסיון מקצועיים בביצוע סיקורים."


אני אסביר, ברשותך אדוני. לכתחילה, התקנה נוסחה כך שאנחנו זוכרים, הפרדנו בין מכון בדק גדול למכון בדק קטן. מכון בדק גדול – הטלנו עליו בעצמו את החובה לבצע את הסיקורים לפי תוכנית הסיקורים שלו. מכון בדק קטן – השארנו את זה לשיקול דעתו. ירצה – יבצע בעצמו, ירצה – יבצע באמצעות אחר. 
קיימנו דיונים על כך עם הציבור, קיימנו על זה דיונים ברת"א, החלטנו לשנות מעמדתנו ולקבוע את ברירת המחדל אחרת. ככלל, לבעל רישיון צריכה להיות תוכנית סיקורים, הוא צריך לקיים מערכת איכות וכולי. האופן שבו הוא מבצע אותה בפועל תלוי בשיקול דעתו. ירצה – יעשה זאת באמצעות עובדיו הוא; ירצה – יעשה זאת באמצעות מישהו אחר שהוא הולך אליו, קבלן משנה שלו, שיכול להיות או מכון בדק אחר או מי שיש לו ניסיון וידע בסיקורים. זה לשיקול דעתו של בעל הרישיון. 
עם זאת, אנחנו שומרים למנהל, במקרים חריגים, בשים לב למשל לגודל מכון הבדק, למורכבות הפעולות שהוא מבצע ולהיקף ההגדרים, רשימת היכולות, אפילו שטח המכון, משאירים את האפשרות למנהל לבוא ולהורות לאותו בעל רישיון – במחילה, אני מבקש, בגלל מאפייני מכון הבדק המסוים שלך, שתבצע את הסיקורים בעצמך, באמצעות עובדיך. זה הכלל שאנחנו מציעים.

<היו"ר יצחק וקנין:>
אוקיי. יש הערות? אין הערות. אני מצביע על (8), כולל התיקון. 

<איתי עצמון:>
בתקנת משנה (ג), במקום "תוצאות" – "ממצאים". תקנת משנה (ד) אושרה ללא תיקונים.

<היו"ר יצחק וקנין:>
מי בעד, כולל התיקונים? מי נגד?

הצבעה

בעד – 1

נגד – אין 

נמנעים – אין

תקנה 23(8), כולל התיקונים, נתקבלה.

<היו"ר יצחק וקנין:>
סעיף (8) אושר. ביצוע פעולת בדק בידי מכון חוץ, סעיף 32. 

<אבישי פדהצור:>
ברשותך, אדוני, האם הצבענו על הגדרת "סיקור"?

<היו"ר יצחק וקנין:>
כן, ודאי. 

<איתי עצמון:>
התקנה אושרה עם כל השינויים.

<היו"ר יצחק וקנין:>
כל השינויים. 
<אבישי פדהצור:>
השינוי הוא בתקנה 1. 

<קריאה:>
הגדרת "סיקור" היא לא בתקנה הזאת. 

<איתי עצמון:>
אנחנו נבדוק את המיקום שלה, אם יהיה צורך למקם את זה כאן או בתקנה 1 שהיא תקנת ההגדרות. 

<אבישי פדהצור:>
לפחות כמונח זה משמש.
<איתי עצמון:>
אנחנו נבדוק זאת בשלב הנוסח. 

<אבישי פדהצור:>
בשלב הנוסח. תודה, אדוני. אנחנו עוברים ברשות אדוני לפרק ז', להפעלת מכון הבדק. תקנה 32 – ביצוע פעולת בדק בידי מכון חוץ. 

<אמיר דנגנר:>
לנושא הקודם, אנחנו חושבים שזה צריך להישאר בתקנה הזאת ולא בתקנה 1 כי הנושא של סיקור שקשור - - -

<איתי עצמון:>
תשאיר לנו את העניין הזה. 

<אבישי פדהצור:>
אני רוצה, אדוני, להקדים מלים ספורות בעקבות הדיון הארוך שהיה בבוקר, בתקווה שלא לחינם הלכנו 40 שנה במדבר, להתמקד בתקנה הזאת. 

דיברנו על הכלל של פעילות מכון הבדק. באופן עקרוני, בעל רישיון בא למנהל, מקבל ממנו רישיון. ברישיון יש הגדרים. יש הגדרים, יש רשימת יכולת, יש פריטים. לגבי אלה מתחייב בעל הרישיון – לכאורה לפי הרישיון שלו בבסיס – לבצע את פעולות הבדק בעצמו. 

אנחנו יודעים שבעולם שבו אנחנו חיים זה לא תמיד נכון – נכון כלכלית או אפשרי מבחינה מעשית – ולכן מצאנו בתקנות המכונים, בדומה לחלק מהגויים שנהגו כמונו, לאפשר למכון הבדק לבצע פעולות גם באמצעות אחרים, קרי לא בעצמו תחת הרישיון שלו במכון הבדק שלו, אלא באמצעות אחרים. בזה מתמקדות תקנות 32 ו-33, נקרא אותן, נסביר תוך כדי, ברשות אדוני. 
	
	
	

	"ביצוע פעולת בדק בידי מכון חוץ
	32. 
	(1) לא יתקשר בעל רישיון עם בעל רישיון להפעלת מכון בדק אחר שניתן לפי תקנות אלה או עם בעל רישיון מקביל שנתנה רשות מוסמכת במדינה חברה (להלן - מכון חוץ) בחוזה למסירת פריט הכלול בהגדרים וברשימת היכולת שלו לידיו לשם ביצוע פעולת בדק, ולא ימסור לידיו פריט כאמור" – זו מילה שנבקש להוסיף – "לשם ביצוע פעולת בדק, אלא אם כן התקיימו כל אלה:

	
	
	
	(1) המנהל אישר לבעל הרישיון לבצע את סוג פעולת הבדק בסוג הפריט באמצעות מכון חוץ; 

	
	
	
	(2) פעולת הבדק שביצועה בפריט מבוקש, כלולה בהגדרים וברשימת היכולת של מכון החוץ;"


<היו"ר יצחק וקנין:>
עד כאן. תסביר. 

<אבישי פדהצור:>
כמו שאמרנו קודם, מכון הבדק, בעל הרישיון הישראלי קיבל רשימת יכולת, הגדרים, אלה הפעולות שהוא אמור לעשות. לפי הדין, כפשוטו, אחת קיבלת את האחריות – אתה צריך לבצע את זה בעצמך. 
יש מקרים בהם אני לא יכול לבצע בעצמי או לא רוצה לבצע בעצמי מבחינה כלכלית, וכולי. הואיל ומלכתחילה, המנהל התיר לי לבצע את הפעולות האלה בעצמי, כשאני רוצה להעביר את זה למישהו אחר, אני צריך לקבל את אישור המנהל לכך. בגלל זה הדגש פה בסיפה על פריט הכלול בהגדרים וברשימת היכולת של מכון הבדק. למעשה אני איפשהו פה – במירכאות מאוד כפולות – "מועל" באמון שניתן לי כי הסמכות שניתנה, ניתנה לי, אני פתאום מעביר אותה לאחר. לכן, אני צריך ללכת למנהל ולקבל ממנו אישור. 

כמו שהוער פה קודם במבוא, וזה פסקה (1), האישור הוא לא לכל פריט ופריט, האישור הוא לסוג פריטים. למשל, אני מכון הבדק – אבישי ובנותיו – בא למנהל שהרשה לי לטפל בעצמי במשאבות דלק מסוג פלוני או אלמוני, אני אומר: אדוני המנהל, אני את המשאבות האלה מבקש לתקן באמצעות מכון אחר, לא בעצמי; אני יודע שאני התחייבתי כלפיך בעצמי, אבל אולי, והמנהל רשאי לאשר את הסוג. לא כל משאבה מספר זה וזה, אלא את סוג הפריטים, כפי תיאורם ברשימת היכולת. 
(1) מדבר בעד עצמו. הואיל ואני מעביר את המשאבה למכון חוץ, פשיטא שאותו מכון חוץ צריך להיות לו הגדר מתאים לביצוע הפעולה הזאת, אחרת אני לא יכול למסור פעולה למישהו שלא יכול לבצע אותה. 

<איתי עצמון:>
באחת השיחות שהיו לי עם עורך-דין פדהצור בתקופה האחרונה אני שאלתי מה ההבדל בין האיסור לא יתקשר בעל רישיון עם בעל רישיון אחר בחוזה למסירת פריט, לבין האיסור ולא ימסור לידיו. האם אלה שני איסורים נפרדים? האם אלה שני חלקים של אותו איסור? האם ניתן למסור פריט ללא התקשרות?
<אמיר דנגנר:>
לא יתקשר ולא ימסור, באותו משפט. 

<איתי עצמון:>
הבעיה זה לא המשפט. הבעיה היא להבין מה מהות האיסור. אני רוצה להבין האם אלה שני איסורים נפרדים או שזה אותו איסור בעצם. 

<אבישי פדהצור:>
מדובר באיסורים משלימים, ואני אסביר. בעיני, כמשפטן הדיוט – וכך אמרתי גם לאיתי – ברור לי שאדם לא מוסר סתם פריט. קדמה למסירה של הפריט איזושהי התקשרות. אתה הרי לא סתם מעביר למר ליבלינג, לצורך העניין – תקן לי את המכונה. יש איזושהי התקשרות, אפילו משתמעת, כי אחרת מר ליבלינג לא יקבל את זה. 
מצד שני, בעולם שבו אנחנו חיים של רגולציה, אני צריך לקבוע איסורים במפורש, כי אחרת אני אקלע פה חלילה לדיונים עם בעלי העניין, שיבואו ויגידו לי – כתוב, בהנחה שנשארת רק הרישה, לא יתקשר וימסור. יבוא בעל מכון בדק, לא עלינו, ויגיד לי, רת"א - אני לא התקשרתי איתו למסור, אין לי חוזה בכתב.

<איתי עצמון:>
לא, יתקשר זה לא בהכרח חוזה בכתב. 

<אבישי פדהצור:>
זה הוויכוח שאני רוצה למנוע. 

<איתי עצמון:>
אבל למה עלול להתעורר ויכוח? אנחנו יודעים שהתקשרות יכולה להיות בין בכתב ובין בעל-פה. 

<יערה למברגר:>
מה הבעיה עם זה שהוא אוסר על מסירה בנוסף? 
<איתי עצמון:>
לא, אני רציתי להבין על מה מדובר. 

<יערה למברגר:>
אנחנו אוסרים על שלבים שונים בשרשרת.
<אבישי פדהצור:>
אני רוצה למנוע את הוויכוח סביב אותו מקרה שבן אדם יגיד לי – מסרתי אבל לא היתה התקשרות. אני לא רוצה להיכנס, כאוכף – כשזה יכול להיות עבירה פלילית חלילה – אני לא רוצה שתהיה עמימות. אני רוצה שיהיה ברור שיש כאן שני איסורים נפרדים, ולא יתחילו להתווכח אתי אם מסרתי אבל לא היתה התקשרות, ולכן אני לא מפר את התקנה. שני איסורים נפרדים, שני איסורים ברורים.

<היו"ר יצחק וקנין:>
הדבר ברור. 

<אסנת איסן:>
אפשר להסתפק ב"לא ימסור פריט". 

<אודי גילאי:>
כן, ואז תגידו – לא מסרתי, הוא בא אלי לעשות את העבודה אצלי בבית.

<אבישי פדהצור:>
אני חושב שוב – נאמן לשיטתי שהמדפיס הממשלתי הוא ההוצאה לאור הכי זולה בישראל – לא לחסוך במלים.

<איתי עצמון:>
ומעבר לכך, המחוקק לא משחית מילותיו לריק – גם את זה צריך לזכור. 

<אבישי פדהצור:>
זאת ההשלמה, אבל שוב, אני לא רוצה ליצור פה חלילה את הספק הפרשני הזה כי זה עלול להגיע לדיני נפשות, וחבל. 
<היו"ר יצחק וקנין:>
יש לכם הערות?

<איתי עצמון:>
אני חושב שהמלים "להפעלת מכון בדק אחר שניתן לפי תקנות אלה" – זה פשוט מיותר. זה בעצם בעל רישיון אחר. זה התקשרות של בעל רישיון לפי תקנות אלה עם בעל רישיון אחר לפי תקנות אלה – ובעל רישיון מוגדר, אם אני לא טועה. 

<אבישי פדהצור:>
אפשר: עם בעל רישיון להפעלת מכון בדק אחר או עם בעל רישיון אחר שניתן לפי תקנות אלה.

<איתי עצמון:>
לא, אבל בעל רישיון זה בעל רישיון לפי תקנות אלה, לא? 
<אבישי פדהצור:>
נסתכל בתקנה 1. אני לא רואה בעיה בתיקון הזה, אדוני. 

<אודי גילאי:>
למחוק את המלים "להפעלת מכון בדק", עורך-דין עצמון? 

<איתי עצמון:>
"להפעלת מכון בדק שניתן לפי תקנות אלה". זה בעל רישיון אחר. 
<אודי גילאי:>
לא יתקשר בעל רישיון עם בעל רישיון אחר שניתן לפי תקנות אלה? 

<איתי עצמון:>
אני חושב שגם לא צריך להגיד – שניתן לפי תקנות אלה. בעל רישיון הוא בעל רישיון לפי תקנות אלה, או עם בעל רישיון מקביל. יש עוד רישיונות? מדובר רק על רישיון להפעלת מכון בדק. 

<אבישי פדהצור:>
לא, לא. קודם כול, אני רואה שאין לי הגדרה בתקנות שלי של "בעל רישיון". אין לי בתקנה 1 הגדרה של "בעל רישיון". 
<אודי גילאי:>
שוב, עורך-דין עצמון, כמו שתיארנו, יש מצב שבו מכון בדק ישראלי יתקשר עם מכון חוץ ישראלי או עם מכון חוץ לא ישראלי. 

<אסנת איסן:>
אלה שתי חלופות שונות, אודי. 

<אודי גילאי:>
לכן, לא יתקשר עם מכון אחר שניתן לפי תקנות אלה.

<אסנת איסן:>
אז הוא אומר שזה מיותר. 

<אברהם רזיאל:>
אבל זה מכון ישראלי. 

<קריאות:>
- - -

<היו"ר יצחק וקנין:>
רבותי, בואו נשאיר את זה ככה. אני לא משנה את זה, שיישאר ככה. אני מאשר את סעיף 32(1) ו-(2). מי בעד? מי נגד? 

הצבעה

בעד – 1

נגד – אין 

נמנעים – אין

תקנות 32(1) ו-(2), כולל התיקון, נתקבלו. 

<היו"ר יצחק וקנין:>
אושר. היה איזשהו תיקון קטן שעשיתם פה. 
<אבישי פדהצור:>
הוספנו את המילה "כאמור" אחרי "פריט".

<היו"ר יצחק וקנין:>
כולל התיקון. 

<אבישי פדהצור:>
תודה, אדוני. 

	
	
	"
	(3)בעל הרישיון – 

	
	
	
	
	(1) בדק וקבע כי מכון החוץ מתאים לביצוע פעולת הבדק בפריט, וכי זו תבוצע לשביעות רצונו, לפי המידע התחזוקתי הישים ובהתאם לנוהלי מכון הבדק;

	
	
	
	
	(2) מנהל רשימה עדכנית (להלן - הרשימה), כאמור בתקנה 17(ו)(3), ובה פרטי כל מכון חוץ שעימו הוא מתקשר לביצוע פעולת בדק בפריט ושלידיו הוא מוסר פריט כאמור וההתקשרות עימו, ובכלל זה:

	
	
	
	
	
	(1) סוגי הרישיון וההגדרים שבידי כל מכון כאמור;

	
	
	
	
	
	(2) רשימת הפריטים בהם מבוקש לבצע פעולת בדק באמצעות מכון חוץ;

	
	
	
	
	
	(3) פירוט פעולות הבדק שיבוצעו בכל פריט בידי כל מכון חוץ.

	
	
	
	
	הרשימה וכל שינוי בה, יימסרו למנהל לפי בקשתו." 


כמו שאמרנו, התהליך הזה – בעל רישיון מכון בדק פועל לפי נהליו. זאת אומרת, אחת המנהל אישר לו את סוג הפריט וכולי, המנהל יוצא מהתהליך הזה עד לשלב הבא, ובעל הרישיון פועל. הוא קיבל את הרשות, הוא מצא מכון מתאים, עכשיו הוא צריך לבדוק שהמכון הזה באמת מתאים להגשמת האחריות כי אני הרי מוסר לו פריט שאני אמור לקבל אותו ממנו שמיש.
ואז, התקנה אומרת את הפשיטא. קודם כול, תבדוק שהמכון מתאים למה שאתה מבקש אותו שיעשה עבורך. 
(2), הואיל ומדובר בפעולות שלפי הרישיון שלך אתה אמור לעשות בעצמך, אבל קיבלת את אישור המנהל להוציא אותן החוצה על מנת שהלקוחות, הקליינטים, הציבור ידע, תנהל רשימה מסודרת שבה אתה אומר – אלה המכונים שאליהם אני מעביר את אלה הפריטים, וזהו. 

<איתי עצמון:>
רציתי לשאול – מכיוון שכתוב ב-(ב)(2) – "רשימת הפריטים" – אתה הבהרת בתחילת דבריך שמדובר על סוגים של הפריטים, לא?

<אבישי פדהצור:>
לא, פה ספציפית, בעל הרישיון בנהליו חייב לקבוע כל פריט שיצא החוצה, צריך לעקוב אחריו. בשביל העקיבוּת. 
<איתי עצמון:>
לגבי ההערה הקודמת שלי אני מפנה אותך להגדרת "רישיון" בתקנה 1. "רישיון" – רישיון להפעלת מכון בדק כהגדרתו בחוק, שניתן לפי תקנות אלה, ולכך כיוונתי. זאת הערת נוסח, אבל מכיוון שיש הגדרת "רישיון", אין צורך לחזור על התיבה "להפעלת מכון בדק שניתן לפי תקנות אלה". 
<היו"ר יצחק וקנין:>
אוקיי, תתקנו, אלה תיקוני נוסח. 

<יערה למברגר:>
אפשר שהוועדה תסמיך, אנחנו נבדוק. 

<איתי עצמון:>
כן. 

<היו"ר יצחק וקנין:>
אני מסמיך אתכם לעשות תיקוני נוסח. 

<אבישי פדהצור:>
תודה, אדוני. 

<היו"ר יצחק וקנין:>
הערות ל-(3)(א)(ב)(1), (2) ו-(3). אין הערות. מי בעד? מי נגד? 
הצבעה

בעד – 1

נגד – אין 

נמנעים – אין

תקנות 32(3)(א)(ב)(1), (2) ו-(3) נתקבלו. 

<היו"ר יצחק וקנין:>
הסעיפים אושרו. 

<אבישי פדהצור:>
במסגרת המשך החובות של בעל הרישיון, הוא –
	
	
	
	"
	(3) פועל על-פי נוהל לפי תקנה 14(ו)(28) שאישר המנהל, ובו הוראות לעניין ביצוע פעולת בדק בידי מכון חוץ, ובכלל זה בעניינים אלה:  

	
	
	
	
	
	(1) קביעת התאמת מכון החוץ לביצוע פעולת הבדק בפריט שהוא מבקש למסור לידיו;

	
	
	
	
	
	(2) בדיקת אופן מתן תעודת אחזקה ושחרור לפריט כאמור;

	
	
	
	
	
	(3) עריכת שינויים ברשימה ועדכון המנהל בשינויים; 

	
	
	
	
	
	(4) הערכת פעילות מכון החוץ באמצעות מערכת הבטחת האיכות של בעל הרישיון, ובכלל זה הכללתו בתוכנית הסיקורים של בעל הרישיון, קביעת תוכנית לתיקון ליקויים וקביעת תהליך ברור להפסקת התקשרות עם מכון חוץ בעקבות ממצאים שהתגלו במהלך סיקור."


כמו שאמרנו, מדובר פה בפעולה שמכון הבדק אמור לבצע בעצמו. הוא מוציא אותה למכון חוץ באישור המנהל, הוא צריך לבדוק את התאמת מכון החוץ, והוא עושה את זה לפי הנהלים שלו. יש למכוני הבדק נהלים והוא אמור בנהלים האלה שמאושרים על-ידי המנהל – כי שוב, זו פעולה חריגה, אנדומלית – הנהלים האלה מאושרים על-ידי המנהל במיוחד, ואז הוא קובע בנהלים איך הוא בודק את ההתאמה – בודק מתקנים, בודק כוח-אדם, בודק רישיונות וכולי, הוא בודק איך נותנים שם תעודת אחזקה ושחרור, אנחנו יודעים שזו גולת הכותרת, זה מה שמסמן שפעולת בדק הסתיימה ושהפריט כשיר, שמיש ובטוח, וכולי וכולי. 

<היו"ר יצחק וקנין:>
הערות. 

<אמיר דנגנר:>
אמיר, אל-על. בסעיף (3) כתוב: "עריכת שינויים ברשימה ועדכון המנהל בשינויים". מאחר שהעדכון של המנהל הוא לפי בקשתו, צריך להבהיר גם – עדכון המנהל בשינויים על-פי בקשתו. 

<היו"ר יצחק וקנין:>
יש לכם בעיה עם זה?

<אבישי פדהצור:>
אין לנו בעיה עם זה. 

<היו"ר יצחק וקנין:>
אוקיי. מקובל. 

<גיורא רום:>
על-פי בקשתו מתי? 

<קריאה:>
מתי שהוא רוצה. 

<גיורא רום:>
המנהל צריך בוקר אחד לקום ולבקש, או שזה צריך להיות בדחיפה על-ידי מכון הבדק? 
<קריאות:>
- - -

<אודי גילאי:>
מלכתחילה אתה לא מתערב. כשאתה רוצה לבקש את רשימת הפריטים, זכותך בכל רגע נתון לבקש ממכון הבדק. 

<היו"ר יצחק וקנין:>
אוקיי. הדברים ברורים, רבותי. האם יש עוד הערות?
<איתי עצמון:>
פסקת משנה (4) זה תהליך ברור או הליך ברור? 

<אבישי פדהצור:>
זה כבר עניין של בלשנות. לדעתי זה תהליך, זו פרוצדורה. הליך נשמע לי – כהדיוט – כמשהו שהוא יותר משפטי. 

<איתי עצמון:>
פרוצדורה זה הליך. 

<יערה למברגר:>
זה procedure לעומת process. אנגלית גורמת לנו יותר לדייק. 

<אבישי פדהצור:>
הדבר היחיד שאני יכול לומר בזכות המילה שבה בחרתי, שזה עבר את מחלקת הנוסח של משרד המשפטים, אבל אין לי מניות במילה "תהליך" או "הליך". 

<איתי עצמון:>
נשאיר את זה ככה? הליך? 

<אודי גילאי:>
אני חושב שיותר טוב "תהליך". הליך זה ההליך הפורמלי איך גוזרים את החוזה. התהליך הוא הסיקור שביצעת, הממצאים שמצאת והליקויים שלא תוקנו.

<יערה למברגר:>
הליך הוא לא רק פורמלי. זה ההבדל בין procedure ל-process. 

<אבישי פדהצור:>
חברים, אני חושב שזה process יותר ולא procedure, אבל זה לא משנה. אם משרד המשפטים והייעוץ המשפטי לוועדה סבורים שהליך טוב מתהליך, אנחנו - - -
<היו"ר יצחק וקנין:>
בואו נתקדם.
<קריאה:>
הליך. 

<אבישי פדהצור:>
הליך. תודה, אדוני, קיבלנו. 

<היו"ר יצחק וקנין:>
רבותי, יש הערות? אין הערות. אני מצביע על סעיף (3)(ג)(1),(2),(3) ו-(4), כולל התיקון שהוצע. 

<דוד בן ארי:>
לגבי (4) אנחנו מבקשים – או על-ידי הצגה של self auditing שמבצעים. או על-ידי סיקור עצמי של אותו מכון שהוא קיבל. אני אתן הסבר.

לפי נוסח התקנה, אתה מחויב לבצע סיקור באותו מכון שאליו אתה מתקשר, אבל ידוע גם בפרקטיקה שיש אפשרות לעשות את זה, וגם מקובל על-ידי הEASA, על-ידי ה-self audit, שאתה שולח לאותו מכון בדק רשימה של פעולות מסוימות שאתה מבקש שהוא יבצע את הבדיקה עליהן, והוא מחויב להעביר לך את התוצאות של הבדיקה.

נוסח התקנה כאן כרגע לא מאפשר את זה. אנחנו מבקשים שבתוך נוסח התקנה יכלילו את התוספת שאפשר לעשות את זה על-ידי סיקור עצמי של אותו מכון בדק. 

<אודי גילאי:>
מבלי לגרוע מהערתו של מר בן-ארי. סעיף (4) קובע – הערכת פעילות מכון החוץ באמצעות מערכת הבטחת איכות של בעל הרישיון. מערכת הבטחת האיכות של בעל הרישיון היא זאת שקובעת את השיטה שבאמצעותה מבוצעת ההערכה של מכון החוץ – בין באמצעות סקירה אישית, בין באמצעות ה-self audit שהוא הציע. 
<איתי עצמון:>
כתוב – ובכלל זה. 

<אודי גילאי:>
זה חלק ממערכת הנהלים שצריך לקבוע מכון הבדק איך הוא מבטיח את האיכות של מכון החוץ. 

<היו"ר יצחק וקנין:>
אני לא רואה בעיה פה. 

<קריאה:>
בסדר, אם זה נאמר לפרוטוקול. 

<היו"ר יצחק וקנין:>
זה נאמר. 

<אבישי פדהצור:>
שוב, אבל בשים לב לזה שהנהלים מאושרים על-ידי המנהל. ברגע שאתה מתפרק לחלוטין מהאחריות שלך, והכול זה סיקור עצמי - - -

<דוד בן ארי:>
לא, הכול מבוסס על נוהל שהמנהל מאשר אותו, אבל שיהיה ברור שניתן לעשות גם דרך השיטה הזאת. 

<אבישי פדהצור:>
התקנה איננה מונעת את זה. 

<אברהם רזיאל:>
אני חושב שהיא מונעת. ובכלל זה הכללתו בתוכנית הסיקורים של בעל הרישיון. 

<אבישי פדהצור:>
ובכלל זה. נכון, אתה צודק.
<אברהם רזיאל:>
ובכלל זה, כלומר הוא חלק מהסיקורים שאתה מבצע.
<אודי גילאי:>
שוב, מערכת הסיקורים – גם מערכת הבטחת איכות, יושב פה מר איפרגן – היא לא מחויבת לעבור כל בורג ובורג ולבדוק אותם. יש תוכנית סיקורים, וגם תוכנית הסיקורים לפעמים עושה self auditing, לפעמים היא מסתייעת בגורם אחר, לפעמים היא לוקחת מערכת ISO שעושה עבורה. זו מערכת הסיקורים של בעל הרישיון. 
<היו"ר יצחק וקנין:>
הדברים ברורים, רבותי. אני מצביע, כולל התיקון הקטן. 

<קריאה:>
שני תיקונים, אדוני. 

<היו"ר יצחק וקנין:>
כולל כל התיקונים. מי בעד? מי נגד? 
הצבעה

בעד – 1

נגד – אין 

נמנעים – אין

תקנות 32(3)(ג)(1), (2), (3) ו(4) נתקבלו.
<היו"ר יצחק וקנין:>
סעיפים (3)(ג)(1),(2),(3) ו-(4) אושרו. 

<אבישי פדהצור:>
	
	
	
	"
	(ד) לעניין פריט שלם בעל תעודת סוג - המנהל אישר את ביצוע פעולת בדק בפריט כאמור בידי מכון החוץ, לאחר ששוכנע כי אין אפשרות ממשית, בנסיבות העניין, לבצע את פעולת הבדק אלא באמצעות מכון החוץ, ואולם ביצוע תחזוקת קו בכלי טיס מחוץ לישראל בידי מכון חוץ אינו טעון את אישור המנהל לפי תקנת משנה זו, ובלבד שבעל הרישיון ווידא כי באדם החותם על תעודת אחזקה ושחרור מתקיימים שני אלה: 

	
	
	
	
	
	(1) הוראות תקנה 39(א)(2)(א) עד (ד), (ו) ו- (ז); 

	
	
	
	
	
	(2) הוא קיבל הדרכה שאישר המנהל, בין היתר לעניין הוראות ספר בקרת האחזקה של המפעיל האווירי של כלי הטיס ולעניין המידע התחזוקתי הישים."


אני אסביר קודם את הרישה, אחר כך את הסיפה, התקנה קצת מורכבת. דיברנו לא אחת על היצור הזה שקוראים לו פריט שלם שיש לו תעודת סוג - כלי טיס, מנוע כלי טיס ומדחף. אלו הם פריטים גדולים, קריטיים, חיוניים. התקנות בהרבה מאוד מקומות, הדין בכלל מתייחס אליהם באופן שונה מאשר הוא מתייחס לפריט או לרכיב סתם כי הדעת נותנת שאין דינו של כלי טיס שלם ופעולות התחזוקה שבו לעניין אחד מרכיביו.
<איתי עצמון:>
פריט שלם, למשל, זה לא מנוע? 

<אבישי פדהצור:>
פריט שלם, אמרנו – זה כלי טיס, מנוע ומדחף. 

<איתי עצמון:>
אבל לא חלק ממנוע למשל. 

<אודי גילאי:>
לא. 

<אבישי פדהצור:>
לא, לא. פריט שלם, כמכלול. אנחנו זוכרים – הסיטואציה כאן היא שמכון הבדק קיבל רישיון עם הגדר, עם רשימת יכולת, מגיע אליו כלי טיס שלם, במקום שהוא יטפל בו בעצמו לפי הרישיון שלו, הוא מוסר אותו למישהו אחר.
אנחנו באים ואומרים, ככלל, הואיל ומדובר בפעולה חריגה – הן מבחינת המהות, הן מבחינת הפריט שבו מטופל והן מבחינת העובדה שמכון הבדק "מתפרק" פה מהחובה ומהאחריות שלו - צריך לקבל את אישור המנהל במיוחד לשם ביצוע הפעולה הזו. זו תכלית הרישה.

עכשיו באה הסיפה, שנוספה זה מקרוב בעקבות בקשות הציבור – אני מקווה שאני אשקף נכון את מה שנאמר לי. 

יש מכוני בדק בישראל שכמעשה שגרה מסדרים תחזוקת קו – שזאת פעולת בדק שאיננה כוללת שינויים – עבור מפעילים אחרים. שולחים את כלי הטיס הללו, למרות שהם מופיעים ברשימת היכולת ובהגדרים של המכון הישראלי, שולחים אותם מעשה שגרה למכונים בחוץ-לארץ, כאשר המכון הישראלי מתאם ומסדר את ביצוע תחזוקת הקו באותם כלים.

<אודי גילאי:>
לא שולחים. לצורך העניין, רק אבהיר את הסוגיה. מכון הבדק של חברת אל-על מספק שירותי בדק לחברת ארקיע ביעדים שבהם היא נוחתת. הוא עושה זאת באמצעות התקשרות של מכון הבדק של חברת אל-על עם מכוני בדק זרים בכדי לספק תחזוקת קו. 
בגלל שזו דרכו של עולם, ואנחנו לא רוצים לעמוד כל פעם בשער ולקבוע אישור רת"א לפעולה הזאת, אנחנו מאפשרים את זה אוטומטית, ובלבד שמתקיימים הדברים שנקבעו בתקנה, קרי שאותו אדם שמטפל בכלי הטיס הוא אדם מתאים, הוא מכיר את ספר הנהלים של המפעיל האווירי המקורי, קרי – אפילו שחברת אל-על התקשרה עם מכון בדק הוא צריך להכיר את הנהלים של חברת ארקיע – והוא עומד בכל ההוראות שנקבעו בתקנה בכלל להתקשרות של תחזוקת קו. 

<אבישי פדהצור:>
יש פה חידוד נוסף. ראינו קודם, מכון חוץ זה בעל רישיון ישראלי ובעל רישיון מכון בדק לא ישראלי. נחזור כעת לסיפה ונסביר אותה. 
כאשר מדובר בפעולת בדק מסוג תחזוקת קו, כמו שדיברנו קודם, אני יכול לעשות אחד משניים – או למסור אותה לבעל רישיון ישראלי, זאת אומרת אל-על מכון הבדק מעביר לתעשייה האווירית מכון הבדק, ואז אני יודע – מכון הבדק של התעשייה האווירית, יש לו רישיון ישראלי, הוא נותן תעודת אחזקה ושחרור ישראלית, הטכנאים שלו הם בעלי רישיונות ישראליים, ובא לציון גואל. 

עולה השאלה מה קורה כאשר אני מעביר את ביצוע תחזוקת הקו בכלי הטיס למכון בדק גוי, זר, שאין לו רישיון ישראלי, מטבע הדברים גם אין בו בעלי רישיונות ישראליים. המקרה הזה כמו שאמרנו הוא מקרה חריג כי אנחנו זוכרים, הכלל - מכון ישראלי, בעל רישיון ישראלי. 

פה אנחנו הולכים למכון זר שאין בו בעלי רישיונות ישראליים. בשביל "לכפר" על החריגות הזאת נקבעו פסקאות משנה (1) ו-(2) בסיפה, שאומרות – כאשר אני שולח פריט שלם שיש לו תעודת סוג למכון חוץ מחוץ לישראל, קרי מכון גוי עם טכבכ"טים – טכנאי בדק כלי טיס – גויים, אני צריך - - -
<איתי עצמון:>
צריך להגיד שמדובר כאן על מכון חוץ שיש לו רישיון זר מקביל? 

<אבישי פדהצור:>
בהגדרה של "מכון חוץ" כתוב שהוא בעל רישיון מקביל.

<איתי עצמון:>
גם וגם – או מכון ישראלי אחר או מכון בעל רישיון מקביל אחר. השאלה כאן למה התכוונתם. 

<אבישי פדהצור:>
בגלל זה כתוב פה – מכון בכלי טיס מחוץ לישראל בידי מכון חוץ. 
<איתי עצמון:>
השאלה אם מחוץ לישראל בידי מכון חוץ לא יכול להיות גם על-ידי מכון עם רישיון ישראלי. 
<אודי גילאי:>
אז הוא לא מכון חוץ.

<היו"ר יצחק וקנין:>
אז אין לו בעיה. 

<איתי עצמון:>
לא, הוא כן מכון חוץ. 

<אבישי פדהצור:>
צודק איתי, יש פה בעיית נוסח. 

<איתי עצמון:>
בעיית נוסח שנוגעת במהות, צריך להבין מה המהות. 

<אבישי פדהצור:>
כן, בהחלט. במקום "בידי מכון חוץ" אפשר להשתמש פה "בידי בעל רישיון מקביל" וכולי. 

<איתי עצמון:>
מכון חוץ שהוא בעל רישיון מקביל. 

<אבישי פדהצור:>
אוקיי. אני אסכם ואחדד את ההערה של איתי. תודה, קודם כול, איתי. יש לנו בסיפה התייחסות: "ואולם ביצוע תחזוקת קו בכלי טיס מחוץ לישראל בידי מכון חוץ שהוא בעל רישיון מקביל", וכולי – בשביל להבהיר שמדובר בגוי שדיברנו עליו – כאשר אני מוסר את כלי הטיס לאותו גוי, שאין לו רישיון ישראלי ולטכנאים שלו אין רישיון ישראלי, ושלחתי לו פריט שלם שיש לו תעודת סוג – לא דבר מובן מאליו – אני צריך לוודא את שני הדברים הבאים.
קודם כול, אני צריך לוודא שאותו אדם שחותם על תעודת אחזקה ושחרור – שהוא גוי, אין לו רישיון ישראלי והוא עובד במכון גוי – מקיים את דרישות תקנות 39(א)(2) (א) עד (ד), (ו) ו-(ז), שאנחנו עוד מעט נגיע אליהן, אבל בגדול, עיקרן קודם כול שיש לו רישיון מתאים של הגויים לבצע את העבודה; שנית, שהרישיון שהגויים נתנו לו עומד לפחות בדרישות של ה-ICAO לעניין רישוי אישי – (א),(ב),(ג) - שכמובן הוא פועל במסגרת הזכויות וההגדרים שלו לפי הרישיון הגוי. 

<אמיר דנגנר:>
לא, זה דיני המדינה.

<קריאה:>
דילגת על (ב).

<אבישי פדהצור:>
לא, את (ב) קראתי, שהוא תואם את Annex 1.
<אמיר דנגנר:>
חשוב להבהיר את זה. דיני המדינה שלפיה ניתן הרישיון.

<אבישי פדהצור:>
אמרתי. 

<אמיר דנגנר:>
לא, להקריא את כל הסעיף. 

<אבישי פדהצור:>
אז שוב, לבקשת אל-על – שלא הבנתי אותה אבל הבנתי את תוצאתה – אני אומר כך. בעל הרישיון צריך לבדוק שדיני המדינה שלפיה ניתנו הרישיון או ההרשאה לאותו טכנאי גוי תואמים לפחות את אמות המידה שבנספח 1 לאמנה – נגיע לזה עוד מעט, אם יהיה צורך לחדד את הנוסח. 

<איתי עצמון:>
אבל מכיוון שאתם מפנים כאן אנחנו צריכים להבין את זה כבר עכשיו. איך בדיוק תיושם החובה הזאת? 

<אבישי פדהצור:>
נסביר את המהות של הדרישה ואחרי כן נסביר איך היא תיושם באופן היתכנותי. בדומה גם למשל לדרישות של EASA ב-Annex 4, בנספח 4 שלהם ל-part 145, כאשר אני מבקש ממישהו שאין לו רישיון שאני הנפקתי לו, לבצע פעולת בדק בכלי הטיס שלי, אני צריך לוודא שהוא עומד בדרישות מסוימות. 

בעולם האידיאלי, אותו איש היה צריך להיות בעל רישיון ישראלי. אנחנו לא חיים בעולם האידיאלי, אנחנו מכירים את האילוצים - יש מעט גויים שיש להם רישיון ישראלי. 

<היו"ר יצחק וקנין:>
זה אם המטוסים היו טסים רק פה, בין תל-אביב לנתניה, אתה צודק. 
<אבישי פדהצור:>
בהכירי את מכוני הבדק בישראל הם היו מוצאים את הקונסטרוקציה המיוחדת שבמסגרתה צריך להשיג גוי בישראל, אבל ניחא – גוי של שבת, לצורך העניין.
לענייננו. כאשר אני מסתמך על החתימה של אותו טכנאי לבדק כלי טיס גוי על כלי הטיס שלי, אני צריך לבדוק שהוא שווה-ערך, עד כמה שניתן, לטכנאי לבדק כלי טיס ישראלי שהיה חותם על כלי הטיס. אז אני לא אדרוש ממנו רישיון ישראלי אבל קודם כול אני אדרוש שיהיה לו רישיון שניתן לו על-ידי אותה מדינה שבה הוא מבצע, שלא יבוא "מאכער" סתם. 

לא מספיק שיש לו רישיון שמאפשר לו לעבוד נניח על בואינג 747. בהמשך לדרישות שקיימות למשל ב-EASA בהקשרים דומים, אני דורש שהרישיון שנתנה לו אותה מדינה – נקרא את הנוסח כדי שחברת אל-על לא תגיד שהסתרנו מלים.

<איתי עצמון:>
וכדי שהוועדה תבין מה היא מאשרת. 

<אבישי פדהצור:>
וכדי שהוועדה תבין, בוודאי: "דיני המדינה שלפיה ניתנו הרישיון או ההרשאה כאמור בפסקת משנה (א)" – שזה קשור ל-39 אבל ניחא – "תואמים לפחות את אמות המידה שבנספח 1 לאמנה, למעט הוראות הנספח שלגביהן הודיע המנהל, לפי סעיפים 4(ב) ו-6(ד) לחוק רשות התעופה האזרחית, כי ישראל פועלת באופן שונה, ובלבד שהוראות הדין הישראלי בעניין מקלות ביחס להוראות הנספח האמור."
אני אסביר. אנחנו מכירים את האמנה, בנספח 1 לאמנה יש את הדרישות לעניין רישוי אישי. בין היתר יש שם גם דרישות לעניין רישוי אישי של טכנאי לבדק כלי טיס, אני לא זוכר כמה הוראות – שלוש-ארבע הוראות שאומרות שצריך לקבל הכשרה בידע, הכשרה מעשית, צריך לקבל את זה מגוף מוסמך, וכולי. 
<אודי גילאי:>
גיל, ניסיון, הכשרה - - -

<אבישי פדהצור:>
לא דרישות שבשמים הן. אחת הרישיון שאותה מדינה נתנה עומד בדרישות נספח 1, אז נחה דעתי שנשמרת רמה סבירה של בטיחות טיסה. אם אותה מדינה נתנה לו רישיון טכנאי לבדק כלי טיס, אבל היא לא פועלת לפי הסטנדרטים של ה-ICAO, היא נתנה את זה לצורך העניין לבחור שהוא מתחת לגיל המזערי שקובע ה-ICAO, יש פה נורת אזהרה שצריכה להידלק, ואז עוברים בכלל למסלול אחר של פטור, של התייחסות מיוחדת, לא משהו שבעל רישיון מכון הבדק יכול לעשות מכוח שגרת העבודה שלו. 
שאל איתי שאלה טובה. איך אני בודק את אותה דרישה שאומרת – דיני המדינה שלפיה ניתן הרישיון תואמים לפחות את אמות המידה שבנספח 1 לאמנה? 

שוב, אני לא היועץ המקצועי חלילה של אף אחד מהגופים שיושבים פה – יש כמה דרכים לעשות את זה. אני יכול – לוּ אני מכון בדק – לבדוק את הנתיבים שבהם טסים המטוסים שלהם אני נותן שירות, לבדוק את שדות התעופה - עכשיו אנחנו בתקנה 32 אז זה עוד יותר קל, אני יודע מראש מיהם מכוני החוץ שאליהם אני פונה – אני בודק את מכוני החוץ הללו, הם יכולים וראינו את זה בשקף, להימנות על כמה משפחות. הם יכולים להיות מכונים של EASA. EASA זה דין אחיד לכולם, שעד כמה שאנחנו יודעים הוא עומד בדרישות Annex 1, ואכן הבדיקה שלי לגבי מכון בדק שיש לו רישיונות של EASA היא מאוד מאוד פשוטה – לראות שיש לו רישיון, שהרישיון תקף, שלום על ישראל. 
<קרן כהן סעד:>
סליחה, זה לא מה שכתוב. לא כתוב שאם יש לו רישיון EASA, אני לא צריכה לעשות בדיקה של דיני המדינה. הלוואי שזה היה כתוב. 
<קריאות:>
- - -

<קרן כהן סעד:>
זה לב הבעיה.

<היו"ר יצחק וקנין:>
סליחה. רבותי, בואו נסכם סיכום. אם אתם רוצים שאני אהיה מרוכז טוב טוב, תנו לו לסיים ואחרי כן אני אשמע את ההערות שלכם. 

<אבישי פדהצור:>
אני יכול בדרך אחרת להחליט שאני ממנה לעצמי עורך-דין כאן או עורך-דין בכל מדינה, שיגבש לי חוות-דעת ויגיד לי איך אותה מדינה מקיימת או איננה מקיימת את הוראות נספח 1. 
אנחנו צריכים לזכור שוב פעם שכל ההליך הזה הוא חריגה. אנחנו חוזרים שוב למקור. אני מאפשר פה למכון בדק להעביר פריט שלם שיש לו תעודת סוג למכון בדק לא ישראלי עם טכנאי לא ישראלי בחוץ-לארץ. תמיד יש למכון הבדק שחושב שהעלויות של העמידה בתנאים גדולות מדי, להחליט שהוא מבצע את פעולת הבדק בעצמו או למצוא אמצעי אחר. התקנה קובעת את הסטנדרט, היא לא קובעת איך אתה מגשים אותו. אנשי המקצוע במכוני הבדק טובים ממני בלנתח את הסיכונים, בלנתח את אופי ואופן הפעילות שלהם. אני לא יכול להכתיב להם דרך אחת בלבד. תודה, אדוני.

<היו"ר יצחק וקנין:>
הערות שלכם. 

<עומר שלו:>
עומר שלו, אל-על. אדוני, אנחנו מדברים בבטיחות, מדברים על זה מהרגע הראשון, ואנחנו לא נחסוך בשום דבר כדי לוודא שאנחנו עומדים בהוראות התקנות ופועלים בצורה בטוחה. 
כשאנחנו קוראים את ההוראה הזו, שאין אח ורע לה בשום מקום – לא ב-ICAO , לא ב-EASA, לא ב-FAA ולא בשום דרך אחרת – מדובר על החלה ספציפית של כל דיני מדינה ומדינה שאנחנו טסים אליהן.

בסך הכול אפשר להסתכל, אל-על או מכון הבדק של אל-על נותן שירותים ל-90 מדינות בעולם. אנחנו נצטרך לבחון את דיני המדינה. דינים, כידוע – בטח למוסד שאנחנו נמצאים בו – זה דבר דינמי ומשתנה, לא מספיק לבחון את זה פעם אחת בעת ההתקשרות, צריך לחזור ולבחון את זה כל הזמן, שעה-שעה, כדי לוודא שאנחנו עומדים.
ניתן פה סל של דרישות, שהן הבסיס. מדובר על תחזוקת קו, לא על משהו מיוחד אפילו. אחרי כן נראה בהמשך כשנגיע, שגם אפילו בנחיתות חירום מוחלות עלינו בווריאציות כאלה ואחרות דרישות לבדיקה של הדינים. 

אבל גם בתחזוקת הקו הפשוטה ביותר, הא'-ב' תחזוקת קו זה לוודא שהמטוס מגיע, עושה את מה שהוא צריך לעשות בנמל היעד ויוצא בתקווה אחרי שעתיים או שעה וחצי, המינימום, חזרה לישראל. 

גם במקרה הזה לא מספיק לעבור את כל אותם אישורים מראש ולוודא שהוא מחזיק ברישיון ושהוא פועל במסגרת ההגדרים, ולקרוא את מה שהמדינה עצמה אומרת שהם אותם differences, שזה מונח מקובל בעולם. לא. באה רת"א ישראלית, מדינת ישראל, ומבקשת ממכוני הבדק שלה לעשות בדיקות נוספות. 

שאלנו. זאת לא פעם ראשונה שאנחנו מתמודדים עם זה, ראית את זה גם במכתב שלנו. ניסינו להבין מה מוטל עלינו פה, מה הדרישה. אנחנו מכבדים את כל מה שיוחלט פה ואנחנו נפעל על-פיו. קיבלנו תשובות שאני מתבייש אפילו לחזור עליהן. 

<אבישי פדהצור:>
אל תתבייש. תחזור, עומר. 

<היו"ר יצחק וקנין:>
חבר'ה, אני מציע שלא ניתן - - -

<עומר שלו:>
אנחנו לא יודעים איך להתמודד עם הסוגיה הזאת. אני לא מדבר על ההתעסקות האופרטיבית והעלות שנובעת מהצורך לבחון את כל הדינים האלה. אני לא מבין את הדרישה עצמה. היא לא דומה לשום דבר, היא לא קיימת בשום מקום אחר, היא פשוט לא מקובלת. 
ובמקום כבר שבו מודיע המנהל באותו סעיף, כלומר המנהל רשאי להודיע שאנחנו פועלים בצורה שונה, אבל עדיין האחריות לעשות את הבדיקה הזאת, במקום שהיא תוטל על משרדי הממשלה – ויושבת פה נציגת משרד המשפטים, שהייתי מאוד שמח לשמוע מה היא אומרת על הצורך שמטילים על גוף פרטי לעשות בדיקה של דינים בחוץ-לארץ, בעשרות יעדים, ואנחנו מדברים פה על עשרות יעדים, ואין הבחנה בין יעדי FAA ויעדי EASA ויעדים שלישיים ורביעיים. כל המדינות שאנחנו טסים אליהן, אנחנו נצטרך לעשות את הבדיקות האלה. אנחנו לא יכולים לעמוד בזה.
<היו"ר יצחק וקנין:>
אוקיי. תשובה של רת"א.

<אבישי פדהצור:>
בטרם אני אתן לאנשי המקצוע, אני רוצה להתחיל בעובדות, תמיד עוזר להתחיל בעובדות. אם אנחנו הולכים למשל ל-EASA, שמענו שאין אח ורע לדבר הזה – EASA, appendix 4, שמשם כמו שאמרתי לקחנו את הדרישה הזאת, אני אקרא את זה בהתנצלות באנגלית הקלוקלת שלי.
<קריאות:>
- - -

<קריאה:>
אבל תסביר ליושב-ראש כמה מכוני בדק בעולם יש של ה-EASA. 
<היו"ר יצחק וקנין:>
רבותי, תגידו, אתם צריכים מישהו שיסייע לכם? 

<שמואל קוזי:>
כן. אתה. 

<היו"ר יצחק וקנין:>
אני מקשיב, ואם אתם מפריעים אני לא - - -
<אודי גילאי:>
אדוני, בהמשך למה שנאמר. קודם כול, בואו נסקור את העובדות. בשיטת הממשל האמריקנית, מפעיל אמריקני לא יכול – אין לו את הפתח הזה. 
<שמואל קוזי:>
הוא לא צריך.

<קריאה:>
הוא לא צריך את זה, יש לו מכונים בכל העולם. 

<קריאות:>
- - -

<היו"ר יצחק וקנין:>
רבותי, אם אתם תפריעו לו, אני לא אבין כלום. 
<אודי גילאי:>
מפעיל אמריקני שנוחת בכל מקום בעולם לא יכול לקבל שירותים ממכון בדק או מאדם אלא אם אותו מכון בדק מחזיק ברישיון FAA. חברת דלתא שמגיעה מארצות-הברית לארץ מקבלת שירותי תחזוקה או מחברת אל-על או מתעשייה אווירית, שמחזיקים ברישיון FAA, אין דרך אחרת. 
<קריאה:>
זה מחזיר אותנו לדיון הראשון. 

<היו"ר יצחק וקנין:>
סליחה, אני אאפשר לכם. תאמינו לי, אני מנסה בעצמי להבין את הרציונל איך אפשרי שחברה או מכון עוברים על כל אותם ניואנסים שמשתנים כל שני וחמישי – אם הם משתנים בכלל או לא משתנים – איך הוא יכול לעקוב אחריהם, באיזו אפשרות הוא עוקב אחריהם. מה האפשרות שלו לעקוב אחריהם?
<אודי גילאי:>
מדובר פה – כמו שאמר עורך-דין פדהצור – על חצי עמוד בנספח 1 לאמנה שקובע את הסטנדרטים לעניין רישוי אישי של טכנאי לבדק כלי טיס. למיטב זכרוני, הסטנדרטים האלה לא השתנו ב-15 השנים האחרונות. 

<אמיר דנגנר:>
אולי החוק המקומי השתנה. 

<אודי גילאי:>
דבר נוסף. מה ש-EASA קובעת – ומשם לקחנו את האפשרות הזאת – הוא שככל שמכון בדק של EASA מבקש להסתייע באדם שאין לו רישיון שניתן על-ידי EASA, אני מקריא ברשותך משפט אחד באנגלית: "The person shall hold a license or a certifying staff authorization issued under the country's National regulations in compliance with ICAO Annex 1.
<היו"ר יצחק וקנין:>
תרגום.

<אודי גילאי:>
אתה תסתייע באדם שמחזיק ברישיון או בתעודה אחרת שמאפשרת לך לחתום על תעודת אחזקה ושחרור, שניתנה תחת דיני המדינה בעמידה עם הוראות נספח 1 ל-ICAO.

רת"א עשתה עוד הקלה – שלא כתובה ב-EASA וזה אולי עורך-דין שלו לא יודע – אומרת רת"א: ככל שרת"א מצאה לנכון להקל ביחס להוראות נספח 1 לאמנה, אנחנו את ההקלה הזאת מחילים אינהרנטית גם על אותו אחד שפועל מטעמך כמכון חוץ. הקלה זאת לא כתובה ב-EASA. זו המשמעות של מה שקרא עורך-דין פדהצור קודם, זה מה שאנחנו מבקשים לפתוח. דרך אגב, ההבדלים הם קטנים. 

<עופר גלבוע:>
אני חושב שאנחנו חוזרים בדיוק למהות שעליה הצבענו. הטעות המרכזית בגישה הזאת היא שהנמלה משווה את עצמה אל הפיל ואומרת – ממנו אלמד. הנמלה צריכה להשוות את עצמה לנמלים אחרות במרחב הגלובלי.
שוב אני אומר, אתם טועים בהבנה שלכם את התפקיד של ה-FAA ו-EASA. דה-פקטו – וגם לא דה-פקטו, בהרבה מקרים דה-יורה – הם הרגלוטור העולמי. ולכן, כשאתה בא ומצטט איך EASA מטילה על עצמה מגבלות, זה ברור, כי היא הולכת ופותחת מאות יעדים שהם יעדים מאושרי EASA ואז כמובן אם בא מישהו ממדינות EASA ורוצה להסתמך וללכת לגורם שלא נפל באותם מאות יעדים, אומרים לו – על זה יחולו דרישות מיוחדות. 
וזה מחזיר אותי לנקודה שעליה הצבעתי קודם – גם בהקשר של מכוני בדק וגם בהקשר של חברות תעופה – שמדינת ישראל, מה שהיא צריכה לעשות, היא צריכה בתקנה 3(ב) לבוא ולומר שכאשר גוף מאושר על-ידי ה-FAA ו-EASA - צריך להוכיח שהוא אכן מאושר, שזה בתוקף וכולי וכולי – הוא יקבל אישור על-ידי רת"א בהסתמך על העובדה שהוא אושר, נבדק שזה בתוקף, נבדק שזה חל על הסיטואציה הספציפית, והניסוח שכתבתי הוא שזה יהווה סיבה להסתמך עבור רת"א, המנהל יסתמך על עובדת היותו של המבקש בעל רישיון מטעם ה-FAA ו- EASA.
<היו"ר יצחק וקנין:>
אוקיי. הבנתי. יערה. 

<יערה למברגר:>
אני רוצה לעשות איזושהי אנלוגיה. אני הרבה פעמים מרגישה שבעולם התעופה אנחנו מדברים על תקנים ספציפיים של תעופה, ויש גם תקנים לפי חוק התקנים שחלים בעולמות תוכן אחרים. 
<היו"ר יצחק וקנין:>
בכל מדינה ומדינה.

<יערה למברגר:>
לא, אני לא מדברת על תעופה. תקנים בכלל, תקנים לפי חוק התקנים בעולמות אחרים. יש תקנים בהרבה תחומים, תעופה זה לא התחום היחיד שיש סוג של סטנדרט שמסדיר אותו. 

בתקנים יש תהליך שבשנים האחרונות הלך והתגבר, שמכירים בבדיקות של תקנים שנעשו במדינות אחרות. היום בכלל עולם התקנים נהיה עולם גלובלי, בחוק התקנים יש גם סעיף שמחייב העדפה לאמץ תקנים בין-לאומיים כעדיפות על פני קביעת תקן ישראלי.
ולכן אמרו – אם התקן בין-לאומי, נותנים גם אפשרות מסוימת להכרה בבדיקה שנעשתה בחוץ, זאת אומרת עשו את הבדיקה הזאת בחוץ-לארץ, למה אני צריך שוב שמכון תקנים בארץ יבדוק? אני מודה שזה לא לגמרי, אבל התפיסה הזאת כן קיימת. 
ולכן אני מצטרפת למה שנאמר פה. מדוע אי-אפשר להסתמך בבדיקות שנעשו בעולם, מכון שאושר על-ידי EASA או ה-FAA, ולראות את זה כמשהו שאנחנו רואים אותו - - -
<אודי גילאי:>
אבל בגדול, שוב, זה בדיוק מה  שנאמר.
<קריאה:>
זה לא בדיוק מה שאתה אומר. 

<קריאות:>
- - -

<אודי גילאי:>
לא עושים את הבדיקה מחדש. 

<היו"ר יצחק וקנין:>
רבותי, אנא מכם. 

<אבישי פדהצור:>
אדוני, אני אנסה להתייחס ראשון ראשון ואחרון אחרון. 
<היו"ר יצחק וקנין:>
מה שהעירה יערה חשוב מאוד.
<אבישי פדהצור:>
נגיע גם לזה, אדוני. דיברו פה על נמלים, וכולי. חלק מהנימול של מדינת ישראל הוא התקנה הזאת כי ב-EASA אין לה מקבילה. ב-EASA, אם אתה שולח לתחזוקת קו אצל מכון שאין לו רישיון EASA, אתה מתייחס אליו כאל גורם חוץ לפי תקנה 33 שזאת רגולציה שונה לחלוטין. יש שם דרישות הרבה יותר מחמירות. אתה אמור לבדוק את זה - -
<קריאה:>
זה בכל העולם.
<קריאה:>
לא. 

<קריאות:>
- - -

<אבישי פדהצור:>
- - בצורה הרבה יותר מעמיקה, ואנחנו המצאנו פה משהו, בדיוק זאת הכוונה.
<היו"ר יצחק וקנין:>
רבותי, תאמינו לי, אני מנסה לעזור ואתם לא נותנים לי לעזור. אתם כל רגע זורקים הערות ואני רוצה להבין אותו. אני רוצה לרדת לסוף דעתו בנושא הזה, ואני עוד לא הצלחתי. 
<אבישי פדהצור:>
בדיוק בגלל שאנחנו מודעים למוגבלות היחסית של ישראל בהקשר הזה, המצאנו פה הסדר שאין אצל הגויים במובן זה שמצד אחד, אנחנו לא דורשים שתחזוקת הקו תיעשה רק אצל בעל רישיון ישראלי, ומצד שני אנחנו לא דורשים - - -
<היו"ר יצחק וקנין:>
אתה גם לא יכול ליצור מצב כזה. המציאות לא מאפשרת לך דבר כזה. גם אם תרצה, לא יהיה לך מצב כזה. 
<אבישי פדהצור:>
נכון מאוד. ולכן יצרנו את זה. אני כרת"א ישראל בסופו של יום נותן דין וחשבון לתעופה אבל גם לאזרחים שאותם היא משרתת, וכשאני בודק את הדרישות מאותו טכנאי לבדק כלי טיס אני מסתכל על מה הסטנדרט של הבטיחות אצלי. 
הסטנדרט של הבטיחות אצלי הוא שיש לו רישיון ישראלי. אני נתתי לו את הרישיון, אני יודע מה כולל הרישיון, אני יודע מה ההתאמה בין הרישיון הזה לבין נספח 1 לאמנה. 

כאשר אני מרחיק עצמי מישראל, הולך למדינה זרה, אז יכולתי לדרוש רישיון ישראלי – זה לא ריאלי וזה לא נכון, והשאלה היא מה התחליף הכי קרוב, ואז אני מגיע לתשובה להערה של יערה – מה התחליף הכי קרוב לרישיון ישראלי שאני יכול למצוא אצל הגויים. 
ואז אני אומר: המכנה המשותף – יערה דיברה על תקינה – המכנה המשותף הכי נמוך שאנחנו מצאנו פה זה Annex 1, נספח 1 לאמנה. כל מדינה מרשיינת את אנשיה לפי דיניה והם תואמים או לא תואמים את Annex 1.

נחזור למצב העובדתי כי עלתה השאלה איך בודקים את זה. כאשר אני נוחת – וזה עניין, אמרתי, של שיקול דעת, כל מכון בדק יחליט איך הוא עושה את זה לעצמו – אבל כשאני נוחת במדינה שיש לה רישיון EASA, אני מכון הבדק צריך להחליט איך אני בודק אם דיני EASA הם מעל Annex 1.
אני יכול ללכת למשרד עורכי-דין מקומי, לבקש ממנו חוות דעת ועוד חוות דעת ועוד חוות דעת. אם זאת הדרך שבחרתי בה – מה טוב. אני יכול ללכת על משהו מן המפורסמות – לבדוק איך מתייחסים ל-EASA בעולם, לבדוק את הסטנדרטים של EASA ברמת הכללה מאוד מאוד גבוהה ולדעת – אני מקווה, כאיש מקצוע – ש-EASA הם מעל הדרישות של נספח 1 לאמנה או לכל הפחות עומדים בדרישות הללו. 

<היו"ר יצחק וקנין:>
אתה לא חושב שאתה מסבך לו את החיים?

<אבישי פדהצור:>
לא. אני חושב, אדוני, שהחלופה מסוכנת לבטיחות הטיסות. 

<קריאה:>
- - -

<היו"ר יצחק וקנין:>
רבותי, אני לא יודע, לא מבין אתכם. אנא מכם. 
<אודי גילאי:>
עושים פה מאמץ כאילו צריך לחוקק מחדש את חוק הטיס.
<היו"ר יצחק וקנין:>
לא, זאת לא הכוונה.

<אודי גילאי:>
לכן אני מסביר. מציגים פה שזה בלתי אפשרי. שוב, כפי שנאמר קודם, 80%, 90% מהתעופה הישראלית טסים למדינות אירופה או למדינות ארצות-הברית. צריך לבדוק, שתיים, שבע מערכות חקיקה, לבדוק שבמערכת החקיקה - - -
<קריאה:>
כל פעם שהוא חותם, הטכנאי. 

<אודי גילאי:>
לא כל פעם. 

<קריאות:>
- - -

<אודי גילאי:>
אז אולי יש פה אי הבנה.

<היו"ר יצחק וקנין:>
רבותי, אני לא רוצה להעיר הערות לא במקומן. בואו לפחות נכבד אחד את השני. הוא יסיים לדבר, אני אאפשר לכם. אתם רואים שאני לא מתקדם ואני לא רוצה להתקדם כי אני רוצה לרדת לעומקם של דברים ובסופו של דבר לקבל החלטה. 
<אודי גילאי:>
בוא נקרא, אדוני היושב-ראש: דיני המדינה שלפיה ניתנו הרישיון או ההרשאה כאמור, תואמים לפחות את אמות המידה של נספח 1. 
לא בודקים כל חתימת תעודת אחזקה ושחרור מחדש האם EASA עומדת בהוראות נספח 1 לאמנה או לא. עושים את הבדיקה הזאת up front. כמו שאמר מר ליבלינג, קודם עושים את הבדיקה הזאת בתהליך האישור של הנתיב, וכשבאה חברת תעופה ופותחת נתיב זו אחת הבדיקות הכי קלות לעשות. תיכף עורך-דין פדהצור יעלה את שלוש הדרישות שנוגעות לגיל, להכשרה הבסיסית, לצורת הרישיון, וזהו. זה שלושה עמודים. 

<היו"ר יצחק וקנין:>
בבקשה, רצית להעיר.

<רמי ליבלניג:>
אני אנסה לענות ליערה דווקא מעולם התוכן של התעופה, וזה קרוב אלינו. אני ראש מינהלת תעופה בטוחה לישראל, גם החזרה לקטגוריה 1, ואחת ההערות של האמריקנים היתה בנושא הכרה ברישיונות לפי Annex 1 של טייסים שרוצים לטוס בישראל והוכשרו ב-EASA ויש להם רישיון FAA או רישיון EASA.
אין יכולת, על סמך רישיון FAA או רישיון EASA, לקבל רישיון ישראלי. לא ניתן, גם אם הם עמדו בתנאי Annex 1. יש אפשרות לקבל validation, ולידציה.

<אברהם רזיאל:>
אשרור. 

<רמי ליבלינג:>
אשרור - אני לא יודע איך אומרים את העניין הזה, יערה.

<קריאה:>
תיקוף. 

<אברהם ליבלינג:>
זהו תהליך שלוקח זמן והוא דורש הידברות בין שתי הרת"אות, במקרה הזה מחלקת הרישוי ברת"א היא מחלקת הרישוי ב-FAA שהנפיקה את הרישיון.
ולכן, זה לא תהליך אוטומטי והוא נבחן ישירות בקשר בין הרת"אות ולא רק בעמידה מול המשתמש שרושיין לפי Annex 1. אני לא יודע, יערה, אם זה עונה לשאלתך אבל זה מעולם התוכן של התעופה. 

<אברהם רזיאל:>
אבל זה עדיין מהר, אנחנו עושים את זה כל יום. אנחנו עושים ולידציה לטייסים אמריקנים, קנדים וכולי, לצורך טיסה על מטוסים ברישוי ישראלי. התהליך הוא מאוד פשוט, זה קורה מהיום למחר. 
<קריאה:>
בואו נעשה כזה.

<איתי עצמון:>
אני רוצה להמשיך את התהיות והשאלות בנושא הזה מכיוון שתקנה 39 – שטרם הגענו אליה – מחייבת את בעל הרישיון לוודא לגבי האדם שחותם על תעודת אחזקה ושחרור, כי דיני המדינה שלפיה ניתנו ההרשאה או הרישיון תואמים לפחות, וכולי, כפי שנאמר כאן.
אני רוצה להבין ואני חושב שכדאי שהוועדה תבין בצורה ברורה מה מהות החובה הזאת, ולהגיד אנחנו לא יודעים איך היא בדיוק תיושם ותעשו מה שאתם רוצים – אני לא בטוח שזאת תשובה מספיק טובה. אני מזכיר שעל הפרה של ההוראות האלה עלולה להיות סנקציה פלילית וסנקציה מינהלית בדמות עיצומים כספיים. 

אני לא מביע דעה אם נכון או לא נכון להטיל את זה, אני לא איש מקצוע, אבל מבחינה משפטית צריך להבין בדיוק איך הדבר הזה ניתן ליישום בצורה סבירה. אני באמת שואל זאת כשאלה, אני לא מביע דעה.
<היו"ר יצחק וקנין:>
תשאל את כל השאלות, כשאלה.

<איתי עצמון:>
האם לא ניתן להסתפק בהודעה של הרשות המוסמכת של רת"א במדינה אחרת כי הדינים תואמים? למשל. 
<אסנת איסן:>
יש דבר כזה. זה ה-differences.
<עופר גלבוע:>
יש לנו פתרון לעניין הזה.

<היו"ר יצחק וקנין:>
נשמע אותו ולאחר מכן את הפתרון. 

<אבישי פדהצור:>
אני רוצה להשיב לעניין הזה כי אולי זה יעלה פה שוב – הנושא של הדיפרנסים. אני אסביר.

יש לנו את אמנת שיקגו. אמנת שיקגו מאחדת את כל ההסדרים ואת כל המדינות בנוגע לתעופה אזרחית בין-לאומית. אחד הסעיפים הכי חשובים דה-פקטו באמנה הוא סעיף 38 שאומר – ככל שהמדינה בוחרת שלא לפעול לפי אמות המידה שנקבעו לפי האמנה, היא צריכה להודיע על זה ל-ICAO. זאת החובה לפי סעיף 38 לאמנה. 
דא עקא, שאנחנו חיים בעולם של בני אדם ולא כל המדינות מקיימות את החובה שלהן להודיע ל-ICAO- דעו לכם, התקנות שלנו לעניין רישיונות לא תואמות, התקנות שלנו לעניין הפעלת כלי טיס לא תואמות – ולכן, לבוא ולומר שהמבחן היחיד שעליו צריך להסתמך זה על השאלה אם מדינה מסוימת הגישה difference או לא, זו טמינת הראש בחול ביודעין. מדינת ישראל, בענוותה ובדלותה, היא אחת העברייניות הללו. 
<אסנת איסן:>
אז אתם רוצים שאנחנו נעשה את זה. אנחנו נעשה לכם את העבודה.

<אודי גילאי:>
מצוין. אני אודה לך מאוד. את כל ה-10,000 סטנדרטים שאני צריך להגיש - - -
<אבישי פדהצור:>
היא אחת המדינות שלא מקיימת את החובה הזאת שלה. היא פועלת לתקן את המצב הזה, היא כן פועלת להיהפך למדינה מסודרת, אבל לוּ אתה שואל אותי היום, המבחן הזה של דיפרנסים איננו מבחן חד חד ערכי. 

<היו"ר יצחק וקנין:>
מסכים אתך לחלוטין בכל מה שאמרת, אבל אתה לא עונה על השאלה של איתי. 
<אודי גילאי:>
אני אענה לעורך-דין עצמון. אני יכול להציע שתי אפשרויות פשוטות. אפשרות פשוטה אחת היא להרים טלפון לראש מחלקת רישוי - וכל רת"א נוגעת לדבר, מדובר שוב על חמש הרת"אות – ישאל אותו האם התקינה של המדינה שעליה הוא אחראי - - -
<אסנת איסן:>
אחריות פלילית. 

<היו"ר יצחק וקנין:>
בסוף אני אוציא אותך. עוד לא אמרתי את המשפט הזה בכל חוק הטיס. אני מנסה לעזור, ואת מפריעה כל הזמן. 
<אודי גילאי:>
אפשר לבדוק, כל מדינה לשאול אותה – וזה ממש לא מסובך, הם יעשו את זה בשמחה, כמו ששואלים אותי – האם הדינים של אותה מדינה עומדים בהוראות נספח 1 לאמנה. שוב, כפי שנאמר ועורך-דין פדהצור הציג את זה, מדובר פה על שלושה-ארבעה סטנדרטים. 

אפשרות נוספת – קצת יותר מורכבת, לא הרבה יותר מורכבת, האפשרות הזאת מבוצעת באופן חד-פעמי, בגדול – לפתוח את ההוראות המסובכות מאוד – סליחה שאני טיפה ציני כרגע – של המדינה לעניין הוראות רישוי של טכבכ"ט ולבדוק האם הגיל של טכבכ"ט הוא הגיל הנכון, האם ההדרכה שהוא צריך לקבל עומדת בהוראות של נספח 1 לאמנה, מה עם הניסיון. 
אדוני, אני לא מהמהירים אבל זוהי עבודה שלוקחת יום. יש פה סוללה של עורכי-דין, הרבה יותר טובים ממני, שבאים ובודקים ואומרים – גיל גיל, ניסיון ניסיון, הדרכה הדרכה, הרשאה.

<איתי עצמון:>
אבל בואו לא נתייחס לחברה מסוימת. אל-על היא חברה גדולה, יש גם מפעילים יותר קטנים. 

<אודי גילאי:>
לא, לא, אני גם לא מדבר על חברה גדולה, עורך-דין עצמון. 

<איתי עצמון:>
כי דיברת על סוללה של עורכי-דין. 

<עומר שלו:>
גם לנו יש סוללה. 

<היו"ר יצחק וקנין:>
אני אוהב את זה שהתקשורת אומרת שנאשם מסוים, יש לו סוללה של עורכי-דין. 

<אודי גילאי:>
לא, לא. אני לצורך העניין אקח בתור דוגמה את עורך-דין עצמון, שבשנתיים האחרונות נחשף לעולם התעופה, או עורך-דין למברגר, ואני חושב שלא באמצעים מסובכים מדי אפשר לעשות את הדבר הזה. 
<היו"ר יצחק וקנין:>
אבל אנחנו מחוקקים חוק.

<אודי גילאי:>
אני מסכים, אדוני. 

<היו"ר יצחק וקנין:>
ומתקינים תקנות ואנחנו צריכים להיות עם רגליים על הקרקע.
<אודי גילאי:>
אדוני, האפשרות היא כמו שנאמר קודם, לא לפתוח את הדלת. 

<היו"ר יצחק וקנין:>
אוקיי, הבנתי אותך. 

<עומר שלו:>
אני אחדד כמה דברים. קודם כול, זה לא חמש מדינות, זה הרבה יותר מחמש מדינות. זה הרבה יותר מחמש מדינות גם שאינן ב-FAA וב-EASA. 

שנית, אני לא יודע לדבר עם הרת"אות האלה, אולי זה דווקא התפקיד של רת"א לדבר עם הרת"א המקומית ולהבין את ה-differences האלה. אם אותה מדינה פלונית "עבריינית", כמו שציין עורך-דין פדהצור - - -
<אבישי פדהצור:>
במירכאות כפולות. 

<עומר שלו:>
במירכאות כמובן – לא טרחה לציית ל-differences, אז אולי כדאי – אנחנו טסים ברישיון לכל יעד שאנחנו טסים אליו - אז אולי כדאי שרת"א תבחן מול אותן רת"אות זרות מה ה-differences ומדוע לא פורסמו differences, ואז נוכל להסתמך על זה, ואז יהיה איזשהו benchmark אחיד לכולם, לא יקבלו פנייה שלי ובוודאי לא פניות של שלושה או ארבעה נציגים של חברות תעופה שטסים במקרה לאותו יעד באירופה, וזה יכול להיות. 
<היו"ר יצחק וקנין:>
הבנתי. יערה.

<יערה למברגר:>
אותי הטריד המידע שדורשים פה התאמה. התאמה זה משהו שהוא לכאורה חד חד-ערכי, compatibility זו מילה שהיא חזקה, ולכן גם התאמה בין דינים. אנחנו מתעסקים קצת במשפט משווה, אני חושבת שזו אחת העבודות הקשות, וכשאנחנו מנסים להסתכל יש הבדל בין שיטות משפט. אני מבינה שפה זה כמה הוראות באמנה, ולפעמים בדין מסוים של מדינה הן יכולות להיות מפוזרות, הן יכולות להיות מוסדרות בצורה שונה.
העולם המשפטי – למרות הזלזול שיש כלפיו – קשה, כשאתה עושה עבודה של משפט משווה עם מדינות אחרות, אני לא אומרת אם ראוי או לא ראוי אבל צריך להבין שזו לא משימה פשוטה בעיניי, ובייחוד כשמבקשים התאמה, התאמה זה סטנדרט גבוה.

<אבישי פדהצור:>
אולי אפשר ברשותך לרכך את דרישת ההתאמה כי הדרישה היא לא שזה יהיה אחד לאחד אלא כמו שאמרנו שיהיה לכל הפחות מה שה-ICAO דורש. 

למשל כדוגמה, ה-ICAO דורש שהגיל המזערי למתן רישיון לטכנאי לבדק כלי טיס יהיה 18. פשיטא, שאם אתה מגיע למדינה שהגיל המזערי בה הוא 20, 28, 56, היא עומדת בזה. היא לא צריכה להתאים אבל היא צריכה להיות לכל הפחות לפי דרישות האמנה, היא לא יכולה להיות מתחת. 
<איתי עצמון:>
אז מה ההצעה? כי כרגע כתוב "תואמים לפחות". 

<אבישי פדהצור:>
לכן אמרתי שאולי אפשר לרכך את הנוסח. 
<איתי עצמון:>
איך? 

<קריאה:>
לכל הפחות, במקום תואמים. 

<קריאה:>
עומדים לכל הפחות בדרישות - - -

<אברהם רזיאל:>
למעשה זה מתקיים ברת"א לגבי צוות אוויר, כפי שרמי ליבלינג ציין. הם צריכים לקחת אחריות על עצמם. 

<יערה למברגר:>
ב-39 כתוב תואמים. דאגתי מתרחיש נוסף. דאגתי ממצב שבו יש מדינה שהגישה דיפרנס לגבי משהו מסוים ספציפי אבל זה לא אלמנט שהוא הכרחי או שאפשר לוותר עליו, הוא יחסית קל-ערך. חששתי ממצב למשל – קודם דיברנו על טיסה לתאילנד שיש מדינות מסוימות בדרך שהן לא רלוונטיות למדינת ישראל, למפעיל ישראלי, ואחר כך למשל יש את הודו ויש אוקיינוסים באמצע. נניח היפותטית שהודו – שזו אחת האופציות היחידות שיש לי – הגישה דיפרנס על משהו מסוים, זה פוסל ויכול להיות שלא תהיה לי אפשרות בתוואי שלי בדרך ליעד. 
<אבישי פדהצור:>
אפשר לעניין הזה להוסיף רכיב של גמישות במובן זה שאם אני מגלה כמכון בדק שדיני רישוי הטכנאי במדינה פלונית אינם עומדים בדרישות האמנה, אני יכול לבוא למנהל – כמו שקיימת לי היום הסמכות לפי סעיף 165 לחוק לבקש פטור – אז נרכך את זה, זה לא יהיה פטור אבל אני כן יכול לבוא למנהל לפי התקנה הזו ולומר לו: אדוני המנהל, בהודו כדוגמה, הטכנאים הם בני 17, ה-ICAO דורש 18, אנא אשר לי להשתמש בהם למרות שהם לא מקיימים את דרישות נספח 1. נכון, זאת עוד חוליה של נטל אולי על בעל הרישיון, אבל מצד שני זה מוסיף גמישות, ואנחנו יודעים – אמר ראש הממשלה, בישראל אין ארוחות חינם. 
<היו"ר יצחק וקנין:>
זה עולה הרבה כסף בינתיים. 

<אברהם רזיאל:>
רזיאל אברהם, התעשייה האווירית. אני חושב שרת"א עושה לעצמה חיים קלים במקרה הזה ומטילה את האחריות על הציבור. אני לא מדבר דווקא כנציג התעשייה האווירית אלא בשכל הישר שאנחנו יושבים כאן. 
רת"א היא הגוף שגם נמצא בקשר עם רשויות התעופה בכל העולם. אי-אפשר להטיל על הציבור. אני יודע להעיד על עצמי, מניסיוני בחיים מול רת"אות זרות באופן ישיר, שזו משימה לפעמים בלתי אפשרית. פשוט בלתי אפשרית. 
אתה נציג של  משהו שהוא לא פורמלי, לא רשות ממשלתית, אתה לכאורה בן אדם פרטי או במקרה הטוב מייצג איזשהו גוף, ואנחנו גוף גדול תעשייה אווירית ומוכר בעולם, ועדיין זו מלחמה לפעמים קשה לקבל מידע הכי קטן, בעוד שהרגולטור מבקש מאתנו משהו לבדוק אצל רגולטור אחר. 
<היו"ר יצחק וקנין:>
הבנתי. 

<אברהם רזיאל:>
מר ליבלינג ציין פה כרגע בדיוק את הדוגמה.

<היו"ר יצחק וקנין:>
הבנתי, רבותי, אני רוצה להתקדם. יש לכם הצעה? 

<אברהם רזיאל:>
- - - ורת"א שולחת לאמריקנים - - -
<היו"ר יצחק וקנין:>
הדברים ברורים לי, נהירים לי לחלוטין. תגיד לי מה אתה מציע.

<עופר גלבוע:>
ההצעה שלי בנויה על מספר שכבות. שכבה ראשונה, כמו שהציעה פה נציגת משרד המשפטים, להגביל את הנושאים שנבדקים. לא להגיד התאמה כללית, להגיד למשל – גיל, ניסיון ואולי עוד משהו – כבר צמצמנו.
הדבר השני, הכלל המנחה – להסתמך על השאלה אם פילסו את הדרך. אם ה-FAA ו-EASA פילסו את הדרך, אנחנו נמצאים בסיפור אחר.
הדבר השלישי, כשזה לא מתקיים – כשאין לנו את פילוס הדרך הזה – להפנות להוראות ההפניה. אנחנו יכולים להסתמך רק על משהו פורמלי כמו הוראות הפניה. 

<איתי עצמון:>
למה אדוני מתכוון?

<קריאה:>
מה זה הוראות הפניה?

<עופר גלבוע:>
הוראות התאמה, ה-differences שהמדינה, שהיא חברת ICAO, שהיא מפוקחת על-ידי ICAO, שמשרד המשפטים שלה בא ואמר – התקנות שלי שונות מה-ICAO ב-א', ב', ג', זה הצד הפורמלי. כשאתם מטילים אחריות פלילית על מי שלא יעשה משהו, חייבים להפנות למשהו קשה וזה הדבר הקשה שאני יכול להגיד לאנשים שלי – תלכו, תבדקו את ה-differences ותראו אם יש התאמה.
עכשיו הנטל עובר לרת"א. אם יש לרת"א אינפורמציה על כך שה-differences לא נכונים ויש יותר differences, או שיש לה סיבה מאינפורמציה שלה – כי היא מקושרת בעולם – שיש בעיה ספציפית עם אותה ארץ, רת"א תצטרך לפרסם ולהגיד – רבותי, באותה מדינה אנחנו לא מסתפקים ב-differences, באותה מדינה אנחנו דורשים דרישות מיוחדות כי אלה הסיבות. 

<איתי עצמון:>
יש לי שאלת ביניים נוספת כדי אולי להחזיר את הדיון למסגרת שלו וכדי שבאמת נבין את מהות החובה שמוצע להטיל כאן. 

מדובר בעצם על איזשהו פטור. מדובר על תחזוקת קו, שלא תהיה טעונה את אישור המנהל כי הרי תקנת משנה (ד) מדברת על אישור המנהל לגבי ביצוע פעולת בדק בפריט בידי מכון חוץ, ואז ההמשך אומר: ואולם, ביצוע תחזוקת קו בכלי טיס מחוץ לישראל בידי מכון חוץ – שאמרנו שהוא מכון חוץ זר – אינו טעון את אישור המנהל לפי תקנת משנה זו, ואז מטילים כאן שורה של תנאים.
<אבישי פדהצור:>
בהחלט.

<איתי עצמון:>
השאלה – אני עכשיו שואל את זה שוב כי אני משמש כרגע פרקליט של הצד השני – אם המפעיל האווירי מעוניין יהיה לקבל אישור - - -
<אברהם רזיאל:>
אתה בצד השני מתישהו?

<איתי עצמון:>
אני לא בצד של אף אחד. 

<אברהם רזיאל:>
יפה. יפה.
<איתי עצמון:>
אני כרגע מציג שאלה מהצד השני. אם יש לכם בעיה לברר, אולי כדאי להשאיר את אישור המנהל ואז באמת החובה הזאת תוטל על רת"א – לבדוק אם הדינים עולים בקנה אחד או לא עולים בקנה אחד. כאן בעצם מוצע לכם לקבל איזשהו פטור מאישור המנהל לגבי ביצוע תחזוקת קו. אני צודק?

<אבישי פדהצור:>
זו בדיוק התכלית של התקנה. 

<אודי גילאי:>
בדיוק, עורך-דין עצמון, הוצאת לי את המלים מהפה. אני רוצה לתת דוגמה קונקרטית, אדוני היושב-ראש. 

לפני מספר שנים רת"א בחנה, אפשרה את הנושא של גיל טייסים – האם ניתן לאפשר לטייסים ישראלים לטוס מעל גיל 65, כפי שנקבע באמנה, ורת"א לקחה על עצמה לייצג את הציבור, כפי שנאמר פה בין השורות, ופנתה למדינות. מבין 190 המדינות, קיבלה תשובה מ-5, 10 מדינות. ואחרי כן, אתם רוצים להטיל את האחריות חזרה על רת"א – בסדר גמור. כל עוד רת"א לא תברר, לא תמצא, לא תעשה – בסדרי העדיפויות שלה ובזמנים, כמובן לא נברח משום מטלה – הנושא הזה חסום. 

אנחנו מציעים לציבור, כמו שאמר עורך-דין עצמון, פתח לעשות את העבודה – אתנו, ביחד, יותר טוב מאתנו – אתם רוצים להחזיר את הכדור למגרשה של רת"א, רת"א תתמודד עם זה. אנחנו לא מתחמקים. רת"א תעשה את זה, תיתן אישור פרטני לכל מכון חוץ שנותן תחזוקת קו.
<היו"ר יצחק וקנין:>

לא, זאת לא הכוונה.

<איתי עצמון:>
רק לגבי התאמת דיני המדינה, לא דיברתי על היבטים אחרים.

<קרן כהן סעד:>

אני רוצה לחזור לדוגמה שדוד נתן לגבי מטוס של אל-על שנוחת ביוהנסבורג, ולהסביר למה זה קשור לכאן כי היה כאן בלבול, זה מוביל אווירי ומכון בדק.
זו דוגמה שממחישה מצב אמיתי. נחת מטוס אל-על ביוהנסבורג, נחת מטוס בריטיש איירוויס ביוהנסבורג, לשניהם יש אותה תקלה ושניהם צריכים פריט, וחותם על הפריט טכנאי בדק של המכון הזר, תעודת אחזקה ושחרור, שהוא מורשה EASA. 

בגלל שהוא מורשה EASA, בריטיש איירוויס לא צריכה שום אישור, הוא ממריא תוך חצי שעה, אבל בגלל שמכון הבדק של אל-על צריך לעבור את כל ה"ויה דולורוזה" של הבדיקה הזאת, היא תיתקע עד שאנחנו נבדוק את כל דיני המדינה. 

<קריאה:>
לא עושים את זה. 

<קרן כהן סעד:>
זה מה שיקרה. חייב להיות – כמו שדיברה יערה על תקינה - - -

<היו"ר יצחק וקנין:>
אבל כבר נגעתי בנושא הזה. אני מצטער להגיד לך שאני לא חושב שאת צודקת מכיוון שהוא כבר העיר – מטוס שטס ליוהנסבורג, יש לו את כל הסידורים. 

<קריאות:>
- - -

<היו"ר יצחק וקנין:>
או שאני לא יורד לסוף דעתך. 

<קרן כהן סעד:>
לא. אנחנו נותנים תחזוקת קו למטוס שנתקע ויש פריט שמוחלף.
<שמואל קוזי:>
טייס אוטומטי. 

<קרן כהן סעד:>
פריט שמוחלף צריך לעבור את האישורים האלה. 

<קריאה:>
זה כבר לא כך. 

<קרן כהן סעד:>
תחזוקת הקו שם מרושיינת והיא מאושרת מראש. 

<אמיר דנגנר:>
כל הטכנאים שלנו מאושרים על-ידי רת"א, אחד-אחד. יש דרישה נוספת. 

<קרן כהן סעד:>
אבל כשצריך שאותו טכנאי יחתום על תעודת אחזקה ושחרור של הפריט, הוא צריך לעבור את האישורים האלה, ולא מספיק להם שהוא מרושיין EASA, הם רוצים שהוא יעבור הכול ושאני אאשר שהוא עבר את כל הבדיקה. 
<קריאה:>
ולא מספיק גם שהם אישרו אותו. 

<היו"ר יצחק וקנין:>
תשובה.

<אבישי פדהצור:>
שוב, לא הצלחתי להבין כל כך מה הסיטואציה העובדתית פה, אבל נחזור שוב לדגשים. 

<דוד בן ארי:>
אני מבקש להבהיר. כל הטכנאים שלנו –  יש לנו 460 טכנאים בעולם שנותנים לנו שירותי תחזוקת קו, שהם עובדים במכונים של ה-EASA ושל ה-FAA. כל הטכנאים האלה – ברמה פרסונלית, התחנה מאושרת וגם האיש פרסונלית מאושר על-ידי רת"א.
הדרישה כרגע, הנוסח של התקנה כרגע מחייב אותנו למעשה כמעט בכל נקודת זמן, בכל טיסה שהוא חותם, לבדוק שהוא עומד באותן אמות המידה של התקנה. 

זה הנוסח של התקנה ואת זה העלינו לא אחת בפניכם בדיונים מול רת"א, וזו הסיטואציה. 
<אבישי פדהצור:>
והתשובה שלנו היתה לא אחת שהחובה ברורה. כל בעל רישיון בוחר איך הוא מגשים את החובה הזאת.

<קרן כהן סעד:>
היא לא ברורה. אמר איתי כרגע - - -
<אבישי פדהצור:>
יש פה מגוון של דרכים לבדוק. קודם כול, יש פה ויכוח סמוי, או לא סמוי, שחברת אל-על טוענת – לפחות אני שומע את זה רק מפיה או קצת מפי חברת ק.א.ל – שבכלל, נספח 1 לאמנה לא רלוונטי, הוא לא חלק מהמשוואה. 
<קריאה:>
נכון.

<אבישי פדהצור:>
זו הנחת מוצא שאנחנו חלוקים עליה כי כמו שאמרנו, מדינת ישראל מרשיינת טכנאים לבדק כלי טיס באופן אחד, אנגליה באופן אחר, זימבבווה באופן אחר. העובדה שיש לטכנאי רישיון טכנאי לא אומרת שהישראלי שווה לזימבבווזי, שווה לאנגלי, ולכן צריכים איזשהו מכנה משותף, אותה תקינה שיערה דיברה עליה, שזה Annex 1.
אחת אנחנו מסכימים שצריך להיות איזשהו מכנה משותף בסיסי, אז אנחנו הולכים לשאלה – וזה הדיון כאן – על מי הנטל לקבוע שהמכנה המשותף הזה מתקיים. האם הנטל הוא על בעל הרישיון שרת"א פותחת לו פה אופציה לפי התקנות ויכול מהשיקולים העסקיים שלו בדיוק באותה מידה לשלוח טכנאי או לבצע את זה באמצעות בעל רישיון ישראלי שיהיה בחוץ-לארץ, וכולי, או שהוא מחליט משיקוליו העסקיים לבצע את תחזוקת הקו הזאת במכון זר. 

לבוא ולהגיד שרת"א צריכה לבדוק את התנאי הזה – שוב, בהנחה שמסכימים עליו – עבור בעלי הרישיונות זה להכניס את רת"א כאילו שותפה עסקית בשיקולים העסקיים של בעלי הרישיונות להפעלת מכון בדק - -

<קריאה:>
לא נכון, אבישי. 

<אבישי פדהצור:>
- - ולדעתי, זה לא נכון קונספטואלית. 

<היו"ר יצחק וקנין:>
הבנתי. תן לי לשמוע את ההערות בחזרה.
<מאיר דיין:>
מאיר דיין, אל-על. אני מבקש להתחבר למה שקרן אמרה קודם, לא בשביל לחזור על הדברים אלא לחדד אותם טיפה. 
אותו מטוס שהגיע ליוהנסבורג או להונג-קונג, הוא בטיסה מתוכננת, זה לא תחנה לא מתוכננת. הכול מסודר, הכול מאושר. עכשיו הגענו ויש תקלה עם משאבה. אתה הולך למכון חוץ, ואז אני חוזר לאופציה 3 של המצגת. 

אנחנו לא נמצאים בתוך ארצות-הברית, לא נמצאים בתוך אירופה, אנחנו בהונג-קונג או ביוהנסבורג. 

כבוד היושב-ראש, אנחנו עכשיו עם 400 איש יושבים על המטוס, אנחנו באמצע הלילה, אנחנו מתבקשים לפי אופציה 3 את הדבר הבא – לתת להם את תוצאות הסיקורים ש-EASA וה-FAA עשו. זה דבר אחד. 

הדבר השני, מעבר לתוצאות הסיקור, שאותו חותם על תעודת אחזקה ושחרור הוא מוסמך FAA ו-EASA. 

<גיורא רום:>
זה נכון? זה נכון מה שהוא אומר? 

<מאיר דיין:>
אני חייב לתת לו משהו עדכני, לא כמו שמר ליבלינג אמר. 

<קריאה:>
- - -

<גיורא רום:>
אז תגידו שזה לא נכון. 

<קריאות:>
- - -

<דוד בן ארי:>
חברים, זה מה שכתוב פה בהודעה של רת"א. אנחנו לא ממציאים את זה. 

<אודי גילאי:>
אתה לא בודק ב-2:00 בלילה, כשהמטוס עומד עם 400 נוסעים, את הבן אדם. אתה עושה את זה כמו שתיאר מר ליבלינג קודם ברגע שאישרת.
<אמיר דנגנר:>
אז תכתבו שברגע שאישרתם - - -
<מאיר דיין:>
אבל האיש שמשחרר את המטוס הוא משתנה. 

<אודי גילאי:>
בשביל זה, אדוני, יש 18 חודשים – אנחנו נגיע לתקנת התחילה – להסדיר את הדברים האלה. זה לא חל מחר בבוקר, אנחנו מאפשרים לחברות.

<היו"ר יצחק וקנין:>
היינו צריכים לצאת להפסקה כבר בשעה 11:00, ואנחנו במשך שלושת-רבעי שעה דנים באותה תקנה. 

<מאיר דיין:>
האיש שמשחרר את המטוס, הוא משתנה כל הזמן, זה לא נשאר סטטי. 

<היו"ר יצחק וקנין:>
הבנו. הבנו. 

<אודי גילאי:>
יש רשימה קבועה של אנשים. 

<איתי עצמון:>
אני רוצה להבין. אם אני כמפעיל אווירי טס למשל ליוהנסבורג, אני מראש יודע מי אמור לבצע אצלי תחזוקת קו? מראש? 
<אודי גילאי:>
בוודאי. 

<אברהם ליבלינג:>
בוודאי. 

<היו"ר יצחק וקנין:>
כן, זה לפחות לפי מה שהוא אמר. 

<איתי עצמון:>
אם ככה, התסריטים שאתם מציגים לא מדויקים. אם מראש אני יודע מי זה? 
<אברהם רזיאל:>
הוא מדבר על תקלה במשאבה, לא תחזוקת קו. 

<קריאות:>
- - -

<קריאה:>
אישרו את הבן אדם מראש.

<קריאה:>
לא את הבן אדם. רשימת אנשים. 

<היו"ר יצחק וקנין:>
חבר'ה, אתם עורכי-דין. אם אתם תדברו ביניכם אני לא אבין ואני אעביר את זה כפי שזה. יש תחזוקת קו, ברור לי לחלוטין שאם המטוס טס מפה ליוהנסבורג, יש לו את כל האמצעים הדרושים שם על מנת לעשות את אותם תיקוני קו, מה שנקרא.
<איתי עצמון:>
זה לא כל פעם מחדש. 

<אברהם רזיאל:>
אני חושב שמתבלבלים ולא דייקו פה באינפורמציה. הטכנאי שעושה את הרכבת המשאבה על המטוס, הוא ברשימות. 

<איתי עצמון:>
אתה מדבר על תחזוקת קו? 

<היו"ר יצחק וקנין:>
שמתקן את המשאבה. 

<אברהם רזיאל:>
הטכנאי תיקן את המשאבה שלשום, לפני חודש, שמונחת על המדף ביוהנסבורג, הוא לא ברשימה. 

<אודי גילאי:>
אבל זה לא מעניין אותנו. 

<קריאות:>
- - -
<היו"ר יצחק וקנין:>
הבנתי אותך, תן לי להתקדם. הבנתי אותך טוב מאוד. עכשיו אני דורש מכם. 

המשאבה הורכבה, מי שהרכיב אותה זה אותו איש מוסמך שם שהוא מאושר. הבעיה מי תיקן את המשאבה, מי חתם עליה. 
<אברהם רזיאל:>
נכון.

<קריאות:>
בדיוק. 

<אודי גילאי:>
אין לנו say בדבר - המשאבה הגיעה, המשאבה הגיעה. 

<היו"ר יצחק וקנין:>
אין לכם בעיה עם המשאבה? האם יש לכם בעיה עם המשאבה או לא? 

<אודי גילאי:>
לא. אם המשאבה הגיעה עם טופס אחזקה ושחרור אמריקני או אירופאי, שמילא את הדברים - - -
<אברהם רזיאל:>
או קונגולזי, עם אישור של FAA. 

<אודי גילאי:>
או קונגולזי שאישרה אותו רת"א – בסדר גמור, וזה נעשה up front - - -
<היו"ר יצחק וקנין:>
אני שואל- אם מי שחתום על תיקון המשאבה זה ה-FAA או EASA, האם זה מקובל עליכם?

<קריאה:>
אני קודם כול רוצה שנבין.

<היו"ר יצחק וקנין:>
אני שואל. 

<קריאות:>
תענו לו. 

<היו"ר יצחק וקנין:>
רבותי, אני רוצה לרדת לסוף דעתכם כדי לעזור לכם ולהם. אני שואל שאלה, תענו לי. אם אני קיבלתי משאבה מתוקנת, האיש מוסמך עליכם – זה האיש שלי שתיקן, עשה את הכול – אבל השלב המקדים, לקחו משאבה מהבוידעם, ממחסן החלפים, ורוצים כרגע להכניס אותה במקום אותה משאבה שהתקלקלה, האם כאשר חתם עליה FAA או EASA, חתום שהמשאבה הזאת על-פי אותם תקנים, על-פי אותם דברים שאתם דורשים, האם מקובל עליכם או לא? 

<אברהם רזיאל:>
לפי 3, בתנאי שעמדו ב-3. 

<אבישי פדהצור:>
אני רוצה בבקשה להשיב כי משיב הרוח ומוריד הגשם, מרוב שיש פה זרייה של מוץ, אנחנו ברחנו - - -
<היו"ר יצחק וקנין:>
עזוב אותם, תענה לי. מבטיח לך שאני זורם אתך. 

<אבישי פדהצור:>
אני אענה לך, אדוני. מה שאדוני מדבר עליו זו תקנה שעוד לא הגענו אליה, תקנה 32(ב), שאומרת שכשפריט חוזר מפעולת בדק צריך להיות מצורף אליו צעטלע, תעודת אחזקה ושחרור, שאומר שפעולת הבדק הושלמה כהלכה. הצעטלע יכול לבוא משני מקורות – ממכון בדק ישראלי, ואז זה לפי תקנה 38 לתקנות המכונים, בהצלחה; הוא יכול לבוא ממכון גוי, ואז עולה השאלה, וזה מופיע ב-32(ב), מתי המנהל יראה בתעודת אחזקה ושחרור שנתן גוי כשוות-ערך לתעודת אחזקה ושחרור ישראלית. זו המצגת שאודי הציג בבוקר.

<היו"ר יצחק וקנין:>
ואז מה זה אומר? 

<אבישי פדהצור:>
שהמנהל יוציא נוהל רת"א שאומר – אם מגיעה תעודת אחזקה ושחרור של ה-FAA מארצות-הברית, כך וכך מתייחסים אליה; אם מגיעה תעודת אחזקה ושחרור של ה-FAA מחוץ לארצות-הברית, כך וכך מתייחסים אליה; אם אירופה – באירופה, וכולי, זאת אומרת שיש נוהל של המנהל שייצא בעקבות תקנה 32(ב) – שעוד לא הגענו אליה, תיכף אני אחזור לתקנה – ויגיד איזו תעודת אחזקה ושחרור של גוי שוות-ערך לתעודת אחזקה ושחרור ישראלית לצורך התקנה על כלי טיס ישראלי. 
<היו"ר יצחק וקנין:>
איך אתם פועלים היום? תחשבו שעכשיו אתם טסים ליוהנסבורג, נתקעתם בלי משאבת הדלק.
<קריאות:>
- - -
<דוד בן ארי:>
אדוני, אני אתן לך את המקרה – יוהנסבורג. לנו היום יש נהלים שמאושרים ומקובלים על-ידי רת"א, כשאנחנו ככה פועלים במשך שנים, מאז שחברת אל-על קמה, מעל 60 שנה ככה פועלים. 
קח לדוגמה את המקרה, נחתנו ביוהנסבורג ויש תקלה למטוס. אנחנו צריכים להחליף משאבה. הטכנאי ביוהנסבורג – כמו שאמרת שמבצע את תיקון התקלה למטוס – הוא מאושר ומרושיין, מחזיק תעודה של אותו מכון בדק או של 145, של ה-FAA, של ה-EASA, הוא מאושר, אין אתו בעיה. 
<היו"ר יצחק וקנין:>
כל זה בסדר גמור, זה ברור לנו. 

<דוד בן ארי:>
אנחנו צריכים יחידה מסוימת, היינו צריכים להחליף את המשאבה. יש לנו מערכת של בקרה שאנחנו פונים לספקים מורשים – ואפשר לבדוק את זה לפי מערך שמאושר על-ידי נוהל מסודר שמופיע באתר של ה-FAA – ספקים מורשים, ספקים שמחזיקים את כל התעודות ומאושרים על-ידי ה-FAA – ואנחנו פונים לחברות תעופה, חברות תעופה שיש להן את הפריטים, שיש להן אותו סוג של פריט ואותו סוג של מטוס שהם מפעילים. 
אנחנו מקבלים את המידע מאותה חברה, אנחנו מבקשים את תעודת האחזקה ושחרור שלהם לפני שמרכיבים את הפריט. במקרה, התעודה של אותה משאבה שופצה על-ידי מכון בדק בדרום אפריקה, ביוהנסבורג. הם מחזיקים Forum 1, הם מחזיקים מרושיינים על-ידי 145 של ה-EASA. 
אנחנו בודקים שמכון הבדק הזה הוא עדיין בתוקף, מבקשים את כל המידע הטכני ששייך לאותה יחידה, אנחנו רואים שהוא עונה לכל ספרות התחזוקה הישימה, שמבחינת הכושר האווירי שלו אין לנו בעיה עם זה - אחרי שאנחנו מקבלים את כל המידע וזה אומר שהוא עומד ב- AD ו-SB, עומד בכל הקטגוריות של RVSM וכל הדברים על מנת להבטיח את הכשירות האווירית של המטוס.

אחרי שאנחנו מוודאים שזה מתקיים אצלנו, אנחנו נותנים את האוקיי לאותו טכנאי שלנו ביוהנסבורג לקחת את הפריט, לבדוק אותו ויזואלית, לראות שהפריט הוא בסדר, שהוא תואם לאותה תעודה שניתנה, מרכיבים את זה על המטוס והוא יוצא. 
<היו"ר יצחק וקנין:>
מה לא מספק בתהליך הזה?

<דוד בן ארי:>
סליחה, אדוני. היום, על-פי מה שרת"א הציעה בהודעה הזו, על-פי מה שהציעה במצגת - -
<קריאה:>
באופציה 3.

<דוד בן ארי:>
- - ומה שכתוב כאן גם, או שהתקבל ממכון בדק – ואני מציע לאדוני לקרוא את ההודעה של רת"א – על-פי זה אתה לא יכול להוציא את המטוס גם בעוד שבוע. הם מבקשים שאת כל הבדיקות אתה תעשה מראש. אתה תקבל את הסיקורים, אתה תבצע את הסיקורים. 

<קריאה:>
באמצע הלילה.

<דוד בן ארי:>
אתה תבקש את השירותים של רת"א, אתה תבקש את הרשימה של האדם שחותם, את ההיסטוריה. הרי בתעודה הזאת חותמים שני אנשים – חותם בשם מכון הבדק ויש את החתימה הפרסונלית של האיש שחתם על תעודת האחזקה והשחרור. הם מבקשים שאפילו נבדוק את האיש עצמו שהוא חתם. אין לזה אח ורע באף מקום בעולם, סליחה. 
ובנוסף, אדוני, הנושא של הבדיקה המשפטית שצריך לעשות לגבי אמות המידה של המדינה. 

<שמואל קוזי:>
נחזור לדוגמה המקורית, כבוד היושב-ראש. אותו מטוס שלנו שנחת, מאותו סוג, עם אותה תקלה ולידנו מטוס של בריטיש איירוויס, יכול לקחת את המשאבה, להרכיב אותה ולהגיד לו להתראות, והוא יצא לדרכו, ואנחנו על-פי מה שכתוב כאן צריכים ב-2:00 בלילה ביום חמישי – כשרת"א סגורה כי רת"א לא עובדת בימי שישי-שבת, ובסדר שזה כך – אנחנו עכשיו צריכים לרוץ ולראות איך מקבלים את אותו אישור שמדובר עליו. אנחנו חושבים שהדבר הזה לא הגיוני. 
<דוד בן ארי:>
סליחה, אדוני, אני רוצה להוסיף. 

<היו"ר יצחק וקנין:>
רבותי, או שאנחנו לא ניסחנו את זה טוב – לא יודע מה להגיד לכם. אם הם עדיין עם ההרגשה הזאת, תנסו לחשוב. 

אני מציע כך. אנחנו חייבים לצאת להפסקה, אנחנו כבר שלוש שעות ללא הפסקה. בשעה 12:30 אנחנו חוזרים וממשיכים רצוף, לא תהיה הפסקה ב-13:30. אנחנו נמשיך רצוף ונשתדל לפתור את הבעיה.

אני מבקש גם מרת"א – תשבו איתי, תנסו להסביר לי את זה לבד, ככה אולי אני אבין את זה. 

<קריאות:>
- - -

<היו"ר יצחק וקנין:>
אני הבנתי, אתם לא צריכים לשבת איתי. הבנתי אתכם. 

<עופר גלבוע:>
אדוני, אם יורשה לי מילה בבקשה. כשהולכים לחשוב על הדבר הזה, הדוגמאות הלכו כאן כל הזמן לתקלה בלילה. אני רוצה להדגיש שמה שאנחנו דיברנו היה גם זה אבל מעבר לכך, היכולת לקחת כדבר שבשגרה שיפוצי מנוע למשל ולתת לגוף זר, טיפול כבד לעשות במדינה זרה, היינו לנצל את כל היכולות – ולפעמים אין בכלל אפשרות בארצנו אבל זה לא שייך לאפשרות – קיומן של אלטרנטיבות עולמיות זה מה שיוצר תחרות, זה מה שיוצר זמינות. הרבה פעמים מכון במדינה זרה הוא זמין והוא יכול לעשות או טיפול כבד או שיפוץ, ואם אין דרך קלה להפוך אותו למכון ישראלי או דרך שמאפשרת נגישות לחברת תעופה - לא למכון, לאותו מכון - אז אנחנו פוגעים בתחרות וביכולת שלנו להתחרות כשווים מול שווים. 
<אברהם רזיאל:>
אבל אתם פוגעים במכוני בדק ישראלים. 

<היו"ר יצחק וקנין:>
בוא נשב, אני ואתה. אתם תצאו להפסקה. 

<קריאה:>
רק עוד מילה אחת – זה חשוב – אין מנועים בישראל.
<(אחרי כן אש)>
<(הישיבה נפסקה בשעה 12:00 ונתחדשה בשעה 12:30.)>
<היו"ר יצחק וקנין:>
אני מחדש את הישיבה. אנחנו היינו בסעיף קטן (ד), תקנה 32. אני מבין שאנחנו מתכנסים לאיזשהו מוצא לבעיה שהתחבטנו בה קרוב לשעה. אני מקווה שהפתרון שיוצע יניח את דעת כולם. 

<אבישי פדהצור:>
למען הסדר הטוב אחזור על הבעיה, ואז אציג את הפתרון שהוועדה תסמיך אותנו לנסח. דיברנו על הנושא של מתן תעודת אחזקה ושחרור על ידי מכון חוץ בהקשר של תחזוקת קו, אבל זו דרישה שקיימת גם בהקשרים אחרים. אמרנו שבאחריות מכון הבדק הישראלי לוודא שבטכבכ"ט יבוא איש שחותם שברישיון שהוא קיבל מתקיימות לפחות דרישות נספח 1 לאמנה. היו הערות, הייתה תרעומת מצד הציבור בעניין הזה, וניהלנו על זה דיון עם מנהל רת"א, ועמדתו היא כדלקמן:

מנהל רת"א סבור שבסופו של יום, האחריות מוטלת ורובצת על כתפיו של בעל רישיון מכון הבדק, שסומך את ידיו על תוצרי הפעולה של אותו טכבכ"ט גוי. דם כלי הטיס, דם הנוסעים וכולי, בראשו. בנסיבות אלה מנהל רת"א לא מוצא לנכון לעמוד על הדרישה שבנוסף לכך שלאותו טכנאי לבדק כלי טיס יהיה רישיון לפי דיני אותה מדינה וכולי, שגם דיני אותה מדינה יעמדו לפחות בדרישות נספח 1. בעל הרישיון צריך לבדוק את הרישיון. אם הוא בעל רישיון נבון, סביר וענייני, הוא יבדוק את איכות הרישיון. מנהל רת"א לא סבור שהתקנות צריכות להכתיב דווקא את ההפניה ל-Annex 1. עם זאת, אנחנו נבקש שתוסף תקנה, או יוסף הסדר, שיסמיך את מנהל רת"א להורות לעניין מדינות – לאחר ששוכנע, ומטעמים שיירשמו וכולי – שאין לקבל ממכוני בדק בעלי רישיונות שלהן, שירותי בדק; או מאנשים שמחזיקים ברישיונות - - - 

<היו"ר יצחק וקנין:>
למה אתה צריך להכניס את זה? 

<אבישי פדהצור:>
כי אין לי היום סמכות... אם אנחנו מתארים שוב את התהליך של תקנה 32, המנהל לא מאשר לבעל רישיון מכון הבדק כל מכון ומכון שהוא פונה אליו. 

<היו"ר יצחק וקנין:>
היום אין לו בעצם את האפשרות הזאת?

<אבישי פדהצור:>
היום אין לו. 

<היו"ר יצחק וקנין:>
אין לי בעיה שמנהל רת"א היום יחליט שבזימבבווה או מרוקו – שלמכון בדק שם יש category 2 ובכלל כל התחבורה שם מסווגת על פי ה-FAA כ-category 2 – הוא יחליט שהוא בעצם לא מוכן לקבל את החתימות שלהם אלא אם יתמלאו תנאים מסוימים. אין לי בעיה עם הנושא הזה.  

<איתי עצמון:>
אני רוצה להבין את ההשלכות על הנוסח. כרגע אתם הפניתם בתקנת משנה (ד)(1) להוראות תקנה 39(א)(2) (א) עד (ד). 

<קריאה:>
בלי (ב).

<קריאות:>
- - -

<היו"ר יצחק וקנין:>
אני מסמיך אתכם בנושא של הניסוח. 

<איתי עצמון:>
אבל אני רוצה להבין מה הכוונה. כרגע מפנים כאן להוראות שטרם אושרו. אתם רוצים להשאיר את התנאי הזה או למחוק אותו ובמקום זה לכתוב את ההוראה המסמיכה את המנהל כפי שתיארת?

<יערה למברגר:>
אני רוצה שזה ינוסח כך שזה לא יהיה כמו איזו תקנה - - -

<איתי עצמון:>
לא, באופן פרטני. 

<אבישי פדהצור:>
הוא שואל להוראות לעניין כל מדינה ומדינה. 

<יערה למברגר:>
לא, העניין הוא לא לעניין כל מדינה ומדינה. 

<איתי עצמון:>
אז צריכה להיות הוראה פרטנית, לא? אם בעל רישיון למשל פונה, אז המנהל יוכל להורות לו שבמדינה הזאת והזאת הוא לא יוכל לקבל שירות. 

<אבישי פדהצור:>
אני רוצה לחזור על המנגנון שתיארנו. לפי תקנה 32 המוצעת, בעל רישיון שרוצה לפנות למכון חוץ לא צריך את אישור המנהל - - -

<איתי עצמון:>
לגבי תחזוקת קו. 

<אבישי פדהצור:>
גם לעניין מכון בכלל. הוא רשאי לפנות לאיזה מכון חוץ שהוא רוצה, אם המנהל אישר לו את סוג הפעולות, לבצע באמצעות אחר. ולכן אין שום שלב שבו הוא אומר: אני רוצה לשלוח למכון באזרבייג'ן, או: אני רוצה לשלוח למכון בלונדון. אין את השלב הזה, ולכן אני צריך את הסמכות של המנהל להורות שלא ניתן לקבל שירותים כאלה ואחרים ממכון בדק שיש לו רישיון ממדינה פלונית או מטכנאי לבדק כלי טיס שמחזיק רישיון של מדינה פלונית. 

<איתי עצמון:>
מה שאתה בעצם מתאר זה הסמכה של המנהל לקבוע חריג להוראות התקנה? 

<אבישי פדהצור:>
זה סוג של חריג - - - 

<אודי גילאי:>
 באופן כללי זה חריג יותר לגבי תקנה 39. 

<איתי עצמון:>
אבל אתם הפניתם לתקנה 39.

<יערה למברגר:>
זה נכון, החריג צריך להיקבע בתקנה 39.

<איתי עצמון:>
אני ממשיך את הערתה של עורכת הדין למברגר. מדובר באמת על איזושהי הוראה בעלת פועל תחיקתי? כלומר, הוראה שתחול על כל בעלי הרישיונות?

<אבישי פדהצור:>
כפי שאני רואה את זה, ההוראה יכולה לחול לגבי בעל רישיון מסוים, אבל התחולה שלה היא כן כלפי כולי עלמא. 

<יערה למברגר:>

אפשר שזה יחול על בעל רישיון מסוים וזה יפורסם באתר האינטרנט. 

<אבישי פדהצור:>
אבל אז אנחנו קצת מרמים את עצמנו. וזה גם לא נכון. כי, כמו שאמרנו, ברגע שאל על – מכון הבדק – קיבל אישור לבצע תחזוקת קו בחו"ל, הוא לא צריך לבוא אליי לקבל אישור לבצע תחזוקת קו בלונדון או בזימבבווה. 

<יערה למברגר:>
אתה אומר שלא תהיה יותר תחנה כזאת. 

<אבישי פדהצור:>
אין את התחנה הזאת, אין את התחנה של האישור. אלא אם כן אנחנו חוזרים למנגנון של אישור פרטני, דבר שאני לא חושב שהוא הפתרון. 

<קריאות:>
לא, זה לא הפתרון. 

<אברהם רזיאל:>
זו גם לא הייתה ההצעה של מנהל רת"א בשיחה הקודמת. 

<היו"ר יצחק וקנין:>
רבותיי, אנחנו מתכנסים כבר, אז תנו עוד שנייה אחת. 

<אבישי פדהצור:>
מנהל רת"א כן רואה כחלק מהוויתור על דרישות נספח 1 את זה שתישמר לו הסמכות, או שתעוגן הסמכות שלו, לקבוע שלא ניתן לשלוח פריטים למכוני בדק שקיבלו רישיונות ממדינות מסוימות. 

<איתי עצמון:>
אבל שוב אני שואל: אם מדובר על הוראה פרטנית אין לי בעיה, אבל אם מדובר על איזושהי הוראה כללית שהיא בת פועל תחיקתי, אנחנו לא יכולים להסמיך את המנהל בתוך התקנות להתקין מעין מיני תקנות נוספות. 

<יערה למברגר:>
זה לא ניתן לביצוע. אני לא רוצה לרמות את הקהל פה. 

<איתי עצמון:>
אם הכוונה היא שבעל הרישיון יוכל לפנות או להודיע למנהל, והמנהל יוכל להורות לו למשל לא לשלוח פריט מסוים למכון במדינה מסוימת, וההחלטה הזאת תפורסם – אני חושב שאת זה ניתן לעשות. 

<היו"ר יצחק וקנין:>
אני חושב שזו הכוונה. 

<איתי עצמון:>
אבל אם אתם מדברים על הוראות כלליות, אני חושש שיש כאן בעיה - - -

<היו"ר יצחק וקנין:>
אבישי, אני חושב שזו הכוונה. בסופו של דבר, זו הכוונה. 

<אבישי פדהצור:>
אבל גם אם בעל הרישיון צריך לוודא שהמנהל לא אסר, אז עדיין האיסור של המנהל הוא בן פועל תחיקתי, יגיד לי איתי. 

<איתי עצמון:>
לא, אבל אם בעל רישיון מודיע למנהל או מיידע את המנהל על הכוונה לשלוח פריט למכון חוץ במדינה מסוימת, המנהל רשאי להורות לו לא לעשות זאת. 

<אבישי פדהצור:>
אבל הוא לא עושה את זה. 

<איתי עצמון:>
אני עכשיו מדבר על ההסדר ש - - - 

<אברהם רזיאל:>
אבל לא פתרנו את הבעיה של אל על בשתיים בלילה ביוהנסבורג. לא זה מה שגיורא הציע. 

<איתי עצמון:>
אבל אנחנו מדברים כרגע על 32, לא על התקנה שאתה מכוון אליה. 

<אבישי פדהצור:>
איתי, אם אני מבין נכון את הכיוון שלך, המשמעות היא שלגבי מכון חוץ שהוא מחוץ לישראל, אנחנו כן חוזרים לצורך לקבל את אישור המנהל למשלוח הפעולה אליו. 

<איתי עצמון:>
לא, לא אישור. אתם הרי הסברתם לנו על המנגנון של קבלה ה"מקובל על דעת המנהל", לעומת "מאושר על ידי המנהל". אז אני עכשיו משתמש רגע בטרמינולוגיה שלכם. אני מעלה אפשרות: אם אפשר לחייב בעל רישיון ליידע/להודיע על כוונתו למנהל ולהסמיך את המנהל לאשר או לא לאשר, אם הוא מוצא לנכון, מנימוקים שיירשמו בהחלטה בכתב או... לא משנה כרגע. אבל אני שוב חוזר ואומר שזה בעייתי להסמיך את המנהל לקבוע הוראות כלליות.

<היו"ר יצחק וקנין:>
אני לא חושב שזאת הייתה הכוונה. הכוונה במצב הזה היא שבעצם האחריות מוטלת על מכון בדק. האחריות מוטלת עליו. העניין של לשנות את המצב – זה לא צריך להיות מכון הבדק אלא זה צריך להיות המנהל. למה? כי אם המנהל חושב שהיום במרוקו יש בעיה עם הדבר הספציפי הזה, הוא צריך לדעת. 

<איתי עצמון:>
איך הוא יֵדע?

<היו"ר יצחק וקנין:>
האחריות הקבועה היא על מכון הבדק. על בעל הרישיון. הוא הרי לא יעשה פעולה שתסכן. הרי כל מה שדנו עליו פה בצד בכמה שניות שהייתי זה שהוא לא ייקח אחריות לסכן את הנוסעים במטוס כדי ללכת לעשות פעולה שהיא לא סדירה או תקינה. מי שצריך לבוא ולהגיד: תשמעו, חבר'ה, לאור בעיה מסוימת במרוקו אני מודיע לכם שמרגע זה אתם לא יכולים להתקשר עם... ואז הם בבעיה: הם לא יוכלו ללכת ולעשות את הפעולה. אני לא יכול לתת איזו החלטה ערטילאית – שאני צריך לבוא ולהטיל עליהם את המצב. המצב לא צריך להיות עליהם, המצב צריך להיות על המנהל. כי המנהל צריך להגיד: חבר'ה, יש פה בעיה, קודם כול הם בcategory 2-, בנוסף הייתה תקלה ועוד תקלה, ולכן אני מודיע שעם מרוקו אין לנו עסק יותר. 

עכשיו, הם צריכים להבין דבר אחד: ברגע שהם יתקשרו עם מכון בדק, נחה דעתי שהם עושים את כל הפעולות. וגם אמרנו וציינו שזו לא רק איזו התקשרות ערטילאית, אלא הם הולכים על פי התקנון העולמי, על פי ה-FAA או EASA ועל פי כל  - - - 

<איתי עצמון:>
לא, אבל אם אני מבין נכון, מדובר על אותו מכון שהתקשרו איתו כבר. אני צודק?

<היו"ר יצחק וקנין:>
זה הכיוון שצריך להיות. 

<אבישי פדהצור:>
קודם כול אנחנו צריכים לחזור לקונטקסט. הקונטקסט שלנו בכלל לא עוסק במכון, הוא עוסק בטכנאי לבדק כלי טיס באותו מכון ובדינים שלפיהם הוא קיבל את רישיון הטכנאי לבדק כלי טיס שלו. 

<איתי עצמון:>
אבל אני מדבר על המכון עצמו. הבנתי שזה הטכנאי באותו מכון. זה מכון שאיתו התקשרו - - -

<אבישי פדהצור:>
כן, לפי תקנה 32.

<איתי עצמון:>
אז יש התקשרות. כתוב כאן: "המנהל אישר לבעל הרישיון לבצע את סוג פעולת הבדק וסוג הפריט". 

<אבישי פדהצור:>
אבל הוא לא מאשר את ההתקשרויות. המנהל לא מאשר את ההתקשרויות. 

<איתי עצמון:>
אבל הוא יודע על ההתקשרות. 

<אבישי פדהצור:>
הוא לא חייב לדעת. יש רשימה של מכונים - - -

<היו"ר יצחק וקנין:>
הוא לא חייב לדעת. הוא צריך ברגע מסוים... הוא קרא; הייתה פה תקלה; אני מחליט מרגע זה שפה אתם לא יכולים להמשיך את הפעילות שלכם באותו מכון, חד וחלק. הוא צריך להגיד את זה. 

<אברהם רזיאל:>
גיורא ניסח את זה נורא פשוט: רשימה שחורה, כמו שמקובל גם בעולם. 

<היו"ר יצחק וקנין:>
ככה אני רואה את הדברים, רבותיי. אני לא רואה אותם אחרת. אני לא רואה מצב שבו המפעיל האווירי או מכון הבדק יתקשרו בקשר עם מקום מפוקפק שהייתה לו תקלה ועוד תקלה, וזה לא הדליק להם נורה אדומה. לכן מנהל רת"א צריך לבוא ולהגיד: רבותיי, עם זה אתם לא יכולים להתקשר. מרגע זה חובה עליהם לבצע את ההוראות כפי שהוא אמר אותן. לא ביצעו אותן – הם בבעיה רצינית. ככה אני רואה את העניין. 

<איתי עצמון:>
אני ממש לא מתווכח על הרעיון, על העיקרון, זו באמת החלטה של מדיניות. ההערה היחידה שלי היא רק לגבי המנגנון – איך תיקבע אותה רשימה שחורה. כי הרשימה הזאת - - -

<היו"ר יצחק וקנין:>
זאת לא רשימה. יכול להיות שלא תהיה רשימה כזאת בכלל. הרי איך פועלת המערכת היום? המערכת פועלת, חיה, נושמת ובועטת כל רגע. אני מבין שאתה צריך את זה משפטית. איך אתם מנסחים את זה? אני לא יודע – אני אמרתי את המוטו. 

<איתי עצמון:>
אבל לכאן זה מגיע – בסופו של דבר אנחנו צריכים להכריע איך בדיוק יהיה המנגנון. 

<אבישי פדהצור:>
איתי, יש לי סוג של הצעה, לפחות כבסיס: בעל רישיון מכון הבדק צריך לנהל רשימה ובה בין היתר המכונים שאליהם הוא פונה וכולי. יש פה סוגי הרישיון והגדרים, זה בתקנת משנה (3)(ב): "כולל רשימה עדכנית, ובה פרטי כל מכון חוץ שעמו הוא מתקשר"; ובסיפה: "הרשימה וכל שינוי בה יימסרו למנהל לפי בקשתו". אז זה לא יהיה "לפי בקשתו" אלא "הרשימה וכל שינוי בה יימסרו למנהל עם עריכתן" או "עם עריכת השינוי". בזה כבר יצרנו את טריגר הדיווח, ועל זה צריכים להוסיף מנגנון שאומר: המנהל רשאי להורות לבעל רישיון שלא לשלוח - - -

<אודי גילאי:>
זה לא זה. זה לא המקום הנכון. 

<אבישי פדהצור:>
אני מדבר על המנגנון, עוד לא על דקדוקי הדקויות. 

ואז למנהל יש את הרשימה, ואז הוא רשאי להורות לבעל רישיון מכון הבדק שלא למסור פריטים למכון בדק המופיע ברשימה, כמובן בהחלטה מנומקת. אפשר לנסח את זה - - -

<היו"ר יצחק וקנין:>
זה לא מקובל עליי, רבותיי, חד וחלק. 

<איתי עצמון:>
אתה מדבר עכשיו רק על תקנת משנה (ד)?

<קריאות:>
- - -

<אמיר דרנגר:>
לי יש בעיה עם זה. הסעיף של ניהול הרשימה כולל לא רק מצבים של תחזוקת קו אלא כולל גם הרבה התקשרויות יום-יומיות. אל על מתקשרת בשנה עם כ-6,500 מכוני בדק. זה לא ישים להודיע כל פעם לרת"א ולקבל את האישור. 

<היו"ר יצחק וקנין:>
אתה לא צריך להודיע לרת"א כלום. נגיד שמנהל רת"א הודיע לך על מכון אחד, במרוקו לצורך העניין, אל תיגש. אתה תחפש מכון שני במרוקו. קח אותו. יש לך הוראה ברורה: אסור לך להתקשר עם מכון כלשהו, אבל יש לך מכון אחר. 

<אברהם רזיאל:>
לא, לא, אני מצטער, אני הייתי שותף לחלקו הגדול של הדיון, שבו מנהל רת"א דיבר על זה ברמה הכללית ביותר – על האחריות הכוללת של רת"א על פסילה או הכנסה לרשימה שחורה של מדינות. כלומר, של רשויות התעופה של אותה מדינה. 

<שמואל קוזי:>
או מכון ספציפי. 

<היו"ר יצחק וקנין:>
אני רוצה לרדת לסוף דעתך. על פי התזה שלך, נניח שהמטוס שלי טס למרוקו ויש לי שם תחזוקת קו לפי מה שדיברנו, נכון? על מה דיברנו כרגע? שאחרי תחזוקת הקו יש לי עוד בעיה: משאבה שלקחתי אותה ממחסן החלפים, שמכון בדק ממרוקו נתן אותה. את אותו מכון בדק פסלתי בגלל שהיו לו תקלות. אני לא אוכל לקבל ממנו שירות.

<אברהם רזיאל:>
זה נכון. זה דבר נקודתי, ורת"א – לפחות כפי שאני הבנתי מאנשיה – לא מוכנה לעשות רשימה של כל המכונים - - -

<קריאות:>
- - - 

<היו"ר יצחק וקנין:>
חבר'ה, בואו נתקדם. 

<קריאות:>
- - -

<היו"ר יצחק וקנין:>
רבותיי, אני מקריא את הסעיפים, ונצביע עליהם. אבישי, תקריא, ואם צריך עוד תיקוני נוסח אז תעשו את זה אחר כך, כי העניין הוא המוטו – הקו שאנחנו רוצים ומתווים. תיקוני נוסח נעשה אחר כך. 

<אבישי פדהצור:>
זה קשה לחשוב תוך כדי הליכה. קודם כול, מ-39(א)(2), מההפניות, אנחנו נמחק את ההפניה לתקנת משנה (ב). 

<איתי עצמון:>
לא, בוא נתחיל לפני זה – באו נתחיל בעניין של מסירת הרשימה. 

<אבישי פדהצור:>
אז ב-32(א)(3) סיפה, ששם הנוסח היום הוא "הרשימה וכל שינוי בה יימסרו למנהל לפי בקשתו" –  במקום זה ייכתב "הרשימה וכל שינוי בה יימסרו למנהל עם עריכתן". 

<אמיר דרנגר:>
לא, ממש לא. הדבר הזה הוא דינמי. הוא כל הזמן משתנה. 

<איתי עצמון:>
אי אפשר לאחוז את המקל בשני קצותיו. אי אפשר להגיד שאתם לא יכולים לבדוק מה דיני המדינה ולכן רת"א תבדוק, אבל אנחנו גם לא רוצים למסור לה את המידע כדי שהיא תכריע. אי אפשר לאחוז את המקל בשני קצותיו. 

<קריאות:>
- - -

<היו"ר יצחק וקנין:>
תנו לנו לשמוע אותם עד הסוף. 

<אבישי פדהצור:>
אפשר כך: "הרשימה וכל שינוי בה יימסרו למנהל לפי בקשתו, ולעניין מסירת פריט שלם בעל תעודת סוג לפי תקנת משנה (ד) – מיד עם עריכתה". 

<קריאה:>
אפשר שוב?

<היו"ר יצחק וקנין:>
רבותיי, תכף אנחנו נקרא את זה מסודר. אבל פחות רעש מהצד שלכם. 

<אבישי פדהצור:>
בגדול, מה שהסתמן הוא כדלקמן: אחרי "הרשימה וכל שינוי בה יימסרו למנהל לפי בקשתו", ולעניין מסירת פריט לפי תקנת משנה (ד) – "מיד עם עריכתה". זאת אומרת שביחס לכל מה שהוא לא פריט שלם של תעודת סוג ותחזוקת קו, המנהל יבקש כשירצה. 

<איתי עצמון:>
סליחה, אני לא הבנתי. אתה מדבר גם על פריט שלם מבעל תעודת סוג ואתה גם מכיל את זה לגבי תחזוקת קו? 

<אבישי פדהצור:>
רק על הסיפה, רק על תחזוקת קו. 

<איתי עצמון:>
כלומר, לעניין פריט שלם של בעל תעודת סוג שנמסר במסגרת תחזוקת קו?

<אבישי פדהצור:>
כן, לפי תקנת משנה (ד) סיפה וכולי. רק על זה. ולכל השאר יש למנהל סמכות. הואיל והוא לא מאשר ואין פה את הטריגר של השלילה, אז אני לא צריך את זה. 

<שמואל איפרגן:>
אבל תחזוקת קו זה פריט שלם מתעודת סוג. 

<אודי גילאי:>
נכון, אתה צודק, זו בדיוק הנקודה, מר איפרגן. 

<שמואל איפרגן:>
אז אם אין לי תחזוקת קו אני כל הזמן צריך לבקש אישור של המנהל?

<אבישי פדהצור:>
חברים, בואו נעשה את זה מסודר. אנחנו עכשיו מדברים על תיקון הסיפה לתקנה 32(א)(3). הסיפה אומרת: "הרשימה וכל שינוי בה יימסרו למנהל לפי בקשתו"; ולעניין מסירת פריט לביצוע תחזוקת קו, פריט שיש לו תעודת סוג לביצוע תחזוקת קו לפי תקנת משנה (ד) סיפה או משהו כזה – "מיד עם עריכתן". קרי, עם עריכת הרשימה - - -

<איתי עצמון:>
או השינוי. 

<אבישי פדהצור:>
עד כאן חובת הדיווח. הטריגר למנהל. 

עכשיו, בתקנת משנה (ד)... אני חושב בקול. קודם כול, אנחנו מוחקים את ההפניה לתקנת משנה (ב).

<איתי עצמון:>
כלומר זה יהיה (א), (ג) ו-(ד)?

<אבישי פדהצור:>
זה יהיה (א), (ג), (ד), (ו), ו-(ז). אנחנו נוסיף לתנאים שצריך לוודא שהם מתקיימים תנאי שאומר שהמנהל לא אסר על מסירת - - -

<היו"ר יצחק וקנין:>
אבישי, עצור רגע. חבר'ה, אני ממש מבקש לא לדבר, כמה אני יכול להגיד? אחר כך אתם מעירים הערות ואתה לא שומע וההוא לא שומע. אי אפשר לנהל ישיבה ככה. תמשיך, אבישי. 

<אבישי פדהצור:>
אני מציע שוב ליועץ המשפטי של הוועדה לחשוב איתי בקול. במסגרת התנאים שצריכים להתקיים, יש את התנאי הראשון: שהוא בדק שיש לו רישיון וכולי; התנאי השני: שאותו טכנאי קיבל הדרכה וכולי,; והתנאי השלישי, שנצטרך בו קצת שינויי נוסח, כי זה לא תנאי שמתקיים במי שחותם על התעודה, אבל נחשוב על זה... התנאי הוא: המנהל לא אסר על מסירת הפריט לביצוע פעולת בדק בידי אותו מכון חוץ... או משהו כזה. 

<איתי עצמון:>
בהחלטה מנומקת שתפורסם באתר?

<אבישי פדהצור:>
אין לי בעיה עם זה. 

<איתי עצמון:>
כדי שגם הציבור ידע. 

<קריאות:>
- - -

<היו"ר יצחק וקנין:>
רבותיי, אנא מכם. 

<אבישי פדהצור:>
ההערה היחידה שלי זה שהניכוי שהצעתי עכשיו הוא לא ניכוי טוב. כי אם אנחנו מסתכלים על תקנת משנה (ד), היא מטילה על בעל הרישיון את החובה לוודא כי באדם החותם על תעודת אחזקה ושחרור מתקיימים תנאים אלה. מה שאני מציע - - -

<איתי עצמון:>
לא, זאת תהיה הוראה נפרדת. ההוראה הנפרדת תקבע שמנהל רת"א רשאי להורות, בהחלטה מנומקת, בכתב, שתפורסם באתר הרשות, כי לא ניתן למסור פריט לתעודת בדק במדינה מסוימת. 

<שמואל איפרגן:>
לתת ולקבל. 

<אבישי פדהצור:>
לא, זה לא לתת או לקבל, זה לבצע באמצעות מכון חוץ. אותו ניסוח שיש בתקנה. שלא יכשכש הזנב בכלב. 

<היו"ר יצחק וקנין:>
רבותיי, יש עוד משהו שצריכים לתקן פה או שסיימנו?

<אמיר דרנגר:>
לי יש הערה קטנה לסעיף הזה: צריך להוסיף ל-(ד) שלא צריך אישור לסוג הבדק וסוג הפריט לעניין תחזוקת קו, כי ב-(א) של התקנה הזאת נדרש אישור של המנהל לסוג הפעולה; ובתחזוקת קו, המנהל מאשר כבר את הפעולה הזאת, למרות שמכון הבדק יכול לבצע את תחזוקת הקו בעצמו. אז צריך שהנושא שב-(א) לא יחול לעניין תחזוקת קו. 

<אבישי פדהצור:>
לא הבנתי. 

<איתי עצמון:>
אני גם.

<היו"ר יצחק וקנין:>
לא הבנתי. מה זה משנה?

<אמיר דרנגר:>
32(א)(1) אומר: "המנהל אישר לבעל הרישיון לבצע את סוג פעולת הבדק בסוג הפריט, באמצעות מכון חוץ". זה אחד התנאים. פה, בתחזוקת קו, יש כל מיני פעולות... לא מאשרים כל פעם - - -

<אבישי פדהצור:>
זאת פעולת הבדק וזאת תחזוקת הקו, אדוני. 

<אודי גילאי:>
יש הגדרה של תחזוקת קו. 

<אמיר דרנגר:>
נכון, ולכן צריך להחיל את זה לעניין תחזוקת קו שאתה מאפשר לי לבצע. 

<אודי גילאי:>
אתה מקבל הגדר תחזוקת קו. 

<אמיר דרנגר:>
נכון, ולכן התקנה הזאת היא לא רלוונטית לעניין תחזוקת קו. 

<אבישי פדהצור:>
לדעתי היא בדיוק רלוונטית. תקנת משנה (ד) היא מקרה מיוחד של - - - שיש לו תעודת סוג. יש לכלל הזה חריג, שזה הסיפה, שזה ביצוע תחזוקת קו באמצעות מכון חוץ. תחזוקת קו היא סוג של פעולת בדק, שזה מה שהמנהל מאשר. מה שאנחנו באים ואומרים זה ש - - -

<אמיר דרנגר:>
לא, היא לא סוג של פעול בדק. 

<אבישי פדהצור:>
- - - אישור מיוחד. לפי הסיפה לתקנת משנה (ד) לא צריך אישור מיוחד לאותו סוג של פעולת בדק, שזה ביצוע תחזוקת קו לכלי טיס, אם מתקיימים שלושת או ארבעת התנאים שבסיפה, כפי שננסח אותם. 

<היו"ר יצחק וקנין:>
מקובל עליי, הבנתי את זה. אולי אתה לא ירדת לסוף דעתם. תחזוקת קו זה לאורך כל השרשת, עד הקצה, מבחינתי. 

<איתי עצמון:>
מדובר על הוראה לבעל רישיון מסוים כמובן. אני פשוט רוצה שהעיקרון יהיה ברור ולא יהיו ספקות. המנהל מקבל את הפרטים של מכון החוץ שאתו התקשר בעל הרישיון, והוא יהיה רשאי להורות לבעל הרישיון שלא למסור או לא לבצע פעולת בדק באמצעות מכון חוץ במדינה מסוימת, בהחלטה מנומקת בכתב, שתפורסם באתר הרשות.

<היו"ר יצחק וקנין:>

אמת. 

<עופר גלבוע:>
אני לא בטוח שהבנתי. 

<היו"ר יצחק וקנין:>
כי אתה דיברת כל הזמן. אני כל כך מתרכז כדי להבין את הדברים, ואתה דיברת פה כל הזמן. תאמינו לי, אני יכול להמשיך הלאה. 

<עופר גלבוע:>
אני מנסה להבין האם כל הדיון הזה הוא אך ורק על תחזוקת קו, או שהעיקרון שדובר עליו קודם הוא רחב וחל גם על תחזוקה כללית. זו שאלה ראשונה. השאלה השנייה, שמרחיבה את זה, היא איך זה נותן פיתרון לא רק למכון בדק שהולך למכון בדק, אלא למפעיל שהולך למכון בדק. 

<איתי עצמון:>
כל הוויכוח היה על תחזוקת קו, על זה אנחנו מדברים כרגע. אני לא מבין למה זה לא ברור. כל הוויכוח התעורר לגבי תקנת משנה (ד), שמדברת על ביצוע תחזוקת קו בכלי טיס מחוץ לישראל בידי מכון חוץ, שהיא פעולה שלא דורשת את אישור המנהל. ודיברנו על התנאים, שבהתקיימם, לא תידרשו לקבל את אישור המנהל. לכך מכוונת התוספת שהקריא עורך הדין פדהצור. לכן אני חושב שהדברים מאוד ברורים. 

<עופר גלבוע:>
אם זה רק לזה אז אנחנו נשארים עם שאלות פתוחות לגבי המקרים האחרים. 

<איתי עצמון:>
עוד לא הגענו לזה. 

<היו"ר יצחק וקנין:>
בואו תנו לנו להתקדם. עברנו את זה, וגם את השלב הבא נעבור. 

רבותיי, אני מצביע על (ד), כולל כל התיקונים שהוצעו. 

הצבעה

בעד אישור הסעיף – פה אחד

הסעיף אושר.

<היו"ר יצחק וקנין:>
הסעיפים אושרו, כולל התיקונים. 

תקנת משנה (ה).

<אבישי פדהצור:>
	תקנת משנה (ה):
	
	
	"
	(4) לעניין התקשרות עם מכון חוץ בעל רישיון מקביל שנתנה מדינה חברה, בעל הרישיון – 

	
	
	
	
	
	(1) ביצע סיקור מקדים של מכון החוץ במטרה לקבוע את התאמתו כאמור בפסקה (3)(ג)(1), או הבטיח את התאמתו כאמור באופן שאישר לו המנהל;  

	
	
	
	
	
	(2) הבטיח, במסגרת ההתקשרות עם מכון החוץ כאמור, את יכולתו של המנהל לבצע בדיקה, ביקורת או בחינה במכון החוץ, ולבחון את אופן ביצוע פעולת הבדק באמצעותו; המנהל רשאי להורות לבעל רישיון לא למסור פריט לביצוע פעולת בדק בו בידי מכון חוץ, אם ראה כי בעל הרישיון או מכון החוץ מונעים ממנו לבצע בדיקה, ביקורת או בחינה כאמור;

	
	
	
	
	
	(3) בדק את מערכת הבטחת האיכות של מכון החוץ כאמור ומצא כי היא שוות ערך לנדרש לפי תקנות אלה."


<איתי עצמון:>
חידוד לגבי פסקה (2): לגבי הבטחה במסגרת ההתקשרות ויכולתו של המנהל לבצע בדיקה, ביקורת וכל היוצא באלה, מדובר רק על בעל רישיון זר. 

<אבישי פדהצור:>
נכון, ותכף אני אסביר למה. אבל אתחיל בהסברים לתקנת משנה (ה). כל תקנת משנה 32 עוסקת במכון בדק ישראלי שפונה למכון חוץ. מכון חוץ יכול להיות משני סוגים: מכון בדק בעל רישיון ישראלי ומכון בדק שאין לו רישיון ישראלי. פה יש הוראות מיוחדות לגבי מצב הדברים שבו מכון בדק ישראלי פונה למכון בדק גוי. כאשר אתה פונה למכון בדק ישראלי אתה יודע בדיוק לפי מה הוא מרושיין – הוא מרושיין לפי תקנות המכונים – אתה יודע בדיוק אלו הוראות חלות עליו ואתה יודע איזו תעודת אחזקה ושחרור הוא מוציא. כשאתה פונה למכון בדק גוי, התקנה לא אוסרת את זה – להבדיל מEASA, שכן אוסרים את זה – אלא היא אומרת שכאשר אתה פונה למי שיש לו רישיון מכון בדק שאיננו ישראלי, תבצע את הפעולות הבאות: 

1. זה גוי, הוא פועל לפי דינים אחרים, הוא לא בארץ, ולכן תעשה סיקור מקדים של מכון החוץ כדי לראות שהוא מתאים. בעקבות שיח עם הציבור הוספנו את הסיפה שאומרת שבמקום לעשות את הסיקור פיזית, אפשר להציע למנהל תחליף שווה ערך. למשל, אם יש לו רישיון FAA ו-EASA, ואלה עשו לו סיקור זה מקרוב, בעל הרישיון בא ואומר למנהל: במקום שאני אשלח שלושה אנשים שלי במטוס, הנה הסיקורים של FAA וEASA-, שנעשו זה מקרוב. ואז המנהל יכול להגיד: אל תשלח את האנשים שלך, די לי בכך. 

2. הפעולה הבאה היא עוד אחת מהנפקויות של זה שזה שמדובר במכון ישראלי לעומת מכון זר.  למכון החוץ יש רישיון זר, כלומר אין לו רישיון ישראלי והוא לא מכיר את המנהל ולא מכיר את סמכות המנהל. מצד שני, מכון הבדק הישראלי שולח אליו פריטים. זאת אומרת שהוא כן משתמש בו. אני צריך לדאוג שלמנהל ולמפקחים שלו תהיה סמכות לפקח במכון הבדק הזר. במכון בדק ישראלי מפקח בא ויש לו סמכויות פיקוח לפי סעיפים בחוק הטיס. הוא מראה תעודה ונכנס. אותו מפקח בלונדון – התעודה שלו איננה שווה דבר. כי הוא בא לגוי ומראה לו את התעודה, אז ההוא אומר לו באנגלית "לך חפש...". ולכן הדרך היחידה להבטיח את היכולת של המפקח להיכנס אל מכון הבדק הגוי היא באמצעות זה שבעל הרישיון הישראלי, בהסכם שלו עם הגוי, אומר: גוי, דע לך שייתכן כי מחר או מחרתיים יבוא מפקח מטעמי, מטעם רת"א ישראל, אז אנא הרשה לו להיכנס. הדבר הזה מקובל, שגור וקיים בעולם. EASA למשל מתנים התקשרויות של מכוני בדק "EASA-יים"  עם גורמים שאינם מרושיינים על ידי EASA בכך שבחוזה התקשרות ע אותו גורם יש תנאי שמאפשר להם להיכנס ולבקר את אותו מכון בדק או גורם. 

<היו"ר יצחק וקנין:>
לי זה ברור. רבותיי, ברור לכם? יש הערות? אין הערות. אני מצביע על (ה)(1), (2) ו-(3), כולל ההבהרה בפסקה (2).

הצבעה

בעד אישור הסעיף – פה אחד

הסעיף אושר.

<היו"ר יצחק וקנין:>
סעיף 32(ב). 

<דוד בן ארי:>
את (ב) צריך למחוק. 

<קריאה:>
ברוח הדברים ש - - -

<אבישי פדהצור:>
ממש לא, ואני אסביר. קודם כול אקרא את תקנה 32(ב):

	
	"לא יקבל בעל הרישיון פריט כאמור בתקנה 32(א) - - ", כאן יש דבר שאנחנו מבקשים להוסיף, כי החידוד הזה מתבקש, " - - שפעולת הבדק בו הושלמה בידי מכון חוץ ולא ישתמש בפריט כאמור, אלא אם כן ניתנה לגביו בגין פעולת הבדק כאמור תעודת אחזקה ושחרור לפי תקנה 38 או תעודה מקבילה אחרת המאושרת בידי המנהל."


אני אסביר. אנחנו עכשיו בסוף התהליך: הפריט יצא למכון החוץ, שיכול להיות ישראלי או זר, והוא מוחזר ממנו עכשיו. מי שביצע את הפעולה ומי שאחראי על ביצוע זה אותו מכון חוץ שביצע. כאשר הפריט חוזר אליי – אל מכון הבדק ששלח – ממכון בדק ישראלי, הוא חוזר עם תעודת אחזקה ושחרור ישראלית, לפי 38. אני מכיר אותה, היא שלי. עולה השאלה מה קורה כאשר שלחתי את זה למכון חוץ שיש לו רישיון לא ישראלי והוא חוזר עם תעודת אחזקה ושחרור של הגוי, שפועל לפי הדינים שלו – EASA, FAA, או זימבבווה. הוא נותן תעודת אחזקה ושחרור לפי דיני EASA או דיני FAA או דיני זימבבווה. ולכן עולה השאלה איך ומתי אני לוקח תעודת אחזקה ושחרור של גוי ואומר שהיא שוות ערך לתעודת אחזקה ושחרור ישראלית ואפשר להתקין אותה בכלי טיס ישראלי. מה שאנחנו רוצים לעשות כאן זה קודם כול לאפשר את זה: לאפשר מצב שבו יגיע פריט מהגויים, והמנהל יקבע שהוא שווה ערך לפריט ישראלי. ההוראה בתקנה עצמה נותנת למנהל את הסמכות לעשות את זה, והאופן שבו יגשים המנהל את סמכותו ייעשה – כפי שהוצג לנציגי הציבור וגם היום במצגת של אודי – בנוהל של רת"א. בגדול, על רגל אחת, זה אומר ש-FAA בארצות-הברית וEASA- באירופה מקבלים את זה כפי שזה. זה הכול. נוהל לביצוע התקנה, והנוהל הזה נמצא כל היום על השולחן בסיג ושיח בין גורמי המקצוע ברת"א לבין גורמי המקצוע בחברות, אבל לא כאן המקום לפרט ולהאריך בזה. מה שאתם רוצים פה זה לעגן את סמכות המנהל והקונקרטיזציה שלה באמצעות - - -

<היו"ר יצחק וקנין:>
הערות?

<שמואל קוזי:>
אני רוצה להגיד רק עובדות. גורמי המקצוע של רת"א ושל אל על ישבו וסיכמו ביניהם דברים, אבל הם לא באים לידי ביטוי בדיון הזה, וחבל. 

אל על עובדת עם 260 מכונים, חלקם בואינג ועוד חברות, שהן "קצת" יותר גדולות ממה שאנחנו מכירים בארץ. עליהן אנחנו נדרשים לכאורה לקבל איזה סוג של אישור. 

דבר שני, יש לנו מעל 6,000 התקשרויות, שעובדות מעל 60 שנה של עבודה וכוללות מעל 18,000 פריטים בשנה. זה כדי להבין על מה אנחנו מדברים. ישבנו כאן עם גורמי מקצוע והגענו איתם להסכמות, אבל הן לא באות לידי ביטוי כאן, וחבל. 

<דוד בן ארי:>
חזרו מהן. 

<שמואל קוזי:>
אני מבקש שגורם המקצוע מרת"א, שעובד מולנו שעות, יענה ויגיד מאיפה נובעת... המצגת שראינו היום על ידי אודי גילאי חוזרת בערך ארבעה צעדים אחורה לעומת התהליכים שקבענו. אני מבקש לשמוע את אנשי המקצוע של רת"א ולא את העורך דין. 

<היו"ר יצחק וקנין:>
אני רוצה לשמוע מה ההשגות שלכם. מה אתם משיגים על סעיף (ב)?

<שמואל קוזי:>
כשרצו לאשר, לקח שנתיים. מדובר פה על 260 מכונים. 

<אמיר דרנגר:>
הניואנס הוא שאנחנו מבקשים שתעודת אחזקה ושחרור שניתנה על ידי מכון שמרושיין על ידי FAA או EASA, לא משנה איפה הוא ממוקם על הגלובוס, בין בדאלאס בין ביוהנסבורג, הוא יהיה מקובל על ידי המנהל. אנחנו בודקים בנוהל שלנו – ולכן אנחנו מבקשים להוסיף נוהל שלנו – את הפעולות שאנחנו צריכים לעשות בעניין אותו מכון. אנחנו בודקים שהוא עדיין רשום ברשימת המכונים של FAA ולא פקע לו פתאום הרישיון. 

<היו"ר יצחק וקנין:>
זה באחריות שלכם?

<אמיר דרנגר:>
את זה אנחנו בודקים. אבל שלא תהיה הבחנה... העולם הוא דינמי, ואני יכול לקבל חלק בדאלאס שחלק מהפעולה עליו בוצע בהונג קונג וחלק אחר בפעולה בוצע ביוהנסבורג. אני מדבר על אותו חלק. החברות שולחות את הדברים שלהן סביב העולם. לכן ההפרדה הזאת בין פעולה שבוצעה על אדמת ארצות-הברית לבין מה שהם הציגו במצגת קודם לכן או מחוץ לארצות-הברית על ידי מכון שמרושיין על ידי FAA, היא לא הפרדה ישימה. זה גם מה שסוכם עם אנשי המקצוע, ולכן אנחנו קצת מתרעמים – אנחנו רוצים שיהיה ברור שעל רת"א מקובלות תעודות של FAA ו-EASA בכל העולם.

<היו"ר יצחק וקנין:>
הבנתי.

<אבישי פדהצור:>
כל ההערות של אל על מתייחסות כבר לאופן שבו המנהל יפעיל את שיקול דעתו בעתיד באמצעות ההנחיה המנהלית. אבל לא קובעים בתקנה רמת רזולוציה של איך, מתי, באילו נסיבות, וEASA"- כן" או EASA" לא" וכולי. אלה שאלות שהן מקצועיות במובהק, והתקנה לא יכולה לרדת לעומקן. השאלה אם יש שוני בין מכון של FAA בתוך ארצות-הברית לבין מכון של FAA מחוץ לארצות-הברית היא שאלה מקצועית והיא צריכה להיות מוכרעת על ידי אנשי המקצוע ולא במסגרת התקנה. אם אנשי המקצוע יחטאו לאחריותם, יש שופטים בירושלים. הדרך היא להעמיד את הנוהל לביקורת שיפוטית, וחזקה על המנהל שהוא פועל באופן סביר וענייני והגיוני. אי אפשר לקחת את שיקול הדעת של המנהל בסוגיה הזאת, שאנחנו רואים כמה היא פרטנית – FAA פה, FAA שם, בברזיל... וכולי. אי אפשר לגבש את כל זה בתוך תקנה. התקנה נותנת למנהל סמכות שלא הייתה לו עד היום לאשר תעודת אחזקה ושחרור של גוי כשוות ערך לתעודה ישראלית. אם לא יעשה המנהל כן – אוי לו ואבוי לו. יש שופטים בירושלים. אבל לבוא עכשיו ולהיכנס בתקנה הזאת לכל הרזולוציות האלה והתת-רזולוציות האלה זה לא דבר אפשרי.   

<קריאות:>
- - -

<אבישי פדהצור:>
זה לא קיים בשום מקום בחקיקה שאני מכיר. אני גם אגיד יותר מזה: מה שהם אמרו עכשיו הוא לא בהכרח נכון. גם FAA למשל  לא רואים באותה צורה מכון בדק של ארצות-הברית ומכון בדק שיושב מחוץ לארצות-הברית.  מכון בדק של FAA שיושב בארצות-הברית מקבל רישיון לנצח, ואילו מכון בדק שיושב מחוץ לארצות-הברית מקבל רישיון לשנה. 

<קרן כהן סעד:>
אבל כל עוד יש לו רישיון, הוא מאושר. 

<אבישי פדהצור:>
מה זה אומר? זה אומר שגם הגויים רואים שונות בין מה שקרה בשטחם לבין מה שקורה - - - 

<דוד בן ארי:>
זה לא רלוונטי - - -

<אבישי פדהצור:>
קרוב אל העין קרוב אל הלב, וההפך. 

<קריאות:>
- - -

<היו"ר יצחק וקנין:>
חבר'ה, אני מזהיר אתכם. אבישי, אני רוצה לשאול שאלה. כמו שאמרת, בארצות-הברית יש למכון תעודה לנצח ובישראל לשנה אחת בלבד. אבל כל עוד יש תעודה – יש תעודה. אם לקחו לו את התעודה אז אין תעודה. אבל אם יש לו תעודה אז זה לא משנה אם זה לנצח או לשנה, כי אחרי שנה הוא צריך לחדש את התעודה. במידה שהוא לא חידש את התעודה, בגלל שהוא לא עמד בסטנדרטים, אז אני ממילא לא אלך אליו, כי אין לו תעודה. אבל אם יש לו תעודה אז יש לו תעודה. מה זה משנה אם התעודה היא לחצי שנה או לעשרים שנה? 

<אבישי פדהצור:>
השאלה הזאת היא שאלה שמי שצריך לדון ולהכריע בה אלה גורמי המקצוע. התקנה עצמה לא יכולה לרדת לרזולוציה ולקבוע - - -

<יערה למברגר:>
זה לא שאי אפשר. תגידו שזו ההחלטה שלכם, אבל זה לא שאי אפשר לעשות את זה. 

<אבישי פדהצור:>
זו לא החלטה שלנו וזה גם לא נכון לקבוע חזקה, בוודאי כשגורמי המקצוע לא דנו וליבנו את כל ההסדרים ואת כל האפשרויות, וליטשו אותם. דרך אגב, אפרופו משרד המשפטים, אני לא מכיר הרבה דברי חקיקה שבהם זה קיים. 

<היו"ר יצחק וקנין:>
אני אתך, אבל אני רוצה להבין את הרציונל. אני רוצה להבין, תסביר לי. או שאני לא מבין או... מה בעצם אתה אומר? אתה רוצה לעשות הבדל בין מכון בדק בארצות-הברית למשל, שיש לו תעודה לנצח. דרך אגב, אני לא בטוח שצריכה להיות לא תעודה לנצח. מבחינתי תעודה לנצח זה רק אם לא התגלה שיש תקלה, כי דווקא שם אני יכול למצוא תקלה ולראות שמה שנתנו לו לא היה כל כך בסדר. השאלה שלי היא אם מכון לרישוי בארץ קיבל רישיון לשנה ועמד בכל הסטנדרטים ואחרי שנה משרד התחבורה בדק אותו ומצא שצריך לשלול ממנו את התעודה – בעצם ברגע שנשללה התעודה והדבר הזה מפורסם, אני בטוח שאל על או מכון הבדק לא יכולים להתקשר עם אותו מקום, כי לקחו לו את התעודה. אבל כל עוד הוא רשאי ויש לו את כל התעודות, למה אני צריך לקחת אותו לקטגוריה אחרת בינו לבין כל מכון אחר? אני רוצה שתסביר לי הגיונית למה. 

<אבישי פדהצור:>
התקנה קובעת הסדר כדלקמן: פריט שחוזר מפעולת בדק, צריכה להיות עליו תעודת אחזקה ושחרור ישראלית או תעודה אחרת שוות ערך. זה מה שקובעת התקנה. מה זה שווה ערך? את זה יקבע המנהל בנהלים שלו, וזה חלק מהשיח המקצועי שמתנהל כל הזמן בין אל על, FAA או EASA. כל הרזולוציות האלה הן רזולוציות מקצועיות, ודעתי בהן, כמשפטן - - -

<היו"ר יצחק וקנין:>
אבל אני מסכים איתך. יותר מזה – נתנו את זה בסעיף הקודם. הרי אנחנו חוזרים בדיוק על אותה נקודה - - -

<קריאות:>
בדיוק, אדוני, בדיוק. 

<היו"ר יצחק וקנין:>
למה? אם היום מנהל רת"א יודע בבירור שהמכון ההוא לא בסדר וכבר אין לו תעודה, אז אני אומר לאל על שעם המכון הזה הם לא יכולים להתקשר יותר, כי אין לו תעודה. וגם הוא לא יתקשר אתו, כי הוא יודע שאין לו תעודה. הרי הוא לא יחכה למנהל רת"א שיתקשר אליו. 

<דוד בן ארי:>
בדיוק כך, אדוני. 

<היו"ר יצחק וקנין:>
אתה חוזר איתי בדיוק לסעיף הקודם. 

<אבישי פדהצור:>
לא, לא, ממש לא.

<אודי גילאי:>
בתקנה 38(א) - - -

<דוד בן ארי:>
אנחנו מדברים על (ב).

<אודי גילאי:>
אבל תקנה 32 קובעת שצריך להיות פריט או תעודת - - -

<דוד בן ארי:>
עזוב, אתה מדבר על בסיס ההתרה. אתה מפנה עכשיו לדבר שהוא בכלל לא רלוונטי. 

<אודי גילאי:>
בוא נקרא את תקנה 38 - - -

<דוד בן ארי:>
אני רוצה רגע לעצור את זה.

<אודי גילאי:>
- - - עזוב רגע את השירותים, אנחנו יורדים עכשיו לרמת הפריט: "לא יקבל בעל רישיונות פריט שפעולת בדק בוצעה, הושלמה, על ידי מכון חוץ, אלא אם כן ניתנה לגבי בגין פעולת הבדק תעודת אחזקה ושחרור לפי תקנה 38 או תעודה מקבילה אחרת המאושרת על ידי המנהל". 

שואל אדוני היושב-ראש את אותה שאלה: איך אתה בודק את התעודה האחרת המאושרת בידי המנהל? והתשובה היא אותה תשובה שדנו בה כל הדיון הקודם: המנהל יכול לקבוע; סוגי התעודות האמורות מקובלות, למעט תעודות כאלה ואחרות. 

<קריאות:>
- - -

<היו"ר יצחק וקנין:>
השאלה שלי פה היא מה בא קודם, הביצה או התרנגולת?

<קריאות:>
בדיוק. 

<אבישי פדהצור:>
התשובה היא שבגלל שהנוהל מתייחס למציאות הרבה יותר מקצועית, הרבה יותר מפורטת, הרבה יותר מורכבת, הרבה יותר מקרים – הנוהל צריך לבוא אחרי הסמכות. אם אתה לא נותן למנהל את הסמכות אז ממילא הוא לא צריך נוהל בשביל להפעיל אותה. והשאלה אם המנהל יפעיל את הסמכות שלו טוב או רע היא שאלה להכרעה של ביקורת על ההחלטה של המנהל. אי אפשר לגמד את הכול לתקנה. 

<דוד בן ארי:>
אני רוצה להבהיר. הדרג המקצועי של רת"א אמר את דברו בתחילת הדיון; ככה שזה לא עניין של לדון בין הדרגים המקצועיים. הדרג המקצועי של רת"א אמר את דברו במצגת שהוצגה כאן. במצגת שהוצגה כאן הייתה התייחסות להודעה של רת"א. אם תסתכל במצגת, יש בצד ימין התייחסות להודעה של רת"א, ויש משמעות לכך שזה הוצג פה בוועדה. זו המצגת וזו הודעה של רת"א, שמתייחסת לנושא הזה. היא קובעת כאן הסדרים ודרישות ממכון הבדק. אם אנחנו נחזור לסיפור הזה שהיה ביוהנסבורג, של סוג 3, בסיטואציה הזאת, אם אתה לוקח את התנאים שרת"א הגדירה כאן - - -

<היו"ר יצחק וקנין:>
אני גם מבין את זה ככה, אני לא מבין אחרת. אחרת אני חוזר לדיון. 

<דוד בן ארי:>
בדיוק. ידונו, וזה שיקול של מכון הבדק. ברוח הדברים שאתה אמרת, כבוד היושב-ראש, את 32(ב) צריך למחוק. 

<אבישי פדהצור:>
זה לא נכון.

<אודי גילאי:>
בשום פנים ואופן. 

<אבישי פדהצור:>
אני רוצה לענות.

<היו"ר יצחק וקנין:>
אבישי, חלץ אותנו מהברוך. 

<אבישי פדהצור:>
לדעתי אין פה בור. 

<דוד בן ארי:>
יש פה בור עמוק. 

<אבישי פדהצור:>
אין, ואני אסביר למה. תקנה 32 עוסקת במצב דברים שבו מכון בדק לא מבצע פעול בדק בעצמו אלא שולח אותה לביצוע באמצעות מכון בדק אחר. זאת אומרת שלא זה שקיבל את הפריט מוציא לו תעודת אחזקה ושחרור אלא מישהו אחר מוציא לו. אם שלחתי את זה למכון בדק ישראלי, הוא מחזיר את זה אליי עם תעודת אחזקה ושחרור ישראלית, לפי התקנות, ואני יודע איך להתייחס אליה. אם הוא מחזיר את זה אליי עם תעודת אחזקה ושחרור של גויים – כי לא שלחתי את זה למכון בדק בהרצליה, שיש לו רישיון של ישראל, אלא שלחתי את זה למכון בדק בקהיר, שיש לו רישיון של רת"א מצרים – כשמגיע אליי הניר הזה - - -

<היו"ר יצחק וקנין:>
מי זה שלח?

<אבישי פדהצור:>
מכון הבידוק הישראלי, בעל הרישיון. 

<קריאות:>
בוא נדבר על FAA וEASA- - - -

<אבישי פדהצור:>
אפשר רגע לדבר?

<קריאות:>
אל תדבר על קהיר וזימבבווה - - -

<היו"ר יצחק וקנין:>
חבר'ה, למה אתם מתפרצים?

<שמואל קוזי:>
כי אנחנו לא מדברים בכלל. 

<היו"ר יצחק וקנין:>
אתם לא צריכים לדבר, כי אני מחדד לו את העניין. אני רוצה להבין, כשמכון הבדק שלי שלח את החלק למכון בדק במצרים והוא תיקן אותו – מה, אין עליי אחריות? אני מכון הבדק. אני, אני. 

<אבישי פדהצור:>
אני רוצה להסביר את זה, עד שנבין. כשאתה שולח את זה למכון חוץ, מי שנותן תעודת אחזקה ושחרור על הפריט הוא מי שביצע את העבודה. זאת אומרת שפריט ששלחתי לתעשייה האווירית חוזר עם תעודת אחזקה ושחרור של התעשייה האווירית, כי הם ביצעו את העבודה והם אחראים עליה. הפריט ששלחתי ל... לא נלך על קהיר, כי האדונים לא אוהבים את קהיר. הפריט ששלחתי ללונדון, שמכובד ומאושר על ידי EASA, הפריט הזה חוזר משם עם תעודת אחזקה ושחרור שנתנו EASA, לא עם תעודה ישראלית. מי שאחראי על העבודה זה מכון הבדק באנגליה שביצע אותה. 

<היו"ר יצחק וקנין:>
אוקיי, כל זה ברור לי. 

<אבישי פדהצור:>
כפי שראינו בתקנה 37, אליי, למכון הבדק, יכולים להתקבל רק פריטים שמישים וכשירים אווירית. הפריטים האלה, אם הם באים עם תעודת אחזקה ושחרור ישראלית, אז ברור לי. כי נתנו אותה לפי תקנה 38. אם הם באים עם תעודת אחזקה ושחרור של גוי, המנהל צריך לדעת ולהחליט מתי תעודת אחזקה ושחרור שווה לתעודת אחזקה ושחרור ישראלית ומתי היא לא שווה. ולכן יש את הנוהל שהוצג במצגת, שעושה את ההפרדה הזאת. זאת הפרדה מקצועית שאפשר להתווכח עליה, אבל זה ויכוח על ביצוע הסמכות, לא על קביעת הסמכות. הוא בא ואומר: חברים, כאשר מדובר במכון בדק פלוני שפועל במדינה פלונית, אני מקבל את תעודת האחזקה ושחרור שלו בבחינת "כזה ראה וקדש". זאת אומרת, היא שוות ערך בעיניי לתעודה ישראלית. אבל כאשר תעודת אחזקה ושחרור באה ממדינה אחרת ומתנאים אחרים, אני דורש עוד סייגים, כי ל פי שיקול דעתי המקצועית נדרשים תנאים נוספים בשביל שתעודת האחזקה והשחרור הזה תהיה שוות ערך לתעודה הישראלית, כפי שאנחנו תמיד מחפשים את שווה הערך לתעודה הישראלית. חזקה על אנשי המקצוע שהם יתייחסו בעין שונה – אני מקווה – לתעודת אחזקה ושחרור שמגיעה ממערכת רגולציה טובה, מוסדרת ואיכותית, שאליה אנחנו מבקשים להידמות, למשל FAA או EASA; ויתייחסו באופן אחר לתעודת אחזקה ושחרור שבאה ממכון בדק של איזו מדינה שכוחת אל, שבאה מcategory 2- או 3 - - -

<אברהם רזיאל:>
נכון, על זה אין דיון בכלל. 

<היו"ר יצחק וקנין:>
אני לא מבין - - -

<קריאות:>
- - -

<היו"ר יצחק וקנין:>
זה בדיוק הסעיף הקודם, שדנו עליו שעה וחצי.  

<אבישי פדהצור:>
הסעיף הקודם מתייחס לשאלה למי ומתי אתה שולח את הפריט, אבל הוא לא מתייחס לשאלה עם איזה ניירת הוא חוזר. עצם העובדה ששלחתי פריט למכון בדק רק אומר ששלחתי את זה למכון הבדק; ואילו תעודת האחזקה והשחרור אומרת שלא רק שמכון הבדק קיבל את הפריט אלא שהוא גם השמיש אותו, תחזק אותו, ביצע בו את פעולת הבדק שלשמה הוא ניתן. ולכן יש פה שני צדדים: יש את מכון הבדק ויש את תעודת האחזקה והשחרור, שהיא למעשה הצהרה של מכון הבדק: עשיתי לפי הדין ואני עומד מאחורי הפריט שביצעתי בו את פעולת הבדק. אני הרי יכול לשלוח פריט שיחזור בלי תעודת אחזקה ושחרור, כי הפעולה לא הושלמה. 

<אודי גילאי:>
אדוני, המצגת שהצגנו בבוקר דיברה על התקשרות עם מכון חוץ בכל העולם. 

<דוד בן ארי:>
לא בכל העולם. 

<אודי גילאי:>
לא ירדנו לרזולוציה של קבלת הפריטים עצמם. בגדול, אם אתה מתקשר עם מכון חוץ למסירת הפריט, אתה גם רוצה לקבל ממנו את הפריט. יש פה סוגיה ספציפית של קבלת פריטים. הדבר הזה הוא שנדון כרגע, והוא במסגרת ההודעה של רת"א לציבור ברזולוציה יותר נמוכה: מה קורה כשמכון בדק אמריקאי בארצות-הברית מקבל פריט שתוקן או שופץ על ידי מכון בדק מחוץ לארצות-הברית. 

<שמואל קוזי:>
מאושר FAA וEASA-. 

<אודי גילאי:>
בסדר. 

<שמואל קוזי:>
זה לא "בסדר", זו מהות הדיון. 

<אודי גילאי:>
אבל זה בדיוק מה שאני רוצה להסביר. אדוני מבקש כרגע, במסגרת התקנה, שרת"א תקבע כאן ועכשיו את שיקול דעתה לגבי כל הפריטים בכל העולם. אנחנו יושבים על הדבר הזה, ומה שאנחנו מבקשים מאדוני זה להסמיך אותנו במסגרת התקנה לאפשר למנהל לקבוע תעודות אחזקה ושחרור שהן שוות ערך. מנהל רת"א אחראי על רווחת התעופה ולא על עצירת התעופה. אנחנו לא הולכים לעשות את זה. 

<עומר שלו:>
אדוני, הרציונל שעמד במסגרת הדיון קודם לגבי ההבחנות השונות רלוונטי מאוד גם פה. אם אנחנו מוכנים לקבל ורת"א עצמה מוכנה – במסגרת קטגוריה 2, מכון 2, מסוג 2 – לקבל את FAA וEASA- כמשהו שהוא שווה ערך למכון הבדק הישראלי – כמה שההשוואה היא מוזרה – הרי שאם אותו FAA וEASA- עושה את זה במדינה שלישית, אין שום סיבה להבחנה. בוא ניקח אפילו את הדוגמה האבסורדית של מצרים. אם אותו מכון בדק מורשה FAA בארצות-הברית, אז אין בעיה, כי זה בארצות-הברית. אבל אם אותו FAA נתן אישור למכון שבחר לשבת במצרים, סינגפור או כל מקום אחר, פה פתאום מתעוררות דרישות חדשות. 
<היו"ר יצחק וקנין:>
לא. 

<עומר שלו:>
זה בדיוק מה שהם מנסים להגיד וזו בדיוק ההבחנה שנעשתה פה בבוקר. 

<היו"ר יצחק וקנין:>
אני רוצה להעלות בפניכם את הבעיה. נגיד שבדרום אפריקה יש מכון שיש לו אישור של EASA או FAA. ראה המנהל שאותו מכון שתיקן את המשאבה ההידראולית לא יכול יותר לבצע את הדברים משום שהיו שם תקלות - - - 

<קריאות:>
אין בעיה, מקובל עלינו. 

<אמיר דרנגר:>
מקובל עלינו. 

<היו"ר יצחק וקנין:>
רגע, עוד לא גמרתי.

 לא רק זה, יש לו אישורים של FAA ו... בוא נגיד שיצאה ממנו משאבה הידראולית ללא חתימה - - -

<דוד בן ארי:>
לא, אם אין חתימה אנחנו לא מקבלים. אדוני היושב-ראש, כך נראית תעודת אחזקה ושחרור, זה נקרא Form 1  או 8130. זה חייב להיות חתום על ידי מכון הבדק, עם המספר - - -

<היו"ר יצחק וקנין:>
אבל למרות שאתם מקבלים את התעודה ואת הכול, אתם לא יכולים למנוע מהמנהל את שיקול דעתו לגבי אותו מכון. 

<קריאות:>
אין לנו בעיה. 

<אמיר דרנגר:>
שיהיה לו שיקול דעת. 

<עומר שלו:>
זה אותו רציונל שנאמר קודם. אם הוא ימצא רשימות של מכונים בכל העולם, אנחנו כמובן נכבד את זה. אבל מה שעושים פה זה הפוך – מראש קובעים דרגה חמורה יותר למכונים מרושייני FAA ו-EASA שהם מחוץ לארצות-הברית ואירופה. 

<היו"ר יצחק וקנין:>
תנו לי דקה לחשוב. 

<אברהם ליבלינג:>
אני רוצה לומר מילה למאזינים מאל על, להגיד למה זה שונה. מהות הפעילות ברת"א – וזה לא משנה אם זה מכוני בדק, זה כל מה שאנחנו עושים – אנחנו מרשיינים, אנחנו מפקחים, ו – בשאיפה – אנחנו לא אוכפים. בעבודה של הפיקוח, כאשר זה נמצא באתה מדינה, הנגישות שלנו לאותו מכון היא מאוד קלה. אבל לצאת מהמדינה ולבדוק את זה זו עבודה יותר קשה. וכך גם FAA – כשהם באים לאל על לסקר מכון הם באים לסקר אותו פעם בשנה או מתי שיוצא להם. 

<שמואל קוזי:>
פעם בשנה, חמישה ימים. 

<אברהם ליבלינג:>
פעם בשנה, חמישה ימים. כשאנחנו מסקרים את מכון הבדק של אל על אנחנו יכולים לבוא מתי שאנחנו יכולים ויש לנו תכנית ואפשר לממש אותה. ולכן ההבדל המהותי בין מכון שנמצא תחת ידיך... אנחנו יושבים פה עכשיו במזגן ומדברים על רשימה שחורה וכולי. אבל צריך לייצר מנגנונים... אנחנו הרי לא עוסקים רק במכוני בדק, יש לנו עוד כמה עיסוקים. 

<קריאות:>
- - -

<אברהם ליבלינג:>
רגע, קוזי, לא גמרתי. ההבדל הוא היכולת של FAA או EASA לפקח על המכונים במדינות אחרות שהם מרשיינים אותם. אין שום סיבה אחרת. 

<היו"ר יצחק וקנין:>
אם FAA נתן אישור למכון אז הוא מוכר. הוא מוכר ל-FAA. זה על אותו מטבע שהוא בא לפה לאל על ובודק אותו פעם בשנה. זו אותה נגישות. אבל אם הוא מוריד לו את הקטגוריה ומחליט שהמציאות של מצרים היא לא המציאות של ארצות-הברית... הוא מחליט החלטות. גם הם באים פעם בשנה ועושים את מה שהם עושים, מקבלים החלטה ובזה הם גומרים את העניין.  ברור שאני לא רוצה לשלול בשום פנים ואופן מהמנהל את אפשרות להגיד: חבר'ה, פה לא יהיה. את זה בוודאי שאני לא רוצה. השאלה איך מוצאים את האיזונים בתוך הדבר הזה, איך אפשר שלמנהל באמת תהיה הסמכות לבוא ולהגיד: פה לא יקום ולא יהיה, מפה אני לא מוכן לקבל יותר את השירות, כי היו פה תקלות. חוץ מזה יש גם את הדירוג העולמי ודברים נוספים. השאלה היא איך אני מוצא את האיזון בין הדברים. 

<איתי עצמון:>
לפני שאנחנו שומעים עוד הערות, אני רוצה להחזיר את הדיון למסגרת החוק המסמיך. בחוק המסמיך דנו בשאלה מי רשאי לבצע פעולת בדק. אני בכוונה מזכיר את זה, כי אנחנו מדברים כאן על איזשהו חריג. כאשר מדברים על מכון חוץ שהוא מכון זר, זה חריג לעיקרון שנקבע בסעיף 23 לחוק, שלפיו לא יבצע אדם פעולות בדק אלא אם הוא אחד מאלה: עובד טיס שמוסמך על פי הרישיון שלו לבצע פעולות בדק במסגרת מכון הבדק; או שהוא מבצע פעולות בדק בהשגחת עובד טיס מוסמך, במסגרת מכון הבדק ולפי תנאים שקבע השר; או שמדובר על בדק עצמי; או שהוא יצרן כלי הטיס המחזיק בתעודת הסוג של כלי הטיס או יצרן הציוד התעופתי הנוגע בדבר. והחריג, שמופיע בסעיף 172(4)(א), מדבר על אפשרות של מפעיל אווירי של כלי טיס ישראלי לקבל שירותי בדק לכלי טיס ממדינה חברה גם ממי שאינו עובד טיס מוסמך או יצרן, כפי שמוזכר בסעיף 23, ובלבד ששירותי הבדק ניתנים מטעמו של הגורם האחראי לבצע פעולות בדק בכלי הטיס כאמור או בתיאום מלא עם אותו גורם, הכול כפי שקבע השר. לכן המסגרת היא מסגרת של חריג, וחריג צריך להיות מצומצם, אם אני מבין נכון את החוק המסמיך, וצריך לזכור את זה כאשר אנחנו דנים בשינויים או בתיקונים בתקנה הזאת. 

<עופר גלבוע:>
אני רוצה להחזיר אותנו לתחילת הדיון, כי אנחנו בסיטואציה של קשר גורדי מסוים, ולפעמים צריך להתיר קשר גורדי באבחת חרב. אני חושב שמה שנאמר כעת על ידי היועץ המשפטי רק ממחיש את הדברים. לכן אני רוצה לחזור לסעיף (3)(ב). הדרך לפתור את העניין הזה היא דרך ההגדרה והדרך לאישור מכונים ישראליים. אנחנו צריכים לתת אפשרות להכשרה נגישה למכונים ישראליים. כאשר מדובר במכון שאושר על ידי FAA וEASA-, צריך להיות תהליך אישור שמכשיר את זה. ואז זה פותר לך את כל הבעיות לכל אורך הדרך. 

<קריאות:>
- - -

<עופר גלבוע:>
אני מדבר על תהליך של ולידציה - - - 

<יערה למברגר:>
הגבלה לרישיונות, ואז אתה אומר שלכל אורך התקנות זה - - -

<עופר גלבוע:>
נכון. אני היית מוסיף בסעיף (3) שהמנהל יסתמך על עובדת היותו של המבקש בעל רישיון מטעם FAA או EASA, אבל תהיה לו סמכות לאסור את זה מסיבות מיוחדות שיירשמו. 

<דוד בן ארי:>
אגב, הצגנו לרת"א דוגמאות של חזקה שנעשו במדינות אחרות, שהן אימצו את EASA והכניסו לתוך החקיקה שלהן את הנושא של הכרה בתעודת אחזקה ושחרור של EASA ושל FAA. הצגנו להם את זה. 

<היו"ר יצחק וקנין:>
כן, אבישי. 

<אבישי פדהצור:>
אדוני, שוב אנחנו חוזרים לאותה שאלה של היחס שבין הסמכות של המנהל לבין איך הוא מבצע את הסמכות. התקנה מסמיכה את המנהל כחריג, לאשר להשתמש בכלי טיס ישראלי בתעודת אחזקה ושחרור שאיננה ישראלית. המנהל צריך קודם כול את הסמכות הזאת. השאלה היא האם ועד כמה נכנסים בתקנות לאלף ואחד המקרים שבהם הוא מפעיל או לא מפעיל. 

<קריאה:>
נתתי לך מקרה אחד פשוט. 

<אבישי פדהצור:>
הטענה שלנו היא, והצגנו אותה לאורך כל הדרך, שלא נכון... כמו שבהרבה מאוד דברי חקיקה, כשגורם מקבל סמכות, לא נכנסים לרזולוציה של איך הוא מפעיל את סמכותו במקרה מסוים. בדיוק בשביל זה יש רשות מנהלית, שחזקה עליה שהיא פועלת כדין, ואם היא קובעת הסדרים שהם לא סבירים ולא מידתיים מבחינת הממשק שבין המשפט למקצוע, בית-המשפט מתערב. 

<היו"ר יצחק וקנין:>
אבישי, על ההקדמה אני מסכים אתך. אבל בתקנה (ב) אתה עושה דבר שהוא כללי אבל גורף מבחינת החלטת המנהל. זה לא דבר ספציפי, זה דבר כללי. כשאתה נותן סמכות בידי המנהל: "לא יקבל בעל רישיון פריט שפעולת הבדק הושלמה בידי מכון חוץ ולא ישתמש בפריט כאמור, אלא אם כן ניתנה לגביו בגין פעולת הבדק האמורה תעודת אחזקה", זה שלב אחד, "ושחרור לפי תקנה 38, או תעודה מקבילה אחרת המאושרת בידי המנהל"... 

<אבישי פדהצור:>
נכון, כי שמגיעה תעודה מחוץ לארץ, בסופו של יום, מי שאחראי - - - 

<קרן כהן סעד:>
זה קורה כל הזמן. 

<קריאות:>
- - -

<היו"ר יצחק וקנין:>
רבותיי, לא נתתי לכם רשות דיבור. 

<אבישי פדהצור:>
כאשר מגיעה תעודת אחזקה ושחרור שאיננה ישראלית, עולה השאלה האם היא מספקת אותה רמה של בטיחות שמספקת תעודה ישראלית. בעולם הציורי שלי יושב המנהל כל היום ומקבל אלפי תעודות ומציין ביחס לכל אחת אם היא מאושרת או לא מאושרת. כמובן שהמנהל איננו פועל כך, ובשביל זה יש את הנוהל. המנהל צריך להכיר את התקינה הבין-לאומית בהקשרים הרלוונטיים, ולאפיין בנוהל שלו, שמבטא את שיקול הדעת שלו, את הקטגוריות שבעיניו מאושרות אוטומטית, את אלה שבעיניו מאושרות על תנאי ואת אלה שבעיניו לא מאושרות. ואז הנוהל הזה מובא לידיעת הציבור, עומד לשירות הציבור, והמנהל – כמו בכל הנחיה מנהלית – כבול אליו במידה מסוימת מבחינה משפטית, כי יש הסתבכות של הציבור ויש אופן שבו אתה משנה החלטה מנהלית. ההחלטה המנהלית הזאת, הנוהל הזה, יכול להיות יותר טוב או פחות טוב – זה ויכוח מקצועי שאל לי מלהיכנס אליו – אבל הוא הוא האופן שבו המנהל מאשר. המנהל לא מאשר לפי גחמה, הוא לא מאשר - - -

<היו"ר יצחק וקנין:>
בוודאי, זה לא גחמות ולא כלום. 

<אודי גילאי:>
אדוני, תעודת אחזקה ושחרור מגלמת את ההכרה של רת"א ברגולציה של המדינה, במכון הבדק הספציפי ובאדם שחתם על התעודה. מה שהציבור מבקשים כרגע - - -

<היו"ר יצחק וקנין:>
לפי התקנה הזאת יצטרך להיות פה אינוונטר שלם של כל השמות שיועברו למנהל על ידי אותו - - -

<אודי גילאי:>
לא, לא, לא, אדוני - - -

<דוד בן ארי:>
אודי, אתה מסלף - - -

<היו"ר יצחק וקנין:>
רבותיי, אני מבקש, תנו לי להבין. אני מקשה קושיות, אני בעצמי לא מבין את זה לעומק. אולי אני לא מבין איך הדבר מסונכרן, אבל אני רואה פה דבר אחד: שבעצם מכון בדק שמקבל פריטים מחוץ לארץ, או מכון בדק בכל מדינה אחרת בעולם, יצטרך להביא לפה, למכון הבדק פה בארץ, רשימה – ולפי מה שאני מבין פה זו רשימה גדולה – ולהתחיל לאשר אותה אחד אחד. אני לא מבין את זה אחרת. 

<אודי גילאי:>
לא, לחלוטין לא. 

<היו"ר יצחק וקנין:>
למה לא?

<דוד בן ארי:>
אני יכול לדבר מילה? אודי, אתה מטעה. 

<היו"ר יצחק וקנין:>
עזוב את כל ההקדמה, אני הולך לסיפה: "או תעודה מקבילה אחרת המאושרת בידי המנהל".

<אודי גילאי:>
כלומר, מנהל רת"א יקבע: EASA, Form 1  - - -

<אמיר דרנגר:>
הוא כבר קבע. 

<היו"ר יצחק וקנין:>
רבותיי, אל תפריעו. 

<אודי גילאי:>
לצורך העניין, תעודת אחזקה ושחרור שהוצאה בידי מכון מרושיין על ידי אירופה מקובלת על ידי המנהל. זאת המסגרת. פה הציבור מנסה להציב לנו את השאלה האם זו תעודת אחזקה ושחרור ממכון אירופאי באירופה או ממכון אירופאי מחוץ לאירופה. זו השאלה שכרגע - - -

<קריאות:>
זאת לא השאלה. 

<היו"ר יצחק וקנין:>
לפי הבנתי, זאת לא השאלה. זה בכלל לא שייך לאירופה ולא שייך לכלום, זה שייך לכל פריט שאני צריך להביא אותו כמכון בדק. 

<אודי גילאי:>
לא, אתה מדבר על התעודה, אדוני. תעודה. 

<דוד בן ארי:>
תעודה שניתנת על ידי מכון בדק. 

<אודי גילאי:>
המנהל מכיר בתעודה, הוא לא מכיר בתעודה למטוס לגלגל או לבורג, אלא הוא אומר: לגבי תעודת אחזקה ושחרור, EASA, Form 1  - - -

<דוד בן ארי:>
לבורג. וגם לפריט. 

<אודי גילאי:>
לבורג וגם למטוס. 

<דוד בן ארי:>
אז אל תטעה אותו, אל תגיד שזה לא לפריט. 

<היו"ר יצחק וקנין:>
רבותיי, בואו נהיה עדינים קצת. 

<אברהם רזיאל:>
מטעים אותך. 

<היו"ר יצחק וקנין:>
אף אחד לא מטעה אותי. 

<אודי גילאי:>
המנהל מכיר בתעודה, הוא לא מכיר בפריט, הוא מכיר בתעודה, בסדר? הפריט מלווה בתעודה שהוכרה על ידי המנהל. מנהל רת"א מכיר בEASA, Form 1; הוא מכיר ב-FAA, 8130; הוא מכיר ב-TCCA - - -

<איתי עצמון:>
מבחינת הנוסח, איך שכתוב כרגע - - -

<קריאות:>
- - -

<היו"ר יצחק וקנין:>
רבותיי, אני מבקש. תראו, אני אומר לכם שאני מתאמץ בכל כוחותיי כדי לרדת לסוף דעתו, אבל גם כשאני רוצה לרדת לסוף דעתו, זה לא משנה אצלי את התמונה שפה אני מחויב כמכון בדק לקבל אישור על כל הפריטים שאני צריך להכניס אותם, אחד אחד. זה מה שאני מבין מהסעיף, אני לא מבין משהו אחר. אם אתם יכולים לשנות את הסעיף לפי מה שאת אומרים... אבל לפי הסעיף, זה לא מה שאתם אומרים. 

<אבישי פדהצור:>
אדוני, אני אסביר. הרציונל הוא שבמקרים ככלל, כמו שהוצג במצגת, היה אפשר לכתוב פה "אלא אם כן ניתנה לגבי הפעולה תעודת אחזקה ושחרור או תעודה מקבילה או סוג תעודות מקביל שאישר המנהל". זה רק הסבר רעיוני, זו לא הצעה לנוסח. זאת אומרת, המנהל לא יאשר כל תעודה ותעודה באשר היא, אלא הוא אומר שיש סוגי תעודות שבעיניו הן חזקה כמאושרות, והוא לא צריך לראות אותן. 

<היו"ר יצחק וקנין:>
אבל זה לא הניסוח פה. 

<אבישי פדהצור:>
זה הרציונל. 

<היו"ר יצחק וקנין:>
זו הבעיה: הניסוח לא אומר את מה שאתם אומרים. רבותיי, אני צריך לחוקק חקיקה שלא ישתמעו ממנה דברים אחרים.  

<אבישי פדהצור:>
קודם כול, יש הצהרה לפרוטוקול שלא כל תעודה ותעודה צריכה להיות - - - 

<איתי עצמון:>
אבל זה לא עולה מהנוסח, זו הבעיה. 

<היו"ר יצחק וקנין:>
זה לא עולה מהנוסח. 

<אבישי פדהצור:>
האם הרציונל מקובל על אדוני? שזה יכול להיות סוגים של תעודות?

<היו"ר יצחק וקנין:>
הרציונל מקובל עליי. אני יודע שאין לך שום כוונות רעות, אבישי, אבל לפי הניסוח זה לא מה שאני מקבל פה. 

<אודי גילאי:>
אדוני, האם הרציונל שהמנהל מכיר בסוגי תעודות הוא רציונל שמקובל עליך?

<היו"ר יצחק וקנין:>
ודאי, אני לא רוצה להסיר אחריות מהמנהל. 

<אודי גילאי:>
מצוין. אחרי שסיכמנו על הרציונל, נשאיר את זה לייעוץ - - -

<יערה למברגר:>
לא, לא, אנחנו כל הזמן נכנסים לפינה הזאת.

<היו"ר יצחק וקנין:>
רגע, יערה, אולי יש פה איזה ניסיון לחלץ אותנו מהבוץ. 

<איתי עצמון:>
אני רק רוצה לומר שלפי הנוסח כרגע יכול לעלות חשש שמדובר על אישור של כל תעודה ותעודה. זה יכול להיות כך ויכול להיות אחרת, אבל אנחנו עוסקים בחקיקה ולכן צריך להיות מדויקים. השאלה אם במקום "או תעודה מקבילה אחרת המאושרת בידי המנהל" נאמר "תעודה מקבילה אחרת שהוצעה במדינה או בחבר מדינות שהכיר בהן המנהל". כלומר, המנהל יוכל להכיר בארצות-הברית, לצורך העניין, וכל התעודות שהוצאו בארצות-הברית יהיו מוכרות לעניין הזה. 

<דוד בן ארי:>
או שאפשר "שניתנה על ידי מדינה חברה". 

<אבישי פדהצור:>
לא, ברגע - - -

<דוד בן ארי:>
כי מדינה חברה היא תחת ה-ICAO או תחת הפיקוח שלהם, והם מחזיקים ברישיון של EASA ו-FAA תחת מדינה אחרת. 

<אבישי פדהצור:>
מה שנאמר עכשיו איננו נכון. העובדה שמדינה היא חברה ב-ICAO אומרת רק שהיא מדינה חברה. היא לא אומרת בהכרח ש - - - 

<היו"ר יצחק וקנין:>
אני מסכים אתך לחלוטין, תתקדם. 

<איתי עצמון:>
אני שוב מציע את מה שכרגע אמרתי: "מדינה או חבר מדינות", אולי "קבוצת מדינות"?

<אבישי פדהצור:>
זה לא חבר, זה גורם. לצורך העניין, EASA זה מפעל מדינתי. אתה לא מכיר בתעודה של צרפת או של אנגליה, אלא אתה מכיר בתעודה אירופאית. 

<יערה למברגר:>
מה אם אנחנו עושים מפורש?

<איתי עצמון:>
מה שאני התחלתי להגיד זה: "או תעודה מקבילה אחרת, אלא אם כן הורה המנהל...". כלומר, לתת למנהל, מטעמים שיירשמו בהחלטה מנומקת, להורות לגבי מקרה מסוים, שלא ניתן יהיה לעביר - - -

<דוד בן ארי:>
למה לא?

<איתי עצמון:>
במקרים מסוימים.

<קריאות:>
- - - 

<אבישי פדהצור:>
אבל אז יש לך תוהו ובוהו. למה? כי אם אני לא מתייחס לתעודות מסוימות, אז קודם כול במקום שהרגולציה - - -

<היו"ר יצחק וקנין:>
זה בעצם הרציונל שלך, בשורה התחתונה. 

<אבישי פדהצור:>
אני אסביר, אדוני. הרציונל הוא אותו רציונל, אבל ההסדר הוא לא אותו הסדר. ההסדר שהציע איתי הופך את הנטל. הוא אומר שבמקום שאנחנו נקבע רגולציה ברורה שאומרת מראש אילו תעודות מוכרות ואילו לא, אנחנו מאפשרים להתקין בכלי טיס ישראליים פריטים עם תעודות אחזקה ושחרור שבדיעבד, לגבי חלקם, יבוא המנהל ויגיד שזה לא בסדר. כל הרעיון בתקנה הזאת זה שהיא קובעת מראש מה הסטנדרטים שלפיהם - - -

<איתי עצמון:>
היא לא קובעת, אבישי, היא לא קובעת. 

<יערה למברגר:>
- - - זה דבר מופרך, אבל אפשר להציג את זה גם בצורה אחרת, מבחינת סטטיסטיקה ונטלים. אם ההנחה העיקרית – למרות שיש חריגים – היא שברוב המקרים מכון שמאושר על ידי EASA או FAA הוא מכון שעומד בסטנדרטים ומקובל על המנהל, ומבחינה סטטיסטית רוב הסיכויים שכך הדבר, אז המקרים החריגים יהיו אחרת, ולכן אפשר לקבוע כלל שאנחנו - - -

<אבישי פדהצור:>

אני לא יכול - - -

<קריאות:>
- - -

<היו"ר יצחק וקנין:>
עדיף ללכת על הכלל החריג והקיצוני, שהוא קצת בעייתי - - -

<אבישי פדהצור:>
אין כוונה לאשר כל תעודה ותעודה, אני אומר את זה שוב. 

<היו"ר יצחק וקנין:>
אבל זה מה שעולה מהנוסח. תאמין לי, אני לא יועץ משפטי, לא עורך דין, וככה אני מבין את הנוסח. 

<קריאות:>
- - -

<אבישי פדהצור:>

- - - מה הקשר?

<יערה למברגר:>
מה הקשר? החוק אמר: בואו נשים את הדברים על השולחן. למה אנחנו כל הזמן מתפלפלים על תקנה בת פועל תחיקתי, מה הרעיון? זה לא רק משפטנים מציקים. הרעיון אומר שהחוק, הכנסת, אומר שהשר צריך לקבוע את הכללים לעניין זה וזה, ולא המנהל. 

<איתי עצמון:>
בעניין החריג.  

<יערה למברגר:>
בעניינים מסוימים השר צריך לקבוע כללים, והשר לא יכול להגיד שהוא מעביר את זה הלאה למנהל. אי אפשר לשרשר את זה ככה. יש פה רציונל, זו לא סתם התעקשות של משפטנים מעצבנים במשרד המשפטים. לכן אומרים שדברים פרטניים המנהל יכול לאשר, אבל כשזה נהיה דבר כללי שחל על כולם ומשנה את המצב המשפטי לכולם, צריך במפורש ש: או שהחוק יגיד שהוא מסמיך את המנהל במקום השר... יש אפשרות לעשות את זה: אפשר לתקן את החוק ולקבוע הסמכות ברורות. אני אישית לא רואה מניעה להסמיך את המנהל לקבוע את זה. אין לי בעיה שתקנה בת פועל תחיקתי תיקבע על ידי המנהל ולא על ידי השר. יש לנו הרבה חריגים כאלה, שלא צריך דווקא ששר יקבע אותן. 

<היו"ר יצחק וקנין:>
נכון, הרבה שרים מנותקים מהעולם ולא יודעים אפילו על מה הם מצביעים. 

<אודי גילאי:>
ההבדל המהותי הוא שגם כשמגיעים ממכוני בדק ממדינות בעולם, אתה מסתכל על מכון בדק שיש לו רישיון של FAA או EASA. מה שעורכת הדין למברגר מציעה כרגע זה שרת"א תיקח 191 מדינות בעולם ותגיד - - 

<דוד בן ארי:>
כן, תגידו. תגידו. 

<יערה למברגר:>
לא אמרתי "כל המדינות".

<אודי גילאי:>
- - תגיד לגבי 185 מהן, שהרישיון שלהן לא מאושר. 

<קריאות:>
- - -

<אודי גילאי:>
אז אנחנו עושים את זה. זה בדיוק מה שעורך דין עצמון הציע - - -

<קריאות:>
- - -

<אסנת איסן:>
לגבי העניין הזה, מה קורה עם תעודת אחזקה ושחרור של EASA שיצאה מסינגפור? אנחנו לא נותנים לזה מענה מספיק. למה לא לקרוא לילד בשמו – "FAA" ו"EASA"? אלה שני גופים שאני חושבת שאין עליהם עוררין. אם יש לרת"א איזושהי בעיה עם זה, אפשר לקבוע איזשהו סייג, למשל: אלא אם כן היא נוכחה... או: היו לה נימוקים או סיבות... למה לא ליצור את זה בצורה הזאת?

<עופר גלבוע:>
רגע, אני רק אוסיף לדברי הטעם האלה. היעדרותו של יושב-ראש רת"א מאוד מורגשת ברגע זה. קודם הוא אמר דברים ברוח אחרת ממה שנשמע פה כעת. הוא אמר: רבותיי, החזקה היא שאם יש משהו שהוא מאושר FAA או EASA וגם המדינה שבה אתה נמצא מאשרת את זה, חזקה היא שזה כשר; ואם יש סיבה לפסול אז פוסלים. הוא הזכיר לכולם: אל תשכחו שהאחריות היא אצל המפעיל האווירי, ואחר כך אצל מכון הבדק הישראלי. האחריות היא אצלנו. ולכן הולכים על הכלל הבין-לאומי. כמו שאתה מאשר את הדלק שמתדלקים בניו-יורק על סמך הבדיקה הניו-יורקית, אתה יכול גם לאשר את החלק שנבדק בניו-יורק על סמך הרשויות הניו-יורקיות. ואם צריך לתקן משהו, אז אפשר לתקן את זה. 

<היו"ר יצחק וקנין:>
אבישי, בוא תציל אותנו. 

<אבישי פדהצור:>
אני מנסה לחשוב בקול. אנחנו רוצים להסיר את החשש שכל תעודה ותעודה תהיה טעונה אישור מצד אחד; ומצד שני יש בעיה משפטית לקבוע את סוג התעודות. 

<אמיר דרנגר:>
לא רק - - -

<אבישי פדהצור:>
רגע, חבר'ה, אל תפריעו לי. תנו לי להשלים. מה שאני מציע זה להסיט את הדיון מהכלל, כפי שהוא מנוסח בתקנות עכשיו, ולקבוע את המנגנון ברמה של מכון הבדק המסוים. אני אסביר. בסך הכול אין במדינת ישראל עשרות או מאות או אלפים של מכוני בדק. יש 20, אולי 30 או 32 מכוני בדק, ולכל אחד יש קובץ נהלים משלו. קובץ הנהלים הזה מאושר על ידי המנהל, והמנהל יכול לאשר לכל מכון בדק ומכון בדק מהן תעודות או סוגי התעודות שמבחינת אותו מכון בדק הם שווי ערך לתעודת אחזקה ושחרור ישראלית. מה הרווחתי בזה? קודם כול אני קובע נורמה ספציפית למכון בדק. היא לא נורמה כללית לכל העולם. מצד שני, אני, רשות מנהלית סבירה, אם החלתי על מכון הבדק של אל על ובא מכון הבדק של אבישי ובנותיו, שלצורך העניין הוא ואל על חד הם, אז המנהל יתקשה מאוד לאשר לו משהו אחר. לעומת זאת, אם יבוא מכון בדק ששונה בצורתו, תכליתו ומהותו, ויבקש אישורים אחרים, אז אני לא אאשר לו. מה שזה עושה זה שמצד אחד ההחלטה - - -

<היו"ר יצחק וקנין:>
אתה רוצה את החריג. 

<אבישי פדהצור:>
אני אנסח אחרת את מה שאני רוצה. מה שאני רוצה זה להתחיל מעולם שבו אני קובע לכל מכון בדק את הכלל שלו, כאשר אני, כרשות מנהלית סבירה, קובע כללים שאמורים להיות אחידים ומתאימים לכל אחד מהקליינטים שלי. לאורך הזמן ייווצר "משפט מקובל" – common law – זאת אומרת, 30 מכוני בדק שקיבלו הרשאות ייצרו איזשהו כלל. כי אם למכון בדק אחד אישרתי תעודה ממקום מסוים, אז אם בא אליי מכון אחר, באותם תנאים ואותן נסיבות, ואומר: אתה אישרת לו את הגוי הזה, אני גם רוצה שתאשר לי את הגוי –  אז לי כמנהל יהיה קשה מאוד להגיד לו לא. במקרה השני אולי יהיה לי יותר קל; ואחרי 40 מקרים כאלה יש מה שנקרא משפט מקובל: נוצר כלל שלפיו הגוי הזה טוב, מתאים ויפה לכל המכונים שדומים לו. זה הפתרון שאני מנסה בשביל להפיס את החשש של אדוני מהמלל, בשביל להתמודד עם החשש של משרד המשפטים מיצירת הוראה בת פועל תחיקתי - - -

<איתי עצמון:>
אני רוצה לוודא שהבנתי אותך. אתה בעצם רוצה להסמיך את המנהל להכיר בסוג תעודות שהתקבלו/הוצאו במדינה מסוימת או על ידי גורם מסוים, כתעודת אחזקה ושחרור שתהיה תעודה מקבילה, כאשר ההכרה הזאת רלוונטית למכון בדק מסוים, וכך אנחנו בעצם עוקפים את החשש מפני קביעת נורמות בנות פועל תחיקתי בידי המנהל. 

<אבישי פדהצור:>
מצד שני אני מבהיר את התכלית, את הלשון של התקנה. אני כן יוצר כללי משחק ברורים, שהטקסט בניסוח המשפטי קצת מקשה עליי. אני מקווה שבכך אני משרת את הציבור בסופו של יום. 

<היו"ר יצחק וקנין:>
אתם רוצים להקריא את זה עוד פעם?

<אסנת איסן:>
שנייה, אני רוצה להתייחס לנקודה הזאת. אתה בעצמך אומר שאתה יוצר פה איזושהי חקיקה דרך נהלים של מכוני בדק. למה? הרי אם אתה מכיר בתעודת אחזקה ושחרור שהוצאה ממדינה כלשהי זאת אומרת שאתה יצרת איזושהי הכרה במערכת הרגולציה שלה. אתם בעצמכם כתבתם את זה בשקף שלכם. אז עכשיו, את ההכרה הזאת ברגולציה הספציפית, במקום לבוא ולהפוך אותה למשהו שהוא עקרון על, אתה דחפת את זה לתוך נוהל ספציפי של מכון בדק ספציפי, במקום לעשות את זה משהו כולל - - -

<אבישי פדהצור:>
כי משרד המשפטים - - -

<אסנת איסן:>
סליחה, רגע. אני חוזרת בדיוק לנקודה הזאת – שכל הזמן אנחנו שוכחים אותה – שדרך המלך, ותסלחו לי שאנחנו נחזור על זה כמו על מנטרה, היא (3)(ב). זאת דדך המלך. להפוך עכשיו חקיקה, לדחוף עקרון על בתוך נוהל ספציפי של מכון בדק ספציפי, זה פשוט דבר לא נכון. אם סוף-סוף רוצים לעשות סדר בבלגן הזה, זה המקום, לא בנהלים של מכוני בדק ספציפיים, אלא הכרה כללית שסוף-סוף תסדיר את האחריות הזאת ותגיד שאם רת"א מכירה במערכת רגולטורית של ארצות-הברית או אנגליה וכולי, אז היא תאמר את זה בפה מלא ותיתן לזה ביטוי - - -

<איתי עצמון:>
אבל מה שאת מציע בעצם כובל את שיקול דעתו של הרגולטור.  כלומר, מראש - - -

<קריאות:>

לא, לא.

<עופר גלבוע:>
אפשר להכניס שם סייג שאומר שיש לו אפשרות להוציא משהו אם יש לו סיבות מיוחדות. זה מה שגיורא אמר. 

<היו"ר יצחק וקנין:>
מה אמרנו בדיון הקודם? אמרנו שבמידה שבא המנהל ואומר: רבותיי, מכון הבדק הזה מבוטל ואסור לך להתקשר אתו – למרות שיש לו EASA ויש לו FAA, אני לא מאשר אותו, מסיבות שלי –  במקרה כזה, למנהל תהיה הסמכות לבטל מכון. 

<איתי עצמון:>
אלו שתי סיטואציות שונות. אנחנו כרגע מדברים על החותם האחרון של פעולת הבדק. אני לא סתם קודם לכן ציטטתי את סעיפי החוק, עשיתי זאת כדי להחזיר את הדיון למסגרת שלו, שהיא המסגרת של החוק המסמיך. עשיתי את זה כדי להבין שמדובר על חריג. אני לא מבין את החוק ככה שאנחנו יכולים עכשיו לכבול את שיקול דעתו של הרגולטור כך שהוא יהיה חייב להכיר, כברירת מחדל, בתעודות שיתקבלו במקום מסוים. אני חושב שהפתרון שהציע עורך הדין פדהצור הוא סביר ונותן מענה מצד אחד לגמישות של הרגולטור ומצד שני למניעת סרבול אצל הגורם המפוקח. כך אני מבין את הדברים, אולי הבנתי לא נכון.  

<עופר גלבוע:>
וגם הוא צריך לעבור עכשיו על 30 נהלים של מערכות - - -

<איתי עצמון:>
אתה לא תצטרך לעבור על 30 נהלים, המנהל יכיר. 

<עופר גלבוע:>
הוא יצטרך. הוא יצטרך. 

<איתי עצמון:>
אל תדאג לו, הוא יעשה את העבודה שלו. 

<אשל חפץ:>
זה 26,000 פריטים, 26,000 תעודות בשנה. אין מצב. גם עם הסוגים שאפשר יהיה לאשר אותם. אם צריך, תשננו את החוק. זה מצב שאי אפשר לעמוד בו. 

<איתי עצמון:>
אנחנו לא מדברים על שינוי חוק, אנחנו כרגע בתקנות מכוח חוק. 

<עופר גלבוע:>
אני רוצה להגיד עוד דבר. לא ייתכן שאתם שמים הבדל בין אישור של תעודת שחרור לבין אישור המכון עצמו. הרי אם אתה מקבל את תעודת השחרור של המכון עצמו, מה זה אומר? זה אומר שסמכת את ידיך על חתימתו של המכון. זה אומר שדרך ההתנהלות של המכון עד לחתימה הייתה בסדר, אחרת החתימה שלו לא שווה כלום. במה זה שונה מאישור המכון? זה למעשה אישור המכון. 

<איתי עצמון:>
יש מקרה שבו אתה מבצע את הפעולה באמצעות קבלן, גורם אחר, ואז יש שאלה על מי תוטל האחריות בסופו של דבר על השלמת פעולת הבדק, כלומר שהפריט שמיש ובטוח. 

<קריאות:>
 - - -

<איתי עצמון:>
יש הבדל, אתם מערבבים בין שתי סיטואציות. 

<עופר גלבוע:>
אני מסכים אתך, אבל כאשר אתה מכיר בתעודת אחזקה ושחרור שנחתמה על ידי איזשהו מכון זר, אתה בעצם הכרת בכך שמי שחתם היה רשאי לחתום. 

<היו"ר יצחק וקנין:>
סליחה, מה שאתה אומר בעצם זה שהקצה, אותו מכון בדק במקום מסוים שפועל מול מכון בדק שלנו פה בישראל, שקיבל חלק מסוים – אני לא הולך לבדוק את מכון הקצה, אני בודק אותך. מבחינתי אם אתה חותם, אז הביקורת היא עליך. אני יכול להגיד על מה שיש לי עליך כרגולטור, אבל אני לא יכול לפקח על אותו מכון בדק בטנזניה או איפה שלא יהיה, זה לא מעניין אותי מה שהוא עושה, אותי מעניינת החתימה שלך, כי אתה זה שמאשר. גם אם קיבלת ממנו חלק, ואתה סמוך ובטוח שיש לו את FAA ואת כל העולם,  האחריות היא עליך, וחובתו של הרגולטור לפקח עליך. 

<עופר גלבוע:>
אני מסכים לחלוטין עם מה שאדוני אמר. האחריות היא עליי. קודם כול היא עליי, והפיקוח הוא עליי. עכשיו אנחנו נמצאים במסגרת שאומרת: אנחנו, גם את ההתנהלות שלך, רוצים להתוות בדרכים מסוימות. אני רוצה לקרוא משהו מהנוהל של רת"א שהוצע, שאומר: האישור של רת"א את תעודת האחזקה ושחרור המוצאת על ידי מכון חוץ, משמעותו דה פקטו היא הכרה ישירה של רת"א במכון הבדק שהוציא את התעודה; ובעקיפין, הרגולציה התעופתית של המדינה שנתנה את הרישיון למכון הבדק. זה מהמצגת שהועלתה קודם. לכן מה שאני אומר זה שבמקום להכות את היצור על ראשו ופעם אחת למסמר את זה בצורה מסודרת, אנחנו הולכים סחור סחור, ועכשיו, בלחץ העניינים,  אבישי לקח אותנו למשהו שהוא מסובך פי כמה והוא בעייתי. ומי כמוך יודע כמה common law זה דבר מסובך. 

<איתי עצמון:>
אפשר גם להשאיר את ההוראה כמו שהיא. 

<עופר גלבוע:>
אבל אני אזכיר לך מאיפה אנחנו יוצאים. אנחנו לא יושבים פה סתם ומכלים את כוחותינו, אנחנו מדברים פה מתוך מצוקה אמיתית. 

<איתי עצמון:>
אבל תסביר למה הפתרון שהציע עורך הדין  פדהצור הוא לא טוב. 

<עופר גלבוע:>
אתה שמעת מה שהוא הציע? הוא אמר שצריך ללכת לכל אחד ממכוני הבדק בישראל - - -

<איתי עצמון:>
לכל אחד מ"עשרות-אלפי" מכוני הבדק?

<עופר גלבוע:>
לא, עשרות. ללכת לכל אחד ולבחון את הנוהל שלו, לתת לו סייגים ספציפיים לגבי המכונים הספציפיים שהוא רוצה ללכת אליהם - - - 

<איתי עצמון:>
זה במקום לאשר כל תעודה ותעודה. כרגע הפרשנות היא שהוא יצטרך לאשר כל תעודה ותעודה. 

<עופר גלבוע:>
תלוי לאן אתה מסתכל. אני יוצא מנקודת הראות שאמרנו קודם. אנחנו בסך הכול מתחננים: עשיתם תחרות בשמיים, אז תנו לנו על הקרקע להתחרות כשווים מול שווים. אני רוצה לקחת מנוע ולשלוח אותו לאנגליה – מכון שהוא מספר אחת בעולם, ומאושר על ידי FAA וEASA- – אבל מתחילים להביא לי עוד כל מיני נהלים. את זה צריך להוריד. 

<איתי עצמון:>
זה לא "עוד כל מיני נהלים". אם אני מבין נכון את ההצעה, אתה תצטרך לפנות לרגולטור ולהגיד לו: תראה, אני עובד עכשיו עם מכוני בדק בבריטניה, ואני מבקש שתאשר לי את כל התעודות שהוצאו על ידי מכון מסוים בבריטניה. כך לא תצטרך לעבור בכל 50 המקרים הבאים שוב ושוב ושוב ושוב אצל המנהל, כמו שכרגע כתוב. 

<אודי גילאי:>
החלופה שמציע מר גלבוע היא שכל מכון בדק שאליו אתה רוצה להתקשר יצטרך להיות מרושיין על ידי רת"א. זה (3)(ב). כל אלפי המכונים שאל על עובדים אתם וכל אלפי המכונים שהתעשייה האווירית עובדים אתם יצטרכו לעבור רישיוּן. אתה חושב שמכון בדק שאליו אתה שולח משאבה לציפוי יפנה לרת"א? 

<אמיר דרנגר:>
זה לא מה שהוא אמר. 

<דוד בן ארי:>
זה לא מה שהוא אמר לך. 

<אודי גילאי:>
זה (3)(ב), שמר גלבוע מבקש. הוא מבקש שרת"א תיתן רישיון למכון בדק. כל מכון בדק שעושה ציפוי לפלטה יפנה לרת"א, ישלם את האגרה, יעמוד בתור... אדוני, זה הפתרון?

<עופר גלבוע:>
זה לא מה שאני הצעתי. 

<אודי גילאי:>
זה בדיוק מה שאתה מבקש כל הזמן. 

<דוד בן ארי:>
זה לא מה שהבנו ממה שהוא מציג. אודי, שים את הדברים על דיוקם - - -

<אודי גילאי:>
מה זה (3)(ב)?

<דוד בן ארי:>
תקשיב לי, בוא  תשים את הדברים על דיוקם, שכולם יבינו על מה אתה מדבר. יש כאן את ההודעה שאתה כתבת, שמבוססת על המצגת שהצגת כאן. המשמעות היא שאתה לא מכיר - - -

<אודי גילאי:>
תמחק את ההודעה, דוד. עורך דין עצמון ועורך דין פדהצור הציעו לכם... תמחק. 

<דוד בן ארי:>
אבל הצגתם את זה בפני - - -

<היו"ר יצחק וקנין:>
בוא'נה, אתם מקשיבים? אנחנו שינינו את הנוסח כבר. זה כבר לא קיים. 

<אודי גילאי:>
עורך דין עצמון ועורך דין פדהצור הציעו לכם מנגנון. המנגנון הזה מקובל - - -

<דוד בן ארי:>
שמה? שאתם מקבלים את EASA ואת FAA - - -

<אמיר דרנגר:>
אתה יכול להגיד לנו מה המנגנון שהוא אמר לו אתמול?

<היו"ר יצחק וקנין:>
עזוב את אתמול. חבר'ה, אל תהיו מתוחכמים, אנחנו לא מדברים על אתמול ואפילו לא על לפני שעתיים, אנחנו מדברים על עכשיו, על מה שהצענו בניסוח. האם זה מקובל עליכם או לא?  

<קרן כהן סעד:>
אפשר לשמוע שוב את המנגנון?

<עומר שלו:>
מה המנגנון והאם הוא נותן פתרון לשאלה שלנו? כאמור, אנחנו חושבים שההבחנה בין FAA וEASA- בארצות-הברית ואירופה לבין FAA וEASA- במקומות אחרים, שיש בהם רישיון שלהם, היא הבחנה לא נכונה ומיותרת. עכשיו אנחנו רוצים לדעת האם המנגנון המוצע עונה לשאלה הזאת. כלומר, האם דינו של מכון מחוץ לארצות-הברית שהוא מרושיין FAA וקיבל את כל האישורים של FAA, כדין מכון בארצות-הברית? 

<היו"ר יצחק וקנין:>
בחקיקה אנחנו לא מתחילים לכתוב ש"תלמה" בסדר ו"אסם" בסדר וכולי. בחקיקה אנחנו קובעים את הכלל. 

<עומר שלו:>
אנחנו בפירוש בכלל. 

<היו"ר יצחק וקנין:>
רבותיי, אולי איתי יקריא עוד פעם את הנוסח, אולי אתם לא מקשיבים. 

<עודד אילני:>
אבל לפני שאתה מקריא, אני רוצה להחזיר חזרה למסגרת. קודם הייתה דוגמה מצוינת של משאבת הדלק בדרום אפריקה. השורה התחתונה היא האם המשאבה הזאת, שהיא מאושרת EASA או FAA, ניתן להרכיב אותה על מטוס שקיבל שירות - - -

<היו"ר יצחק וקנין:>
כבר אמרנו את זה ועברנו את זה. 

<עודד אילני:>
לא, עכשיו פתחנו את זה מחדש, זו הבעיה שלנו. 

<היו"ר יצחק וקנין:>
פה מדברים על האפשרות שהמנהל יכול, על פי שיקול דעתו... אי אפשר לשלול מהמנהל... רבותיי, צריך להשאיר בידי המנהל סמכות לקבוע דברים. אם אנחנו מושכים את השטיח אנחנו בעצם אומרים שאין גורם, רגולטור, שמסדיר את העניינים, וכל אחד יכול לעשות מה שהוא רוצה, ואני בעצם נתלה באותן עשרת דיברות, EASA וFAA-, ובזה אני גמרתי. רבותיי, למנהל בכל זאת צריך להיות שיקול דעת לקבוע דברים במקומות ספציפיים כשהוא רואה שאכן אי אפשר להמשיך להתקשר עם מקומות כאלה. זה בדיוק מה שאנחנו רוצים פה. 

אני מבין את החשש הגדול שלכם. אתם בעצם אומרים שעלול להיות פה דבר גורף, או שמחר אני תקוע באיזה מקום מבלי לקבל פתרון. אני תקוע עם מטוס. אבל אני לא חושב שזו הכוונה. הכוונה היא לתת את הסמכות למנהל, בשיקול דעתו, ואני מאמין שכך זה יתבצע בפועל. הרי גיורא, מנהל רת"א היום, לא קם על צד שמאל ומחליט לקבל החלטה גורפת. אני מאמין שיש שיקול דעת והדברים נבחנים. המערכת הזאת לא מנותקת מהמציאות. 

כן, אנחנו גם משתדלים לאזן את הדברים באפשרות של המנהל לקבל החלטות. אם אנחנו לא נעשה את זה – איש הישר בעיניו יעשה. וכשנמצא את עצמנו באיזה ברוך, יהיה כמו בשריפה בכרמל, ואז יגידו שהשר אלי ישי אחראי כי הוא לא נתן מספיק תקציב, או שר האוצר. ואז אנחנו באמצע – פה הבעיה. יש פה אחריות למנהל. איך אמר מבקר המדינה? אני קובע אחריות מיוחדת. דבר שלא מצאנו בשום מקום. למנהל צריכה להיות אחריות. תקרא עוד פעם, אולי זה יניח את דעתם. 

<איתי עצמון:>
אני לא אקרא, אני אגיד מה העיקרון שהציע עורך הדין פדהצור. אם אני מבין נכון, המנגנון שאתה מציע הוא שבעל רישיון יפנה למנהל כדי שהמנהל יכיר לגביו בסוג תעודות – למשל תעודות שהוצאו במדינה מסוימת או על ידי גורם מסוים – כתעודת אחזקה ושחרור, שתיחשב כתעודה מקבילה, לצורך העניין. כלומר, היא תיחשב כמו תעודה לפי תקנה 38.

<אבישי פדהצור:>
נכון. והדגש הוא, כמו שאמרת, תעודה או סוג תעודות. כי יכול להיות מקרה מאוד ספציפי של מישהו - - -

<קרן כהן סעד:>
אבל מה זה אומר? שצריך לפנות לגבי כל תעודה? איך נגדיר מתי זה סוג? איך שאתה אומר את זה זה כללי - - -

<היו"ר יצחק וקנין:>
לא, לפי מה שאני מבין, המצב הוא הפוך. אני מבין שבמקרה ספציפי, אל על או מכון הבדק פונה לרגולטור ואומר: יש לי תעודה כזאת במקום כזה וכזה, מקובל עליך או לא מקובל? בא המנהל ואומר: אדוני, לא זה לא מקובל עליי; או: זה כן מקובל עליי. מדובר במקרים החריגים. אני רואה פה את החריג, לא את הכלל. הכלל הוא ברור: דברים שמאושרים ומסודרים, כבר קבענו אותם. אבל במקרה ספציפי בא מכון הבדק ואומר לרגולטור: יש לי פה בעיה עם מכון בדק מסוים שעדיין לא מאושר על ידיך, הוא עדיין לא בסטנדרטים הקבועים שאני עובד אתם, יש בו משהו חדש; אדוני, אתה מאשר אותו? אתה לא יכול לבוא ולקבל הרחבה על דעת עצמך ולהחליט שמכון הבדק הזה מאושר על ידיך כמכון בדק או כמפעיל.

<איתי עצמון:>
אם אני מבין נכון את ההצעה, למעשה מכון בדק שעובד באופן שוטף עם מכון בארצות-הברית למשל לא יידרש בכל פעם שהוא צריך תעודת אחזקה ושחרור לפנות שוב ושוב ושוב למנהל.

<היו"ר יצחק וקנין:>
בוודאי שלא. זה לפרוטוקול. רבותיי, זה לפרוטוקול: בוודאי שלא. 

<איתי עצמון:>
אני מבין שזה מה שיעוגן בנוסח. 

<היו"ר יצחק וקנין:>
רבותיי, כך אני מבין את הדברים. 

<שמואל קוזי:>
ומה לגבי הבחנה בין ארצות-הברית - - -

<איתי עצמון:>
אנחנו לא ניכנס לזה. אני מציע לא להיכנס לזה. 

<היו"ר יצחק וקנין:>
רבותיי, מה הבעיה שלכם? שרק אחד ידבר. 

<שמואל קוזי:>
ניקח למשל מכון בהונג-קונג שיש לו EASA ו-FAA, והוא משחרר פריט משם. האם יש הבחנה בין אותו מכון, שאני עובד אתו כבר 60 שנה, לבין מכון שממוקם בארצות-הברית?

<איתי עצמון:>
המנהל יפעיל את שיקול דעתו, אנחנו לא נקבע לו מראש.

<יערה למברגר:>
זה אומר שהם יכולים לקבוע. הם יכולים לקבוע למשל שכל המכונים שאתם עובדים אתם והם מוכרים על ידי FAA הם סוג - - -

<קריאות:>
- - -

<היו"ר יצחק וקנין:>
רבותיי, אני אקבע את הכלל ואני אגיד את הפרט. אותו מכון בהונג-קונג או בהונדורס שיש לו FAA או EASA והוא מקובל והכול מסודר ואתם עומדים בסטנדרטים, אז הכול בסדר. נניח שיש מכון בדק חדש שאין לו את הדבר הזה, ואתם רוצים להתקשר אתו – מחר אתם באים למנהל ואומרים לו: תשמע, יש לנו מכון בדק כזה וכזה שאנחנו רוצים להתקשר אתו. יכול להיות אפילו מצב הפוך: שהמנהל אומר מראש שאתם לא יכולים להתקשר אתו –  שלמרות שיש לו FAA וEASA-, במקרה הזה הוא לא מאשר לכם לעבוד עם המכון הזה. במקרה השני, ההפוך, כאשר אתם אלה שבאים, אתם מציגים לפני המנהל מכון מסוים, המנהל צריך לבחון אותו, הוא בוחן אותו, ואם אכן המנהל רואה לנכון לא לאשר אותו, הוא לא מאשר, זו סמכותו של המנהל. ואם הוא יאשר, אז הוא יאשר. אז יש לכם אישור ביד, עם מכתב מהמנהל ביד. ככה אני רואה את הדברים, אני לא רואה אחרת. אני לא רואה בעיה. אבישי, אני הבהרתי נכון?

<דוד בן ארי:>
רגע, אני רוצה לחדד את זה - - -

<אסנת איסן:>
אפשר לחדד את ה - - - 

<היו"ר יצחק וקנין:>
איך אפשר לחדד יותר מזה? זה כתוב בפרוטוקול. קחי אותו לבית-המשפט.

<אסנת איסן:>
אני רק רוצה לחדד נקודה ספציפית במה שאמרת. אני רק מבקשת שהנושא הזה יהיה ברור לרת"א - - -

<היו"ר יצחק וקנין:>
זה ברור. 

<אסנת איסן:>
רגע. אני מדברת על הנושא של חוסר הבחנה בין המפעיל לבין מכון הבדק צריך להיות ברור, ואתה ציינת את זה מקודם. 

<היו"ר יצחק וקנין:>
רבותיי, אני אמרתי את זה באותה נשימה, אבל מאחר שאני עוסק כרגע במכון הבדק... תכף אני אגיע להפעלה, ואז נדבר על ההפעלה. אל תערבבי אותי ביחד.

<אסנת איסן:>
לא, אני רק רוצה שיהיה ברור, כי פה - - -

<היו"ר יצחק וקנין:>
את יודעת שאני במכוני הבדק. תכף אנחנו עוברים למפעיל האווירי. 

<דוד בן ארי:>
אדוני, חשוב לנו להבהיר שמבחינת FAA וEASA- אין הבחנה אם זה בתחום ארצות-הברית או מחוץ לארצות-הברית. 

<היו"ר יצחק וקנין:>
רבותיי, יכול להיות שבארצות-הברית יש להם FAA ו-EASA, אבל בא הרגולטור ומצא שהיו ארבע תקלות שם, והוא לא מוכן יותר לאשר לכם להתעסק אתם. 

<דוד בן ארי:>
מצוין, אין הבחנה. 

<היו"ר יצחק וקנין:>
אין הבחנה, אני לא מבחין בכלל. 

<דוד בן ארי:>
יופי, זה מה שרציתי לפרוטוקול: שאין הבחנה. 

<אבישי פדהצור:>
אדוני, אני לא רוצה שיהיו פה דברים שייאמרו מבין השיטין, אני רוצה להבהיר את ההסדר שאני הצעתי. 

<היו"ר יצחק וקנין:>
תגיד בדיוק מה אתה רוצה.

<אבישי פדהצור:>
ההסדר שאני הצעתי הוא שבעל הרישיון בא אל המנהל ומבקש מהמנהל שיכיר בתעודה או בסוג תעודות כשווה ערך לתעודת אחזקה ושחרור ישראלית. 

<איתי עצמון:>
מה זה "תעודה" ומה זה "סוג"? נצטרך להגדיר. 

<אבישי פדהצור:>
"תעודה" זו תעודה מסוימת, ו"סוג תעודות" זה שאני למשל בא לפוול ואומר לו שיש לי מכון בדק באנגליה שיש לו רישיון של EASA והוא מטפל לי במשאבות, בכני נסע וכולי. פוול אומר: אוקיי, אני מאשר. ואז, מי שיבוא מחר באותן נסיבות ויבקש את אותו מכון ואותן משאבות וכולי, כנראה שאי אפשר יהיה להגיד לו לא. או קרוב לוודאי שאי אפשר יהיה להגיד לו לא. 

אבל מה שעולה פה כל הזמן מבין השיטין, ולא נאמר בתקנה כי זה עניין של שיקול דעת מקצועי, היא השאלה האם דין מכון פלוני כדין מכון אלמוני, בין אם הוא בשטח זה בין אם הוא בשטח אחר. זה עניין של שיקול דעת של המנהל.

<היו"ר יצחק וקנין:>
חד וחלק. 

<אבישי פדהצור:>
כל מקרה לפי נסיבותיו, אי אפשר לקבוע מראש דין שווה לכולם. זה עניין של שיקול דעת של גיורא - - -

<היו"ר יצחק וקנין:>
רבותיי, חד וחלק. אני מסכים אתך לחלוטין, אבישי. שיקול הדעת הוא של המנהל, מצדי שיהיה אפילו במדינה הכי מפותחת בעולם. בשבילי זו לא ערובה לכלום. 

<מאיר דיין:>
כלומר הכול לפי העניין ולא לפי הגיאוגרפיה. 

<קריאות:>
- - -

<היו"ר יצחק וקנין:>
רבותיי, אני חתכתי את העניין, בואו לא נמרח את זה, אין מה לחדש.   

<עופר גלבוע:>
רגע, אני רוצה הבהרה. אני הולך עכשיו לפרקטיקה. הם משתמשים במאות מכונים. אם תצרף את כולם, יוצא שמדובר על מאות רבות של מכונים בשימוש כלל התעשייה. האם אתה אומר שתצטרך לעבור על מאות מכונים, אחד אחד, ולאשר אותם; או שאתה אומר שאנחנו מקבלים את אלה שעכשיו בשימוש, ודברים חדשים יצטרכו אישור? 

<אבישי פדהצור:>
התשובה לזה היא בהוראות המעבר, שנגיע אליהן מאוחר יותר. הוראות המעבר קובעות רישוי מחדש. רישוי מחדש אומר שהכול מאפס, כלומר פוול יצטרך לכלות לילות כימים כדי לבדוק - - -

<קריאות:>
- - -

<איתי עצמון:>
אבל אנחנו לא מדברים על זה כרגע, אנחנו לא מדברים כרגע על הוראות המעבר. 

<היו"ר יצחק וקנין:>
רבותיי, בואו נסכם. את העיקרון הבנו. לצורך העניין הזה יהיו הוראות מעבר שיסדירו את העסק. זה הכול . אני לא רואה דרך אחרת. אם היום אתה עובד עם מכון בהונדורס, אתה ממשיך לעבוד אתו. 

<קרן כהן סעד:>
לא, אתה אומר לנו - - -

<היו"ר יצחק וקנין:>
רבותיי, אל תטחנו את העסק הזה יותר מדי, אל תנסו לקבל פתרון משפטי לכל מילה שכתובה פה. אנחנו אומרים את הדברים לפרוטוקול – לפרוטוקול – על מנת שזה ישמש אתכם במקום שבו תצטרכו את הדבר. נקווה שלא נצטרך אותו. 

<מאיר דיין:>
זאת אומרת שהכול לפי העניין ולא לפי הגיאוגרפיה? 

<היו"ר יצחק וקנין:>
בוודאי. 

<אבישי פדהצור:>
אלא אם כן הגיאוגרפיה שייכת לעניין. 

<קרן כהן סעד:>
כבוד היושב-ראש, אני רוצה להגיד מה חסר לי. הכלל הראשון שאתה התווית זה שיהיה איזשהו כלל ברור, ולמנהל רת"א תהיה סמכות לשלול את הגופים שהוא לא מסכים שייתנו תעודות אחזקה ושחרור. אבל פה חסר הכלל. יוצא שהכלל הוא לא כל כך ברור, והשר לא קבע אותו. השר לא קבע את הכלל, כי אין כלל. 

<איתי עצמון:>
הכלל הברור הוא תעודה ישראלית. זה הכלל. החריג - - -

<קרן כהן סעד:>
לא, אבל זה לא חריג, איתי. זה לא חריג, זה  - - -

<קריאות:>
- - -

<דוד בן ארי:>
החריג זה ישראלי. 

<קרן כהן סעד:>
אני מסתכלת על החוק, ולא מובן ממנו שזה חריג. זה לא איזה חריג קטן. חוק הטיס מסדיר את הרישיונות בישראל, והוא נותן אפשרות – לא בהכרח חריגה – להסמכה ממכוני חוץ, והוא אומר שהשר יקבע את הכללים. אבל הכלל כאן לא ברור. 

<איתי עצמון:>
לגבי פרשנות החוק, מי שמוסמך כמובן לתת את התשובה זו רשות התעופה האזרחית, שהיא הרגולטור; ותקנו אותי אם אני טעיתי באיך שתיארתי את המצב המשפטי הקבוע היום בחוק בסעיפים המסמיכים. אני מבין שזה כן חריג - - -

<דוד בן ארי:>
החריג זה תעודת אחזקה ושחרור ישראלית. 

<אשל חפץ:>
בעולם שלנו 98.5% מתעודות השחרור זה מForm 1-  ו-FAA. אין תעודות שחרור ישראליות, חוץ מלכלי טיס. 

<דוד בן ארי:>
אין בעולם דבר כזה. 

<קרן כהן סעד:>
אתם לא קובעים כלל, אתם משאירים אותנו עם אישורים - - -

<היו"ר יצחק וקנין:>
רבותיי, אם נמשיך כך אנחנו לא נתקדם מטר. אני שוב פעם אומר, אנחנו קבענו את הכלל, ויהיו הוראות מעבר לדבר. אני מבין את הדילמה שלהם, אני מבין את הפחד הגדול שלהם. הם כרגע אומרים: אתה מדבר אתי על 30 מכונים במדינת ישראל? קטן עליי. הבעיה שלי זה לא ישראל, הבעיה שלי זה החוץ. השאלה איך אנחנו מחילים את הוראות המעבר לגבי אותם מכונים בחוץ לארץ. אם היום אל על טסה לסינגפור, היא צריכה לדעת מה קורה עם המכון שם. 

<יערה למברגר:>
הפתרון הוא בהוראות תחילה והוראות מעבר, כפי שאבישי אמר קודם. 

<אבישי פדהצור:>
אדוני, אנחנו נגיע לזה מאוחר יותר היום. 

<היו"ר יצחק וקנין:>
רבותיי, אני מבין את הפחד הגדול שיש ואני מנסה לעזור. מה קורה מחר? בוא נגיד שהוראות המעבר יקבעו שהתקנות האלה ייכנסו לתוקף עוד שנה. בתוך השנה הזאת אל על טסה לסינגפור, אז היא תציג למנהל את כל המקומות. יש לה שנה לתכנן את הזמן. היא תגיד לו את כל המכונים. אני מאמין שבתוך אותה שנה הדבר הזה ייגמר. 

אתם יודעים מה? אני אומר לכם יותר מזה: מתוך הניסיון שלי ושל איתי בחקיקה, נגיד שקבענו הוראות מעבר לעוד שנה – סתם דוגמה – ואחריה ייכנסו לתוקפן כל התקנות, ונגיד שעד אז לא גמרנו לרשיין את כל אותם דברים שאנחנו צריכים לרשיין אותם,  מבחינתכם או מבחינת מכוני הבדק או מבחינת החלק של המפעיל מול רת"א – אז אני בטוח שלא אתם תעשו את זה, אלא רת"א תבוא לפה ותגיד שהיא רוצה להאריך את התוקף של הוראות המעבר לעוד חצי שנה, עד שיסיימו. אתם יודעים כמה פעמים אנחנו עושים את זה? בלי סוף. אני אומר לכם, תנוח דעתכם, אין פה ואקום, לא יישאר חלל ריק. כמעט ולא. יהיו מקומות שבהם יכול להיות שרת"א תראה שיש בבעיות והיא תתעכב באישורים, ואז אנחנו נצטרך למצוא לזה פתרון לא יודע איזה. לכן אני לא חושש כל כך. זו אולי נראה כחשש של החברות המקבילות, של ק.א.ל ושלכם, אבל אני לא רואה בזה בעיה. 

<שמואל קוזי:>
מבחינתנו חשוב להבין את גודל התמונה. מי שחריג כאן זה - - -

<היו"ר יצחק וקנין:>
את גודל התמונה הבנו. אתה יודע מה? יותר מזה: אני מאמין שבכל המקומות שיש FAA ו-EASA, ברוב המדינות, מדינות מתוקנות ומסודרות, אני מאמין שרת"א תקבל את זה, להבדיל, כתורה מסיני.  אני מנסה לפשט את העניינים מולכם, אתם הרי יותר מתוחכמים ממני, אתם רוצים להשיג את המקסימום, ואנחנו צריכים לחוקק חוק שיסדיר את הדבר. מה אני אומר בשורה התחתונה? נגיד שיש לכם 2,000 מקומות. מתוך ה-2,000 אישרו 1,600 ברגע אחד, ונשארו 400. על ה-400 יתחילו להתווכח ולהסדיר, ואז תישאר כמות מסוימת של מקומות שתהיה אתם בעיה. אם אתם שואלים אותי, אני לא רואה בזה בעיה, אלא אני רואה בזה חובה של הרגולטור לעשות את הדברים. כי מחר יגידו שהוא אשם בשריפה בכרמל. 

<שמואל קוזי:>
אני רוצה להבין שני דברים, היושב-ראש. אחד, בואו לא נתבלבל: האחריות היא קודם כול שלנו. שניים, החריגה היא התעודה שלנו בישראל, כי הדבר היותר שכיח בעולם - - -

<היו"ר יצחק וקנין:>
אתם מסכימים אתי ששיקול דעתו של המנהל - - - ?

<שמואל קוזי:>
על זה אין ויכוח, אבל לא אמרנו - - -

<היו"ר יצחק וקנין:>
שיקול הדעת של המנהל בנוי על יסודות, הוא לא תלוש מהמציאות. 

<שמואל קוזי:>
על זה אין ויכוח, הוויכוח הוא - - -

<היו"ר יצחק וקנין:>
אז אמרתי: במידה שיישארו אותם מקומות ספציפיים, נאריך את המועד בעוד חצי שנה, בעוד שנה. 

<קרן כהן סעד:>
אבל אתה מבין שמכון בדק אל על חותם על תעודת אחזקה ושחרור כזאת מכוח הרישיון שלו גם לתיקונים של חברות אחרות - - - 

<היו"ר יצחק וקנין:>
תגידי, מה את עושה היום? 

<קרן כהן סעד:>
מקבלת תעודת אחזקה ושחרור - - -

<היו"ר יצחק וקנין:>
מישהו עומד לך עם אקדח על הרקה? 

<קרן כהן סעד:>
בוודאי שכן. 

<היו"ר יצחק וקנין:>
היום, היום, מישהו עומד לך עם אקדח על הרקה? את עובדת, את טסה היום לסינגפור, את נוחתת שם – את מקבלת את החלפים? 

<שמואל קוזי:>
כן. 

<היו"ר יצחק וקנין:>
עושה את הכול?

<שמואל קוזי:>
כן. 

<היו"ר יצחק וקנין:>
נו. 

<דוד בן ארי:>
אז בוא נמשיך ככה. 

<קרן כהן סעד:>
כל העולם מקבל את התעודות - - -

<היו"ר יצחק וקנין:>
מי אמר שלא? החקיקה לא אומרת שלא, החקיקה אומרת שאתם תצטרכו להסדיר את זה בתוך השנתיים. אני הצגתי איך לפי דעתי הדבר הזה יפעל מבחינת הפרקטיקה היום-יומית: הדבר הזה יגיע לאיש האחראי ברת"א, הוא יבדוק את הדברים, יראה שבסינגפור זה בסדר, שיש למכון הזה FAA וEASA- - - -

<קרן כהן סעד:>
אבל כבוד היושב-ראש, התעודות האלה מוכרות בכל העולם, אין חברת תעופה ומכון בדק שלא מכיר אותם. 

<היו"ר יצחק וקנין:>
אז הוא יאשר לך אותן. 

<קרן כהן סעד:>
אז למה צריך את כל התהליך הזה? 

<דוד בן ארי:>
אז למה הוא לא אומר את זה? שיגיד את זה. 

<היו"ר יצחק וקנין:>
את יודעת מה את רוצה להגיד לי עכשיו? את רוצה שלא יהיה להם שום שיקול דעת. 

<קרן כהן סעד:>
להפך, אני אומרת שיאשר את כל אלה מראש, וישאיר לשיקול דעתו כמו בתקנה הקודמת. 

<היו"ר יצחק וקנין:>
אין מראש. רבותיי, תשכחו מזה. רבותיי, אתם רוצים לכפות עלינו מצב שנכיר בכל מה שיש. 

<קריאות:>
לא. 

<דוד בן ארי:>
ב-EASA וב-FAA. 

<היו"ר יצחק וקנין:>
אתם יודעים מה? אם אני הייתי מנהל רת"א, הייתי מתפטר למחרת. מחר אני מתפטר, אני לא חותם על זה. 

<עומר שלו:>
אותו FAA הוא זה שהוריד את דירוג הבטיחות של מדינת ישראל, אותו FAA. 

<היו"ר יצחק וקנין:>
אל תשרפו לי את הזמן. קיבלתם את כל ההגנות האפשריות אבל אתם לא מסתפקים. אני לא מוכן להתפשר יותר מזה. גם לא התפשרתי על כלום, אני רק אומר איך זה יעבוד. לדעתי אתם עושים יותר מדי סיפור ממה שלא צריך. הרי אתם יודעים שהמערכת הזאת עובדת בצורה מסודרת ומי שיושב ברת"א לא תלוש מהמציאות. מי שעובד בפרקטיקה היום-יומית יודע איך הדבר הזה עובד. 

<קרן כהן סעד:>
אבל צריך להתאים את העובדה לפרקטיקה היום-יומית. זה סרבול שלא לצורך. 

<היו"ר יצחק וקנין:>
מה את רוצה בעצם, שאני אתן לך צ'ק פתוח? 

<קרן כהן סעד:>
ממש לא. אני אתן לך דוגמה - - -

<היו"ר יצחק וקנין:>
אתה רוצה להגיד לי: בוא, יצחק, תשמע, יש לי 2,000 מקומות שאני עובדת איתם היום – תאשר לי אותם.  

<עומר שלו:>
שני גופים, לא 2,000 מקומות. שני גופים בין-לאומיים, זה מה שאנחנו רוצים. 

<קרן כהן סעד:>
FAA ו-EASA. 

<היו"ר יצחק וקנין:>
חבר'ה, אתם יודעים מה? אני מבטיח לכם שכל עוד אני פה, הדבר הזה יבוא למבחן שוב פעם. אנחנו ניתן את פרק הזמן בהוראות המעבר, ובמידה שהדברים האלה יגיעו למבוי סתום, נשב פה ונבחן אותם. אני אומר לכם, רבותיי, אני יכול להביא לדיון מה שאני רוצה מתי שאני רוצה איפה שאני רוצה. כל רגע אני יכול להביא לוועדת הכלכלה דיון מהיר בנושא הוראות המעבר או כל מה שאנחנו דנים בו כרגע, כולל התקנות. אם אני חושב שיכול להיות הפסד לחברת אל על או ק.א.ל אם אני ממשיך בפעולה הזאת, אז אני יכול להביא את זה לדיון בכל רגע נתון ולשנות את הדברים. אנחנו עושים את זה יום-יום. אל תחשבו שמשהו פה מנותק, שום דבר לא מנותק. 

<קרן כהן סעד:>
אפשר להוסיף התייחסות להסכמים הבי-ליטראליים? כשיש הסכמים בי-ליטראליים בין הרת"אות - - -

<היו"ר יצחק וקנין:>
אני חושב שיש לכם טעות, שאני, מהצד, רואה אותה. אתם בתוך הביצה של התקנות, אבל אני רואה את הדברים מהצד. כל יום שאנחנו נשארים ב-category 2 יש לכם הפסד שאני לא יודע אם אתם מבינים אותו. 

<קריאות:>
אנחנו מבינים היטב. 

<היו"ר יצחק וקנין:>
אני רוצה להגיד לכם משהו אישי: אני מגדל עופות. החקלאים, רובם ככולם, נלחמים מלחמת עולם כדי לא לשדרג את הענף. לא רוצים לשדרג אותו. למה? כל אחד אומר: אני, יש לי את הלול שלי, אני סופר את הביצים כל בוקר, אני יודע כמה ביצים יש לי בלול, מוכר אותן. אני אומר להם: חבר'ה, פעם היינו בימי הביניים, אבל היום אי אפשר להשאיר ביצים ב-40 מעלות חום, אנשים אוכלים ביצים, יש עניינים סניטריים, יש מיליון ואחד דברים, אי אפשר להמשיך ככה. הם הפעילו פה את כל העולם – לוביסטים, חברי מרכז ליכוד, מה שאתם לא רוצים – ואני, חקלאי שמגדל כמוהם, אומר להם: חבר'ה, הממשלה נותנת לכם 50% מענק, דבר שהיא לא נותנת בשום ענף, קחו את זה, אתם לא מבינים מה אני מדבר אתכם. שום דבר. אין עם מי לדבר. החבר'ה רצים עם הראש בקיר. 

מה אני רואה? אני רואה את האמת. אני אומר לכם, אמת לאמיתה, שהענף הולך להתרסק: יהיו טייקונים שייקחו אותו, והם יישארו בלי שום דבר. כי זה מה שהם רוצים, הם מממנים את כל המערכת מסביב. אני רואה ואומר: חבר'ה... 

עכשיו, מה קורה? פעם החקלאים אמרו שאני שוכב על הגדר בשבילם עד הסוף. והיום? כתבו מכתב שאני לא יכול לשבת אפילו בוועדה. למה? כי אני אינטרסנט. במה אני אינטרסנט, ריבון עולמים? אני יודע מה שאני אומר, אני רואה לאן הענף הולך. ענף אחד כבר התרסק, ענף הפטם, שהשתלטו עליו טייקונים. נשאר רק ענף ההטלה, שהוא ענף של משק משפחתי. אני רואה את המציאות ואומר להם: חבר'ה, עובדים עליכם בעיניים, מרמים אתכם, אתה לא מבינים? 

חבר'ה, אני הסברתי את הדברים הסבר היטב. אני חושב שהחששות שלכם מוגזמים. אי אפשר לא לתת למנהל את שיקול דעתו. אני מאמין שהוא לא קם על צד שמאל בבוקר ומחליט שהוא דופק את אל על ולא נותן אישור למספר מכוני בדק בעולם. לא. אז חבר'ה, בואו נתקדם, אי אפשר לתפוס את הכול. למקל יש שני קצוות, ואתם רוצים לעשות לו 20 קצוות. 

<עופר גלבוע:>
אדוני, אני רוצה רק לבקש דבר אחד: גם אדוני וגם רבים מהנוכחים שמעו את ראש רת"א בתחילת הדיון. ומה שקרה בתהליך הזה, זה שהלכנו לאחור. 

<היו"ר יצחק וקנין:>
לא הלכנו לאחור בכלל. 

<עופר גלבוע:>
אני אומר לך מדוע. ראש רת"א בעצמו אמר שמקום שבו יש כבר סמכות - - -

<היו"ר יצחק וקנין:>
איפה שיש סמכות אין לנו ויכוח. 

<עופר גלבוע:>
אבל לאן הסמכות מכוונת? במקום שיש בו מכון שמאושר FAA או EASA – כך אמר ראש רת"א – אנחנו נקבל את התעודה. זה היה השינוי מהעמדה שהייתה עד היום. הוא אמר - - -

<היו"ר יצחק וקנין:>
תגיד לי, אני מדבר עברית או צרפתית? אמרתי שיש הוראות מעבר, והוראות המעבר יביאו לרת"א את כל המקומות. אתה עובד בסינגפור, במצרים, בסין, בכל העולם – מכל המקומות שלך תביא את כל מכוני הבדק שלך, תביא לו אותם אחד אחד, והוא... הרי על מי חובת ההוכחה? ברגע שאתה הבאת לו והוא רואה שיש FAA וEASA-, הוא אומר: אני מאשר את זה, מאשר את זה ומאשר את זה. יישארו אותם מקומות שלא יאושרו, וגם זה לא בטוח. בסופו של יום אתה יודע מראש איפה יש לך בעיה. אתה המפעיל, אתה זה שיודע, אתה יודע שבמצרים אתה לא יכול להתקשר עם פלוני אלמוני, אתה יודע את זה, אז אתה מחפש מישהו אחר ומביא את זה לרת"א. אני לא מבין איפה הבעיה.  

<עופר גלבוע:>
אבל המציאות היא אחרת, כבודו. 

<היו"ר יצחק וקנין:>
אל תעשו את זה יותר מדי. אתם רוצים צ'ק פתוח, ואני לא אתן לכם. חבר'ה, חבל על הזמן. יותר מההבהרות שלי לפרוטוקול אי אפשר לקבל. אני נותן לכם הוראות מעבר והארכת הוראות המעבר אם לא גמרתם. תאמין לי שיש לי אינטרס שק.א.ל תמשיך לעבוד ותפרנס, וגם אל על. מה האינטרס שלנו? האינטרס של רת"א? הרי אם לא תהיה אל על ולא יהיו החברות האחרות, לא צריך את רת"א. הא בהא תליה. 

<איתי עצמון:>
אני מציע שאדוני יצביע.

<היו"ר יצחק וקנין:>
אני מצביע, כולל התיקון שאמרנו לסעיף (ב). 

<איתי עצמון:>
רגע, אתה רוצה לקרוא שוב את העיקרון?

<אבישי פדהצור:>
אני אקרא את הנוסח. 

<איתי עצמון:>
נוסח לא סופי. 

<דוד בן ארי:>
אולי אפשר להציע שיבוצע היום תיקון של הנוסח, הוא יועבר אלינו, ומחר אנחנו - - -

<איתי עצמון:>
לא, אדוני, אנחנו לא עובדים ככה. בוועדה הזאת מתקבלים תיקונים לחקיקה כדבר שבשגרה. 

<דוד בן ארי:>
צריך להבין מה המשמעות של זה. 

<היו"ר יצחק וקנין:>
חבר'ה, המשמעות היא מה שאני אמרתי. אם למרות כל מה שאני אומר עדיין לא עברנו שלב, אז חבל על הזמן. 

<איתי עצמון:>
זה דבר שבשגרה שיועצים משפטיים קוראים נוסח ראשוני שמבטא את החלטות הוועדה. אנחנו לא מפיצים נוסח מישיבה לישיבה. 

<היו"ר יצחק וקנין:>
בבקשה, אבישי. 

<אבישי פדהצור:>
בגדול, ובגסות כמובן: "לא יקבל בעל הרישיון פריט כאמור בתקנה וכולי, אלא אם כן ניתנה לגביו בגין פעולת הבדק האמורה תעודת אחזקה ושחרור לפי תקנה 38, תעודת אחזקה ושחרור מקבילה שניתנה על ידי מדינה חברה או על ידי ארגון בין-מדינתי של מדינות חברות - - -

<איתי עצמון:>
תוכל לקרוא את זה יותר לאט? 

<אבישי פדהצור:>
"...לפי תקנה 38, או תעודת אחזקה ושחרור מקבילה שניתנה על ידי מדינה חברה או על ידי ארגון בין-מדינתי של מדינות חברות שאישר לו המנהל (לעניין זה, תעודת אחזקה ושחרור לרבות סוג תעודות שיש להן אותם מאפיינים)." 

זה הרעיון שבא להכניס פה גם את הסוג – שלא תהיה פה רק תעודה קונקרטית אלא גם סוג של תעודות. 

<יערה למברגר:>
אפשר לכתוב "לרבות אישור..."

<אבישי פדהצור:>
אין לי בעיה להוסיף. 

<איתי עצמון:>
תוכל לחזור?

<אמיר דרנגר:>
הורדת את הנוהל. 

<אבישי פדהצור:>
"...לפי תקנה 38, או תעודת אחזקה ושחרור מקבילה שניתנה על ידי מדינה או על ידי ארגון בין-מדינתי של מדינות חברות שאישר לו המנהל, ולרבות סוג תעודות." משהו כזה. אולי: "סוג תעודות אחזקה ושחרור", כדי שיהיה ברור שזו לא רק תעודה ספציפית.

<היו"ר יצחק וקנין:>
רבותיי, תאמינו לי, זה מניח גם את דעתי. 

<איתי עצמון:>
כלומר, אתה לא מאפשר הכרה גם בתעודה מסוימת? 

<אבישי פדהצור:>
ברישה יש לך "תעודת אחזקה ושחרור מקבילה שאישר לו המנהל", ובסיפה יש לך - - -

<איתי עצמון:>
לא, אתה אמרת: תעודה מקבילה אחרת שניתנה על ידי מדינה חברה שאישר לו המנהל. זאת אומרת, המנהל יכול לאשר או תעודה מסוימת או סוג. 

<אבישי פדהצור:>
בדיוק. 

<אודי גילאי:>
למרות שהוא לא אישר את מכלול EASA ו-FAA, למחוז ספציפי שהוא מכיר אותו, הוא נותן את זה.

<היו"ר יצחק וקנין:>
רבותי, אני חושב שזה מכסה את הכול, ואין לכם שום - - -

<אמיר דרנגר:>
לפני זה אפשרו באמצעות נוהל. אתם - - -

<היו"ר יצחק וקנין:>
רבותיי, תאמינו לי, תהיו רגועים. תפסיקו לעשות... חבר'ה, אני מדבר במלוא הרצינות, לי יש גם איזה אורך רוח. אני אומר לכם במלוא האחריות, אני חושב שזה עונה... אם זה הניח את דעתי, אז זה בסדר גמור. 

אני מצביע על (ב), כולל התיקון שהוצע. מי בעד? מי נגד?

הצבעה

בעד אישור הסעיף – פה אחד

הסעיף אושר.

<היו"ר יצחק וקנין:>
אושר. רבותיי, הפסקה של שלוש דקות. 

<דוד בן ארי:>
עד מתי ממשיכים היום? 

<היו"ר יצחק וקנין:>
שלוש ורבע. 

רבותיי, אני מחדש את הישיבה. אבישי, תקריא את 33.

<אבישי פדהצור:>
תקנה 33, "בדק בידי גורמי חוץ". עד עכשיו דיברנו על ביצוע פעולת בדק באמצעות מכון, ופה מדובר על "גורם חוץ" – מישהו שאין  לו שום רישיון של מכון בדק, לא רישיון ישראלי ולא רישיון של גוי. 

<איתי עצמון:>
מי זה הגורם הזה? 

<אבישי פדהצור:>
הגורם הזה יכול להיות סדנה, מתפרה, פנצ'רייה – איש מקצוע שיש לו מיומנות שלי אין. 

<איתי עצמון:>
אגב הדיון הקודם, איך זה עולה בקנה אחד עם החוק? הרי זה לא גורם שמוסמך לבצע פעולת בדק. 

<אודי גילאי:>
לכן גורם החוץ זה המכון עצמו. כל ההסדר הוא - - -

<איתי עצמון:>
איך זה קשור לנו לסעיף 23? 

<אבישי פדהצור:>
מי שאחראי על העבודה מבחינת החוק, מבחינת הבטיחות, זה מכון הבדק. הוא זה שמוציא תעודת אחזקה ושחרור. זה כאילו extension, הארכה – הוא זרועו הארוכה של מכון הבדק.  

<קריאה:>
היעזרות באחר. 

<אבישי פדהצור:>
הסתייעות באחר. 

<איתי עצמון:>
כי פה כתוב ממש: "ימסור לידיו פריט לשם ביצוע פעולת בדק על ידי אותו גורם". 

<אבישי פדהצור:>
הנוסח אולי ניתן לשיפוץ, אבל בתכלס הוא כן מוסר לו את הפריט. בתכלס מי שתופר את רשת המטען או מי שחורט את מה שצריך לחרוט זה אותו גורם, אבל הוא עושה את זה תחת הנהלים של מכון הבדק ותחת מערכת האיכות שלו. 

<איתי עצמון:>
כלומר, לפי הפרשנות שלך, אם אני כרגע מתייחס לסעיף 23(א)(1) לחוק, מדובר על ביצוע פעולות בדק בהשגחת עובד טיס מוסמך במסגרת מכון הבדק ולפי תנאים שקבע השר, ואלה התנאים...?

<אודי גילאי:>
במסגרת מכון הבדק. במסגרת מכון הבדק. 

<איתי עצמון:>
במסגרת מכון הבדק במובן הרחב.

<אודי גילאי:>
נכון.  

<אבישי פדהצור:>
וההסדרים שתכף נעבור עליהם פורטים מה זה המובן הרחב. 

	"ביצוע פעולת בדק בידי גורם חוץ
	33.  
	(1) לא יתקשר בעל רישיון בחוזה עם גורם שאינו מכון חוץ (להלן - גורם חוץ), למסירת פריט לידיו לשם ביצוע פעולת בדק, ולא ימסור לידיו פריט לשם ביצוע פעולת בדק, אלא אם כן התקיימו כל אלה:

	
	
	
	(1) אותו פריט נמצא ברשימת היכולת של בעל הרישיון;

	
	
	
	(2) המנהל אישר לבעל הרישיון לבצע את פעולת הבדק באמצעות גורם חוץ; 

	
	
	
	(3) במהלך ביצוע פעולת הבדק בפריט פועל גורם החוץ תחת מערכת הבטחת האיכות של בעל הרישיון;"


<היו"ר יצחק וקנין:>
עד כאן. 

<אבישי פדהצור:>
הדרישה הראשונה: הואיל ומכון הבדק ששולח את הפריט לגורם החוץ הוא זה שאחראי עליו, הוא מבקר את הפעולה, הוא זה שנותן לו תעודת אחזקה ושחרור – ברור שזה צריך להיות פריט שברשימת היכולת שלו, פריט שהוא מוסמך לתת לגביו תעודת אחזקה ושחרור. 

לגבי (2), "המנהל אישר לבעל הרישיון לבצע את פעולת הבדק באמצעות גורם חוץ" – דיברנו על זה קודם. המוצר הזה הוא ברשימת היכולת שלך. אם אתה מעביר אותו לאחר, אתה משנה את האחריות שניתנה לך - - -

<איתי עצמון:>
במקרה שההוראות דומות להוראות שהוועדה כבר אישרה, אז שההסבר יהיה קצת יותר קצר, כדי שנוכל להתקדם. 

<אבישי פדהצור:>
בסדר. 

לגבי (3), "במהלך ביצוע פעולת הבדק בפריט פועל גורם החוץ תחת מערכת אבטחת האיכות של בעל הרישיון" – כמו שאמרנו, אין לגוף הזה שום רישיון, לא רישיון ישראלי ולא רישיון זר. הוא זרוע ארוכה. לצורך ביצוע הבדק, הוא חלק ממכון הבדק שמסר, ולכן הוא פועל תחת מערכת אבטחת האיכות שלו. 

<היו"ר יצחק וקנין:>
רבותיי, יש הערות עד כאן? אין הערות, אז אני אצביע על 33(א)(1), (2) ו-(3). מי בעד? מי נגד?

הצבעה

בעד אישור הסעיפים – פה אחד

הסעיפים אושרו.

<אבישי פדהצור:>
	
	
	"
	(4) בעל הרישיון –  

	
	
	
	
	(1) בדק וקבע כי גורם החוץ מתאים לביצוע פעולת הבדק בפריט וכי זו תבוצע לשביעות רצונו, לפי המידע התחזוקתי הישים ובהתאם לנוהלי בעל הרישיון;

	
	
	
	
	(2) מנהל רשימה עדכנית (להלן – הרשימה), ובה פרטי כל גורם חוץ שעמו הוא מתקשר לשם ביצוע פעולת בדק בפריט ושלידיו הוא מוסר פריט כאמור, לרבות:" 


<איתי עצמון:>
סליחה, אני עוצר אותך. בקשר להבהרות שנתתם לתקנה הקודמת שדנו בה, מדובר על: לשם ביצוע פעולת בדק או מסירת פריט. או על התקשרות או על מסירה, נכון? 

<אבישי פדהצור:>
כן. 

<איתי עצמון:>
כלומר, לא תנאים מצטברים אלא חלופיים. 

<אבישי פדהצור:>
אני אחדד. אתה צריך לנהל אצלך רשימה שיש בה קודם כול את כל המכונים, הגורמים, שאליהם אתה מתעתד להעביר, וגם את הגורמים שאליהם אתה מעביר בפועל. 

<איתי עצמון:>

לא, אני שואל משהו אחר. כתבתם כאן "מנהל רשימה עדכנית ובה פרטי כל גורם חוץ שעמו הוא מתקשר לשם ביצוע פעולת בדק בפריט ושלידיו הוא מוסר פריט כאמור". משתמע מכאן שהתקשרות כוללת גם מסירה, ואילו אתם הבהרתם וביקשתם שיהיה כתוב שמדובר גם על איסור להתקשר וגם על איסור למסור פריט. 

<אודי גילאי:>
עורך דין עצמון, זה בדיוק כמו בתקנה 32(א)(3)(ב). זה מילה במילה. 

<איתי עצמון:>
אז יכול להיות שגם שם יהיה צורך להתאים את זה להבהרה שאתם נתתם, אלא אם כן אתם רוצים שזה יהיה אותו איסור, עם שני מרכיבים. אבל אתם הבהרתם שמדובר על שני איסורים נפרדים, וגם הבהרתם למה הם צריכים להיות שני איסורים נפרדים, ובהתאם לעיקרון הזה אנחנו כמובן נתאים את הנוסח. אני פשוט שואל את זה כאן, כי כאן השאלה שוב מתעוררת.  

<אבישי פדהצור:>
אני מקבל את ההערה. אנחנו נתאים את הנוסח ככה שיהיה פה ביטוי לשני האיסורים. "מנהל רשימה עדכנית ובה פרטי כל גורם חוץ שעמו הוא מתקשר לשם ביצוע פעולת בדק בפריט, או שלידיו הוא מוסר..."

<איתי עצמון:>
וכך גם נעשה לגבי תקנה 32.

<אבישי פדהצור:>
בוודאי. 

אני ממשיך: 

	
	
	
	
	"
	(1) רשימת הפריטים שבהם מבוקש לבצע פעולת בדק;
הרשימה וכל שינוי בה יימסרו למנהל מיד עם עריכת הרשימה או השינוי בה;

	
	
	
	
	
	(2) פירוט פעולות הבדק שיבוצעו לכל פריט בידי כל גורם חוץ."


לדעתי נפל פה שיבוש בנוסח שהעברנו. אם אינני טועה, דובר בשעתו שלא תהיה חובה למסור את הרשימה הזאת, אלא שהיא תועמד למנהל לפי דרישתו. לכן אנחנו נבקש שיהיה פה את אותו נוסח שהצענו ב-32 סיפה. 

<איתי עצמון:>
שם הצענו את זה רק לגבי מקרה מסוים. 

<אבישי פדהצור:>
עזוב את המקרה המסוים. אם אנחנו מסתכלים על 32, "הרשימה וכל שינוי בה יימסרו למנהל לפי בקשתו", הרי שזה היה הכלל, ולא הוספנו את הזנב. אני מציע ומבקש שגם הכלל הזה יהיה פה. המנהל לא רוצה שיזרימו אליו את הרשימות. 

<איתי עצמון:>
כלומר, הרשימה וכל שינוי בה יימסרו למנהל לפי בקשתו? 

<אבישי פדהצור:>
בדיוק. 

<איתי עצמון:>
והמילים "מיד עם עריכת הרשימה או שינוי בה" יימחקו?

<אבישי פדהצור:>
בדיוק. 

<היו"ר יצחק וקנין:>
יש הערות? אין הערות.

הצבעה

בעד אישור הסעיפים – פה אחד

הסעיפים אושרו.

<היו"ר יצחק וקנין:>
אני מאשר את סעיפים קטנים (1) ו-(2), כולל השינויים שהוצעו. 

<אבישי פדהצור:>
	
	
	
	"
	(3) פועל על-פי נוהל לפי תקנה 14(ו)(29) שאישר המנהל, לעניין ביצוע פעולת בדק בידי גורם חוץ, ובכלל זה –   

	
	
	
	
	
	(1) עריכת סיקור מקדים של גורם חוץ לפני מסירת הפריט לידיו, במטרה לקבוע את התאמתו לביצוע פעולת הבדק בפריט שהוא מבקש למסור לידיו;"


<איתי עצמון:>
כאן אנחנו צריכים בעצם להתאים את הגדרת "סיקור" שהצעתם – להחיל אותה בשינויים המחויבים, נכון?

<אבישי פדהצור:>
לא, לא, כי אם הגדרת סיקור - - -

<איתי עצמון:>
אבל הגדרת סיקור מדברת על מכון בדק. 

<אבישי פדהצור:>
לא. הגדרנו את הסיקור בצורה קצת יותר כללית ורחבה. הגדרה של סיקור מתייחסת היום לבדיקה שנעשית במכון בדק. 

<איתי עצמון:>
במכון בדק?

<אבישי פדהצור:>
לא, לבדיקה שעושה מכון בדק לפי נוהלי מכון הבדק, ולא לבדיקה שנעשית במכון הבדק. הואיל וכאן מי שמבצע את הסיקור הוא מכון הבדק לגורם החוץ, אז הבדיקה נעשית על ידי מכון הבדק ולפי נוהלי מכון הבדק, אבל לגורם שהוא לא מכון בדק. 

<איתי עצמון:>
בסדר גמור, רק רציתי לראות שזה מתאים. 

<היו"ר יצחק וקנין:>
אבישי, תתקדם. 

<אבישי פדהצור:>
	
	
	
	
	"
	(2) בדיקת אופן ביצוע פעולות הבדק המבוצעות בפריטים שהוא מוסר לגורם החוץ, ובכלל זה שימוש בכוח אדם מיומן של מכון הבדק לבדיקת הפריט עם השלמת פעולת הבדק;

	
	
	
	
	
	(3) הבקרה על פעילות גורם החוץ באמצעות מערכת הבטחת האיכות של בעל הרישיון, ובכלל זה הכללתו בתוכנית הסיקורים של בעל הרישיון, קביעת תכנית לתיקון ליקויים וקביעת תהליך ברור להפסקת התקשרות בעקבות ממצאים שהתגלו במהלך סיקור;"


<איתי עצמון:>
וגם כאן נשנה את זה ל"הליך", כמו ששינינו בתקנה 32.

<אבישי פדהצור:>
בהחלט.

	
	
	
	
	"
	(4) בדיקת היות מערכת הבטחת האיכות של גורם החוץ שוות ערך לנדרש לפי תקנות אלה; 

	
	
	
	
	
	(5) עריכת שינויים ברשימה וקבלת אישור המנהל לשינויים כאמור." 


<היו"ר יצחק וקנין:>
הערות? 

<אמיר דרנגר:>
יש לי הערה לעניין (ג)(4). כתוב: "נדרש בכלל זה בדיקת היות מערכת הבטחת האיכות של גורם החוץ שוות ערך לנדרש לפי תקנות אלה". גורמי חוץ אלה גורמים למשל שעושים לנו את הכביסה לכיסויים וכל מיני מחרטות. אלה גופים שאין להם מערכת הבטחת איכות שהיא קרובה או שוות ערך למכון הבדק של אל על על 1,300 עובדיו. לעתים גם אין לו מערכת הבטחת איכות, זה רק מקום קטן שעובדים בו כמה אנשים, ולכן מערכת הבטחת האיכות שלנו חלה על המערכת שלו. לכן אנחנו, אל על, מוציאים את תעודת האחזקה ושחרור. כי הוא לא מכון אלא הוא גורם חוץ. לכן צריך למחוק את (4). 

<היו"ר יצחק וקנין:>
אתה גם רוצה להתייחס?

<דוד בן ארי:>
זה מספיק, אבל אם צריך, נרחיב.  

<שמואל איפרגן:>
יש לי שאלה, אבישי. אם אני רוצה לעשות עבודת חריטה בחוץ כי הוא יותר זול, יותר מהיר ויותר זמין, למה אני צריך אישור של המנהל אם אני לא מוסר לו את הרשימה? מה זה האישור הזה כדי לצאת החוצה כדי לתפור או לכבס את הכיסויים? איזה אישור אני צריך מהמנהל אם זו זרוע ארוכה שלי, זו אחריות שלי ותחת הבטחת איכות שלי? אני שם את זה ברשימה לרשות המנהל. איזה אישור אני צריך לבקש מהמנהל? 

<אודי גילאי:>
אני אענה ברשותך, אדוני. שוב, אנחנו מדברים פה על פריט שנמצא במסגרת ההגדרים ברשימת היכולת של בעל הרישיון.  בעל הרישיון אומר: על אף שהפריט נמצא אצלי ברשימת היכולת וההגדרים, אני לא יכול לתפור, אני לא יכול לנקות, אני לא יכול לצפות, ולכן עלול להיות מצב שבו זה הגדר ריק מתוכן. כלומר, יש את ההגדר אבל אני עושה את זה באמצעות 17 מכוני חוץ שונים. המטרה פה, ברמה הכללית ביותר, היא שהמנהל ייתן את דעתו שפעולת בדק מסוימת מבוצעת על ידי מישהו חיצוני, הרי זה לא המכון עצמו, זה מישהו מטעמו. פה זה מתחיל ופה זה נגמר. 

<שמואל איפרגן:>
שאלה: אני אל על, יש לי מכבסה שבה אני מכבס את כל הכיסויים. את אותה פעילות אני רוצה לעשות במקום שאני מפקח עליו והאחריות היא שלי. המכבסה, במקום להיות פה, היא שם. למה אני צריך אישור של המנהל? אני לא מבין מה זה האישור הזה?

<אודי גילאי:>
אני לא זוכר שיש פעולת בדק שנקראת כיבוס. 

<שמואל איפרגן:>
זו פעולת בדק, זה במכון חוץ. 
<היו"ר יצחק וקנין:>
אני לא יודע למה נדבקתם לכביסה דווקא. 

<דוד בן ארי:>
אני אתן לך משהו אחר. יש כאן טעות בעיקרון. כי ברגע שיש לך את היכולות – יש לך את היכולת לשפץ את הפריט – אתה צריך לעמוד בסטנדרט מסוים, כי הוא מופיע ברשימת היכולות שלך, של אותו מכון בדק. אבל לדוגמה יש לך תותב, ואין לך את היכולת לבצע במכון את הציפוי שלו, ולכן אתה מוציא את זה לגורם חוץ אחר. את כל הפעולות של הפיקוח, הבטחת איכות, ביצוע הסיקור, האישור של תעודת אחזקה ושחרור – כל זה נעשה תחת האחריות שלך, המעטה שלך והחתימה שלך. כלומר, אני לוקח באופן אישי אחריות על הביצוע של הפעולה של הדבר. לכן אני לא מבין למה צריך את האישור של המנהל מראש – לפני שאני מוציא את זה – לסוג אותה פעולה. כי הדברים האלה יכולים להתפתח מהיום למחר. זה לא דברים שהם טריוויאליים בשוטף. 

<אבישי פדהצור:>
אני אשמח לענות על זה. 

<דוד בן ארי:>
רק שנייה, יש לי עוד נושא. בהמשך למה שאמר אמיר, בדרך כלל למכונים האלה אין מערכת הבטחת איכות שוות ערך לבעל הרישיון. כי מערכת הבטחת איכות שוות לערך לבעל הרישיון זה לפי מה שתקנה 23 מגדירה – את כל המערכת. לגופים האלה אין. זה יכול להיות גוף שהוא אדם אחד או שניים שעובדים בציפוי ואליו אתה פונה לבצע את העבודה הזאת. כלומר, לא צריך להחיל כאן את כל המגבלות האלה.

<היו"ר יצחק וקנין:>
אתה לא צריך להסביר יותר, אני רוצה לשמוע את התשובה. אבישי, בבקשה. 

<אבישי פדהצור:>
קודם כול, מי שמעיין בהסדרים של FAA בכלל, ויותר מזה: בתיקון שהם מבקשים לקדם בימים אלה – מוצא בדיוק את המנגנונים שאנחנו מצביעים עליהם, והרציונל הזה הוא נורא פשוט. כאשר אני מקבל רישיון מכון בדק, אני מקבל ברישיון הזה הגדרים ורשימת יכולת שלגביהם אני הצהרתי כלפי המנהל והוכחתי את היכולת שלי לבצע את פעולת הבדק הזו בעצמי, אחרת לא הייתי מבקש את זה ברישיון שלי. דיברנו על זה גם כשדיברנו על העברה למכון חוץ. ככל שאני מתפרק מהאחריות הזאת אני למעשה מתפרק מהאחריות שלי לפי הרישיון. אחד החששות של הגויים זה שייווצרו מה שנקרא "מכונים של נייר". באתי לרת"א, אמרתי להם שאני מטפל ב-747, קיבלתי הגדר ל-747, אני מפרסם את עצמי כמי שמטפל ב-474, אבל הלכה למעשה אין כלום אצלי, כי את הכנפיים אני שולח לפלוני, את המנועים לאלמוני וכולי וכולי. בשלב מסוים, אני מרוקן את ההגדר שקיבלתי מרת"א מתוכנו. ולכן האמריקאיים, ואנחנו בעקבותיהם, באים ואומרים: אנחנו לא אוסרים, אנחנו מבינים את הצורך לא לעשות מלאכות ייחודיות בעצמך, אבל אנא, במטותא, הואיל וזה חלק מהגדר ומפריט שמצוי ברשימת היכולת שלך, תעבור אצל המנהל ותגיד לו: אדוני, קיבלתי מטוס שלם, אבל כני נסע אני מתקן על ידי פלוני. יגיד המנהל: בסדר. אבל אם תבוא ותגיד לו: אדוני, אני מתקן כני נסע, מנועים, כנפיים, שלדה, כל מה שכרוך במטוס, באמצעות גורם חוץ – יכול להיות שהמנהל יגיד לך: אדוני, אתה רוקנת מתוכן את הפריט הזה ברשימת היכולת שלך ולכן אני מוחק לך את זה מרשימת היכולת. ככה זה קיים ב-FAA בהסדרים המוצעים, MCARs גם דוחפים לכיוון הזה, ולדעתנו זה ההסדר הנכון, כי זה לא גורע מהאחריות של מכון הבדק.

<היו"ר יצחק וקנין:>
אבישי, תן לי...

<דוד בן ארי:>
 זה לא כמו שאבישי אומר, שתעשה מכון בדק של נייר, תיקח מאברם, תעביר ליצחק ותחתום על תעודת אחזקה ושחרור. זה לא הדיון. ב-EASA כתוב בצורה מפורשת: אתה נותן ל-uncertified לצורך עבודות כאלה. הוא אפילו מגדיר לך. הוא מגדיר לך שזה קשור בעבודות של חריטה, בעבודות של ציפויים ודברים כאלה. הם יורדים לרזולוציה הזאת. הם לא מתייחסים לכך שאתה לוקח כן נסע מאברם ומעביר אותו ליצחק, כי זה חלק מרשימת היכולות של המכון, במידה שיש לך אותן. אבל כאן מדובר על עבודות שבהן אתה נעזר בגורם חוץ לצורך ביצוע עבודות ספציפיות כשאין לך את היכולת לבצע אותן, והן נעשות תחת האחריות שלך, הפיקוח שלך, ואתה חותם על זה. אתה חותם על הכשירות שלהן. אתה חותם על זה. אנחנו חותמים על זה.  

<אבישי פדהצור:>
כמו שאמרתי, אדוני, זה לא קשור לאחריות. האחריות היא אחריות. 

<דוד בן ארי:>
יש אחריות ישירה. אם אני חותם על תעודת אחזקה ושחרור, אני לוקח את האחריות על כל פעולה שנעשית. 

<היו"ר יצחק וקנין:>
רגע, אני מנסה לרדת לסוף דעתו. בצה"ל למשל, הרבה מאוד פעמים היינו מקבלים חלקים ממפעלים. אני אתן דוגמה:  רפאל הייתה מייצרת חלק מסוים שייצרו אותו בעוד ארבעה מקומות. את הפרופלור לקחו מפה, את הזכוכית מפה ואת השרוול ממקום  אחר – ומכל זה הרכיבו טלסקופים וכל מה שאתה לא רוצה. מה שאתה אומר בעצם זה שהאחריות זה רפאל. זה מה שהוא רוצה להגיד. אתה לא יכול לדרוש את אותה אחריות מאותו אחד שייצר לי את הזכוכית, כי הוא לא ברמה של לתת לי את הרמות של הבטחת האיכות כמו שאתה דורש. הרי החלק הזה מורכב מכמה חלקים, ואתה לא יכול לבקש ממי שמייצר את הזכוכית לתת לך רמת הבטחת איכות... אני לא יודע, יכול להיות שכן. הוא צריך לדרוש את זה, דרך אגב. לא אתה – הוא. אתה צריך לדרוש ממכון הבדק. אני לא יודע אם אתה יכול לדרוש שהוא ייתן לך את רמת הבטחת האיכות של ה...

<אבישי פדהצור:>
אדוני, היו כאן שתי הערות. הייתה הערה אחת בעניין הצורך באישור המנהל להוציא את ביצוע פעולת הבדק מחוץ למכון הבדק. ההערה השנייה הייתה לעניין דרישת מערכת האיכות. מה שאני השבתי קודם לא היה בעניין מערכת האיכות, שאליו תכף אני אגיע, אלא בעניין דרישת אישור המנהל להוצאת הפריט. לדעתנו המקצועית, הדרישה לקבל את אישור המנהל להוצאת הפריט היא חיונית, בגלל מה שאמרתי קודם. 

<היו"ר יצחק וקנין:>
על זה אין ויכוח אתך. 

<אבישי פדהצור:>
לעניין מערכת האיכות, זו שאלה מקצועית גרידא. מצד אחד, EASA למשל אינם דורשים את זה. הם אומרים: אתה פועל תחת מערכת האיכות של מכון הבדק? בהצלחה. מכון הבדק מקיים את העבודה, מקיים את הפיקוח תחת מערכת שלו? שלום ולהתראות. מצד שני, MCARs, שזו הצעת חקיקה קלסית, והתיקון ש-FAA מבקשים לקדם, אומרים שלגורם החוץ צריכה להיות מערכת איכות שוות ערך לזאת שיש למכון הבדק. שוב: לא זהה לזו שנדרשת לפי התקנות, כי התקנות לא חלות עליו. אבל כמו שדיברנו, למערכת האיכות יש כמה תכליות: קודם כול לראות שמי ש - - 

<היו"ר יצחק וקנין:>
- - שיש לו ISO 2000, למשל. 

<אבישי פדהצור:>
יפה. כי מה הרעיון של מערכת איכות? שיש לי נהלים, ומערכת האיכות בודקת שהגוף פועל לפי הנהלים שלו ושהנהלים מגשימים את התכלית שלהם. ולכן ISO הוא דוגמה מצוינת, כי הוא עושה בדיוק את זה, אם אני מבין נכון. אם לצורך העניין יש לי רפדייה ויש לי ISO, מה זה אומר? זה אומר שאני פועל לפי נהלים ואני בודק את עצמי שאני בודק לפי הנהלים. אבל, שוב, יש פה מחלוקת מקצועית: חלק מהמדינות דורשות וחלק לא דורשות.  

<אמיר דרנגר:>
היא לא שוות ערך לזאת של מכון הבדק, שעובדת לפי תקנה 23. 

<פוול גרנדל:>
כאשר בחרנו להשאיר את הסעיף הזה יצאנו מתוך הנחה שיש ההבדל בין הכלל לבין היוצא מן הכלל. הכלל הוא שרוב העבודות שמכון בדק מוציא לגורמי חוץ הן עבודות ביניים, כפי שידידי דוד ציין. למשל יש עניין של ציפויים, או עניין של תהליכים מיוחדים כמו טיפול תרמי, כמו הדבקות, כמו איכול כימי. בדרך כלל אין למכון בדק יכולת לבצע את זה. לכן לכאורה נוצר אבסורד: הוא צריך לשחרר את החלק אבל אין לו שום  ידע או יכולת לפקח עליו. התהליכים האלה בדך כלל מוגדרים במפרטי תהליך – process specification. וב- process specificationשל תהליכים כאלה, כמו למשל NDT או ריתוך, מוגדרות דרישות הבטחת איכות מתוך הנחת יסוד שמי שמפעיל את - - -

<היו"ר יצחק וקנין:>
אני מסכים אתך לחלוטין: מי שצריך להיות אחראי על הבטחת האיכות זה אותו מכון בדק. הוא צריך להיות אחראי. אתה בעצם דורש ממנו עוד רמה אחת: ללכת לאיזה מקום... אני אתן דוגמה: נניח שתעשייה אווירית מייצרת מסב מסוים שהיא לא יכולה לייצר אותו אצלה במכון הבדק. אין אפשרות, אז היא הולכת למפעל מסוים שיש לו קידוד הכי מדויק שיכול להיות, והוא מייצר אותו. מי שצריך לבחון את המסב הזה, מי שצריך לבדוק אותו... הרי אותו מסב עובר בקרת איכות –  עושים לו הפעלה, מעמיסים עליו, בודקים אותם, יש אפילו מישהו שבודק אחד אחד. 

<קריאות:>
 - - -

<היו"ר יצחק וקנין:>
אחרת הוא לא יקבל אותו, אתם מבינים?

<אודי גילאי:>
זה בדיוק מה שאנחנו רוצים. 

<היו"ר יצחק וקנין:>
לא, אתם דורשים רמה כמו של מכון בדק. 

<אבישי פדהצור:>
לא באותה רמה. אני אסביר, אדוני. 

<היו"ר יצחק וקנין:>
נניח שאני מייצר את המסב. האם אני צריך לעמוד באותה בקרת איכות, באותה הבטחת איכות שלהם?

<אבישי פדהצור:>
אתה צריך שתהיה לך מערכת הבטחת איכות - - -

<היו"ר יצחק וקנין:>
לי, לי, אני, אני, אני מכון הבדק. 

<אבישי פדהצור:>
לא, אתה יצרן המסבים , אדוני. אתה צריך שתהיה לך מערכת הבטחת איכות שהיא לא לפי התקנות האלה אבל היא כן מגשימה את אותן תכליות שמגשימה מערכת - - -

<היו"ר יצחק וקנין:>
הוא לא ייתן לו את העבודה אם הוא לא היה מבטיח לו את זה. 

<אבישי פדהצור:>
מצוין, אז בוא נקבע את זה בתקנה. זה בדיוק מה שאנחנו קובעים - - -

<קריאות:>
- - -

<היו"ר יצחק וקנין:>
רק רגע, אתה יותר מדי זמן עם היד למעלה. אתה איש מקצוע, בבקשה. 

<שמואל איפרגן:>
מערכת הבטחת איכות – אתה אמרת את זה, וזה בדיוק מה שאנחנו בודקים. לרוב התעשייה בארץ, על מנת לתמוך בתעופה, לכולם יש ISO או AS 9000. לכולם. זאת דרישה שלנו - - -

<היו"ר יצחק וקנין:>
אני אתן לך דוגמה. פנה אליי קבלן שאין לו רישיון כי לקחו לו אותו במשרד הרישוי. הוא לא יכול להיכנס לעבודה ביטחונית. אני מדבר על מפעל בצפון שעובד עם רפאל ועם משרד הביטחון. משרד הביטחון אמר לו: אני לא נותן לך אם אין לך כך וכך וכך. 

<אודי גילאי:>
ואחת הדרישות הבסיסיות זה ISO 9000. 

<היו"ר יצחק וקנין:>
אז את זה אתה דורש ממנו. 

<אודי גילאי:>

לא, זה לא מה שהתקנה דורשת. 

<היו"ר יצחק וקנין:>
אבל לא משתמע מהנוסח שהדרישה היא... לא ממנו, הדרישה היא מאותו ספק שנותן לו את המסב.

<אבישי פדהצור:>
לא, לא - - - 

<דוד בן ארי:>
הוא צודק, זה מה שכתוב. 

<קריאות:>
- - -

<שמואל איפרגן:>
אבל זה לא שווה ערך, זה סטנדרט. 

<דוד בן ארי:>
כבוד היושב-ראש, תראה את הנוסח שכתוב כאן: "שוות ערך לנדרש לפי תקנה זו." 

<אבישי פדהצור:>
"תקנות אלה". 

<דוד בן ארי:>
תקנות אלה – תקנות המכונים. אדוני, או שישנו את הנוסח - - -

<היו"ר יצחק וקנין:>
אני הבנתי, העניין ברור לי. לי קשה ולבוא ולבקש מהגורם שמספק לך את המסב שהוא יהיה שווה ערך אליך. לך יש בכלל ISO 9000 ולו יש ISO 2000. סתם אני נותן דוגמה. אני לא יודע איך זה אפשרי. אבישי, לגבי "שווה ערך", אני לא יודע איך אפשר להוריד את הפרקטיקה למציאות. 

<אבישי פדהצור:>
אני רוצה לקרוא ממה שהאמריקאים מציעים, כדי שנבין מאיפה זה - - -

<היו"ר יצחק וקנין:>
עזוב, אני מדבר עברית כרגע אני לא קורא אנגלית. 

<יערה למברגר:>
יש לנו הצעה, אדוני. 

<אבישי פדהצור:>
הואיל שלגורם החוץ צריכה להיות מערכת איכות משלו, והיא צריכה להגשים את התכליות של מערכת איכות - -

<היו"ר יצחק וקנין:>
תדרוש ממנו כל מה שאתה רוצה, אני בעד, אני אתך. 

<אבישי פדהצור:>
 ולכן מה שאנחנו מציעים שבמקום "שוות ערך" ו"לא שוות ערך" ו"מקבילה" ו"לא מקבילה" יהיה: "בדיקת היות מערכת הבטחת האיכות של גורם החוץ מתאימה לביצוע פעולת הבדק - - -

<היו"ר יצחק וקנין:>
בוודאי, זה מקובל. אם היא לא מתאימה הוא לא ייקח אותו בכלל. 

<דוד בן ארי:>
 זה מה שאמרנו פעם קודמת ולא קיבלתם את זה. חבל ש - - -

<היו"ר יצחק וקנין:>
חבר'ה, גמרנו. מקובל עליכם הנוסח? שלום ולהתראות. 

<שמואל איפרגן:>
אני רק חוזר על הנושא של האישור. אלה פעולות... זה לא מה שאמרת. מה שאתה אמרת, אבישי –  שלא יהיה מנייר – זה כשאני מקבל תעודת שחרור קומפלט על פריט אווירונאוטי... פה לא. אם אני מייצר תותב, כי המחרטה שלי הלכה לאיבוד ואני צריך את זה מידית כי מטוס מקורקע, אז אני מייצר תותב, והתותב הזה הוא כאילו ייצרתי אותו בבית. הבחור שלי הולך למחרטה, שבמקום שהיא אצלי היא נמצאת בתל-אביב. 

<אבישי פדהצור:>
אבל אז אתה לא מוסר פריט לביצוע פעולת בדק, אתה מייצר חלק. 

<שמואל איפרגן:>
אבל על זה מדובר. 

<קריאות:>
- - -

<היו"ר יצחק וקנין:>
רבותיי, פתרנו את הבעיה, בואו נתקדם. יש לכם עוד הערות? 

<דוד בן ארי:>
לגבי הנושא שהעלה איפרגן, צריך לתת עליו את הדעת. הדוגמה שהוא נתן היא דוגמה שקורית במהלך החיים. לפי לשון התקנה צריך אישור מראש ל - - - מאותו מכון. אני מציע שזה יהיה על פי נוהל שאישר המנהל. כי בסיטואציה כזאת, עד שרת"א תאשר את גורם החוץ שאני אלך אליו, זה יכול לקחת שבוע ימים, ובינתיים אתה עומד עם מטוס - - - 

<אודי גילאי:>
אבל רת"א לא מאשרת את גורם החוץ. 

<אבישי פדהצור:>
מר בן-ארי לא קרא את התקנה. 

<דוד בן ארי:>
קראתי את כל התקנה.

<אודי גילאי:>
איפה כתוב שרת"א צריכה לאשר את גורם החוץ?

<דוד בן ארי:>
המנהל אישר. 

<אודי גילאי:>
את מה הוא אישר, דוד? בוא נקרא ביחד - - -

<היו"ר יצחק וקנין:>
לא כתוב, לא כתוב, חבר'ה חבל על הזמן, לא כתוב. 

<אודי גילאי:>
33(א)(2) - - -

<היו"ר יצחק וקנין:>
לא כתוב. תמשיכו, לא כתוב. חבל סתם לבזבז את הזמן. 

<דוד בן ארי:>
"המנהל אישר לבעל הרישיון לבצע את פעולת הבדק באמצעות גורם חוץ".

<אודי גילאי:>
זה הכול. פה זה מתחיל ופה זה נגמר. 

<דוד בן ארי:>
מחר אני הולך לאברם, שהוא לא ברשימה - - -

<אודי גילאי:>
איזו רשימה? 

<שמואל איפרגן:>
אז מה זה האישור הזה?

<דוד בן ארי:>
שמעת את הדוגמה הזאת? כרגע יש לנו ארבעה גורמים שאנחנו עובדים אתם ומחר אנחנו צריכים גורם אחר, שהוא לא מופיע ברשימה שהזכרת - - -

<אודי גילאי:>
לא כתוב - - -

<אבישי פדהצור:>
- - - אני לא מאשר את הרשימה, אדוני. אני מאשר את ביצוע פעולת הבדק. 

<דוד בן ארי:>
כלומר, אני צריך לבוא אליך.

<אבישי פדהצור:>
לא. תן לי בבקשה להסביר. 

<דוד בן ארי:>
תצהיר את זה לפרוטוקול. 

<אבישי פדהצור:>
לא צריך להצהיר לפרוטוקול, זה - - -

<דוד בן ארי:>
זה קורה. קורה אחד לאחד מה שכתוב פה. 

<אודי גילאי:>
דוד, לא כתוב "באמצעות גורם החוץ", כתוב "באמצעות גורם חוץ". 

<אבישי פדהצור:>
אתה מקבל אישור לייצר את התותבים של מר איפרגן באמצעות גורם חוץ. השאלה באיזה גורם חוץ אתה בוחר נתונה לשיקול דעתך. הסברנו את זה פעם, פעמיים, שלוש וגם כתבנו את זה. אתה לא צריך אישור לכל גורם חוץ - - -

<היו"ר יצחק וקנין:>
חבר'ה, אל תתישו אותנו. יש דברים - - -

<אבישי פדהצור:>
- - -

<דוד בן ארי:>
מצוין. ההבהרה שלך חשובה לפרוטוקול. 

<אודי גילאי:>
אבל זה נאמר כבר בבוקר. 

<היו"ר יצחק וקנין:>
רבותיי, תפסיקו. עוד לא התבגרתם? רבותיי, אני מצביע על סעיפים (ג)(1), (2), (3), (4) ו-(5) - - -

<אמיר דרנגר:>
יש לי עוד הערה. בסעיף (5) צריך שיהיה כתוב: "עריכת שינויים ברשימה וקבלת אישור המנהל לשינויים כאמור, לפי בקשתו". כי לפני רגע תיקן איתי את הנושא – "לפי בקשתו". צריך גם את (5) לתקן בעקבות התיקון של איתי. 

<איתי עצמון:>
זה דווקא תיקון שאבישי הציע. 

<היו"ר יצחק וקנין:>
רבותיי, כולל התיקונים. אני מצביע על - - -

<איתי עצמון:>
צריך לשנות גם שם, נכון?

<אמיר דרנגר:>
ב-(5).

<אבישי פדהצור:>
 אני לא מבין למה. 

<איתי עצמון:>
כתבנו שהרשימה וכל שינוי בה יימסרו למנהל לפי בקשתו, ופה כתוב "עריכת שינויים ברשימה וקבלה - - -

<אמיר דרנגר:>

 עשינו אותו דבר ב-32.

<אבישי פדהצור:>

"עריכת שינויים ברשימה", נקודה. 

<אמיר דרנגר:>
מה השינוי?

<אודי גילאי:>
הנוהל שלך צריך לכלול איך אתה עורך שינויים ברשימה בלי אישור המנהל. זה הכול. 

<היו"ר יצחק וקנין:>
רבותיי, אני מצביע על (ג), כולל השינויים. 

הצבעה

בעד אישור הסעיפים – פה אחד

הסעיפים אושרו.

<היו"ר יצחק וקנין:>
הסעיפים אושרו, כולל התיקונים. (ד) בבקשה. 

<אבישי פדהצור:>
	
	
	"
	(ד) לעניין פריט שלם בעל תעודת סוג – המנהל אישר את ביצוע פעולת הבדק בפריט כאמור בידי גורם החוץ, לאחר ששוכנע כי אין אפשרות ממשית בנסיבות העניין לבצע את פעולת הבדק אלא באמצעות גורם החוץ.

	
	
	
	(ה) בעל הרישיון הבטיח, במסגרת ההתקשרות עם גורם החוץ, את יכולתו של המנהל לבצע בדיקה, ביקורת או בחינה של גורם החוץ, ולבחון את אופן ביצוע פעולת הבדק באמצעותם; המנהל רשאי להורות לבעל רישיון לא למסור פריט לביצוע פעולת בדק בו בידי גורם חוץ אם ראה כי בעל הרישיון, או גורם החוץ מונעים ממנו לבצע בדיקה, ביקורת או בחינה כאמור."


<היו"ר יצחק וקנין:>
הערות? אין. מי בעד (ד) ו-(ה)? מי נגד?

הצבעה

בעד אישור הסעיפים – פה אחד

הסעיפים אושרו.

<היו"ר יצחק וקנין:>
הסעיפים אושרו. (ב) בבקשה. 

<אבישי פדהצור:>
	
	"
	(ב)  בעל רישיון המוסר פריט לגורם חוץ לשם ביצוע פעולת בדק בו –  

	
	
	
	(1) יוודא כי גורם החוץ מחזיק מערכת הבטחת איכות שוות ערך לנדרש לפי תקנות אלה;

	
	
	
	(2) יבצע סיקורים תקופתיים לגורם החוץ באמצעות מערכת הבטחת האיכות שלו;

	
	
	
	(3) יוודא כי מתקיימות בגורם החוץ הוראות פרק ו', בשינויים המתחייבים."


ב-(1) נשנה את הנוסח ל: "מתאימה לביצוע פעולת בדק", כמו שעשינו קודם. 

פרק ו' לתקנות מתייחס להוראות של כוח אדם, של ציוד מספיק וכולי. זה כמובן בשינויים המתחייבים, כי זה לא גורם מרושיין ולכן לא בהכרח יש חובות באישור המנהל שנדרשות לפי התקנות, אבל בשינויים המתחייבים, כוח אדם, ציוד, חלפים וכולי – מספיקים. 

<היו"ר יצחק וקנין:>
הערות?

<אמיר דרנגר:>
יש כאן כפילות למה שדיברנו לפני כן. יש כבר דיון לגבי סיקור והבטחת איכות. על זה אמרת שיורידו - - - אבל (ג)(1), עריכת סיקור מקדים, כלומר - - -

<אבישי פדהצור:>
זה סיקור מקדים. פה אנחנו מדברים על סיקורים תקופתיים, זה כתוב. לכן השימוש במילה "תקופתי" ולא "מקדים". 

<קרן כהן סעד:>
ולגבי (ב)(1), "שוות ערך"?

<איתי עצמון:>
אבל מחקנו "שוות ערך". 

<אבישי פדהצור:>
מחקנו את זה. אפשר להקשיב, לא רק לתקוף.

<היו"ר יצחק וקנין:>
רבותיי, יש לכם עוד הערות? אנחנו מצביעים על (ב)(1), (2) ו-(3). מי בעד? מי נגד? 

הצבעה

בעד אישור הסעיפים – פה אחד

הסעיפים אושרו.

<היו"ר יצחק וקנין:>
הסעיפים אושרו. (ג) בבקשה. 

<אבישי פדהצור:>
	
	"
	(ג)  בעל רישיון לא ייתן תעודת אחזקה ושחרור לפריט שבוצעה בו פעולת בדק בידי גורם חוץ אלא אם כן הוא ווידא, לאחר השלמת פעולת הבדק בידי גורם החוץ, באמצעות בדיקה או ניסוי של הפריט, כי פעולת הבדק בוצעה לשביעות רצונו, וכי הפריט עומד בכללי הכושר האווירי על פי המידע התחזוקתי הישים."


הפריט חוזר, מי שנותן תעודת אחזקה ושחרור זה מי ששלח, ולכן צריך לבדוק שבאמת בוצעה פעולת הבדק כמבוקש. 

<היו"ר יצחק וקנין:>
אין הערות . אני מצביע על (ג). מי בעד? מי נגד? 

הצבעה

בעד אישור הסעיף – פה אחד

הסעיף אושר.

<היו"ר יצחק וקנין:>
39 בבקשה. 

<אבישי פדהצור:>
	"תעודת אחזקה ושחרור מחוץ לישראל
	39.
	(1) על אף האמור בתקנות 20(ה)(1) ו- 38(ב), רשאי עובד מכון הבדק, שאינו מחזיק ברישיון טכנאי לבדק כלי טיס, לחתום על תעודת אחזקה ושחרור אם התקיימו כל אלה:  

	
	
	
	(1) עניינה של תעודת האחזקה והשחרור הוא – 

	
	
	
	
	(1) פעולת בדק שהושלמה בשטח מכון הבדק, כמשמעותו בתקנה 2(א)(2), שבמדינה חברה מחוץ לישראל; או

	
	
	
	
	(2) פעולת אחזקה שהושלמה במסגרת תחזוקת קו שביצע מכון הבדק במדינה חברה מחוץ לישראל;"


<איתי עצמון:>
סליחה, אני עוצר אותך. ברישה כתוב "רשאי עובד מכון הבדק..." – הכוונה לעובד מכון בדק שאינו עובד טיס ישראלי?

<אבישי פדהצור:>
אני רוצה להסביר. התקנה הזאת היא תקנה שעוסקת בדרישות מעובד מכון בדק ישראלי שאין לו רישיון ישראלי. כי כמו שדיברנו על זה בהתחלה, ו-(3)(ב) רודפת אותנו לאורך כל הדיון היום, יהיו מצבים שבהם מנהל רת"א ייתן רישיון ישראלי למכון שיושב בנכר. 

<אמיר דרנגר:>
הוא לא חייב להיות עובד ישראלי. 

<אודי גילאי:>
מכון ישראלי. 

<אמיר דרנגר:>
הוא אמר "עובד ישראלי". 

<יערה למברגר:>
"עובד של מכון ישראלי"

<אבישי פדהצור:>
לא נורא, התרגלנו שלא מקשיבים. 

בדרך כלל, כאשר אני מרשיין מכון בדק באירופה, לא יהיה שם איש עם רישיון ישראלי, ולכן אני צריך למצוא תחליף – כי אני פותח את הדלת לתת רישיונות בחו"ל ולא פותח את הדלת למבצעי הפעולות. התקנה הזאת באה לאפשר את ביצוע הפעולות, ולכן ההפניה לתקנות 20(ה)(1) ול-38(ב), שאומרות למשל "לא יחתום על תעודת אחזקה ושחרור אלא טכנאי לבדק כלי טיס ישראלי". אם הוא בחו"ל הוא לא טכנאי לבדק כלי טיס ישראלי - - -

<איתי עצמון:>
אתם לא רוצים להוסיף "שאינו עובד טיס בעל רישיון ישראלי"? כתוב "שאינו מחזיק ברישיון טכנאי".  

<אבישי פדהצור:>
"טכנאי לבדק כלי טיס" זה לפי התקנות שלנו. 

<היו"ר יצחק וקנין:>
יש הערות? אין. אני מצביע על 39(א)(1)(א) ו-(ב). מי בעד? מי נגד?

הצבעה

בעד אישור הסעיפים – פה אחד

הסעיפים אושרו.

<היו"ר יצחק וקנין:>
הסעיפים אושרו. (2) בבקשה. 

<אבישי פדהצור:>
	
	
	"
	(2) בעל הרישיון ווידא כי לגבי האדם החותם על תעודת האחזקה והשחרור מתקיימים כל אלה:

	
	
	
	
	(1) הוא מחזיק ברישיון או בהרשאה מתאימה, שניתנו לו לפי דיני המדינה החברה, המעניקים לו את הזכות לחתום על תעודת אחזקה ושחרור של פריט; 

	
	
	
	
	(2) דיני המדינה שלפיה ניתנו הרישיון או ההרשאה כאמור בפסקת משנה (א) תואמים, לפחות, את אמות המידה שבנספח 1 לאמנה, למעט הוראות הנספח..." וכולי. 


נאמנים למה שאמרנו בבוקר, ההסדר שהצענו לעניין 32 יחול גם כאן במובן זה שלא תהיה חובה לבדוק את ההתאמה לנספח 1 והמנהל יהיה רשאי – אם אני לא טועה, זה מה שסיכמנו – להורות לבעל הרישיון שלא לאפשר או שלא לקבל תוצרי פעולה של בן אדם שקיבל רישיון - - -

<איתי עצמון:>
כלומר, אנחנו מוחקים את (ב)?

<אבישי פדהצור:>
אנחנו מחליפים את (ב) בהסדר שהצענו אותו לגבי 32 הקודמת. 

<איתי עצמון:>
וזה ימוקם במקום אחר, זה לא יהיה כאן?

<יערה למברגר:>
למה לא?

<איתי עצמון:>
פה, במקום (ב)?

<אמיר דרנגר:>
כן, כי זה לא בטכבכ"ט. האישור לא קשור לטכנאי, זה קשור - - -

<איתי עצמון:>
ההוראה שקבענו היא שהמנהל יוכל בהחלטה מנומקת להורות כי בעל רישיון מסוים לא יוכל למסור פריט במדינה מסוימת - - -

<יערה למברגר:>
בסדר, צריך לראות איך זה - - - -

<קריאות:>
- - -

<היו"ר יצחק וקנין:>
רבותיי, הלאה. 

<אבישי פדהצור:>
	
	
	
	"
	(3) הוא פועל במסגרת זכויותיו לפי ההגדרים שברישיון או בהרשאה האמורים;

	
	
	
	
	(4) הפריט שלגביו הוא חותם על תעודת אחזקה ושחרור כלול בהגדרים שברישיון או בהרשאה המתאימה כאמור;"


<היו"ר יצחק וקנין:>
רבותיי, מקובלים עליכם השינויים? יש הערות? אין. אני מצביע על (2)(א), (ב) כולל התיקון, (ג) ו-(ד). מי בעד? מי נגד? 

הצבעה

בעד אישור הסעיפים – פה אחד

הסעיפים אושרו.

<היו"ר יצחק וקנין:>
הסעיפים אושרו, כולל התיקון שהוצע, למרות שלא אמרנו את כולו, כי אתם יודעים בדיוק מה היה בסעיף המקביל. (ה) בבקשה.

<אבישי פדהצור:>
	
	
	
	"
	(5) ההדרכה שהוא קיבל הייתה בתקנות אלה, בתקנות ההפעלה – התקנות הנוגעות לאחזקת כלי טיס ובתקנות הרישיונות – התקנות הנוגעות לזכויות טכנאי לבדק כלי טיס, לרבות לעניין ביצועי אנוש בפעולות בדק, המבטיחה כי ידיעותיו בהן שוות ערך למי שמחזיק ברישיון טכנאי לבדק כלי טיס ישראלי;"


אני אסביר. אנחנו מדברים על מצב דברים שבו יש לי מכון בדק ישראלי שפועל בחו"ל, אין בו טכבכ"ט ישראלי, ולכן, אם אני רוצה לשמור על רמה שווה של בטיחות, אני צריך לדאוג שהידע, הניסיון שלו וכולי יהיו לפחות שווי ערך לטכבכ"ט ישראלי. אז אני לא דורש ממנו שיהיה לו רישיון ישראלי, אבל אני כן אומר שאם הוא פועל במכון ישראלי ולפי הדין הישראלי אז שיכיר את הדין, את החובות, הזכויות, היחסים שבין המפעיל האווירי למכון הבדק. שוב, אתה מחזיק ברישיון ישראלי, "גוירת" לפעולה במכון, ולכן אתה צריך להכיר את הדין הישראלי שלפיו אתה פועל. 

<היו"ר יצחק וקנין:>
יש הערות?

<קרן כהן סעד:>
אני חושבת שאולי היה אפשר למצוא ניסוח קצת יותר מוצלח מאשר "ידיעותיו הן שוות ערך למי שמחזיק ברישיון טכנאי לבדק כלי טיס". הניסוח קצת מפריע לי. 

<היו"ר יצחק וקנין:>
אם זה בעיה של ניסוח אז הגענו לימות המשיח. 

<קרן כהן סעד:>
זה באמת לא משהו עקרוני. אני חושבת שהניסוח... אין לי רעיון יותר טוב, אבל...

<היו"ר יצחק וקנין:>
רבותיי, אני מצביע על (ה). תיקון הניסוח זה עניין של הנסחים אצלנו פה ואצל משרד המשפטים. 

<איתי עצמון:>
אפשר לומר: "קיבל הדרכה בנושאים אלה: 1. תקנות אלה; 2. תקנות ההפעלה..." פשוט למנות את זה. 

<אבישי פדהצור:>
אלה מלמולי מילים. 

<איתי עצמון:>
לא משנה. 

<אמיר דרנגר:>
- - -

<איתי עצמון:>
ההדרכה אמורה להבטיח את ידיעותיו. "כי ידיעותיו בהן שוות ערך למי שמחזיק ברישיון טכנאי לבדק כלי טיס". 

<היו"ר יצחק וקנין:>
אני מצביע על (ה), רבותיי. כולל התיקונים הניסוחיים.

הצבעה

בעד אישור הסעיף – פה אחד

הסעיף אושר.

<היו"ר יצחק וקנין:>
(ו) בבקשה.  

<אבישי פדהצור:>
	
	
	
	"
	(6) הוא מסוגל לקרוא, לכתוב, להבין ולתקשר בשפה שבה ערוכים המידע התחזוקתי, הנהלים או הרישומים, לפי תקנות אלה;"


<היו"ר יצחק וקנין:>
הערות? מי בעד? מי נגד?

הצבעה

בעד אישור הסעיף – פה אחד

הסעיף אושר.

<היו"ר יצחק וקנין:>
הסעיף אושר. (ז) בבקשה. 

<אבישי פדהצור:>
	
	
	
	
	"
	(1) לאחר פעולת אחזקה הכלולה בתחזוקת קו – הוא בעל ניסיון של שלוש שנים לפחות בתחזוקת סוג כלי הטיס שלגביו נדרשת פעולת האחזקה, מהן חצי שנה לפחות במשך השנתיים שלפני ביצוע פעולת האחזקה נושא תעודת האחזקה והשחרור, באותו סוג כלי טיס שלגביו בוצעה פעולת האחזקה;

	
	
	
	
	
	(2) לאחר פעולת בדק שאינה כלולה בתחזוקת קו – הוא בעל ניסיון של שמונה שנים לפחות בתחום התחזוקה, מהן חצי שנה לפחות במשך השנתיים שלפני ביצוע פעולת הבדק נושא תעודת האחזקה והשחרור, באותו סוג כלי טיס שלגביו בוצעה פעולת הבדק."


<היו"ר יצחק וקנין:>
הערות? אני מצביע על (ז)(1) ו-(2). מי בעד? מי נגד?

הצבעה

בעד אישור הסעיפים – פה אחד

הסעיפים אושרו.

<היו"ר יצחק וקנין:>
הסעיף אושר. (ב) בבקשה. 

<אסנת איסן:>
נקודה שאני רוצה להבהיר, כי זה היה בדיונים הפרטניים עם רת"א וחשוב לי שזה יובהר גם פה: בסעיף (ו), "הוא מסוגל לקרוא לכתוב...", לכולם ברור שלא מדובר בשפה העברית, כן? אלא בשפה האנגלית. 

<אבישי פדהצור:>
אם המידע התחזוקתי, הנהלים או הרישומים, הם באנגלית, הוא יקרא אותם באנגלית; אם הם ערוכים בעברית – יקרא אותם בעברית. 

<קריאות:>
ואם בסינית?

<אבישי פדהצור:>
יקרא אותם בסינית. 

<אסנת איסן:>
ואם מחר הנהלים של רת"א - - -

<אודי גילאי:>
לא, זה לא נוהלי רת"א, זה נוהלי המפעיל האווירי. 

<אסנת איסן:>
אז שיהיה ברור. 

<אבישי פדהצור:>
קובץ נוהלי מכון הבדק שלפיו הוא פועל כתובים בשפה שלו. 

<אסנת איסן:>
בסדר, אבל שיהיה ברור שזה לא נוהלי רת"א - - -

<אבישי פדהצור:>
בגלל זה כתוב "נהלים לפי תקנות אלה". 

<אסנת איסן:>
"נהלים לפי תקנות אלה" זה לא נוהלי רת"א? 

<אודי גילאי:>
איפה יש הבחנה לנוהלי רת"א? 

<אסנת איסן:>
אוקיי, בסדר, אין בעיה. 

<היו"ר יצחק וקנין:>
הלאה. 

<אבישי פדהצור:>
	"
	(2) נמצאה תקלה בכלי טיס, בנסיבות בלתי צפויות, בשדה תעופה מחוץ לישראל שבו אין למפעיל האווירי או לבעל הרישיון הסדרים עם גוף מוסמך לביצוע אחזקה בכלי הטיס לפי תקנות ההפעלה, וכלי הטיס אינו יכול להמריא ללא תיקון התקלה, רשאי בעל רישיון להסתייע לתיקון התקלה בשירותיו של בעל רישיון מקביל לרישיון להפעלת מכון בדק, שנתנה רשות מוסמכת במדינה חברה (להלן – מכון בדק זר) לתיקון התקלה, ובלבד שדיני אותה מדינה לרישוי והפעלה של מכוני בדק תואמים את אמות המידה שבסעיף 8.7 לחלק 1 לנספח 6 לאמנה - - ", פה אני מבקש להוסיף סיפה: 'למעט הוראות הנספח שלגביהן הודיע המנהל לפי סעיפים 4(ב) ו-6(ד) לחוק רשות התעופה האזרחית כי ישראל פועלת באופן שונה, ובלבד שהוראות הדין בעניין מקלות ביחס להוראות בנספח', " - - ורשאי בעל הרישיון, באמצעות הממונה על הבטחת האיכות שלו, להסמיך אדם לחתום באופן חד פעמי על תעודת אחזקה ושחרור, גם אם אין מתקיימות דרישות תקנות 20(ד)(1) ו- 38(ב), ובלבד שמתקיימים כל אלה:"


אני אסביר. אנחנו מדברים על מקרה מיוחד, מקרה חריג – לפחות מבחינת הדין, אני לא יודע אם גם מבחינת המציאות – מקרה שבו כלי טיס ישראלי נוחת בגין תקלה בלתי צפויה במקום שבו אין לו הסדר תחזוקה קבוע שיאפשר לטפל בתקלה, ובגין התקלה הזאת כלי הטיס מקורקע. במצב הדברים הזה אתה צריך למעשה להסתייע במכון בדק זר, שאתה לא מכיר. הוא לא מכון חוץ שלך לפי 32, כי זה לא צפוי וכולי. אתה צריך להסתייע במכון בדק זר, על עובדיו הזרים, שיאפשר לך לתקן את התקלה בכלי הטיס ולהמריא.

<איתי עצמון:>
אתם השתמשתם במילה "להסתייע". מדובר באמת על להסתייע, או על לבצע באמצעות גורם בעל רישיון זר? כי להסתייע נשמעת מילה קצת חלשה. 

<יערה למברגר:>
"לבצע באמצעות" זה כאילו מכון הבדק הישראלי מבצע. 

<אבישי פדהצור:>
אז אולי "לביצוע". 

<יערה למברגר:>
לא צריך את המילה "להסתייע". 

<איתי עצמון:>
אפשר "לתקן את התקלה באמצעות בעל רישיון מקביל".

<רננה שחר:>
ואז זה אומר שהוא מתקן באמצעות...?

<איתי עצמון:>
אני רוצה להבין למה אתם מתכוונים, לכן אני שואל. 

<רננה שחר:>
הכוונה פה היא שמכון הבדק הזר מתקן. 

<איתי עצמון:>
אז אם ככה זה לא "להסתייע". 

<רננה שחר:>
אז זה בטח לא "באמצעות". 

<איתי עצמון:>
הכוונה היא שאתה מוסר את תיקון התקלה למכון זר, נכון?

<קריאות:>
נכון. 

<איתי עצמון:>
אז זה בטח לא להסתייע. 

<היו"ר יצחק וקנין:>
העיקרון פה הוא שאני יכול להיעזר במכון בדק שאין לי יחסים יום-יומיים נורמליים אתו. פתאום יש את התקלה הזאת, ואם אני רוצה להשתמש בשירותים שלו אז אני יכול להשתמש בהם. 

<קריאות:>
- - -

<דוד בן ארי:>
סליחה רגע, אין כאן עניין רק לתקן את התקלה – בנוסף לתיקון התקלה הוא גם משחרר את המטוס לטיסה. 

<אברהם ליבלינג:>
כתוב בהמשך: לשחרר את המטוס. 

<רננה שחר:>
אם לא מבוצעת פעולת בדק גם לא צריך לשחרר את המטוס. לשחרר צריך רק אחרי פעולת הבדק.  

<אבישי פדהצור:>
אנחנו נחשוב על ניסוח שיסביר שזה לא סיוע אלא ביצוע - - -

<היו"ר יצחק וקנין:>
ביצוע תיקון התקלה. 

<אסנת איסן:>
יש לי שתי הערות. אחת, לגבי הכותרת, זה לא רק תעודת אחזקה ושחרור מחוץ לישראל אלא זה גם ביצוע פעולת בדק וחתימה על תעודת אחזקה ושחרור מחוץ לישראל. כי כמו שראינו עכשיו ב-39(ב), אנחנו מסדירים גם את ביצוע הפעולה עצמה. 

הערה נוספת, ב-39(ב) ברישה יש עוד פעם התייחסות לדיני המדינה. גם משם זה צריך לרדת. 

<אמיר דרנגר:>
צריך להתאים את זה. 

<אסנת איסן:>
לא להתאים, זה פשוט צריך לרדת. ההערה שהייתה ל-39(א)(2), שבכלל התעוררה במסגרת 32, שבה הייתה הפניה לסעיף – היא הערה שחוצה תקנות. כי ההתייחסות לדיני המדינה וכולי נמצאת בכמה וכמה מופעים, והיא צריכה לרדת בכל המופעים. ההערה הזאת בת תוקף לכל המקומות שבהם זה מופיע. 

<יערה למברגר:>
אני אגיד יתרה מזאת. אני דווקא חשבתי שזה קל יותר כשאתה מדבר על מה שהיה ב-39(א) ושהייתה הפניה אליו ב-32, שזה משהו שהוא מתוכנן מראש. פה, כשאנחנו מדברים על נסיבות בלתי צפויות - - -   

<אסנת איסן:>
בוודאי שזה צריך לרדת. 

<יערה למברגר:>
זה יותר חזק אפילו מאשר ב-39(א). 

<אודי גילאי:>
אבל, בהפוך על הפוך, זה לא ככה. אני אסביר למה. כי בסופו של דבר, כשזה מתוכנן, רת"א באמת יכול לבוא ולהיערך ולהגיד כן ולא ופה ושם. כל הסיטואציה של 39(ב) היא שמצאת את עצמך בנחיתה לא מתוכננת, בנתיב לא מתוכנן - - -

<אמיר דרנגר:>
שאתה מכיר אותו - - -

<אודי גילאי:>
או שכן או שלא. 

<אמיר דרנגר:>
אתה מכיר את כל האפשרויות לנחיתות חירום בדרך. 

<אודי גילאי:>
רת"א לא אמורה להכיר את כל זה. מי שאמור להכיר זה המפעיל האווירי. ההסבר של זה הוא שרת"א מהיום הראשון תבוא ותגיד שאם נחתת בשדה במדינה כזאת וכזאת – משם אל תקבל שירותי מכון בדק. אני חושב שזה יוצר עול מאוד קשה, הן על רת"א... כי לסקור היום את כל המדינות... ובסופו של דבר, מדובר פה על סיטואציה ייחודית. זה אירוע ייחודי. יש לך תקלה ואתה רוצה להסדיר אותה? יש שתי אפשרויות: אחת, תתקן את התקלה בעצמך. כמו שזה היום, דרך אגב, כמו שזה ב-FAA. עד שלא תביא טכנאי FAA מסודר, המטוס שוכב מקורקע. אופציה שתיים היא שתפעיל את כל מה שאתה יכול, את שיקול הדעת, תבדוק... אתה גם לא מוצא את דימיטרי בשתיים בלילה ומתקשר אליו: "דימיטרי, אתה יכול לתקן את התקלה?". אתה הולך למכון, בודק את היכולות שלו ואת ההסדרים שלו וכולי, ועל הדרך גם תבדוק אם המדינה באמת ראויה ל...

<דוד בן ארי:>
סליחה, אני חייב להעיר. גם כשהוא נוחת בקמצ'טקה למשל, אנחנו לא הולכים לאברם, יצחק או יעקב ומבקשים ממנו לתקן לנו את התקלה, אלא יש לנו נהלים מסודרים, שגם מאושרים על ידי רת"א. אבל נניח שאתה נוחת למשל בקפלביק. באמת היה לנו מקרה של מטוס 400 שנחת שם. אם אתה תלך לפי הדרישה הזאת, אני לא יכול להוציא את המטוס משם, למרות שזו תקלה קטנה. מה התהליך עצמו? אנחנו מתקשרים רק עם מכוני בדק מאושרים של FAA או EASA; אנחנו מבקשים מהם את המסמכים שלהם כדי לדעת מה הרקע של החברות האלה ולראות שהן מאושרות; אנחנו מבקשים את התעודות של האיש שאמור לחתום, כדי לדעת שהוא אדם מרושיין ושיש לו ניסיון וידע; והוא פועל על פי מה שאנחנו אומרים לו ותחת האחריות שלנו להוביל אותו. אבל במקרה הזה, מה שנצטרך לעשות זה פשוט להגיד לכל הנוסעים: לכו לבית מלון, כי אני צריך לקחת עכשיו עורך דין שיעשה לי בדיקה מה דיני אותה מדינה בהשוואה לאמנה. חבר'ה, לכו תחכו שבוע ימים בבית מלון, ואחרי שנקבל את חוות הדעת, רק אז נשחרר את המטוס. 

<קרן כהן סעד:>
לפי ההיגיון שדיברנו עליו קודם, אם הבדיקה הזו נכונה לגבי הסעיף הקודם, שבו אמרנו שתמיד תהיה למנהל אפשרות לקבוע בהחלטה מנומקת איזה פריטים אי אפשר לתקן במדינה כזאת או כזאת, אז זה רלוונטי גם לפה, זה בדיוק אותו דבר. המדינות שהיא תקבע שאנחנו לא יכולים לעשות בהן – בהן לא נעשה את זה. 

<קריאות:>
- - -

<היו"ר יצחק וקנין:>
הבנתי, חבר'ה, תאמינו לי, אני כבר עוד מעט טייס. 

<אמיר דרנגר:>
- - - לא כולל את ההפניה הזאת. זה פרי המצאה של החברים מולנו, זה לא קיים במקור שממנו הועתקה התקנה כמעט מילה במילה. למה הוסיפו על תקנה של EASA נדבך שלא קיים? 

<אודי גילאי:>
עורך דין עצמון תיאר קודם - - -

<קריאות:>
ב-EASA לא כתוב את זה, EASA מדבר על - - -

<אודי גילאי:>
עורך דין עצמון תיאר קודם את הסעיף בחוק הטיס, חברים, לא את הסעיף ב-EASA. עורך דין עצמון יכול לקרוא שוב את הסעיף בחוק הטיס שמחייב שפעולת בדק תהיה אך ורק בידי מכון הבדק. אפשר לקחת את זה לגבול מסוים - - -

<קריאות:>
לא, ממש לא, אנחנו מדברים על חו"ל, לא על ישראל. 

<אבישי פדהצור:>
אנחנו מדברים פה שוב על מקרה שמבחינה בטיחותית הוא אנומליה, הוא חריג. מדובר בתקלה בלי צפויה במטוס, תקלה שמקרקעת את כלי הטיס, נחיתה בשדה שאין לגביו הסדרים לקבלת שירותי תחזוקה. קבלת שירותי תחזוקה ותעודת אחזקה ושחרור ממי שאין לו רישיון ישראלי ואין לו גם זיקה לישראל – ישראל לא מכירה אותו. 

מצד אחד יש לנו את כל ההכבדות האלה, ומצד שני הפיתוי של בעל הרישיון – המפעיל האווירי, לצורך העניין – הוא מאוד גדול: יש לו מטוס שתקוע באמצע שום מקום, יש עליו 400 או 700 - - -

<קרן כהן סעד:>
זה לא בהכרח אמצע שום מקום, זה יכול להיות מקום שאפילו נוסעים אליו. שלא ישתמע מזה שהמקום שבו הוא נוחת זה מדינה שכוחת אל. זה פשוט מקום שאנחנו לא טסים אליו באופן ישיר. קפלביק זה לא סוף העולם, זה איסלנד.  

<היו"ר יצחק וקנין:>
רבותיי, תפסיקו, אני הבנתי אתכם. לפי מה שהם אמרו פה, אם אתה נוחת בארצות-הברית במקום שאין לך בו בעיה ויש לך את כל ההסדרים ואתה יודע מול מי אתה פועל, אז הדבר ברור. אבל פה מדברים על מקרה חריג, שבו המטוס נחת ב - - -

<אמיר דרנגר:>
שיקגו. אין לנו שם מכון קבוע. למה ללכת רחוק? נחתנו בשיקגו.

<היו"ר יצחק וקנין:>
מי אמר שאתה לא יכול לקבל שם שירות? איפה כתוב שאתה לא יכול?

<אמיר דרנגר:>
ארצות-הברית הודיעה בעדכון שלה ב-26.7, שלעניין מה שמפנים פה, סעיף 8.7 לפרק הראשון לנספח 6 לאמנה, שלאמריקאים אין מערכת אס.אם.אס. התקנה הישראלית מחייבת את זה, ולאמריקאים לא יהיה. כך ייווצר מצב שהאמריקאים אומרים בצורה ברורה שאין להם מערכת כזאת. 

<אבישי פדהצור:>
זאת דוגמה נפלאה. 

<אברהם ליבלינג:>
תרשו לי בבקשה לדבר. אני רוצה להתחבר למה שאמרנו קודם, ואתחיל במה שבן ארי אמר. אמנם קפלביק נראה כאילו זה שום מקום, אבל זה מקום שעוברים לידו כל מטוסי אל על בדרכם לארצות-הברית, פעמיים בכל יום שיש טיסה. ואם המוביל האווירי היה עושה הסדרים בערב שבת, כשהוא היה נוחת בקפלביק, היה לו פתרון מידי. התקנה הזאת לא באה לענות על המקרה הזה. המקרה הזה הוא במסגרת אותו מערך שאמרנו, ואפשר היה לאכוף, דרך אגב, את התקנה הזאת, כי לא היה לו הסדר. 

בואו נשאל את עצמנו עכשיו כמה פעמים בשנה לחברה שהיא גדולה ומתחזקת את מטוסיה כהלכה קורה אירוע שנוחתים בשדה שאין לו הסדר. ואם זה כבר קרה, כי לא תחזקנו כהלכה או לא ניהלנו את עניינינו כהלכה, האם אנחנו רוצים להוציא את זה מהר-מהר, כדי לא הטריד את הנוסעים? לתפוס את הראשון שנמצא בדרך ולשחרר אותו, כי זה יהיה הכי זול? זה לא האינטרס של הבטיחות. הרי זה קורה פעם במיליון שנים, ואל על יכולים לבדוק כמה פעמים נוחתים עם תקלה שמצריכה אלתור, במקום שאין לו הסדרים. מה קרה בקפלביק? זה לקח 24 שעות, עלה כסף, הנוסעים הלכו לבית מלון ובאמת היה לא נוח, הביאו מכונאי מפריז בטיסה מיוחדת וטיפלו בתקלה. 

<דוד בן ארי:>
אבל לא הייתה סיבה לא לאשר את הטכנאי שהיה בקפלביק. הוא עבד ב"אייר קנדה", היה לו רישיון שלהם, ולמדינת ישראל יש הסכם בי-ליטראלי עם "אייר קנדה" של הכרה בין מכוני הבדק. אבל לא יכלו לאשר שהוא יחתום על המטוס, כי התקנה לא אפשרה. 

 אנחנו לא מבקשים "שטר בלנקו" ללכת לכל אחד, אלא אנחנו מבקשים ללכת לאותם מכונים... כי התקנה כאן מחייבת אותך להתקשר רק עם בעל מכון בדק, היא לא מאפשרת לך להתקשר עם חברת תעופה של אברם, יצחק ובניו. היא מחייבת אותך ללכת עם מכון בדק שהוא בעל רישיון. במקרה כזה, אנחנו מבקשים שיאשרו לנו את FAA ואת EASA. ובכל נתיב שבו אל על טסה, היא מקבלת את האישור של רת"א לנתיב. כי מה שאומר ליבלינג זה שאנחנו נעשה הסדרים... אם יש לנו סדר גודל של 800 alternates בנתיבים, אנחנו צריכים לעשות הסדרים עם - - -

<אברהם ליבלינג:>
אין לכם 800.

<אמיר דרנגר:>
כמה יש לנו, 500?

<אברהם ליבלינג:>
באירופה כל destination הוא גם alternate - - -

<קרן כהן סעד:>
אבל רמי, קבענו שאנחנו לא צריכים לבדוק שדיני המדינה תואמים את האמנה ברגיל, אז במקרי חירום כן? 

<אמיר דרנגר:>
רמי, זה לא קיים בEASA-, למה הבאת את זה?

<אברהם ליבלינג:>
אני חוזר לרישוי חברת תעופה - - -

<קריאות:>
- - -

<היו"ר יצחק וקנין:>
חבר'ה, תפסיקו להפריע. 

<אברהם ליבלינג:>
כשאנחנו נרשיין מחדש את אל על, אנחנו מחויבים על ידי FAA לעשות את תהליך מספר 4, שהוא תהליך ההוכחה, או ה-demonstration. ושם נשאל את אל על בישיבה בחדר: עכשיו אתם נוחתים בקפלביק; בואו תראו לנו איך אתם עומדים בתקנה ומתקנים את האווירון, איזה הסדרים עשיתם לנתיב שנקרא En Route Alternate?

<קרן כהן סעד:>
אין בעיה. אבל אנחנו לא נדרשים לבדוק את דיני המדינה. 

<אברהם ליבלינג:>
אם אתם תראו לנו שאתם יודעים לפתור את זה, כי דיברתם ואתם יודעים מי יושב שם על הקרקע... ואם הוא קנדי והוא אושר, הוא היה עושה את זה. אבל, אם אני זוכר נכון, הביאו מכונאי שהיה מוסמך על 767 ולא על 747. האם רצינו לתקן מטוס עם 400 נוסעים באמצעות מכונאי שמוסמך, כמו שאמר בן-ארי, על "עגלה" אחרת?

<קרן כהן סעד:>
אבל הדיון הוא על דיני המדינה. 

<קריאה:>
חזרנו אחורה –  לדיני המדינה - - - 

<היו"ר יצחק וקנין:>
לא חזרנו אחורה ולא הלכנו... אל תהלכו עלינו...

<דוד בן ארי:>
דיני המדינה – האם אנחנו צריכים להשוות אותם לאמנה?

<אברהם ליבלינג:>
זה כבר תוקן ב-32(ב).

<קריאות:>
- - -

<רננה שחר:>
אם מדובר רק על מכונים של FAA ו-EASA, אז מדברים פה על שתי מערכות דינים. ניתן לבדוק אותם היום, נכון?

<קרן כהן סעד:>
- - - 

<קריאות:>
- - -

<היו"ר יצחק וקנין:>
חבר'ה, כשאתם רוצים את EASA ו-FAA אתם נתלים בהם; אבל כשאתם לא רוצים אותם - - -

<קרן כהן סעד:>
אם זה יהיה EASA ו-FAA, אין לנו בעיה. אבל אתם מבקשים מאתנו לבדוק את דיני אותה מדינה שבה נחתנו ולראות שהם תואמים את האמנה. הם לא מסכימים שאם זה מרושיין FAA ו-EASA - - -

<אודי גילאי:>
אומר מר בן ארי ש-90% - - -

<איתי עצמון:>
מה האלטרנטיבה? שאתם תביאו אתכם טכנאי ישראלי, נכון? 

<אמיר דרנגר:>
לא, מכון בדק מקומי שמרושיין על ידי EASA, בלי הצורך לבדוק - - -

<איתי עצמון:>
לא, אני שואל מה האופציות שיש בפני החברה: או להביא אתכם טכנאי ישראלי - - -

<אמיר דרנגר:>
לא, על כל טיסה אתה שם טכנאי. 

<איתי עצמון:>
אני שואל. 

<דוד בן ארי:>
זה בדיוק אותו הסדר כמו ב-32. זה ההסדר שאנחנו מבקשים - - -

<אברהם ליבלינג:>
בנחיתה כל כך קריטית גם יש תקלה גדולה. לא נוחתים בדרך על כל אפצ'י, נוחתים בדרך בגלל תקלה רצינית. שום קברניט לא ינחית ג'מבו עם 400 נוסעים כי מגרד לו. 

<דוד בן ארי:>
לא, אני רוצה להסביר. לא נוחתים רק במקרה של תקלה רצינית. אני אתן לך דוגמה: אתה נוחת בקפלביק בגלל נוסע חולה, ויש שם תקלה שהצוות פתח בקבוק חמצן והשתמש בו. ברגע שיש תקלה כזאת, אני לא יכול לשחרר את המטוס, אפילו אם למטוס לא קרה שום דבר. 

<אודי גילאי:>
בוא נקרא את תקנת משנה (ב) - - -

<דוד בן ארי:>
סליחה, אנחנו מדברים על הפרקטיקה של כל יום - - -

<אודי גילאי:>
אבל זה לא המקרה, מר בן ארי. 

<דוד בן ארי:>
אתה לא מכיר את הפרקטיקה. אתה לא עבדת בחברות תעופה ואתה לא מכיר את זה. אז תן לנו לדבר ולהשלים את הדברים. גם באירוע כזה, שלמטוס אין תקלה, שהוא פתח בקבוק חמצן והשתמש בו –  צריך לסגור את התקלה הזאת - - -

<היו"ר יצחק וקנין:>
אוקיי, הבנתי אותך. 

<אודי גילאי:>
אדוני, בוא נקרא ביחד את תקנת משנה (ב), שעליה אנחנו מדברים: "נמצאה תקלה בכלי הטיס". לא "ירדה חולה מכלי הטיס" –  אלא "נמצאה תקלה בכלי הטיס". 

<דוד בן ארי:>
- - -

<קרן כהן סעד:>
- - -

<היו"ר יצחק וקנין:>
רבותיי, אני לא מאפשר לכם לדבר יותר. באמת, לא יכול להיות - - -

<דוד בן ארי:>
- - -

<אודי גילאי:>
- - -

<היו"ר יצחק וקנין:>
דוד - - -

<דוד בן ארי:>
- - -

<היו"ר יצחק וקנין:>
חבר'ה, אני מתחיל לאבד את השליטה עליכם. או שאתם נותנים לו, ולא מדברים בכלל... אני לא סתם רוצה להקשיב, אני מנסה להבין את הרציונל. אבל אתם לא נותנים לו לדבר, אתם צועקים. בבקשה. 

<אודי גילאי:>
אני קורא שמונה מילים: "נמצאה תקלה בכלי טיס... וכלי הטיס אינו יכול להמריא ללא תיקון התקלה". זאת הסיטואציה. לא שהורדתי נוסעת חולה בדרך - - -

<קרן כהן סעד:>
אבל זאת תקלה - - -

<אמיר דרנגר:>
פתחת חמצן – זאת תקלה. רמי, תגיד לו. 

<קרן כהן סעד:>
הנה, הוא אומר לך - - -

<דוד בן ארי:>
תשאל את אנשי המקצוע שלך ברת"א. 

<אודי גילאי:>
האם תקלה של בקבוק חמצן מונעת מהמטוס להמריא? 

<דוד בן ארי:>
כן. 

<אודי גילאי:>
אז אם ככה, צריך למצוא - - -

<אברהם ליבלינג:>
להביא בקבוק חמצן. 

<אודי גילאי:>
או - - -

<קרן כהן סעד:>
לא, לבדוק את דיני המדינה קודם כול - - -

<קריאות:>
- - -

<אבישי פדהצור:>
הדוגמה של בקבוק החמצן היא כמו הדוגמה - - -

<דוד בן ארי:>
חבר'ה, זה קורה לנו. 

<אבישי פדהצור:>
אסור לרדת לדוגמאות, כי דוגמאות תמיד - - -

<קריאות:>
- - -

<אבישי פדהצור:>
צריך לחזור להיגיון. ההיגיון הוא שיש כאן תקלה לא צפויה שמקרקעת את כלי הטיס, בשדה שאני לא מכיר וטכנאי שאני לא מכיר, ואני מוותר על הדרישה שהיא תתוקן בידי טכנאי לבדק כלי טיס ישראלי. במקרה שכזה, מהי הרמה שוות הערך של בטיחות טיסה שאני יכול וצריך להבטיח לנוסע הישראלי ואיך אני עושה את זה? אנחנו סבורים שהמזער הוא שאם אתה כבר מסתמך על מכון בדק גוי, אז שהגוי הזה לפחות יעמוד בדרישות של ICAO. דיברו קודם על הדרישות לרישוי אישי, שירדנו מהן. הדרישות לרישוי מכון בדק הן הרבה יותר קלות מצד אחד, כי זה הרבה פחות סטנדרטי, אם אני לא טועה; אבל מצד שני העמידה של מי שמספק לי את שירותי מכון הבדק בסטנדרטים המזעריים הללו, היא קריטית. פה גם אין לי את האפשרות של מנהל לבוא בדיעבד ולהגיד: שם אל תתקנו יותר, אל תשלחו יותר פריט לביצוע פעולה שם. הרי זה בלתי צפוי, ואין לי במקרה הזה את מנגנון התיקון שאולי יש לי במקרה של טכנאי לבדק כלי טיס וכולי. פה אין לי את זה, פה יש מצוקה בטיחותית אמתית. 

<דוד בן ארי:>
מבחינה בטיחותית, אנחנו בינתיים אחראים על הכושר האווירי של המטוסים ואנחנו חתומים עליהם. האחריות היא שלנו.

<אודי גילאי:>
לא, אדוני. מי שאחראי - - -

<קריאות:>
- - -

<היו"ר יצחק וקנין:>
סליחה, רגע - - -

<אברהם ליבלינג:>
במקרה של קפלביק הם התקשרו באמצע הלילה ... זה לא שבמערכת שאושרה לחברת תעופה זו או אחרת... ככה זה צריך להתנהל: הם אחראים, יש תקנות, יש נהלים, והעסק נוסע. ישבנו בארוחת ערב עם FAA בקיסריה, וקיבלנו טלפון שאני אאשר – מקיסריה, אחרי שתי כוסות יין – להוציא את מטוס 747 על ידי טכנאי של 767, כאשר אני בכלל לא יודע מה נשרף שם. 

<קרן כהן סעד:>
אבל מה הקשר בין זה לבין דיני המדינה? 

<דוד בן ארי:>
אתה יכול להגיד שהתקנה נותנת את הפתרון שרמי אומר: שאותו אדם צריך להיות בעל רישיון, עם אותו הגדר לסוג המטוס. כלומר, למה שרמי אומר יש את הפתרון בתקנה, ואין לנו בעיה עם זה. עם כל מה שכתוב, כל התנאים שכתובים בתקנה – אין לנו בעיה עם זה. יש לנו בעיה עם העניין של בדיקת דיני מדינה באותה נקודת הזמן. כאשר אתה כבר מדבר עם אדם שהוא בעל רישיון, בעל מכון בדק שאושר, בעל רישיון שהוגדר על אותו הגדר של סוג מטוס, אז בשביל מה גם לבדוק את הנושא של דיני המדינה? 

<אבישי פדהצור:>
אני אסביר. התפיסה במדינת ישראל – ואנחנו רואים אותה בסעיף 23 לחוק הטיס – היא שטכנאי הוא לא יתום, טכנאי הולך ביחד עם מכון בדק. 

<קריאות:>
- - -

<דוד בן ארי:>
אבל זה כתוב פה. זה אחד התנאים שיש בתקנה, ואנחנו מקבלים את זה. מקבלים את זה. 

<אבישי פדהצור:>
אני לא מלקט טכנאי יתום שמסתובב באמצע הלילה עם ארגז ציוד - - -

<קרן כהן סעד:>
גם עכשיו הוא לא יתום - - -

<אמיר דרנגר:>
- - -

<דוד בן ארי:>
- - - 

<היו"ר יצחק וקנין:>
רבותיי, אני אומר לכם: מרגע זה, מי שידבר בלי רשותי יצא בחוץ. ככה יהיה לי פה פחות רעש, פחות אנשים, יותר טוב. אני אומר לכם: אי אפשר ככה. אני לא יכול להרשות את המצב הזה דקה אחת יותר.  מי שידבר בלי רשות יצא בחוץ. אני מנסה פה, באמת, לרדת לעומק הדבר, ואני עדיין לא יכול להגיד שאני מבין את זה במאה אחוז. אני חושב שאתם בכוונה הלכתם לאיזה עניין קיצוני. הלכתם לבלון החמצן כי זה נוח לכם. אבל מה קורה אם יש סדק בכן נסע? 

<אמיר דרנגר:>
זה לא תחזוקת קו. 

<דוד בן ארי:>
זה לא אותו דבר. 

<קריאות:>
- - -

<היו"ר יצחק וקנין:>
אבל אני נחתי נחיתת חירום. זה לא תחזוקת קו, שאני יודע איפה אני נוחת ולאן אני נוסע. יש לי פה נחיתת חירום. 

<דוד בן ארי:>
- - -

<אבישי פדהצור:>
- - -

<קרן כהן סעד:>
- - -

<היו"ר יצחק וקנין:>
עוד פעם את מדברים כולכם ביחד? מעכשיו תחליטו מי מדבר מאל על. 

<דוד בן ארי:>
אני מדבר. התיאור שנתת לא רלוונטי לסיטואציה כזאת. אנחנו בעצמנו, ברגע שנשבר כן נסע, אנחנו לא נזיז את המטוס משם. אנחנו מדברים על פעולות תחזוקה שכן אותו אדם, אותו מכון, יכול לבצע כדי להוציא את המטוס משם. לא מדובר בסיטואציה הזאת – לא מדובר במנועים או חלקים - - -

<קרן כהן סעד:>
התקנה זה תחזוקת קו. תגיד לו. 

<אמיר דרנגר:>
זה רק תחזוקת קו. 

<דוד בן ארי:>
- - - אלא לתת את הפתרון כדי להוציא את המטוס. יש לנו גם אחריות כלפי הנוסעים שנוסעים במטוס. 

<היו"ר יצחק וקנין:>
טוב, אני חושב שאני אסגור את הישיבה. נחדש מחר.

מה עם העניין של בדיקת הדינים של אותה מדינה? אני מבין שעל זה מתמקדים.

<קרן כהן סעד:>
רק על זה. שיהיה ברור שדיני אותה מדינה זה לא FAA. 

<אודי גילאי:>
זה שניהם. 

<קרן כהן סעד:>
ממש לא - - -

<היו"ר יצחק וקנין:>
את מדברת בלי רשות. אל על, מה שמך? 

<קרן כהן סעד:>
קרן. 

<היו"ר יצחק וקנין:>
קרן, אם עוד פעם אחת את מדברת בלי רשותי, אני מוציא אותך בחוץ. תראי כמה זמן היא מחזיקה את היד. 

<אסנת איסן:>
אני חוזרת חזרה למה שפתח את הדיון הזה. אני לא מצליחה להבין... בבוקר ניהלנו דיון ארוך, ממושך, קרוב לשעה - - -

<היו"ר יצחק וקנין:>
דברי קצר. קצר. 

<אסנת איסן:>
ניהלנו קרוב לשעה דיון בדיוק על הנקודה הזו, והגענו למשהו מוסכם גם על הציבור, גם על רת"א וגם עליכם. מה שונה במצב הזה?

<רננה שחר:>
שזה מתוכנן, וזה לא מתוכנן. 

<אסנת איסן:>
אבל להפך, דווקא חלק מאותם נימוקים שאתם קיבלתם זה בדיוק בנקודה שזה לא מתוכנן: בגלל קוצר הזמן וכן האלה. אז דווקא אותם נימוקים מתחדדים ומתחזקים פה. 

<עופר גלבוע:>
אני אוסיף, ברשותך. אם נחת מטוס באופן לא מתוכנן, ורצה הגורל והיה לו מזל והוא נחת על מכון שהוא מספר אחת בעולם בתחום הזה ויש לו את ההגדר והוא יכול לתקן וכולי – למה צריך עכשיו לשלוח וללמוד את דיני המדינה שבה נחתת, כאשר המכון הזה הוא הכי טוב כדי לפתור את הבעיה?

<יערה למברגר:>
אני הייתי מחדדת בנוסח את מה שעכשיו הוסבר לי ואני מודה שאפשר להבין אחרת. "דיני אותה מדינה" זה לא המדינה שבה אירעה התקלה ובה הוא נחת, אלא המדינה שנתנה את הרישיון. 

<רננה שחר:>
אבל אפשר לחדד את זה. כתוב את זה, אבל הסעיף הוא מורכב - - -

<קריאות:>
- - -

<אמיר דרנגר:>
הדרישה הזאת לא קיימת ב-EASA. למה הם הוסיפו אותה? הם רוצים שיהיו איחוד דינים, שמיים פתוחים, אז למה הוספתם משהו שלא קיים? אני רוצה להבין. 

<אודי גילאי:>
כי שיטת המשפט שלנו היא קצת שונה. אדוני רוצה עכשיו עוד פעם לערער את הסוגיה? כמו שנאמר קודם, גם חברת אל על, כשהיא נוחתת, היא מחפשת קודם כול את המכון של EASA או של FAA. ולכן הקפדנו בנוסח, ואם יש צורך – נחדד את זה שוב. לא כתוב: שנתנה הרשות המוסמכת בַמדינה שבה נמצא כלי הטיס; אלא: שנתנה רשות מוסמכת במדינה חברה. קרי, אם נחתּי בקמצ'טקה ומצאתי שם מכון עם רישיון FAA, כמו שתעשה חברת אל על, זה בסדר. כל מה שנותר לחברת אל על לעשות זה לבדוק את מערכת המשפט של FAA ולבדוק את מערכת המשפט של EASA. בסדר? EASA, FAA – שתי בדיקות, ובכך כיסתה 95%. 

<אמיר דרנגר:>
ואם היא לא תואמת את הדין בישראל? 

<אודי גילאי:>
איזה דין בישראל? את הדין ב-ICAO. 

<קריאות:>
- - - אמנה. 

<אמיר דרנגר:>
- - - אמנה. אם זה לא יורד מהרמה בישראל. 

<היו"ר יצחק וקנין:>
ההפך, האמנה הבין-לאומית באה לסייע לך בדבר הזה. היא לא באה לגרוע ממך. 

<אמיר דרנגר:>
האמנה הוסיפה מנגנון של אס.אם.אס. האמריקאים לא מאמצים כרגע את השיטה הזאת, אבל בישראל זה מחויב. הם לא מאפשרים לנו ללכת למדינה "קטנה" כמו ארצות-הברית. 

<היו"ר יצחק וקנין:>
יערה, בבקשה. 

<יערה למברגר:>
יש כמה דברים שדיברנו עליהם קודם ובכל זאת יכולים להיות רלוונטיים פה. דבר אחד, במקום "תואמים" אפשר גם פה להגיד "לא פחותים מ-", כמו שעשינו ב-32 וב-39(א). דבר שני, השאלה אם אפשר להשאיר פה איזשהו חריג, כמו הדוגמה שנתתי קודם עם הודו, של מקרה שאותה מדינה הגישה difference מסוים אבל עדיין או שהוא קל ערך או שהפגיעה בבטיחות היא משהו שרת"א השתכנעה... להשאיר איזשהו חריג שהמנהל אישר - - -

<איתי עצמון:>
אבל איך המנהל ידע? נדרש דיווח למנהל כדי שהוא בכלל ידע. 

<אמיר דרנגר:>
חברים, זה התפקיד שלכם להגיד לנו איפה לא. זה לא התפקיד שלנו. 

<יערה למברגר:>
- - - חוץ מזה, אפשר גם לעשות את זה מראש. אפשר לעשות מראש, כי הם יודעים מה התוואי ומה שדות המשנה בדרך. אפשר מראש לאשר את השדה בהודו, שהוא היחיד שרלוונטי בדרך. 

<אמיר דרנגר:>
שרת"א תגיד לנו לגבי המדינה. זה התפקיד של המחוקק, לא שלנו. 

<אודי גילאי:>
רת"א לא תבדוק לך 191 מדינות בעולם ותגיד לך איפה לנחות נחיתת חירום. 

<אמיר דרנגר:>
אבל להגיד לנו איזה מדינות לא עומדות. 

<היו"ר יצחק וקנין:>
היא לא צריכה להגיד לך. אין לך ברירה, אתה חייב לנחות חירום. 

<אמיר דרנגר:>
אז אם תגיד לי שהודו לא מאושרת, אני מטיס לשם בן אדם. אבל אם אני יודע שהודו לא מאושרת - - -

<אודי גילאי:>
חזרנו למצב שבו מתקשרים למר ליבלינג בשתיים בלילה ואומרים לו: מר ליבלינג, אתה מאשר או לא? 

<אמיר דרנגר:>
מי שטורח בערב שבת לא עומל... אם הייתם טורחים ואומרים לאיזה מדינות, לא הייתם צריכים להתעורר באמצע הלילה. 

<אבישי פדהצור:>
אפשר לבטל את ההסדר הזה, אין בו קדושה. הרי ההסדר הזה מנסה לתת תחליף לחובה של המפעיל האווירי להחזיק על כלי הטיס טכנאי לבדק כלי הטיס בדיוק לאותם מקרים בלתי צפויים - - -

<אמיר דרנגר:>
- - -

<היו"ר יצחק וקנין:>
חבר'ה, אני לא נותן לכם רשות לדבר. 

<אבישי פדהצור:>
עכשיו אתה גם מחלק ציונים למנהל רת"א? 

<אמיר דרנגר:>
לא, הוא שם עז והוציא - - -

<היו"ר יצחק וקנין:>
סליחה, אני מתחיל להתרגז, וזה לא יהיה טוב. 

<אבישי פדהצור:>
ולכן, כשאנחנו באים לקבוע הסדר שונה מההסדר הקשה שקיים היום, אנחנו צריכים להיות מודעים למה מספק לנו רמה סבירה של בטיחות, שתהיה שוות ערך לכך שישב טכנאי כל טיסה, ואולי פעם במיליון, כשתהיה תקלה בלתי צפויה, הוא יידרש לה. כל מפעיל אווירי, כל בעל רישיון למכון בדק, יעשה את השיקול שלו. יכול להיות שיש מי שיגיד: יש לי כל כך מעט נתיבים וכל כך הרבה שדות משנה ושיטות משפט שאני לא מכיר, ולכן יותר זול לי לשים אדם על כלי הטיס. יכול להיות שיש מי שיגיד: 90% משדות המשנה הפוטנציאליים שלי זה EASA או FAA, ואני יודע ש-EASA תואם ו-FAA לא תואם בנספח 6 אבל לזה אני אקבל את אישור המנהל פעם אחת, ושלום על ישראל. אבל זה שיקול שאני לא יכול לעשות בנעלי או תחת בעל הרישיון. 

<איתי עצמון:>
המפעיל האווירי יכול להיערך מראש?

<אודי גילאי:>
הוא חייב. 

<היו"ר יצחק וקנין:>
זה ברור לחלוטין. 

<איתי עצמון:>
אני שואל כי כתוב כאן שמדובר על מקרים שאין למפעיל האווירי הסדרים עם גוף מוסמך. הוא יכול להגיד מראש "אני עכשיו אגיע להסדר בשדות תעופה כאלה וכאלה"?

<אודי גילאי:>
חובתו לפי תקנה 390 לתקנות - - -

<איתי עצמון:>
לא, הכוונה גם בנסיבות כאלה. כלומר, בנסיבות בלתי צפויות, שיש לי כמה וכמה שדות תעופה שבהם אני יודע שאם יש תקלה אני אצטרך - - -

<אודי גילאי:>
בוא אני אסביר לך את הז'רגון. "alternate" זה שדה משנה. אם אתה מתכנן להגיע מישראל לבריסל, במקרה שיש לך תקלה, אתה יכול לנחות ברומא, בציריך וכולי. 

<איתי עצמון:>
כלומר, מה שמתואר כאן זה חריג מאוד קיצוני?

<אודי גילאי:>
בדיוק ככה. 

<אברהם ליבלינג:>
כמעט בלתי קיים. 

<איתי עצמון:>
זה מה שאני רציתי להבין – אם זו סיטואציה שכיחה או משהו באמת - -  -

<קריאות:>
- - -

<דוד בן ארי:>
- - -

<היו"ר יצחק וקנין:>
רבותיי, תראו, אני הולך לאשר את הסעיף כמו שהוא.

<דוד בן ארי:>
לא, לא, רק שנייה, עוד מילה אחת. 

<היו"ר יצחק וקנין:>
אני אגיד לכם למה. חבר'ה, אתם כבר מתישים את כוחי. אני הולך לאשר אותו כמו שהוא, ואני מדבר במלוא הרצינות. אני אגיד לכם למה? כי אנחנו מתעסקים פה בחריג של החריג של החריג של האבא של החריג. מתי זה כבר קורה? הרי יש תכנית לכל טיסה ויש לה מסלול של תקלות כך שבמקרה הצורך אני נוחת פה או פה או פה. אבל פה אני נקלעתי למצב שהוא לא בסיטואציה הזאת, אלא לסיטואציה שבה אני נוחת במקרה חירום, אפילו לא לפי התכנית... אני נוחת בלבנון למשל, כי אין לי ברירה – אם לא, אני בתוך הים. מנחיתים אותי בלבנון. זה מקרה חריג ולא מתקבל על הדעת, אבל אין לי ברירה כי אחרת אני... לא יודע לאן אני מגיע. במקרה הספציפי הזה, שיכול לקרות פעם באני לא יודע כמה זמן, יש הנחיות שעומד עליהן הרגולטור כדי שלא נעשה בפזיזות מעשים שלא צריך לעשות אותם, אלא נעמוד בסטנדרטים. ואתם כל הזמן מנפנפים ב-FAA וב-EASA, ואני לא מבין אתכם, על מה פה הוויכוח בכלל? על מה? אתם עושים סיפור מלא כלום. דיני המדינה? זו הבעיה שלכם?  גם את זה כבר הסבירו לנו. הסבירו שזה שייך לאותם סטנדרטים ואמנות בין-לאומיות, שאליהם אני צריך להיות צמוד. זה הכול. אני לא מבין למה אתם לוקחים אותנו בכל מקום... אתם פוחדים מכל מילה שיש בניסוח. 

<דוד בן ארי:>
כפי שאמיר אמר קודם, יש differences בין FAA ל-EASA בנושא של אס.אם.אס. כלומר, מבחינתנו, התקנה הזאת היא מיותרת בשנת 2014, כי רת"א עדיין מאמצת אותה בשנת 2014 ואילו FAA לא אימץ אותה. קח את הדוגמה שהוא נוחת בהודו, במומביי. במקרה כזה של נחיתת חירום, אנחנו מתקשרים למכון בדק אמריקאי, שיש לו FAA. לפי הדרישה כרגע, בשנת 2014 זה לא יהיה ישים, כי יש differences בין FAA לבין מה שרת"א מגדירה, מה שהיא תכניס לתקנות בינואר 2014. כלומר, מהבחינה הזאת, אנחנו כבר לא נוכל להתקשר עם אף מכון בדק אמריקאי בכל העולם. נוכל להתקשר רק לאותם מכוני בדק של EASA. וגם לגביהם, זה לא אומר שאנחנו יכולים לבדוק היום מראש את הכול. אנחנו יכולים לבדוק היום מראש, אבל אם האירוע קורה עוד חצי שנה, אני צריך לבדוק שוב פעם בנקודת הזמן של האירוע, כי יכול להיות שבפרק הזמן הזה יש שינויים כלשהם ביחס ל-differences של אותה מדינה. כלומר, אין כאן עניין של לבדוק מראש. בנוסף, יש לנו בערך שבע-מאות alternate. כלומר, אתה מבקש ממני לבדוק - - -

<קריאות:>
- - -

<דוד בן ארי:>
כמה יעדים יש? לא משנה, שיהיה 400. כלומר, לקחת חוות דעת משפטית של 400. אבל זה לא אומר שמחר בבוקר אני אוכל להשתמש בזה, כי לפני שאני נותן אישור לשחרר משם את המטוס באמצעות אותה חברה, אני צריך לקבל חוות דעת משפטית שאין הבדלים בין מה שבדקתי היום לבין המועד של השחרור של המטוס. כלומר, התקנה הזאת היא למעשה מתייתרת. בינואר 2014 היא מתייתרת. 

<היו"ר יצחק וקנין:>
הבנתי אותך.  

<דוד בן ארי:>
לא, לא, עוד דבר. מצד שני, לפני מספר חודשים פרסמו לציבור שרת"א תקנה לחברות התעופה אפשרות להתחרות באופן שווה מול חברות התעופה האירופאיות והאמריקאיות. זו לא לשון התקנה. 

<אברהם ליבלינג:>
דוד, זה מאוחר - - -

<דוד בן ארי:>
גם מנהל רת"א פרסם לציבור שהם בשלב של ניסוח של תקנה שהציבור יוכל להשתמש בה. אבל זה לא המקרה. המצב הזה לא נותן לנו אפשרות להתמודד מול חברות. שוב פעם אני אומר: מקובל עלינו כל מה שכתוב בתקנה לגבי הכושר האווירי, ואנחנו אחראים לגבי כל הכושר האווירי שכתוב פה בתקנה, אבל לא לעניין של לבדוק מראש בכל אירוע מה ה- differenceבין אותה מדינה לבין מה שכתוב באמנה. זו המצאה. 

<אברהם ליבלינג:>
די. 

לגבי התחרות, ב-FAA אין אופציה כזאת, הוא יכול לעבוד רק עם עצמו. 

<אמיר דרנגר:>
יש FAA בכל מקום. 

<אברהם ליבלינג:>
אין בכל מקום. כשחברה מתכננת להפעיל את טיסותיה בצורה מסודרת, יש לה יעדים קבועים ויש לה שדות משנה ושדות משנה לנתיב, והיא אמורה להיות מכוסה. לגבי המקרה הזה, הוא יכול לקרות כאשר היא טסה פתאום למקום כמו בוליביה, שהיא לא טסה אליו אף פעם. קשה לה. היא לא תעשה הסדרים ואי אפשר לדרוש ממנה לעשות הסדרים, כי פעם במיליון שנה היא מוציאה טיסה לא מתוכננת למקום הזה. מה עושה חברה מסודרת עם אותו מקום? במקרה הזה היא נערכת... גם אני ניהלתי מבצעים. כשאתה טס למקום שאין לך בו שום הסדרים, הרי אתה לא מעוניין לתקוע את הנוסעים שם, אז אתה לוקח את המקרה הכי גרוע, כי ההשקעה היא מינימלית - - -

<אמיר דרנגר:>
זה לא המצב. 

<אברהם ליבלינג:>
אני לא סיימתי. היא לוקחת מכונאי שלה על המטוס, ועושה סידור מיוחד כדי להתגבר, ואם היא לא עושה את זה אז היא פועלת בחוסר אחריות כלפי עצמה. 

<אמיר דרנגר:>
אבל אנחנו לא מדברים על המקרה הזה. 

<אברהם ליבלינג:>
ואם קרה כבר המקרה, ובאמת היה מצב חירום, אז הכול עומד, וילכו לתקן את זה, כי גם אין חלקים למטוס הזה. כלומר, העסק הרבה יותר מסובך מאשר להתחבר מיד ולהוציא את הטיסה. ולכן באמת - - -

<אמיר דרנגר:>
רמי, אתה מבלבל אותם, זה לא המקרה. 

<היו"ר יצחק וקנין:>
קיבלת רשות לדבר?

<שמואל איפרגן:>
למה התקנה הזאת מופיעה במכוני בדק, כאשר המפעיל הוא זה שפועל בהתאם והוא זה שאחראי? זו הפעלה לכל דבר. 

<רננה שחר:>
התשובה היא שהצענו הסדר מקביל במסגרת תקנות ההפעלה, בתקנה 413(א) לתקנות ההפעלה. היא תידון בימים הקרובים, בשבוע הבא, מול הציבור, וההגדרים שיש לנו פה יותאמו. 

<איתי עצמון:>
זו תקנה שטעונה אישור ועדה?

<רננה שחר:>
לא, אבל אנחנו לא נעשה דינים שונים. אבל אנחנו גם רוצים לאפשר למכון הבדק לעשות את זה, לא רק למפעיל האווירי. לפעמים יותר נוח למפעיל האווירי לעשות את זה ישירות ולפעמים יותר נוח למכון הבדק לעשות את זה. 

<שמואל איפרגן:>
אבל מכון הבדק צריך לכתוב נוהל על דבר שהוא לא מפעיל. 

<רננה שחר:>
אל תעשה. 

<שמואל איפרגן:>
יש לי עוד שאלה, לרת"א. נניח שאתה כותב נוהל שבמקרה של תקלה כזאת, כל מכון שמאושר FAA או EASA הוא מורשה, מקובל, אלא אם כן יש איזה משהו כמו הדוגמה של ה-אס.אם.אס, שאז אתה מקבל waiver גורף על כל FAA בנושא של ה-אס.אם.אס. האם זה מספק את רת"א?

<דוד בן ארי:>
ומה עם הדינים? 

<שמואל איפרגן:>
אם הנוהל הזה מאושר - - -

<אודי גילאי:>
הבעיה במערכת ה-אס.אם.אס זה שהיא מערכת ניהול בטיחות. אז יש לי חדשות: בנובמבר 2013 אס.אם.אס לא יהיה ב-8.7 לאמנה. פתרנו את הבעיה? בסדר? אני אומר עוד פעם חברים - - -

<אמיר דרנגר:>
זו רק דוגמה - - - 

<קרן כהן סעד:>
זו רק דוגמה - - -

<היו"ר יצחק וקנין:>
חבר'ה, אל תיתפסו במה שלא צריך להיתפס אליו עכשיו. אני רוצה לפתור את הבעיה נקודתית. 

<דוד בן ארי:>
אני - - -

<היו"ר יצחק וקנין:>

גמרנו, שמעתי אותך, הבנתי אותך, נגמר הסיפור. איך אנחנו מתקדמים פה?

<אודי גילאי:>
אדוני, כמו שאתה אמרת קודם: זה החריג של החריג של היוצא מן הכלל. כשיש תקלה בשתיים בלילה ו-400 נוסעים מחכים, לא סומכים על שיקול דעתו של הקברניט או של המפעיל האווירי, שרוצים לצאת כאן ועכשיו, כי עוד חמש דקות הקברניט עובר את זמן העבודה והמנוחה שלו. לא, זה לא עובד ככה בתקלה, אדוני. 

<קרן כהן סעד:>
סליחה, מישהו אמר שהקברניט יוציא את המטוס באופן לא בטיחותי בגלל שהוא צריך לצאת? באמת...

<דוד בן ארי:>
יש פה חוסר - - -

<היו"ר יצחק וקנין:>
רבותיי, נגמר, עד כאן. נתתי לכם לדבר עד הראש. אני רוצה להבהיר את הנושא של דיני המדינה. תגידו לי עוד פעם בדיוק מה אתם רוצים, כי אתם שיניתם את זה. 

<אודי גילאי:>
אדוני, סעיף 8.7 לאמנת שיקגו דן בהוראות הרישוי של מכוני הבדק. 

<איתי עצמון:>
היושב-ראש שאל איזה שינויים קלים את רוצים בכל זאת להכניס. 

<אבישי פדהצור:>
אני רוצה לרכז. דבר ראשון, במקום "תואמים..." יהיה "אינם פחותים מאמות המידה בסעיף 8.7". בשביל שלא יצטרכו לעשות אחד לאחד. 

<איתי עצמון:>
ובמקום "להסתייע" אנחנו נמצא נוסח מתאים. 

<אבישי פדהצור:>
אני מציע: "רשאי בעל רישיון לקבל את שירותיו של בעל רישיון לתיקון התקלה". בהמשך למה שיערה אמרה קודם לגבי אותם מקרים שבהם יש אנומליה: "אלא אם אישר המנהל אחרת". זאת אומרת שהם לא עומדים ב-ICAO, ועדיין פונים למנהל ואומרים לו: אדוני, תראה, בדקנו, ומצאנו שהם לא עומדים ב-ICAO, הם לא עומדים בנקודה א', ב', ג' או ד' - - 

<אמיר דרנגר:>
באמצע הלילה?

<אבישי פדהצור:>
אל תפריע לי בבקשה. 

<אמיר דרנגר:>
אבל זה נוהל. 

<היו"ר יצחק וקנין:>
סלח לי, אני לא נתתי לך רשות. עד כאן, חבר'ה, אתם מגזימים לגמרי. 

<איתי עצמון:>
"אלא אם כן הורה אחרת המנהל בהחלטה מנומקת"?

<אבישי פדהצור:>
"אלא אם כן הורה אחרת, לפי בקשה" או משהו כזה. צריך להיות ספציפי לשיטתכם. "אלא אם הורה המנהל אחרת, לפי בקשת בעל הרישיון". כך, באותם מקרים שתוארו פה, שמוצאים במדינה שכוחת אל מקום אחד שהוא היחיד שיכול לחלץ את המטוס אבל המדינה לא עומדת ב-ICAO כי הגיל המזערי של הטכנאי שלה הוא 17; ולא 18, כפי שדרוש ב-ICAO – במקרה כזה, בעל הרישיון יפנה למנהל ויגיד לו: אדוני, יש להם מגיל 17, מה אתה אומר? ואז המנהל יגיד לו: 1. אין בעיה, 2. שיהיה טכנאי ספציפי שהוא בן 19, למרות שהדין של המדינה לא עומד ב-ICAO. הוא יגיד: אין לי בעיה שתביא ילד בן 17, אבל שיש לו ניסיון כזה או אחר. זאת אומרת הסמכות של המנהל, כמו במקומות אחרים שבהם הוא נותן פטורים, היא לקבוע מהו התחליף שווה הערך שיבטיח את השמירה על בטיחות הטיסה. 

<איתי עצמון:>
אבל הנוסח יהיה "אלא אם כן הורה המנהל אחרת לבעל הרישיון"?

<אבישי פדהצור:>

או "התיר אחרת", כי זה סוג של היתר. 

<דוד בן ארי:>
סליחה רגע - - -

<אמיר דרנגר:>
אני מצביע - - -

<היו"ר יצחק וקנין:>
רבותיי, אני מאשר את זה כמו שזה. 

<אמיר דרנגר:>
לפני שאתה מאשר - - -

<היו"ר יצחק וקנין:>
אני מאשר, חבל לכם על הזמן.

<דוד בן ארי:>
אבל אומרים כאן דברים - - -

<היו"ר יצחק וקנין:>
אני לא מוכן יותר, חבר'ה, אל תנסו להתיש אותי. אתם חושבים שאתם תתפסו את החבל מכל הכיוונים. 

<דוד בן ארי:>
אבל הדוגמאות שמביאים לך הן לא נכונות. 

<היו"ר יצחק וקנין:>
חבר'ה, עד כאן. דוד, אני רוצה לשאול אותך: כמה פעמים נתקלת בדברים האלה בשנים האחרונות? כמה? תגיד לי כמה?

<דוד בן ארי:>
לא הרבה. 

<היו"ר יצחק וקנין:>
אז מה הסיפור?

<דוד בן ארי:>
אני אגיד לך מה הסיפור. 

<היו"ר יצחק וקנין:>
 במה אתם נתלים עכשיו? מה כבר קרה? אם קורה פעם בעשר שנים מקרה כזה ספציפי, שהוא באמת נקודתי... אז מה אתה רוצה, שלא נעשה את הדברים באיזושהי צורה שמתקבלת על הדעת? באמת, חבר'ה, אל תיתפסו... זה שולי מבחינתי. אם אתם שואלים אותי, חבל לי על 45 דקות מהזמן שלי. 

<דוד בן ארי:>
אבל חשוב שאתה תקבל את המידע האמיתי.

<היו"ר יצחק וקנין:>
 המידע כבר ברור לי. חבר'ה, זה יותר מדי, אתם סתם נתפסים בקטנות. את הדברים הגדולים שינינו, אבל זה דבר קטן. אני מדבר במלוא הרצינות. אני מנסה להבין אם אולי אני טועה או לא... אבל אני חושב שאתם סתם נתפסים במקרים שהם... אני מנסה למצוא את הרציונל שלכם, ולא מוצא אותו. יושבת פה סוללה של עורכי דין, וכל אחד מנסה להקשות עליי כמה שאפשר. חבר'ה, אני מצביע כמו שאמרנו, כולל התיקונים כולל הכול. 

<אמיר דרנגר:>
יש לי תיקון נוסף. 

<היו"ר יצחק וקנין:>
נגמר, שום תיקון אני לא עושה יותר. 

<אמיר דרנגר:>
תיקון שלא קשור לזה. תיקון בסעיף הזה, אבל שלא קשור לוויכוח עכשיו. כתוב "נמצאה תקלה בכלי טיס בנסיבות בלתי צפויות בשדה תעופה זה..." ואז כתוב "שבו אין למפעיל האווירי או לבעל הרישיון הסדר עם גוף מוסמך לביצוע האחזקה בכלי הטיס לפי תקנות ההפעלה". צריך להיות "... או תקנות מכוני הבדק", כי ההסדר יכול להיות גם לפי תקנות מכוני הבדק, לא רק לפי תקנות ההפעלה.

<היו"ר יצחק וקנין:>
 זה נראה לכם?

<אבישי פדהצור:>
לא, כי זה בסמיכות. "הגוף המוסמך לביצוע האחזקה" זה לפי תקנות הטיס. 

<איתי עצמון:>
לא, למפעיל האווירי ההסדרים הם לפי תקנות ההפעלה. 

<רננה שחר:>
לא, מה שאבישי אומר זה הסדרים עם מי? עם גוף מוסמך לביצוע האחזקה לפי תקנות מכון ההפעלה. 

<איתי עצמון:>
בסדר. 

<היו"ר יצחק וקנין:>
בסדר?

<קריאות:>
- - -

<אבישי פדהצור:>
אפשר לכתוב "גוף מוסמך לזה, כהגדרתו בתקנות ההפעלה" או "כמשמעותו בתקנה מאה עשרים - - -

<אמיר דרנגר:>
חוק הטיס. 

<היו"ר יצחק וקנין:>
מי בעד (ב) רישה, כולל התיקונים כולל הכול? 

הצבעה

בעד אישור הסעיף – פה אחד

הסעיף אושר.

<היו"ר יצחק וקנין:>
אושר. (1) בבקשה. 

<אבישי פדהצור:>
אנחנו עכשיו בתנאים שנדרשים להתקיים. 

	
	
	"
	(1) התקלה ניתנת לתיקון במסגרת תחזוקת קו;

	
	
	
	(2) בעל הרישיון השתכנע - - -


<אסנת איסן:>
רגע, רצינו לשנות את שם הסעיף. 

<אבישי פדהצור:>
שם הסעיף סבבה. עליי. 

<קריאות:>
- - -

<היו"ר יצחק וקנין:>
חבר'ה, אני יכול להקריא ולאשר. אל תמשכו אותי. לא לכל דבר צריך הערה. 

<איתי עצמון:>
תתמקדו בדברים המהותיים, לא בהערה לכל הערת שוליים. 

<היו"ר יצחק וקנין:>
אבישי, תתחיל להקריא. רק אני עוצר אותך, אף אחד לא עוצר אותך. 

<אבישי פדהצור:>
	
	
	"
	(1) התקלה ניתנת לתיקון במסגרת תחזוקת קו;

	
	
	
	(2) בעל הרישיון השתכנע, לאחר שביצע הערכה באמצעות מערכת הבטחת האיכות שלו, כי – 

	
	
	
	
	(1) כלי הטיס שבו יבוצע התיקון כלול בהגדרים וברשימת היכולת של מכון הבדק הזר, וכי התיקון יכול להתבצע לפי המגבלות הקבועות ברשימת היכולת כאמור; 

	
	
	
	
	(2) למכון הבדק הזר מערכת איכות שוות ערך - - - 


<איתי עצמון:>
מערכת "הבטחת איכות" או "איכות"?

<אבישי פדהצור:>
איכות. אם זה בארצות-הברית, יש לו בקרת איכות. ולכן השארנו פה "מערכת איכות", שזה או הבטחת איכות או בקרת איכות. התכלית היא החשובה – שיש בדיקה בכולם. 

	
	
	
	"
	(3) מכון הבדק הזר יבצע את התיקון לפי המידע התחזוקתי הישים;

	
	
	
	
	(4) באדם המיועד לחתום על תעודת האחזקה והשחרור מתקיימים כל אלה:

	
	
	
	
	
	(1) הוא מחזיק ברישיון או בהרשאה מתאימה, שניתנו לו לפי דיני המדינה החברה שנתנה את הרישיון למכון הבדק הזר, המעניקים לו את הזכות לחתום על תעודת אחזקה ושחרור של פריט, ודיני המדינה שלפיה ניתנו הרישיון או ההרשאה תואמים, לפחות, את אמות המידה שבנספח 1 לאמנה, למעט הוראות הנספח שלגביהן הודיע המנהל, לפי סעיפים 4(ב) ו- 6(ד) לחוק רשות התעופה האזרחית, כי ישראל פועלת באופן שונה ובלבד שהוראות הדין הישראלי בעניין מקלות ביחס להוראות הנספח האמורות;"


<קרן כהן סעד:>
למה את זה אתה מקריא כפי שזה?

<אבישי פדהצור:>
קודם כול, יש פה שתי שאלות. הבלת"מיוּת שדיברנו עליה קודם קיימת גם כאן. החריגות, האנומליות שדיברנו עליה קודם מתקיימת גם כאן. זה לא כמו מכון הבדק ב-32, שעשינו את - - -

<אודי גילאי:>
אבל מנהל רת"א ייתן הוראות לגבי המדינות שנספח 1 לא עומד - - -

<אסנת איסן:>
בגלל זה חותמים על תעודת אחזקה ושחרור. זה בדיוק אותו דבר. 

<היו"ר יצחק וקנין:>
לאיפה הגעת? הקראת את (ד)?

<אבישי פדהצור:>
קראתי את (ד)(1), אבל יש פה שאלה... למען ההגינות, בתקנה 32 הייתה הפניה לכאן בשאלה האם הוא צריך להיות לפי הגויים, פחות מהגויים או יותר מהגויים. ב-32 סגרנו, בהתאם להנחיית מנהל רת"א, שמנהל רת"א מודיע באיזו מדינה אי אפשר. פה, בגלל שזה אירוע בלתי צפוי, אין לנו את האפשרות – אחרי שהתקלה כבר תוקנה בנסיבות החריגות האלה והמטוס חזר – להודיע: אל תתקנו שם יותר אם תהיה לכם תקלה בלי צפויה. ולכן פה כן יש חשיבות, לפחות לפי הטקסט, שכמו שאת הרישיון של מכון הבדק בודקים בגלל שזה אחד למיליון, בגלל שזה חריג, בגלל שזה מקרה קיצוני – ככה גם את הרישיון האישי יהיה נכון לבדוק בהקשר הזה, בגלל החריגות, הקיצוניות, החד-פעמיות וכולי.

<קרן כהן סעד:>
אבל פה זה הרישיון האישי על פי דיני המדינה - - -

<אמיר דרנגר:>
מה שאמר אבישי זה לא נכון. כמו שאמר רמי, שמאשרים לנו את כל תחנות המשנה, ה-alternate, שאנחנו הולכים לנוחות בהן במקרה של אירוע, ואנחנו צריכים להוציא לו רישום מחדש – גם כאן המנהל יכול להפעיל את הסמכות שלו ולהגיד לנו: אם תנחתו ב-alternate אז אתם לא יכולים לקבל שירות ותצטרכו להטיס טכבכ"ט. בדיוק אותו דבר, אותו משקל שהיה ב-32, המנהל יכול לבצע את זה באותה הדרך כאן. 

<דוד בן ארי:>
כי לפני זה - - -

<היו"ר יצחק וקנין:>
גמרנו. הוא אמר מה שאמר. מספיק. 

<עופר גלבוע:>
ראש רת"א דיבר על זה שתהיה רשימה שחורה של מקומות שהם בעייתיים. אם תהיה רשימה שחורה כזאת, היא תתוחזק כל הזמן, גם לצורך 32 וגם לצורך הסעיף הזה. ולכן אותו דבר צריך לחול כאן. יש רשימה שחורה, ובה אסור להשתמש. 

<איתי עצמון:>
אנחנו לא דיברנו על רשימה שחורה בתיקונים. 

<עופר גלבוע:>
אבל ראש רת"א - - -

<איתי עצמון:>
ראש רת"א אמר דבר אחד, אבל יש החלטות - - -

<אודי גילאי:>
וזו גם רשימה לגבי כל בעל רישיון ספציפי. וזה לא אושר לגבי אותו אחד. 

<קרן כהן סעד:>
כבוד היושב-ראש, שימו לב שדיני אותה מדינה בסעיף הראשי שאישרתם מדברים על דיני אותה מדינה שרישיון הפעלה של מכוני הבדק זה מ-ICAO ו-FAA. פה זה דיני המדינה של אותו בן אדם שחותם. זאת אומרת, זו כל מדינה ומדינה. 

<רננה שחר:>
שקיבל את הרישיון. זה כתוב. 

<קרן כהן סעד:>
איזה רישיון? איפה קיבלת את הרישיון - - -

<דוד בן ארי:>
מערבבים פה שני נושאים. בהתחלה הוא מבקש את דיני המדינה לגבי בעל הרישיון של מכון הבדק. העובד הוא של מכון הבדק. אז בשביל מה לבדוק עכשיו את הרישיון של עובד מכון הבדק? הרי כבר בדקת את הדינים לגבי המכון הבדק. זה בשינויים שאמרת קודם שאתה מקבל. אז עכשיו אתה רוצה גם לבדוק את הרישיון של הבן אדם? הרי כבר בדקת את הרישיון של מכון הבדק. 

<אבישי פדהצור:>
היועצת המשפטית של רת"א הורתה לי לאמץ את אותו הסדר שהצענו קודם. זה אומר שהמנהל יהיה רשאי... זה אומר שתהיה חובה, שאין היום... צריך לחשוב איך קובעים את זה מבחינה משפטית. הפתרון שלנו ב-32 היה על ידי זה שבנוגע לתחזוקת קו חייבים לעדכן את המנהל. זה אומר שאנחנו נצטרך להוסיף הערה בתקנות המכונים שאומרת שבעל הרישיון יצטרך להודיע למנהל על כל שדה שהוא מתכנן לעשות בו נחיתה בלתי צפויה, ואז המנהל יוכל לומר באילו שדות הוא יתיר אותם כשדות משנה ובאילו לא. כי אם אנחנו לא מקיימים את מנגנון הדיווח מראש  למנהל, לא ניתן יהיה ליישם את כל הרעיון. ולכן צריך להחליט. אני אדיש לשני המסלולים, כי שניהם מספקים לי את אותו מענה משפטי או בטיחותי. עכשיו אנשי ה"ציבור" צריכים לחוות את דעתם איזה מסלול פחות מכביד עליהם: זה שהם ידווחו לי על כל שדה משנה היתכנותי – במסגרת תקנות המכונים – לא במסגרת תקנות ההפעלה, והמנהל יעשה את אותה רשימה שחורה - - -

<היו"ר יצחק וקנין:>
מה אתם מעדיפים?

<אמיר דרנגר:>
מה שהוא אמר עכשיו. מקובל עלינו. 

<אבישי פדהצור:>
תודה, אדוני. כן ייעשה. 

<איתי עצמון:>
רגע, אני רוצה להבין מה ההוראה ומה השינוי שאתה מציע ב-(ד)(1). 

<אבישי פדהצור:>

הואיל וגם הטקסט של 32 הוא לא רהוט, אני אסביר את העקרונות ואז אתאר איך זה יתנהל. העיקרון הוא שמכון הבדק יודיע למנהל על שדות שבהם הוא רוצה לקבל שירותים לפי תקנת משנה (ב). יש לו חובת יידוע, הוא צריך להראות - - -

<איתי עצמון:>
באיזה שלב?

<אבישי פדהצור:>
הוא צריך לנהל כזאת, הוא צריך להמציא את הרשימה למנהל עם עריכתה ועם עריכת כל שינוי בה, כמו שעשינו בתקנה 32. כאשר יש אצל המנהל את הרשימה, אנחנו נותנים למנהל את הסמכות להורות לבעל רישיון מכון הבדק המסוים שהוא לא יוכל לקבל שירותי תחזוקה, לפי תקנה 39(ב), במדינות מסוימות שברשימה הזאת. 

<איתי עצמון:>
הדיווח לא יהיה לפי בקשת המנהל?

<אבישי פדהצור:>
לא, הדיווח יהיה חובה. הדיווח הוא תנאי לאפשרות של מכון הבדק הישראלי להסתייע במכון בדק לפי 39(ב). 

<אמיר דרנגר:>
מקובל עלינו. 

<איתי עצמון:>
ומה החלק השני של ההסדר?

<אבישי פדהצור:>
להסמיך את המנהל להורות, או לא לאשר, למפעיל האווירי לקבל שירותים לפי 39(ב) במכון בדק לפי הרשימה, או במדינה לפי הרשימה. 

אני אחזור על זה, איתי, כי אני רואה שלא עקבת. הרכיב הראשון: המצאת הרשימה למנהל; הרכיב השני: מתן סמכות למנהל לא לאשר לבעל הרישיון לקבל שירותים במי ממכוני הבדק שמופיעים ברשימה, שזה כמובן אומר להוסיף את התנאי - - -

<איתי עצמון:>
מכונים הממוקמים במדינה שבה...?

<אמיר דרנגר:>
שברשימה שלנו. 

<אבישי פדהצור:>
או, בהקשר של רישוי אישי, לקבל מטכנאי לבדק כלי טיס בעל רישיון של אותה מדינה, שירותים לפי 39(ב). אני עוד אשב על הנוסח.

<עופר גלבוע:>
סליחה, רק לבהיר: הרשימה היא של מכונים או של מדינות?

<רננה שחר:>
של מדינות. רישיונות רישוי אישי. 

<איתי עצמון:>
לא יהיה מדובר על רשימה. זו הוראה פרטנית, לא מדובר על רשימה, נכון?

<רננה שחר:>
הוא יבקש, הוא יודיע, המנהל - - -

<איתי עצמון:>
וההחלטה תפורסם, כמו שעשינו לגבי תקנה 32?

<אבישי פדהצור:>
אני לא רואה מניעה. 

<היו"ר יצחק וקנין:>
אין צורך. 

<אבישי פדהצור:>
מה השורה התחתונה, אדוני היושב-ראש?

<היו"ר יצחק וקנין:>
אנחנו מאשרים. 

<אסנת איסן:>
ואז (1) נמחק, נכון?

<אבישי פדהצור:>
הוא מוחלף בדין אחר שאנחנו ננסח. עיקרו שהמנהל לא לא אישר - - -

<היו"ר יצחק וקנין:>
אבישי, בוא נתקדם. אני מצביע על כל הסעיפים: (2)(א), (ב), (ג), ו-(ד)(1) שהוחלף. מי בעד? מי נגד?

הצבעה

בעד אישור הסעיפים – פה אחד

הסעיפים אושרו.

<היו"ר יצחק וקנין:>
הכול אושר, כולל השינויים שהוצעו. (ד)(2) בבקשה. 

<אבישי פדהצור:>
	
	
	
	
	"
	(2) הוא בעל ניסיון של שלוש שנים לפחות בתחזוקת סוג כלי הטיס שלגביו נדרשת פעולת האחזקה, מהן חצי שנה לפחות במשך השנתיים שלפני ביצוע פעולת האחזקה נושא תעודת האחזקה והשחרור, באותו סוג כלי טיס שלגביו בוצעה פעולת האחזקה;

	
	
	
	
	
	(3) הוא כלול ברשימת המוסמכים לחתום על תעודת אחזקה ושחרור של מכון הבדק הזר.

	
	
	
	(3) תיקון התקלה מתבצע בתיאום מלא בין בעל הרישיון לבין מכון הבדק הזר ובכלל זה איתור התקלה, העברת כל מידע הנחוץ לתיקונה, ביצוע רישומי אחזקה, תיקון התקלה והעברת מידע לגביהם;"  


<איתי עצמון:>
כאן אתה מכוון ל-172(4)(א)? רוצים להוסיף אותו בפתיח?

<יערה למברגר:>
הוא לא בפתיח?

<אבישי פדהצור:>
הוא לא בפתיח של ההסמכות, ואנחנו נשמח להוסיף אותו לפתיח להסמכות. 

<היו"ר יצחק וקנין:>
הערות?

<אשל חפץ:>
לפני שנגמור את החקיקה של הקטע הזה, לדעתי יש פה טעות ב-structure שהיא טעות מהותית. את הנושא של ביצוע פעולות בדק במקרים חריגים הכניסו לתוך סעיף שמטפל בתעודות שחרור. תעודות שחרור בתנאים מיוחדים זה עובדים במדינות חוץ. עשו פה מין סלט – הדביקו שני נושאים. זה נושא שיש לו בחוק סעיף בפני עצמו – סעיף 172: נחיתה בתנאים מיוחדים במקום שאין בו פעולות אחזקה. למה לדחוף את זה לתוך הסעיף כאן? אני מציע תקנה נפרדת, ובה יפנו לפה, לגבי הבן אדם שחותם. אבל לא יכול להיות שנושא כל כך מהותי יטופל בתוך סעיף שמדבר על אנשים - - -

<יערה למברגר:>
- - - לעשות את 39(א) ל-א רבתי, וש-(ב) תהיה תקנה נפרדת. 

<רננה שחר:>
- - - להפריד בין תקנת משנה (א) לתקנת משנה (ב).

<אבישי פדהצור:>
יש בי תחושה שאני לא איהרג על הנקודה הזאת. 

<יערה למברגר:>
יאללה, אבישי, תזרום עם זה. 

<קריאות:>
- - -

<אבישי פדהצור:>
בסדר. 

<היו"ר יצחק וקנין:>
אני מצביע על (2) ו-(3). מי בעד ומי נגד?

הצבעה

בעד אישור הסעיפים – פה אחד

הסעיפים אושרו.

<היו"ר יצחק וקנין:>
הסעיפים אושרו. 

<אבישי פדהצור:>
	
	
	"
	(4) בעל הרישיון פועל על פי נוהל לפי תקנה 14(ו)(38) לעניין תיקון תקלה בכלי טיס בשדה תעופה מחוץ לישראל בדרך של הסתייעות במכון בדק זר, המפרט את עמידתו בהוראות תקנה זו, ובכלל זה היקף התיקון המבוצע, אופן ביצוע התיקון שבגינו ניתנת תעודת אחזקה ושחרור, עובדי מכון הבדק הזר שיבצעו את התיקון, ביצוע רישומי אחזקה והעברת מידע לגביהם."


שוב: תיעוד, תיעוד, תיעוד, כי אני המכון שצריך לתאם אתו או - - -

<היו"ר יצחק וקנין:>
יש הערות? מי בעד הסעיף?

הצבעה

בעד אישור הסעיף – פה אחד

הסעיף אושר.

<היו"ר יצחק וקנין:>
אושר. 

<אבישי פדהצור:>
	"(ג)       בעל רישיון שהסמיך אדם לחתום על תעודת אחזקה ושחרור כאמור בתקנה משנה (ב) – 

	
	(1) יבצע בדיקה לכלי הטיס מיד עם חזרתו לישראל, לשם הבטחת כשירותו האווירית.

	
	(2) ידווח על כך למנהל בתוך שלושה ימי עבודה מהשלמת פעולת הבדק על-ידי מכון הבדק הזר;"


<היו"ר יצחק וקנין:>
הערות? אין. אני מצביע על (ג)(1) ו-(2).

הצבעה

בעד אישור הסעיף – פה אחד

הסעיף אושר.

<אבישי פדהצור:>
	"פעילות בעל רישיון  מחוץ לישראל
	40.
	(1) בעל רישיון שמקום העסקים העיקרי שלו הוא במדינה חברה מחוץ לישראל רשאי, במקום העסקים האמור –  

	
	
	
	(1) על אף האמור בתקנה 20(א)(1)(א) – להעסיק אדם בתפקיד ממונה על התחזוקה או בתפקיד ממונה על הבטחת האיכות, אף אם אינו מחזיק ברישיון טכנאי לבדק כלי טיס, ובלבד שמתקיים אחד מאלה:

	
	
	
	
	(1) באותו אדם מתקיימות דרישות תקנות 39(א)(2)(א), (ב),  ו- (ה) עד (ו);  

	
	
	
	
	(2) לעניין בעל רישיון מקביל להפעלת מכון בדק שנתנה רשות מוסמכת במדינה חברה מחוץ לישראל, כאמור בתקנה 3(ב), אותו אדם מקיים את שני אלה :  

	
	
	
	
	
	(1) הוא משמש במכון הבדק של בעל הרישיון המקביל בתפקיד מקביל לזה של ממונה על התחזוקה או ממונה על הבטחת האיכות, לפי העניין, על פי הדינים לפיהם פועלת אותה רשות מוסמכת; 

	
	
	
	
	
	(2) הוא קיבל הדרכה כאמור בתקנה 39(א)(2)(ה)."


<איתי עצמון:>
אני חושב שב-(ב) צריך לכתוב "לעניין בעל רישיון שמחזיק גם ברישיון מקביל". 

<אבישי פדהצור:>
כן ולא. הכוונה היא בוודאי שיש לו גם רישיון מקביל... אני אסביר ואז אני אדרש לזה. 

<רננה שחר:>
יש לך את זה ברישה: בעל רישיון. ב-40.

<אבישי פדהצור:>
תנו לי להסביר. אנחנו דיברנו יותר מפעם אחת על כך שרת"א היום יכולה לתת רישיון מכון בדק ישראלי למכון בדק שנמצא מחוץ לישראל. אנחנו ראינו בתקנות שכאשר אני נותן רישיון מכון בדק למכון בדק בישראל יש כמה מקרים שבהם בעל התפקיד צריך שיהיה לו רישיון טכנאי לבדק כלי טיס ישראלי. כשאני מרשיין מכון בדק בחו"ל יכול מאוד להיות שלגוי אין רישיון טכנאי לבדק כלי טיס ישראלי. ולכן מה שאני רוצה לעשות בתקנה הזאת זה ליצור הסדרים מקבילים. זאת אומרת, אם מחר מר גלבוע למשל יבקש לקבל רישיון למכון בדק ישראלי למתקן בשוודיה, אלו ההוראות שיחולו, כי הגויים הם לא טכבכ"ט ישראלי. 

מה שאנחנו מבקשים להציע פה... קודם כול, הפסקה הזאת מתייחסת לתפקידי ההנהלה. בתפקידי ההנהלה יש ממונה על תחזוקה וממונה על הבטחת איכות. אנחנו אומרים שגם אם אין לו רישיון לבדק כלי טיס, הרי שאם מתקיימות בו הדרישות שראינו קודם... שיש לו... איפה זה? הלכתי לאיבוד... שיש לו... שיש לו הגדרים מתאימים לשמש בתפקיד הזה. שוב, זה תפקיד הנהלה, הוא לא צריך כל הגדר והגדר של הפריטים שמטפלים בהם, אבל צריך להיות לו הגדר. שהוא בעל ניסיון כזה או אחר וכולי. שוב, אני מפנה לדרישות שיש שם, שעיקרן הוא שאני לא דורש שהוא יהיה טכנאי לבדק כלי טיס ישראלי, אבל הוא כן צריך להכיר את הדין הישראלי, כי הוא נושא תפקיד הנהלה במכון בדק בעל רישיון ישראלי. זו פסקת משנה (א).

 פסקת משנה (ב) מתייחסת למצב שבו יש רישוי מקביל. כלומר, לאותו מכון בדק בשוודיה למשל יש גם רישיון EASA. הוא לא מבקש רק רישיון ישראלי, אלא יש לו כבר רישיון של EASA. במצב כזה EASA כבר אישרה הנהלה לאותו מכון בדק, לפי דיני EASA, שלא מתאימים אחד לאחד לדיני ישראל בעניין הזה. ואז עולה השאלה האם כשאני בא לרשיין את המכון בשוודיה אני מבקש שיהיו לו שתי הנהלות – אחת ש-EASA אישרה ואחת שאני מאשר לו לפי הדין הישראלי. אני אומר: לא. בהמשך למה שמר גלבוע אמר על הצורך להתאים במידת האפשר את הפעילות של רת"א לפעילות של הגויים, אני אומר כדלקמן: אם EASA אישרו במסגרת הרישיון שלהם את אותו אדם שישמש ממונה על תחזוקה או ממונה על הבטחת איכות, אני אקבל אותו. אני לא אכפה שתי הנהלות על מכון הבדק הגוי, כי הוא יעדיף לא לקבל את הרישיון הישראלי מאשר להעסיק עוד שניים או ארבעה עובדים נפרדים. אבל – משמדובר במכון בדק ישראלי, הגוי צריך לפחות להכיר את הדינים הישראליים שחלים עליו: תקנות ההפעלה ותקנות המכונים. זה ההסדר שאנחנו מבקשים לקבוע. 

<אסנת איסן:>
רת"א מכירה את ההערה הבאה, כי העברנו להם אותה בכתב לפני כן: כשמתסכלים בתקנת משנה (א) – "באותו אדם מתקיימות דרישות תקנות 39(א)(2)(א), (ב)..." וכן הלאה – רואים שתקנת המשנה מתייחסת למעשה לזכות לחתום על תעודת אחזקה ושחרור. מה ההסדר הזה יצר? כאשר מדובר במכון בדק ישראלי שנמצא בתוך גבולות ישראל, מספיק שאותם אנשי הנהלה יהיו טכבכ"טים, אנחנו לא דורשים מהם את הדרגה הגבוהה יותר: שיהיו גם בעלי יכולת לחתום על תעודת אחזקה ושחרור. 

<איתי עצמון:>
האם צריך לערוך כאן שינויים?

<אבישי פדהצור:>
אני אשיב - - -

<אסנת איסן:>
אבל עוד לא סיימתי. 

<היו"ר יצחק וקנין:>
חבל על ה...

<אבישי פדהצור:>
ההערה של אסנת היא נכונה וטובה. אנחנו הצענו פתרון בנוסח, שאין לי אותו בפניי כרגע. אבל באופן עקרוני זה נכון. 

<איתי עצמון:>
צריך בעצם להחיל שינויים - - -

<אבישי פדהצור:>
אני מציע פה החלה של שינויים - - -

<איתי עצמון:>
אז בוא תגיד מה השינויים, והוועדה תוכל לקבל החלטה עקרונית בהתאם למה שתגיד. 

<אסנת איסן:>
יש לי את המייל הזה: "אסנת, אנו סברנו כי מדובר במי שהוא הסמכות העליונה, ולכן טוב ונכון שתהיה לו גם הסמכה לעניין השלמת תהליך העבודה שלהם, שזו המשמעות של תאחו"ש. אתמול חשבת שההערה שלי לא טובה נכונה.

<אבישי פדהצור:>
לא, התכוונתי להערה אחרת. אני אסביר. הממונה על התחזוקה והממונה על הבטחת האיכות בדין הישראלי נדרשים להיות מוסמכים לחתום על תעודת אחזקה ושחרור, כי הם הסמכויות העליונות. זאת אומרת, לא מספיק שהם יהיו טכנאים סתם, אלא הם צריכים לקבל במסגרת מכון הבדק עצמו הסמכה לחתום על תעודת אחזקה ושחרור. 

<אסנת איסן:>
אבל לא דרשת את זה מהישראלים. מהישראלים לא דרשת שיהיה להם תאחו"ש אלא דרשת רק טכבכ"ט. 

<אבישי פדהצור:>
אני מיד אבדוק, אבל אין ספק שאנחנו לא רוצים להחמיר פה יותר ממה שדרשנו בישראל.

<רננה שחר:>
ב-39(א)(2)(א) כתוב: "הוא מחזיק ברישיון או בהרשאה מתאימה...". 

<אסנת איסן:>
 39(א)(2)(א) זה שיש לו את ההרשאה המתאימה לחתום על תעודת אחזקה ושחרור.

<רננה שחר:>
יש את (א) ויש את (ב). ב-(ב) זה אותו מנהל של EASA; ועכשיו זה לא אותו מנהל של EASA, עכשיו יש מכון בדק בסין שיהיה רק ישראל.  

<אסנת איסן:>
רננה, אני מקריאה את (א): "הוא מחזיק ברישיון או הרשאה מתאימה, שניתנו לו לפי דיני... המעניקים לו את הזכות לחתום על תעודת אחזקה ושחרור".

<רננה שחר:>
אני מסבירה. רישיון טייס מרשה לך לטוס; רישיון טכבכ"ט מרשה לך לשחרר. זה הכול. זה הרישיון. זו המשמעות של רישיון טכבכ"ט. לכן הוא לא ברשימת "תאחו"שניקים" וכולי - - 

<אסנת איסן:>
אז למה הפניתם ל-(2)(א)?

<רננה שחר:>
כי זה הרישיון. זה אומר רישיון טכבכ"ט. 

<אודי גילאי:>
אסנת, מה שרננה אומרת זה ש-privileges לפי נספח 1 זה לחתום על תעודת אחזקה ושחרור.  

<רננה שחר:>
אין הגדרה אחרת לרישיון טכבכ"ט, זו ההגדרה היחידה. 

<איתי עצמון:>
חבר'ה, תבדקו את זה ואז נמשיך להקריא תקנות אחרות. 

<אסנת איסן:>
אם מדובר במשהו מקביל, אין לי הערה. 

<איתי עצמון:>
צריך לבדוק את זה, כי הוועדה צריכה להבין מה היא מכניסה. 

<היו"ר יצחק וקנין:>
הם אמרו לפרוטוקול שאין להם שום כוונה להחמיר. אבישי אמר את זה, וזה ברור לחלוטין. 

<איתי עצמון:>
אני מציע שתבדקו את זה, ונתקדם בינתיים. 

<היו"ר יצחק וקנין:>
אז אני מצביע על - - -

<איתי עצמון:>
לא, לא נצביע על זה. בוא נמשיך, ובינתיים הם יבדקו את זה. 

<היו"ר יצחק וקנין:>
אז תקרא את (2). 

<אבישי פדהצור:>
	
	
	"
	 (2)   על אף האמור בתקנות 20(ג)(1)(א) רישה ו-(ה)(1) ו-(2) – להעסיק אדם בתפקיד שלפי תקנות אלה נדרש לביצועו מי שהוא טכנאי לבדק כלי טיס אף אם אינו מחזיק ברישיון כאמור, ובלבד שבאותו אדם מתקיימות דרישות תקנה 39(א)(2)(א), (ב) - - ", פה אני מבקש לעשות שינו בעקבות ההערות של אסנת: " - - (ג) ו-(ה) עד (ו), בשינויים המתחייבים."



<איתי עצמון:>
תוכל לחזור על השינוי. 

<אבישי פדהצור:>
39(א), (ב), (ג), (ה) ו-(ו). הרציונל שעומד מאחורי זה - - -

<היו"ר יצחק וקנין:>
תקצר, אבישי, אתה לא צריך לתת הסבר מדעי. 

<אודי גילאי:>
אני רק חוזר למה שאמרה רננה קודם, סעיף 4.2.2.1, נספח 1 לאמנה: privileges of the holder of an aircraft maintenance license should be to certify the aircraft or parts of the aircraft as air worthy after an…  .

 הזכויות שלו הן לאשר את החזרתו של כלי הטיס לשירות.  כלומר, בגדול, לחתום על תעודת אחזקה ושחרור. 

<אבישי פדהצור:>
אני רק רוצה להוסיף הערה, בהמשך להערה של אסנת. התקנה הזאת עוסקת בין היתר בטכנאי לבדק כלי טיס, במבקר ועוד, במכון הבדק הישראלי שמרושיין בחו"ל. יש פה תיקון שבהמשך נרצה גם לעשות לקובץ הנהלים. בקובץ הנהלים יש לנו נוהל 14(ו)(13)(א), שמדבר על התאמת ההגדר שברישיון הטכנאי לבדק כלי טיס של מי שמבוקש להסמיכו כמבקר לביצוע ביקורת. הואיל וכאן מדובר ברישיון או הרשאה שאינם של רישיון של טכנאי ישראלי אלא של הרישיון או הרשאה שניתנו ממדינה זרה, נבקש שבקובץ הנהלים תהיה חובה על בעל רישיון שיש לו - - -

<איתי עצמון:>
אבל זה לא שינוי שנעשה עכשיו. 

<אבישי פדהצור:>
זה רק שיקוף של הרעיון. 

<היו"ר יצחק וקנין:>
אתם קיבלתם את ההבהרות לגבי 40? אני יכול להצביע?

<איתי עצמון:>
לא, אנחנו רוצים להבין מה השינויים שאתם רוצים לשלב בנוסח? 

<אסנת איסן:>
גם ב-40(א)(1) וגם ב-40(א)(2) יש הפניה ל-39(א)(2)(א). בשתי התקנות האלה, אם ההבהרה אומרת שאין כאן החמרה מעבר למה שנדרש מהישראלי, אז בסדר. 

<היו"ר יצחק וקנין:>
הייתה הבהרה חד-משמעית ואמר אותה אבישי: לא תהיה החמרה. 

<איתי עצמון:>
וב-40(א)(1)(א) זה יהיה 39(א)(2)(א), (ב)? גם כאן יש איזה שינוי, או שזה נשאר (ה) ו-(ו)? 

<רננה שחר:>
(ג), (ה) ו-(ו).

<איתי עצמון:>
(א), (ב), (ג), ו-(ה) עד (ו).

<אסנת איסן:>
בדיוק. (ד) צריך לרדת. 

<איתי עצמון:>
(ד) לא היה שם. 

<אבישי פדהצור:>
במענה למה שאסנת אמרה - - -

<קריאות:>
- - -

<היו"ר יצחק וקנין:>
רבותיי, תנו לאבישי לענות. 

<אבישי פדהצור:>

כדי למלא תפקיד הנהלה במכון בדק ישראלי נדרש שיהיה רישיון טכנאי לבדק כלי טיס, ולא נדרש שהוא יהיה מורשה לחתום על תעודת אחזקה ושחרור - - -

<רננה שחר:>
המשמעות של רישיון טכנאי בדק כלי טיס היא הרשאה לחתום על תעודת אחזקה ושחרור. אין שום משמעות אחרת לרישיון הזה. זה הרישיון – לשחרר כלים. 

<עופר גלבוע:>
אבל, רננה, במכון זר יש נוהל שאומר שיש אנשים שמסוגלים לעבוד, אבל לא הם יחליטו - - -

<היו"ר יצחק וקנין:>
רבותיי, אתם חוזרים עוד פעם אחורה. השינויים ברורים. 

<איתי עצמון:>
 רק רציתי להבין מה השינויים בנוסח, לא לפתוח - - -

<אבישי פדהצור:>
אין שינויים. 

<היו"ר יצחק וקנין:>
אין שינויים. אני מצביע על 40, כולל התיקונים שביקשתם - - -

<אסנת איסן:>
רגע, אבישי, ב-40(2) יש תיקונים. 

<היו"ר יצחק וקנין:>
ב-(2) יש תיקונים. כל מה שהצעתם זה נכון. מחקתם שם סעיפים. 

הצבעה

הסעיף אושר.

<היו"ר יצחק וקנין:>
התקנה אושרה, כולל התיקונים. 

<שמואל איפרגן:>
אבישי הסביר את הרציונל אחרי 40. כשהוא בא למכון שיש לו EASA והוא רוצה לקבל תעודה ישראלית, אז כדי שלא יהיו שתי הנהלות, הוא נותן waiver. עכשיו מחדשים את התקנות שהוא בא למכון בדק שמאושר גם על ידי EASA וגם על ידי FAA ועל ידי כל 24 הרשויות בעולם. למנהל תחזוקה, שאצלנו נקרא "מנהל מפעל", אין טכבכ"ט. עכשיו אני צריך למנות מישהו שיש לו את כל הניסיון והוא מכיר את הכול – הוא לא משחרר מטוסים, הוא לא חותם על כלום. נדרש ממנו טכבכ"ט. זאת אומרת, אצלי, אין לי את ה- waiverהזה – אני צריך שתי הנהלות; אבל מכון אחר שבחוץ, מתחשבים בו – הוא לא צריך שתי הנהלות. הייתי רוצה שרת"א אולי תסייע בידינו בנושא הזה. 

<אבישי פדהצור:>
אני לא בטוח שהבנתי את ההערה של מר איפרגן. 

<רננה שחר:>
אני הבנתי את ההערה. ההערה של מר איפרגן היא לתקנה 20, שדורשת שלממונה על אחזקה יהיה טכבכ"ט. 

<איתי עצמון:>
אבל התקנה הזאת היא לא על סדר היום. 

<אבישי פדהצור:>
אם אני מבין נכון, מר איפרגן התייחס למצב שבו כאשר יבקשו לרשיין מחדש את הבדק, תעלה השאלה האם מי ששימש בתפקיד הממונה על התחזוקה תחת הבדק ברישיונו הישן יוכל להמשיך לכהן בתפקיד הזה תחת הרישיון החדש, אף שאיננו בעל רישיון לבדק כלי טיס; או שמא אנחנו נגיד לו: אדוני, תודה לך על 30 שנות פועלך – לך הביתה. במסגרת התיקון לתקנות המכונים, שאיננו טעון את אישור הוועדה, יש הוראת מעבר שמאפשרת למי ששימש בתפקיד ממונה על תחזוקה בתקופה של שנה לפחות לפני תחילת התקנות, להמשיך לשמש בתפקיד זה גם תחת התקנות החדשות. זאת אומרת, דור המדבר לא ילקה בגלל שישראל נזכרה לשדרג את דיניה, אלא הוא יוכל להמשיך. ובשביל למנוע מצב שבו כולם ימנו את בני דודיהם הפיסחים לממונים על תחזוקה למרות שהם לא טכבכ"טים, אמרנו: שימש שנה. זאת אומרת, זה מישהו רציני, שיש לו ניסיון ארגוני. 

<היו"ר יצחק וקנין:>
הלאה. 45.

<אבישי פדהצור:>
	"ניהול מידע ממוחשב
	45  
	(1) בלי לגרוע מהוראות חוק חתימה אלקטרונית, התשס"א-2001, בעל רישיון רשאי לקיים קובץ, רשימה או תיעוד שיש לקיים לפי תקנות אלה, גם באמצעות מערכת ממוחשבת, ובלבד שהיא מאובטחת מפני שינויים בידי מי שאינו מורשה לכך, ומגובה בקובץ ממוחשב שיעודכן לא יאוחר מ-24 שעות לאחר כל שינוי שנעשה במערכת המקורית, והוראות תקנות 35 ו- 36 יחולו, בשינויים המתחייבים, על קובץ, רשימה או תיעוד כאמור.

	
	
	(2) ביקש המנהל לעיין בקובץ, רשימה או תיעוד שבעל רישיון מקיים באמצעות מערכת ממוחשבת, ימציא לו בעל הרישיון, לפי בקשתו, תדפיס של הקובץ, הרשימה או התיעוד שהעיון בהם מתבקש."  


<איתי עצמון:>
רק חידוד קטן: מדובר על מערכת ממוחשבת שבאה במקום דרכי התיעוד האחרות על פי תקנות אלה. 

<אבישי פדהצור:>
במקום או בנוסף. אנחנו באים לאשר את זה, לא לשלול את האפשרויות האחרות. עלתה לנו שאלה במהלך הדיונים עם הציבור מה קורה אם אני מנהל את המערכת ממוחשבת. אנחנו מבקשים לאפשר ניהול מערכת ממוחשבת, אנחנו מפנים לתקנות 35 ו-36 - - -

<איתי עצמון:>
אז אני מבקש שכן נבהיר בנוסח שזה במקום או בנוסף לדרכי תיעוד לפי תקנות אלה. 

<רננה שחר:>
אתה רוצה שיהיה כתוב "במקום או בנוסף למערכת אחרת"?

<איתי עצמון:>
"במקום או בנוסף לדרכי תיעוד לפי תקנות אלה". 

<רננה שחר:>
התקנות רק אומרות שצריך למשל לשמור את הרישומים, הן לא אומרות לך אם לעשות את זה ב-hard copy או בדרך אחרת. 

<יערה למברגר:>
איתי, כתוב "רשאי לתאם" – כלומר הוא רשאי לקיים את זה ככה, הוא לא חייב. 

<היו"ר יצחק וקנין:>
אבישי, 45 סוכם?

<איתי עצמון:>
רציתי לשאול מה החובה שתוטל על בעל הרישיון – האם הוא צריך לקיים בנוסף לדרכי תיעוד אחרות גם מערכת ממוחשבת?

<אבישי פדהצור:>
אני אסביר. החובות לקיים את התיעוד מפוזרות בתקנות המכונים. במהלך הדיון עם הציבור, עלתה שאלה מה קורה עם אותו מכון שלא מנהל קלסר עם דפים אלא מנהל באמצעות קובץ ממוחשב. התקנות לא נתנו לזה מענה, כי אמרנו שלפי פרשנות סבירה, מה שנכתב הוא שווה ערך. לאור בקשות הציבור, הכנסנו הסדר ספציפי לעניין הזה. זה לא חובה לקיים את זה ככה, וזה גם מנוסח במילה "רשאי". זה כוח שאני נותן לו כדי שאני לא אבוא מחר ואגיד לו: למה אתה עושה קובץ? ובגלל שאני מאפשר לו את הקובץ, יש לי את תקנת משנה (ב), שאומרת שהמנהל רשאי לבקש תדפיס. 

<איתי עצמון:>
זה כולל גם תעודת אחזקה ושחרור?

<אבישי פדהצור:>
זה לא מוכר כמוסד בעולם, אבל תאורטית כן. 

<היו"ר יצחק וקנין:>
אני מצביע על 45. מי בעד?

הצבעה

הסעיף אושר.

<היו"ר יצחק וקנין:>
מאושר. 46.

<אבישי פדהצור:>
	"תחילה והוראת מעבר
	46
	(1) תחילתן של תקנות אלה – 

	
	
	
	(1) לגבי בקשות לרישיון להפעלת מכון בדק שהוגשו ביום פרסום התקנות ואילך (להלן – יום הפרסום) וכן לגבי בקשות שהוגשו לפי תקנות הטיס (מכון בדק, מכון הסמכה ואחזקה עצמית), התשל"ט-1979 (להלן –התקנות הקודמות) ושהיו תלויות ועומדות ביום הפרסום – ביום הפרסום. 

	
	
	
	(2) לגבי מי שביום הפרסום היה בעל רישיון לפי התקנות
הקודמות –

	
	
	
	
	(1) שפורט בו הגדר גוף כלי טיס או הגדר מנוע כלי טיס אחד או יותר שביום הפרסום הוא הגוף המוסמך לביצוע פעולות בדק לגבי מטוס המופעל לפי הפרק השלושה-עשר לתקנות ההפעלה – שמונה עשר חודשים מיום הפרסום;

	
	
	
	
	(2) שפורט בו הגדר גוף כלי טיס או הגדר מנוע כלי טיס אחד או יותר שביום הפרסום הוא הגוף המוסמך לביצוע פעולות בדק לגבי אווירון זעיר או דאון, כהגדרתם בתקנה 1 לתקנות ההפעלה, בלבד –ארבעים ושניים חודשים מיום הפרסום;

	
	
	
	
	(3) שלא כאמור בפסקאות (1) ו-(2) – שלושים ושישה חודשים מיום הפרסום."


אנחנו מבקשים לדרג את המעבר מתקנות המכונים הישנות לתקנות המכונים החדשות בשים לב למאפיינים של מכון הבדק. אנחנו מתעדפים קודם כול את מכוני הבדק הגדולים, אלה שמספקים שירותי בדק לכלי טיס למפעילים אוויריים לפי הפרק ה-13. להם יש שנה  וחצי להתארגן לרישוי לפי תקנות אלה. לגבי מכוני בדק זעירים, שעוסקים רק בדאונים או רק באווירונים זעירים, הם הכי פחות קריטיים מבחינת הרישוי מחדש, ולכן הם נדחים ל-42 חודשים. לגבי אלו שאינם שני אלה – 36 חודשים. 

<איתי עצמון:>
מה יהיה דינן של התקשרויות קיימות עם מכוני חוץ למשל? 

<אבישי פדהצור:>
לדעתי, בהמשך למה שדיברנו היום על כך שתהיה למנהל סמכות בעניין הטכנאים בהתקשרות חוץ, התקנות האלו יחולו גם על התקשרויות קיימות. אם צריך להבהיר את זה אז נבהיר את זה. שלא יהיה מצב שאם התקשרתי עם מישהו אתמול או שלשום אז לנצח יש חסינות מפני ביקורת או בקרת המנהל. זה לא נכון ולא טוב, זה יוצר איים של אי פיקוח, ואם יש צורך – אנחנו נוסיף הוראה שתעשה תחולה מידית, אקטיבית, של הוראות התקנות הללו. זה עדיין נותן שנה וחצי או 42 או 36 חודשים, בהתאמה, להתארגן. 

<אמיר דרנגר:>
יש לנו הערות. לגבי מה שאבישי אמר בנוגע להתקשרות עם מכוני החוץ – לאל על יש מאות התקשרויות עם מכונים בחוץ. אנחנו מבקשים שפשוט יחילו את ההוראות המקוריות ביתר החקיקה שמועברות בוועדה הזאת... שההוראה הזאת תחול על התקשרות חדשה או על הארכה של התקשרות קיימת. שלא ניאלץ עכשיו לשלוח לעשות משא ומתן מחדש עם כל המכונים בחוץ לארץ ולפתוח את כל ההסכמים הקיימים. 

<איתי עצמון:>
כלומר אם יש לך התקשרות ל-20 שנה, היא פשוט תמשיך ל-20 שנה?

<אמיר דרנגר:>
רוב ההתקשרויות הן לא כאלה ארוכות. אפשר גם לקבוע שכשהתקשרות היא בלתי מוגבלת, אז תוך שנה או שנה וחצי מיום התקנות - - - 

<יערה למברגר:>
עד סיום ההתקשרות או בחלוף שנה, לפי המוקדם מביניהם. 

<רננה שחר:>
אבל תוך שנה וחצי - - -

<אמיר דרנגר:>
ההתקשרויות באל על הן למשך שנה, שנתיים, ארבע או חמש. תקופה מוגבלת. 

<איתי עצמון:>
בכל מקרה יש תקופת היערכות. 

<אמיר דרנגר:>
אבל תקופת ההיערכות מתאימה רק אחרי שאנחנו נסדיר את כל ההתקשרויות וכל הנהלים. לא את הכול אנחנו יכולים לבצע כבר היום כשאנחנו יוצאים מהחדר הזה, כי אנחנו עוד לא יודעם מה יהיו הנהלים ומה - - -

<היו"ר יצחק וקנין:>
עצור. בבקשה, אבישי. 

<אבישי פדהצור:>
אדוני, התשובה היא נורא פשוטה - - -

<היו"ר יצחק וקנין:>
נתתי לך שנה וחצי, שבתוכה תעשה את כל מה שאתה צריך. אני לא אתן לך שנה וחצי ואז עוד שנה וחצי. 

<אבישי פדהצור:>
בוודאי במצב הדברים המתואר - - -

<היו"ר יצחק וקנין:>
אני מסכים אתך לחלוטין. חבר'ה, אתם סתם - - -

<קרן כהן סעד:>
אבל זה יוצא כנגד ההיגיון - - -

<היו"ר יצחק וקנין:>
תאמיני לי... תשאלו אותו מה אמרתי לו באוזן. אמרתי לו באוזן שאתם תרצו עוד כמה חודשים. 

<אמיר דרנגר:>
ממש לא. פוול, דיברנו על זה עם רת"א והסכמנו על זה בדיון, למה אנחנו עכשיו לא מסכימים עם זה?

<קריאה:>
מה אתה רוצה מפוול?

<אמיר דרנגר:>
כי הוא הסכים. 

<קריאות:>
- - -

<קרן כהן סעד:>
בואו נפרוט את זה לפרטים. קודם כול, יש הדרכות שאנחנו צריכים לעשות - - -

<היו"ר יצחק וקנין:>
שנה וחצי לא מספיקה לך? כמה זמן את רוצה? 

<קרן כהן סעד:>
הדרכה זה משהו שרק אחרי - - -

<היו"ר יצחק וקנין:>
תגידי לי כמה זמן את רוצה?

<קרן כהן סעד:>
36 חודשים. לפחות לדברים מסוימים. הדרכה למשל זה משהו שאתה יכול להתחיל לעשות רק אחרי שאתה הסדרת את הנהלים שלך. יש עוד כל מיני דברים אחרים. 

<היו"ר יצחק וקנין:>
אי אפשר לעשות את זה במקביל?

<אמיר דרנגר:>
אי אפשר. אני אסביר. ההדרכה הספציפית פה היא לעניין תחנות - - -

<היו"ר יצחק וקנין:>
אני נותן לכם שנתיים. אני מוסיף עוד שישה חודשים. מקובל? אם לא, אני מחזיר את זה אחורה. 

<קרן כהן סעד:>
אנחנו פשוט חושבים שיש חובות שצריך להחיל בצורה הדרגתית. זה הדבר היחיד.  

<היו"ר יצחק וקנין:>
תרשום 24 חודש. בזה נגמר העניין. 

<קרן כהן סעד:>
כבוד היו"ר, לגבי מה שאמרת על מכוני החוץ - - -

<איתי עצמון:>
לא, אני שאלתי מה יהיה דינן של התקשרויות קיימות. אנחנו נוסיף הערה בעניין הזה? 

<רננה שחר:>
מה זאת אומרת "מה יהיה דינן"?

<איתי עצמון:>
אם הכוונה שתהיה תחולה על התקשרויות שנערכות לפי יום תחילתן של תקנות אלו, אני חושב שצריך לקבוע את זה במפורש, כמו שאנחנו עושים בדרך כלל בחקיקה. 

<אבישי פדהצור:>
יש כוונה מלאה ומוחלטת שכאשר מכוני הבדק יבצעו רישוי מחדש, הם יעמדו במלוא הוראות התקנות האלה. 

<איתי עצמון:>
אז אולי תסמיך אותנו לבדוק אם יש צורך לכתוב את זה במפורש. 

<היו"ר יצחק וקנין:>
אני מסמיך אתכם. מה עוד? אבישי, סיימת?

<אמיר דרנגר:>
כבוד היושב-ראש, יש עוד הערה אחת שלא אמרנו. בעניין התחולה, כחלק... השאלה לגבי מפעיל אווירי... ואנחנו גם עושים עכשיו רישום מחדש בהתאם לתקנות ההפעלה, שרובן לא מובאות לכאן. כיום הנהלים של חברת התעופה לעניין הבדק הם קובץ אחד. בעקבות שתי התקנות החדשות האלה, אנחנו מפרידים ביניהם, ואנחנו רוצים שתהיה הרמוניזציה בין שתי התקנות. לכן אנחנו מבקשים שהתחולה של התקנות של מכוני בדק לא תחול – בעניין מכון בדק שהוא גם מפעיל אווירי, שזה אנחנו, אנחנו הגוף המרכזי שהוא כזה – לא תחול עד שהנהלים והתקנות של מכוני ההפעלה יהיו בתוקף, כדי שלא ייווצר מצב שבו טכנאי בשטח עובד עם תקנה אחת - - - 

<היו"ר יצחק וקנין:>
לא. לא מקובל עליי. לא מקובל עליי.

<קריאות:>
- - -

<היו"ר יצחק וקנין:>
רבותיי, אין מה לדבר. 

<דוד בן ארי:>
לא, רגע - - -

<היו"ר יצחק וקנין:>
חבר'ה, חאלס, נגמר הסיפור, זהו זה. אמרתי את מה שאמרתי, ובזה נגמר העניין. 

<אבישי פדהצור:>
	
	"
	(2) על אף האמור בתקנת משנה (א)(2) בפסקאות משנה (א) עד (ג), תהיה תחילתן של תקנות אלה  לעניין בעל רישיון כאמור בתקנת משנה (א)(2) שקיבל רישיון מחדש לפי תקנות אלה, בתוך התקופה הנקובה באותן פסקאות משנה, לפי העניין – ביום קבלת הרישיון.    

	
	
	(3) בעל רישיון כאמור בתקנת משנה(א)(2)(א) עד (ג) יגיש בקשה לקבלת רישיון מחדש לפי תקנות אלה, שישה חודשים לפחות לפני מועד תחילת התקנות לגביו."


כמו שאמרנו, אנחנו עושים פה מעבר מדין ישן לדין חדש, מרישיונות ישנים לרישיונות חדשים. מה שאנחנו קובעים פה זה שני עקרונות. אחד, כדי שלא יהיה מצב שבו כולם יבואו לרת"א בבת אחת בערב יום כניסת התקנות לתוקף, אנחנו קובעים חובה להגיש את הבקשה לפחות חצי שנה מראש. בשביל לא להעניש את מי שהקדים את בקשתו ובשביל לא ליצור מצב של חוסר ודאות –  כי הרי התקנות נכנסות לתוקף בעוד שנתיים – מי שיקבל רישיון מחדש לפי התקנות הללו לפני תום השנתיים, התקנות יחולו עליו מיום קבלת הרישיון.

<רננה שחר:>
אל על יצליחו תוך שנה או שנה וחצי לסדר את ענייניהם. 

<אבישי פדהצור:>
יש להם שנה לפעול לפי הדין הזה, ואין להם בלבול בין דינים ישנים לדינים חדשים ובין רישיונות חדשים לרישיונות ישנים. 

<היו"ר יצחק וקנין:>
רבותיי, יש לכם הערות?

<שמואל איפרגן:>
אבישי, תוכל להבהיר את זה בשפה לא משפטית?

<רננה שחר:>
אם קיבלת את הרישיון החדש, לפי התקנות החדשות, לא תוך שנתיים אלא תוך שנה, אז תוך שנה יש לך גם רישיון חדש ואתה פועל לפי התקנות החדשות. 

<שמואל איפרגן:>
לא, הבקשה - - -

<רננה שחר:>
חצי שנה לפני... אדוני קבע 24 חודשים, ולכן יש לך שנה ושישה חודשים להגיש את הבקשה. 

<שמואל איפרגן:>
את הבקשה כבר הגשנו לפני - - -

<רננה שחר:>
  מצוין. 

<היו"ר יצחק וקנין:>
אני מצביע על 46, כולל השינוי שביקשתם לגבי 24 חודש. רבותיי, אני מצביע על כל הסעיפים של 46. מי בעד? מי נגד? 

הצבעה

בעד אישור הסעיף – פה אחד

הסעיף אושר.

<היו"ר יצחק וקנין:>
אושר. גמרנו את תקנות הטיס ומכוני הבדק, למעט הדיונים מחדש. 

<רננה שחר:>
לפי דעתי הדיון מחדש מוסכם כולו, נכון? אתם מכירים את כל הבקשה של השר לדיון מחדש והכול התאמות לבקשתכם. 

<היו"ר יצחק וקנין:>
רבותיי, אני פותח אותן. אני מקריא אותן:

1. תקנות הטיס (מכוני בדק), התשע"ב-2012.

2. בקשות שר התחבורה, התשתיות הלאומיות והבטיחות בדרכים לדיון מחדש ודיון מחדש:

1) בתקנה 1 –
1) דיון מחדש בהגדרות "הגדר", "כלי טיס גדול", כשירות אווירית", "עובדי מכון הבדק", "מכון בדק גדול" ו"מכון בדק קטן". 

2) תוספת ההגדרות "מבקר" ו"ממונה הבטחת איכות".

2) בתקנה 3(א) דיון מחדש לעניין הוספת פרט נוסף שיש לכלול בבקשה לרישיון מכון בדק. 
3) תקנות 4(א)(3) ו-14(ב)(3) – דיון מחדש בעניין החלפת המונח "מערכת לבקרת איכות והבטחת איכות" במונח "מערכת הבטחת איכות". 

4) בתקנה 15 – 
1) דיון מחדש בתקנת משנה (ג) – הוספת הוראה שתאפשר ביצוע שינוים בקובץ נוהלי מכון בדק ללא אישור המנהל. 
2) דיון מחדש בתקנות משנה (ו) לעניין פסקאות (1), (4), (9), (11), (13) עד (15), (17), (20), (23)(ב) ו-(ג),  (28), (33), (37), (38) ו-(43) של אותה תקנת משנה, וכן לעניין הוספת נהלים שיהיו כלולים בקובץ נוהלי מכון הבדק. 

5) בתקנה 34(ג) – דיון מחדש לעניין החלפת המונח "מערך תחזוקה" במונח "מערך אחזקה". בנוסח שהיה בפני הוועדה בעת שנדונה תקנה זו ב-26.6.2012 מוספרה תקנה זו כתקנה 35(ג).
מספור הסעיפים מתייחס לנוסח התקנות שהוגש לוועדה במקור בתאריך 9.2.2012.

<אמיר דרנגר:>
אדוני היושב-ראש, מאיפה את מקריא? 

<אודי גילאי:>
מספרי הסעיפים עודכנו, זה הכול. 

<רננה שחר:>
אמיר, תתאפק. 

<היו"ר יצחק וקנין:>
רבותיי, אני רוצה שתבינו - - -

<אמיר דרנגר:>
מאיפה הקראתם? 

<יערה למברגר:>
מהמכתב של השר לדיון מחדש. 

<איתי עצמון:>
זה הוקרא מסדר היום של הוועדה. 

<אודי גילאי:>
איתי, הדבר היחיד שהשתנה זה מספרי הסעיפים, בגלל שסעיפי התקנות הותקנו. זה הכול, לא השתנה פה שום דבר. 

<אסנת איסן:>
לא הבנתי את ההערה ב-14. 

<איתי עצמון:>
עכשיו יקריאו כל בקשה, והוועדה תאשר. קודם כול אתה מאשר. 

<היו"ר יצחק וקנין:>
כן, אני מאשר. 

<אבישי פדהצור:>
נתחיל בתיקון הגדרת "הגדר". אנחנו מבקשים שבמקום "הרשאה המהווה חלק מרישיון, הקובעת תנאים..." יבוא "תנאי ברישיון הקובע תנאים...". זה במטרה להתאים את זה לנוסח של...

תיקון הגדרת "כלי טיס גדול" – אנחנו מבקשים להוסיף אחרי המילים " המורשית להמראה" את המילים "לפי ספר הטיסה או מסמך מתאים אחר כמשמעותו בסעיף 63(ב)(3) לחוק";

בהגדרת "כשירות אווירית" אנחנו מבקשים להוסיף פסקה שלישית: "בכלי טיס שנבנה על ידי חובב – למערך האחזקה של כלי הטיס, שאישר המנהל, ולהפעלה אווירית בטוחה";

אנחנו מבקשים להוסיף הגדרת "מבקר". ""מבקר" – מי שהוסמך לשמש כמבקר במכון הבדק, לפי תקנה 20(ד)";

אנחנו מבקשים לבטל את הגדרות "מכון בדק גדול" ו"מכון בדק קטן" כי אין להם עוד שימוש בתקנות;

אנחנו מבקשים להוסיף הגדרת "ממונה על הבטחת איכות" כדלקמן: ""ממונה על הבטחת איכות" – מי שמונה מטעם בעל הרישיון לממונה על הבטחת איכות לפי תקנה 19(א)(3)";

אנחנו מבקשים לתקן את הגדרת "עובדי מכון הבדק". אנחנו מבקשים להשמיט את הסיפה ככה שההגדרה מחדש תהיה כדלקמן: ""עובדי מכון הבדק" – מנהל מכון הבדק, ממלאי תפקידים נוספים בהנהלת מכון הבדק ובמכון הבדק כאמור בתקנה 19 ובתקנה 20, וכל אדם המועסק על ידי בעל הרישיון בביצוע פעולת בדק, למעט עובד מכון חוץ כמשמעותו בתקנה 32 ולמעט עובד גורם חוץ כמשמעותו בתקנה 33, והכול זולת אם נקבע בתקנות אלה אחרת". 

<היו"ר יצחק וקנין:>
רבותיי, יש הערות? אלה דברים סמנטיים. 

<אמיר דרנגר:>
דווקא היה תיקון גדול שביקשנו, והוא לא שם. 

הצבעה

בעד אישור התיקונים – פה אחד

התיקונים אושרו.

<היו"ר יצחק וקנין:>
כל התיקונים בתקנה 1 אושרו. 

<אבישי פדהצור:>
בתקנה 3 אנחנו מבקשים להוסיף פסקה (5): "קובץ המידע של מכון הבדק כאמור בתקנה 17".

<היו"ר יצחק וקנין:>
יש הערות? הלאה.

<אבישי פדהצור:>
אנחנו מבקשים בתקנה 3(א)(3) שבמקום המילים "מערכות לבקרת איכות ולהבטחת איכות" ייכתב "מערכת הבטחת איכות", כי זה מה שאנחנו עובדים אתו היום. 

תקנה 13 – תקנת משנה (ב)(3): אנחנו מבקשים שבמקום "נוהלי בקרת האיכות, הבטחת האיכות וניהול הבטיחות של מכון הבדק הכוללים נהלים לעבודה מחוץ לשטח מכון הבדק" ייכתב "בנוהלי מערכת הבטחת האיכות וניהול הבטיחות של מכון הבדק לפי העניין כלולים נהלים לעבודה מחוץ לשטח מכון הבדק". 

בתקנה 14(ג) אנחנו מבקשים לבצע את התיקונים הבאים: קודם כול, אנחנו מבקשים להוסיף בסיפה את תקנת משנה (ג), שאומרת כך: "ואולם רשאי בעל רישיון לבצע שינויים קטנים בקובץ נוהלי מכון הבדק אם הוא פועל לפי נוהל לפי תקנה 14(ו)(42), שאישר המנהל, לעניין ביצוע שינויים קטנים בקובץ נוהלי מכון הבדק". 

<היו"ר יצחק וקנין:>
יש הערות, רבותיי?

<איתי עצמון:>
בנוהל ייקבע מהם "שינויים קטנים"?

<אבישי פדהצור:>
בדיוק. 

<יערה למברגר:>
זה "שינויים קטנים" או "שינויים קלים"?

<אבישי פדהצור:>
שינויים קטנים, והם יוגדרו בנוהל?

<יערה למברגר:>
אתה מתכוון ל"שינוי קל"?

<רננה שחר:>
כן, אנחנו מוכנים ל"לקלים".

<אמיר דרנגר:>
מה לגבי התחולה של ה-אס.אם.אס?

<דוד בן ארי:>
מה לגבי סעיף 3 – מערכת הבטחת האיכות וניהול הבטיחות?

<אבישי פדהצור:>
לפי ה-ICAO, ה-אס.אם.אס נכנס לתוקף... מתי?

<אמיר דרנגר:>
2009.

<דוד בן ארי:>
רת"א, רת"א.

<אודי גילאי:>
בגלל שקיבלתם דחייה - - -

<דוד בן ארי:>
אנחנו רוצים להבהיר את זה. מה אתה מתעצבן?

<אודי גילאי:>
- - או תשובה, ביחד עם התקנות של מכוני הבדק. 

<דוד בן ארי:>
עוד שנתיים. 

<אמיר דרנגר:>
ומה אם זה נכנס לתוקף עוד חצי שנה? 

<אודי גילאי:>
תבקשו על זה פטור. 

<אמיר דרנגר:>
צריך להתאים את זה לתקנות ההפעלה. 

<אודי גילאי:>
מה הקשר לתקנות ההפעלה?

<רננה שחר:>
תקנות ההפעלה ייכנסו לתוקף לפני. 

<אמיר דרנגר:>
לא, להתאים את זה - - - ICAO קובע ל-1 בינואר 2014.

<רננה שחר:>
אבל זה לפני הזמן. אנחנו נהיה עכשיו בספטמבר 2012, ואתה רוצה את זה בספטמבר 2014. אתה רוצה שנקדים את ה-אס.אם.אס?

<אמיר דרנגר:>
לא, אני רוצה שאם רושיינו לפני כן, אז שה-אס.אם.אס ייכנס רק בינואר. 

<אודי גילאי:>
אז בקש פטור ספציפי. 

<דוד בן ארי:>
- - - התקנות נכנסות לתוקף מחר. אנחנו בעוד שלושה חודשים עושים recertification – אנחנו צריכים לעמוד בזה, נכון? עדיין הנושא של ה-אס.אם.אס לא נמצא. 

<אודי גילאי:>
אז תבקשו פטור. 

<היו"ר יצחק וקנין:>
אומרים לכם במפורש שתקבלו פטור. אומרים לכם. 

<איתי עצמון:>
גם לא הבנתי איך זה קשור לבקשות לדיון מחדש. 

<אודי גילאי:>
זה לא קשור. זה לא צריך להיות. 

<היו"ר יצחק וקנין:>
אני יודע שזה לא קשור. מה לעשות, הם צריכים להביא מחר לבוס את כל הסחורה, להגיד לו: עמדנו בכל המטלות. 

אבישי, אני מאשר את (ב) ו-(ג).

הצבעה

בעד אישור התיקונים – פה אחד

התיקונים אושרו.

<היו"ר יצחק וקנין:>
כל מה שהקראת עד עכשיו מאושר. הלאה. 

<אבישי פדהצור:>
אנחנו מבקשים עכשיו לתקן את תקנה 14(ו). זה קובץ נוהלי מכון הבדק, רשימה ארוכה ומפורטת. קודם כול, בהינתן המספרים שאישרה הוועדה, אנחנו רוצים למחוק את פסקה (1), שהיא תיאור כללי, כי העברנו את זה למקום אחר. 

<איתי עצמון:>
ומה יבוא במקומה?

<אבישי פדהצור:>
זה תלוי בדירוג. המידע הזה יהיה בקובץ המידע של מכון הבדק, ואנחנו נבקש עוד מעט להוסיף עוד נהלים, ולפי הספרור הרץ זה ייכנס לכאן. 

<איתי עצמון:>
תקריא את מה שאתם מבקשים. 

<אבישי פדהצור:>
בפסקה (1) אנחנו רוצים להחליף את הנוהל הזה בנוהל "לעניין תיאור שטח מכון הבדק, המבנים והמתקנים המשמשים אותו". זה תיאור שטח מכון הבדק כהגדרתו בתקנה 2(א)(2) – המבנים והמתקנים שבידי בעל הרישיון. 

אנחנו רוצים לבטל את פסקה (4) - - -

<אמיר דרנגר:>
רגע, אבישי זה לא מה שכתוב פה. מה הנוסח?

<אודי גילאי:>
(1) מת, (2) קפץ קומה. 

<אמיר דרנגר:>
זה מתחיל ב"נהלים לעניין פעולות"?

<אודי גילאי:>
לא. "תיאור שטח מכון הבדק כהגדרתו בתקנה 2(א)(2) – המבנים והמתקנים שבידי בעל הרישיון". אני חושב שהנוסח הזה תואם אתכם. 

<אמיר דרנגר:>
חשבתי שהוא הקריא משהו אחר.

<אודי גילאי:>
לא, זה בדיוק מה שהוא הקריא. 

<אבישי פדהצור:>
התיקון הבא. אנחנו מבקשים לבטל את פסקה (4) בנוסח המקורי שלה. היא עסקה בנושא של בעל הרישיון שמגיש בקשות לתוספת וכולי.

<איתי עצמון:>
נוהל להגשת בקשות?

<אבישי פדהצור:>
בדיוק. 

אנחנו מבקשים לתקן את פסקה (9) בנוסח שאישרה הוועדה, כך שבמקום "והכשירות" ייכתב "הכשירות והמבנה הניהולי". 

בפסקה (11) כל הסיפה שמתחילה במילים "לרבות לעניין כפיפות..." תימחק. אין יותר ממונה בקרת איכות ואין יותר ריבוי ממוני בקרת איכות. 

<קריאות:>
- - -

<אבישי פדהצור:>
אנחנו רוצים עכשיו לתקן את פסקה (11), שעסקה בתרשים המערך הארגוני, והסיפה שלה הייתה "לרבות לעניין כפיפות הממונה על בקרת האיכות". אנחנו מבקשים למחוק את - - -

<היו"ר יצחק וקנין:>
הקראת את זה כבר. זה שהם לא עוקבים זו לא בעיה שלי, אני עוקב אחריך.

<אבישי פדהצור:>
אנחנו רוצים גם לבטל את פסקה (13), שעוסקת במינוי מספר ממונים על בקרת איכות. אין יותר את המוסד הזה. 

אנחנו מבקשים לבטל את פסקה (14), שמדברת על סגנים למכון למנהל מכון הבדק. ביטלנו את מוסד הסגנים, ולכן אנחנו מבקשים לבטל את זה. 

אנחנו מבקשים לתקן את פסקה (15), שעניינה נוהל לעניין כשירות לביצוע תפקידים. אנחנו מבקשים לתקן אותה – להוסיף לה את הסיפה:  "ובכלל זה תהליך קביעת התאמתו של אדם לשמש בתפקיד כאמור בתקנה 19(א)(2) ו-(3), והעניינים שיש להביא בחשבון במסגרת קביעת התאמה כאמור, בדיקת עמידת אותו אדם בהוראות תקנה 20(ב), תהליך קביעת התאמתו של אותו אדם לשמש בתפקיד ניהולי בתחום תחזוקת פריטים במכון הבדק לפי תקנה 20(ג), חתימת תעודת אחזקה ושחרור בידי מי שמורשה לכך לפי תקנה 20(ה), וביצוע פעולות בדק בידי מי שמורשה לכך לפי תקנה 20(ו)."

בנוסף, אנחנו רוצים להוסיף פסקה חדשה, כנראה שמספרה יהיה (13), וזה עיקרה:

"(13)
נוהל לעניין הסמכה של מבקר שיבטיח כי בעל הרישיון ימלא את החובות החלות עליו לפי תקנה 20(ד)(1), ובכלל זה קביעת – 

(1) התאמת ההגדר שברישיון הטכנאי לבדק כלי טיס של מי שמבוקש להסמיכו כמבקר לביצוע הביקורת;

(2) הניסיון הנדרש ממי שמבוקש להסמיכו כמבקר;

(3) הבקיאות הנדרשת ממי שמבוקש להסמיכו כמבקר בשיטות ובציוד המשמשים בביצוע הביקורת, בכללי הכושר האווירי, בהוראות הכושר האווירי, במפרטים ובהוראות העדכניים המתייחסים לאפיצות, להגבלות ולתהליכים הנוגעים לפעולת הבדק המבוקרת;
(4) המיומנויות של מי שמבוקש להסמיכו כמבקר להפגין בשימוש בעזרים השונים ובשיטות הביקורת השונות ובפענוח הליקויים המתגלים באמצעותם, לרבות שיטות ביקורת ללא הרס ושיטות ביקורת מיוחדות אחרות".
אנחנו מבקשים להוסיף בהמשך לכך פסקה חדשה, שעניינה:

"(14) נוהל לעניין מניעת מצב שאדם משמש מבקר של פעולת בדק שהוא נטל או נוטל חלק בביצועה, לפי תקנה 20(ד)(2)".

<אסנת איסן:>
אתה לא הקראת את התיקון שרשמת לי במייל. 

<אבישי פדהצור:>
אין לי בעיה לקרוא אותו ברגע שאני אמצא אותו. בהמשך למה שאמרנו קודם, אני רוצה לנסח מחדש את (13)(א). מה שכתוב כאן עכשיו זה "התאמת ההגדר שברישיון לטכנאי לבדק כלי טיס של מי שמבוקש להסמיכו כמבקר לביצוע הביקורת", ואני מבקש לקרוא: "התאמת ההגדר שברישיון לטכנאי לבדק כלי טיס של מי שמבוקש להסמיכו כמבקר, או ברישיון או בהרשאה של מי שמבוקש להעסיק כמבקר לפי תקנה 42 - - -

<איתי עצמון:>
אתה תצטרך להקריא את זה לאט, מכיוון שאין לנו את הנוסח הזה. 

<אבישי פדהצור:>
"התאמת ההגדר שברישיון לטכנאי לבדק כלי טיס של מי שמבוקש להסמיכו כמבקר, או שברישיון או בהרשאה של מי שמבוקש להעסיקו כמבקר לפי תקנה 42, לביצוע הביקורת". 

אנחנו זוכרים שתקנה 42 אפשרה לנו לעשות שימוש כמבקר מכון בדק ישראלי בחו"ל גם אם אין לו רישיון טכבכ"ט ישראלי. הנוהל שלנו מתייחס רק לבעל רישיון טכבכ"ט ישראלי, ובזכות ההערה של אסנת הוספנו גם את ההתייחסות הזאת. תודה אסנת. 

<דוד בן ארי:>
סליחה רגע. ההגדר הוא דבר קבוע – כבר יש לו, הוא מחזיק אותו. זה לא עניין של התאמה של ההגדר, אתה לא מתאים את ההגדר. לאותו מבקר יש את ההגדר, ואתה עושה את ההתאמה של ההרשאה שאתה נותן לו לסוג ההגדר שיש לו. 

<רננה שחר:>
זה מה שכתוב פה, דוד. 

<דוד בן ארי:>
אני לא מבין את זה ככה. "התאמת ההגדר שברישיון לטכנאי לבדק כלי טיס של מי שמבוקש להסמיכו..."

<רננה שחר:>
שההגדר שלו מתאים לביצוע עבודת הביקורת. 

<אודי גילאי:>
אתה רוצה שיהיה כתוב "תאימות ההגדר"?

<אבישי פדהצור:>
אם הוא מבקר של מנועים, לא יהיה לו הגדר של טיירים. 

<דוד בן ארי:>
בואו נדבר בשפה פשוטה, כדי שאנשים יבינו מה שקורה. 

<אבישי פדהצור:>
האמן לי, דוד, זו שפה פשוטה, טובה ונהירה. הלאה. 

<דוד בן ארי:>
לא לי. 

<אמיר דרנגר:>
לא, אבל - - -

<רננה שחר:>
די כבר.

<אמיר דרנגר:>
רננה, הניסוח פה לא ברור. 

<אודי גילאי:>
אתה רוצה "תאימות"?

<אבישי פדהצור:>
לא, אודי, הניסוח בעינינו הוא ברור ומשקף בדיוק את מה שהנוהל צריך לכלול. 

<היו"ר יצחק וקנין:>
נו, אבישי, תמשיך. אני לא עצרתי אותך. 

<אבישי פדהצור:>
אנחנו מבקשים להוסיף נוהל נוסף, שזה נוסחו: "נוהל לעניין ביטול הסמכתו של מי שהסומך לשמש מבקר לפי תקנה 20(ד) או להיות עובד מכון בדק המוסמך לחתום על תעודת אחזקה ושחרור - - -

<איתי עצמון:>
רגע, אתה הקראת את - - - ?

<היו"ר יצחק וקנין:>
הוא קרא. תמשיך לקרוא. 

<אבישי פדהצור:>
אני חוזר: "נוהל לעניין ביטול הסמכתו של מי שהוסמך לשמש מבקר לפי תקנה 20(ד) או להיות עובד מכון בדק המוסמך לחתום על תעודת אחזקה ושחרור של פריט לפי תקנה 20(ו) בשל אי התאמה לתפקיד, בידי ממונה על הבטחת האיכות, לפי תקנה 20(ח);".

אנחנו מבקשים לבטל את פסקה (17) בנוסח שאישרה הוועדה, שזה נוהל לניהול ועדכון הרשימה והרישיון לפי תקנה 22, שיבטיח כי בעל הרישיון ימלא את החובות החלות עליו. זה עניין של ניהול פנימי, אנחנו לא רוצים להיות בעניין הזה. 

אנחנו גם רוצים לבטל א פסקה (20), שעסקה בנוהלי מערכת בקרת האיכות, כי מערכת בקרת האיכות חלפה מהתקנות. 

אנחנו מבקשים לתקן את פסקה (23) בנוסח שאישרה הוועדה. בהמשך לדיונים עם הציבור, אנחנו רוצים שבמקום שבעל הרישיון יידרש להיות הבעלים של הציוד – במקום שיהיה כתוב שם שהציוד הוא בבעלות בעל הרישיון – יבוא "שאינו עומד לרשותו בדרך קבע". 

<קריאות:>
- - -

<היו"ר יצחק וקנין:>
תמשיך. 

<אבישי פדהצור:>
(23)(ג): "בנוסח שאישרה הוועדה קבע נוהל לקבלת אישור המנהל לשימוש בציוד שווה ערך לזה המומלץ על ידי היצרן". אנחנו מבקשים להחליף את זה. במקום "קבלת אישור המנהל לשימוש בציוד" יבוא "לקביעת ציוד מכון הבדק". זו אחריות של בעל הרישיון.

אנחנו רוצים לתקן גם את פסקה (28) של הנוסח הקודם. אנחנו רוצים שבמקום שימוש בתיבה "אופן ביצוע העבודות" ייכתב "רמת ביצוע הפעולות". אנחנו הרי מדברים על פעולות בדק וכולי. 

פסקה (33) עסקה בקבלת אישור המנהל ל - - - טכניים. אנחנו מבקשים לנסח את זה מחדש, כך: "נוהל לעניין ביצוע שינוי גדול או תיקון גדול בפריט שיבטיח כי בעל הרישיון ימלא את החובות החלות עליו לפי תקנה 34".

<היו"ר יצחק וקנין:>
וכל השאר נמחק?

<אבישי פדהצור:>
כן. 

אנחנו רוצים לתקן את פסקות (37) ו-(38) בנוסח שאישרה הוועדה. עניינן של הפסקות הוא הסמכת עובד מכון הבדק לחתום על פריט שלם ועל פריט שאיננו שלם, תעודת אחזקה ושחרור. אנחנו מבקשים – לנוכח העובדה שאנחנו מרחיבים את גבולות התקנות גם לחו"ל – להוסיף את החובה: "ובכלל זה הוראות לעניין היקף הזכויות של מי שחותם על תעודת אחזקה ושחרור לפי תקנה 39(א)".

<היו"ר יצחק וקנין:>
סגור. 

<אבישי פדהצור:>
אנחנו הולכים לרישיונות של גוי, אז שיהיה מתאים לרישיונות הישראליים. 

אנחנו מבקשים להוסיף פסקה נוספת, שעניינה: "נוהל לעניין ביצוע שינויים קלים בקובץ הנהלים של מכון הבדק ובכלל זה קביעת סוגי השינויים שביצועם אינו טעון את אישור המנהל מראש, כדי להבטיח כי בעל הרישיון ימלא את החובות החלות עליו לפי תקנת משנה (ג)(2)".

<אמיר דרנגר:>
רגע, לא דילגנו בדרך על (41)?

<אסנת איסן:>
נמחק "או לביקורתו לפי העניין" ב-(41)?

<אמיר דרנגר:>
(41) נמחק?

<רננה שחר:>
לא, זה לא אושר בוועדה, זו תוספת שאבישי הוסיף אחר כך, ולכן אנחנו לא - - -

<איתי עצמון:>
דיון מחדש הוא תמיד ביחס למה שאישרה הוועדה. 

<אבישי פדהצור:>
אדוני, אנחנו גם מבקשים להוסיף פסקה חדשה, שעניינה: נוהל לעניין ניהול מידע ממוחשב, שיבטיח כי בעל הרישיון ימלא את החובות החלות עליו לפי תקנה 46.

<איתי עצמון:>
מידע ממוחשב או מערכת ממוחשבת? הרי התקנה מדברת על מערכת ממוחשבת. 

<אבישי פדהצור:>
אין לי בעיה לכתוב "ניהול מערכת ממוחשבת".

<אודי גילאי:>
"ניהול מידע ממוחשב".

<רננה שחר:>
שם התקנה הוא "ניהול מידע", ובתקנה עצמה כתוב "ניהול מערכת". 

<אודי גילאי:>
אבל זה מידע – אתה מנהל את המידע. 

<איתי עצמון:>
הניהול יעסוק במערכת או בניהול המידע?

<אודי גילאי:>
המערכת מנהלת את המידע. 

<אמיר דרנגר:>
לא, מי שמנהל את המידע זה הגוף, לא המערכת. 

<היו"ר יצחק וקנין:>
רבותיי, נו... אבישי, נשאר עוד משהו? תסיים. 

<אבישי פדהצור:>
בתקנה 34(ג) אנחנו מבקשים שבמקום השימוש במונח השגוי "מערך התחזוקה" נעשה שימוש במונח הנכון "מערך האחזקה". יש שם שני מופעים שאנחנו מבקשים להחליף את זה. 

<היו"ר יצחק וקנין:>
מה נשאר?

<רננה שחר:>
זהו. 

<היו"ר יצחק וקנין:>
רבותיי, יש לכם הערות?

<שמואל איפרגן:>
אני חוזר למה שדיברנו עליו במשרד, לנושא של (14). אצל הגויים לא משתמשים במילה "ביקורת". אני רוצה בכל זאת לחדד את זה. אם זה יירשם בפרוטוקול, אני שקט. 

<אודי גילאי:>
התשובה היא שזה לא נכון, כל הגויים משתמשים ב-"inspection " - - -.

<שמואל איפרגן:>
לא נכון, משתמשים או ב-required inspection"" או ב-"ביקורת כפל". אין "ביקרות". 

<אבישי פדהצור:>
אני רוצה להסביר את זה. בתקנות המכונים אנחנו מדברים על מיהו מבקר. בתקנה 20(ד), שאושרה כבר בוועדה, אנחנו מגדירים שהמבקר הוא מי שהוסמך על ידי בעל הרישיון לבצע פעולה שלפי הוראות המפעיל האווירי, או מערך התחזוקה של המפעיל האווירי, נדרש לבצע על ידי מבקר. זאת בעצם הגדרה מעגלית שאומרת שביקורת היא מה שמגדיר המפעיל האווירי של אותו כלי טיס. מר איפרגן אומר, ואני לא יודע אם זה נכון או לא, שאצלנו בארגון יש בעיה, כי אנחנו מבצעים עוד כל מיני פעולות שאנחנו מתרגמים אותם כביקורת - - -

<שמואל איפרגן:>
לא, לא, אני אסביר. מפעיל אווירי מגדיר מה הוא רוצה לעשות כביקורת. אצל הגויים יש מושגים, אין את המילה "ביקורת". כי כשאני אומר "ביקורת" כל אחד יכול לפרש את זה איך שהוא מבין אותה. אצל FAA ו-EASA נותנים שמות מאוד מוגדרים. 

<אבישי פדהצור:>
אדוני, התשובה לזה היא נורא פשוטה. בשביל לעקוף את הצורך - - -

<קריאות:>
- - -

<דוד בן ארי:>
תעשו בעברית. בעברית. מה שהוא מנסה להסביר לך זה לעשות בעברית. בנוסח באנגלית - - -

<אודי גילאי:>
איך אתה מתרגם - - - ?

<קריאות:>
- - -

<היו"ר יצחק וקנין:>
אבישי, תסיים, כי אני מצביע. 

<אבישי פדהצור:>
בשביל להימנע מהצורך לתרגם "inspection" או מה שזה לא יהיה, אנחנו הגדרנו בתקנות המכונים באופן מעגלי מה זו "ביקורת". ביקורת זה לא inspection, אלא מה שהמפעיל האווירי הגדיר במערך האחזקה כפעולה שצריך לבצע אותה על ידי המבקר. אם הוא קורא לזה inspection, check או יוסף, זה לא משנה. ברגע שהוא קבע שזה צריך להתבצע על ידי מבקר, אז מבחינת התקנות זו ביקורת, ולא משנה איך הוא קורא לזה באנגלית או בעברית. גם אם הוא קורא לזה "יוסף" – ברגע שהוא כותב "יוסף בכלי הטיס יבוצע בידי מבקר", אז לצורך תקנה 20(ג) לתקנות המכונים, זו פעולת ביקורת. 

<שמואל איפרגן:>
הראיתי את הסעיף שדיברנו עליו לאיתי. כשהוא קרא את זה הוא אמר שאין קשר - - -

<איתי עצמון:>
לא, אני אמרתי שצריך לשאול את אבישי מה הפרשנות שלו, אני לא אמרתי שום דבר אחר. 

<שמואל איפרגן:>
זה בין אחד לשתיים. זאת אומרת שההגדרה הזאת יכולה להיות גורפת. אני אסביר למה. הביקורת שעליה הוא מדבר, שהמפעיל קובע, יש לה שתי הגדרות – או FAA או EASA – שהן זהות. זה נקרא "RII" או "ביקורת כפל". כשאני קורא לזה "ביקורת כפל", זאת אומרת... טבעי, יש ביקורת ראשונה, שמבוצעת על ידי בעל הרישיון - - -

<איתי עצמון:>
מר איפרגן, תקנה 20 לא על סדר היום. זאת אומרת שגם אם יצטרכו לשנות - - -

<שמואל איפרגן:>
אבל - - -

<איתי עצמון:>
סליחה, אל תקטע אותי. כך או כך, זה לא על סדר היום כרגע. אם יתבקש דיון מחדש על התקנה הזאת והיושב-ראש יחליט לפתוח את זה, אז היא תיפתח. אבל כרגע היא לא לדיון. אז גם אם אתה מבקש שינויים כאלה או אחרים, זה לא יכול כרגע להתאשר או לא להתאשר בוועדה.

<שמואל איפרגן:>
יש לי בכל זאת הערה. מכיוון ש-(14) עולה עכשיו, אז לפחות שבמובן של "ביקורת", שיגידו "לפי תקנות המפעיל". זה סוגר - - -

<אבישי פדהצור:>
זה מוגדר בתקנה 20, אדוני. 

<שמואל איפרגן:>
בכל זאת, כשאני קורא בעברית, אני לא מבין שזה מוגדר. כי בשבילי (1) ו-(2) בתקנות לא מתקשרות אחת עם השנייה. 

<היו"ר יצחק וקנין:>
אבישי, יש משהו שלא הקראת פה?

<אבישי פדהצור:>
למיטב ידיעתי לא. 

<אמיר דרנגר:>
היושב-ראש, לפני כן, כשדיברנו על מכוני חוץ, אתה ביקשת שיוסיפו הוראת מעבר מיוחדת לעניין מכוני החוץ הקיימים כיום, אבל שכחנו להוסיף אותה. אני מזכיר, כשדנו בתקנה הזאת ודיברנו על המצב הקיים, אמרת: אל תדאג, תהיה הוראת מעבר. 

<איתי עצמון:>
הוא אמר שהוא ייתן לכם עוד פרק זמן להיערכות. 

<אמיר דרנגר:>
לא, זה בסוף. אבל כשדיברנו על 32, כבוד היושב-ראש אמר שתהיה הוראת מעבר - - -

<היו"ר יצחק וקנין:>
לא, לא, לא, אמרתי כך: במידה שבתוך פרק הזמן המסוים שניתן לכם עכשיו לא תספיקו להתארגן, אז אנחנו נבוא לפה ונאריך את זה. זה מה שאמרתי במפורש. אמרתי שבמידה שתוך פרק הזמן שניתן לכם על פי התקנות – 24 חודש, 18 חודש, לא משנה – כנראה שרת"א תבוא ותגיד שיש בעיה, וכמו שעשינו במקרים דומים, אנחנו ניתן פרק זמן נוסף להתארגן. זאת במידה שרת"א תגיד את זה, לא אתם. 

<אמיר דרנגר:>
כבוד היושב-ראש, זה לא עניין של התארגנות, זה הנושא של ההתקשרויות הקיימות עם מכוני חוץ. אמרת שיש את ההסדר הקיים ונוכל להמשיך אותו. על זה דיברנו ב-32.

<היו"ר יצחק וקנין:>
לא אמרתי את מה שאתה אומר. חד וחלק. אני יודע מה שאמרתי, אני זוכר מה אמרתי. אני חוזר ואומר: את פרק הזמן שניתן לכם הארכנו בעוד שישה חודשים, ל-24 חודש. בפרק הזמן הזה אתם צריכים להתארגן גם מול המכונים ומול כל הגורמים שאתם עובדים אתם היום. במידה שתוך פרק הזמן הזה רת"א תגיד שצריך לתת לכם פרק זמן נוסף, אנחנו לא נהיה אלה שיגידו לכם לא. אנחנו נגיד כן מידי. אבל זה צריך להיות תלוי בהיערכות, במה שרת"א תראה. אתם תצטרכו לשכנע את הרגולטור בנושא הזה. זה מה שאמרתי. 

אני מצביע על כל הבקשות לדיונים מחדש. מי בעד? מי נגד?

הצבעה

בעד אישור הבקשות לדיונים מחדש – פה אחד

הבקשות אושרו.

<היו"ר יצחק וקנין:>
הכול אושר. תהיו בריאים וחג שמח. 

<הישיבה ננעלה בשעה 17:30.>
